# verses

text:
Cuz da guys dat stay in charge a da law, dey da ones dat God wen pick fo help you. But, if you stay doing da bad kine stuff, eh, you bes be scared! Dey da ones dat get da right fo make shua you get it, an dey going do dat fo real kine, you know. Dose guys, az jalike dey da helpa guys fo God, fo punish da peopo dat doing da bad kine stuff. Cuz da bad kine stuff dat peopo do, God no goin take um. 


text:
<pb/>Dass why you guys gotta listen to da govermen guys. Not ony cuz you know inside yoa heart, az how suppose to be, but cuz you know awready, God no goin take notting from you if you no do da right ting. 


text:
<pb/>Same ting, dass how come you guys gotta pay tax too. Cuz da govermen guys, wen dey stay working hard fo do good job, dey stay working fo God. 


text:
So pay everybody wat you suppose to. Pay da tax guys all da diffren kine taxes dat you suppose to. Make shua you get respeck fo all da peopo dat suppose to get respeck. All da peopo dat stay doing good tings, go tell odda peopo dat dey doing good tings. Love An Aloha Fo Da Bruddas An Sistas 


text:
<pb/>No good you owe money to odda peopo. Ony get one ting dass good fo owe peopo -- dass love an aloha. Wen you go show dem love an aloha, dat mean you listen to everyting da Rules say awready. 


text:
Da Rules say, “No go fool aroun, no go kill nobody, no go steal, no go do any kine fo ony get wat you like,” an plenny odda kine stuffs too. Fo do all da tings da Rules say, ony gotta listen dis Rule: “Get love an aloha fo da odda guy jalike you get love an aloha fo yoaself.” 


text:
Eh, you show love an aloha fo da odda guy, you no goin do notting fo make bad kine to him! So den, wen you show um love an aloha everytime, dass how you goin do everyting da Rules from God tell you fo do. Pretty Soon, Christ Goin Come Back 


text:
<pb/>God goin hemo us guys from da bad kine stuff, an da time dat goin happen, dat time mo close now den befo, wen we wen go trus Jesus Christ. Dass why you guys gotta get love an aloha, cuz you know how everyting stay nowdays. Jalike us guys was sleeping, but now, time fo us wake up awready! 


text:
Litto mo pau da nite time, almos day time awready! So, good we pau da bad kine stuff we was doing. Dass jalike how peopo do dark time, wen nobody no can see wat dey stay doing. Now, jalike we goin put on da kine stuff da army guys use fo fight fo wat stay good, an do da good tings peopo do wen get light! 


text:
All us guys gotta live da right way, so everybody goin see an know dat we doing good kine tings. No good we go party up all da time an get drunk all da time. No good we go sleep wit everybody. No good we like go beef everybody. An no good bodda us every time we tink get somebody mo betta den us guys. 


text:
But you know wat? Mo betta you go change yoa heart an come jalike our Boss Jesus Christ, da Spesho Guy God Wen Send! No go make um so stay easy fo you fo go do any kine, jus cuz you feel like you like do any kine.<pb/>


text:
Wen get one guy dat trus God but he not strong inside yet, dass okay. But no go make argue bout wat he tinking. Jus let um hang out wit you guys. 


text:
Get some peopo, dey trus God, an dey shua dat dey can eat any kine, meat o watevas. Get odda peopo dat no stay strong fo trus God, an dey no eat meat, ony vegable kine stuff. 


text:
Eh! da guy dat eat any kine stuffs jalike meat an watevas, he betta not ack like he mo betta den da guy dat no eat meat. Same ting, dat guy dat no eat meat, he betta not go tell da guy dat eat meat, “Eh, az wrong fo you do dat, you know.” Cuz God wen let um come be his guy awready! 


text:
<pb/>Eh, wat make you tink you get right fo say dat da odda guy stay wrong? He no work fo you! Somebody else stay da Boss fo him. His Boss da ony One dat can tell um strait wen he stay okay o wen he stay mess up. But you know wat? Dat guy goin be okay, cuz da Boss stay plenny strong fo make dat guy come okay, az why. 


text:
<pb/>Same ting, get some guys, dey tink dat one day mo spesho den da oddas. Get odda peopo, dey tink every day same ting, no mo diffrence. Everybody gotta figga strait out how he tink. 


text:
Da guy who tink dat get some days dat stay mo spesho den oddas, he make um spesho fo show respeck fo da Boss. Da guy who eat meat an all kine stuffs, he eat um fo show respeck fo da Boss. An you know dat, cuz he da one dat tell God, “Mahalo plenny!” Same ting, da guy dat no eat meat, he do um fo show respeck fo da Boss too, an he tell God, “Mahalo plenny!” 


text:
<pb/>Eh, you know, wit us guys, wen we stay alive, we no live jus our own self. Wen we mahke, same ting, we no mahke jus our own self too. 


text:
Wen we live, we stay tight wit da Boss. Same ting, wen we mahke, we stay tight wit da Boss too. So no matta we stay alive o mahke, everytime he stay our Boss. 


text:
Dass how come Christ wen go mahke, an den wen come back alive. He wen do dat so he can be da Boss fo da peopo dat mahke awready, an same ting fo da peopo dat stay alive too. 


text:
<pb/>So, how come you try ack jalike one judge an say yoa brudda o sista stay wrong? How come you make um jalike dey stay no good? Eh, bumbye all us guys gotta go in front God da Judge, fo him fo judge us, you know. 


text:
Da Bible wen say befo time,<pb/>“Da Boss tell: ‘Fo shua I stay alive.<pb/>An fo shua, Everybody goin go down on top dea knees in front me Fo show dey get respeck fo me.<pb/>Dey goin tell wit dea mout Dat dey know I dea Boss, cuz I stay God.’ ” 


text:
<pb/>So den, all us guys gotta tell God how come we wen do da tings dat we wen do. No Do Notting Dat Goin Make Yoa Bruddas An Sistas Mess Up 


text:
<pb/>So pau awready poin finga da odda peopo. Mo betta figga lidis: no good we do tings dat goin make our bruddas an sistas mess up. No good we go try fo trap um so dey do da bad kine stuff. 


text:
<pb/>I know dis fo shua, cuz I stay tight wit da Boss Jesus: No mo notting dat make peopo so dey no can pray. But if one guy tink someting make him so he no can pray, den goin be kapu fo him. 


text:
So if you go eat meat, an cuz a dat, you make yoa brudda o sista hurt plenny inside, eh, you no mo love an aloha fo dem, o wat? Eh! No go jam up da odda guy, jus fo eat wat you like. Cuz you know, Christ wen mahke fo dat guy too! 


text:
No good if you go do someting dat you figga stay okay, but same time peopo talk stink bout wat you stay doing. 


text:
<pb/>Eh listen! God stay King, but you no stay da Kingʼs guy jus cuz you like eat o drink wateva you like. If you stay da Kingʼs guy, you do da right tings, an yoa heart stay rest inside, an you stay good inside. Cuz dass wat goin happen wen you stay tight wit Godʼs Good an Spesho Spirit. 


text:
Anybody dat stay make like how I stay telling you, cuz dey da ones dat get Christ fo dea boss, dey goin make God stay good inside. Odda peopo goin check um out dat dey okay, an get respeck fo dem. 


text:
<pb/>So den, we gotta try hard fo make shua we do da kine stuff dat make everybody stay good wit each odda, an we gotta go help each odda fo come mo strong inside. 


text:
Eh, no go bus up da kine stuff God stay do fo our bruddas an sistas, jus cuz you like eat any kine food. Fo shua, God say everyting stay okay fo eat, but den, if you go eat da kine stuff dat make hard time fo somebody, az bad, you know, wen you do dat kine. 


text:
<pb/>Mo betta no eat da kine meat, o no drink da kine wine, o da odda kine stuffs dat goin make big problem fo yoa brudda o yoa sista. 


text:
Dis wat I mean: wen you an God go make um strait inside yoa mind how you goin trus him, dat dis kine food okay fo you fo eat, den you goin be good inside, cuz same time you no goin tink dat maybe you doing someting wrong. 


text:
If you no stay shua bout wat you can go eat, but den still yet you go eat um, God goin say you wen do someting wrong, cuz you neva trus God wen you do um, az why. Wen you go do someting, an you no mo trus fo God, az wrong.<pb/>


text:
You know, us guys dat stay strong inside, we gotta kokua da peopo dat no stay strong nuff inside fo handle all da stuff dat happen. No good we ony do da tings dat make us guys stay good inside. 


text:
Dis wat I mean: us guys gotta try do wass good fo our bruddas an sistas, so dey goin come mo strong fo handle, an stay good inside too. 


text:
<pb/>You know, even Jesus Christ neva do wat he wen do jus fo make himself stay good inside. Jalike God wen say befo time inside da Bible bout da bad kine stuff goin happen to Jesus,<pb/>“Wen dey stay talk any kine stuff to yoa face, Az jalike dey telling me same ting.” 


text:
<pb/>Everyting dat peopo wen write inside da Bible befo time, all dat stay inside da Bible fo teach us, so den we can come mo strong fo hang in dea, an we can go get good kine words from da Bible. Den we goin know fo shua dat bumbye God goin do plenny good tings fo us. 


text:
God, he da One dat help us hang in dea wen get hard time, an he give us good kine words. I like him help you guys figga da same tings wit each odda, jalike how Jesus Christ like you guys fo figga togedda. 


text:
Den all you guys goin tink togedda, an tell togedda how awesome God stay. God, he our Boss Jesus Christʼs Fadda. Da Good Kine Stuff From God, Fo Da Jewish Peopo An All Da Odda Peopos Too (2 Samuel 22:50; Songs fo God 18:49; 117:1; Da Rules Second Time 32:43; Isaiah 11:10) 


text:
<pb/>So den, take each odda in, jalike Christ wen take you guys in. Den peopo goin tell how awesome God stay. 


text:
I like say dis: Christ wen come jalike one worka guy fo help da Jewish peopo fo know dat God tell da trut an he do wat he say, an fo make um come true all da tings God wen promise our ancesta guys fo happen. 


text:
Den all da diffren odda peopos too, dey goin tell how awesome God stay, cuz dey know dat he get pity fo us guys an give us guys chance. Jalike David wen say befo time inside da Bible,<pb/>“Az why I goin talk good bout you plenny To all da odda diffren peopos.<pb/>I goin sing songs bout wat kine guy you in front oddas.” 


text:
But da same ting, get one nodda place inside da Bible dat tell,<pb/>“Eh, all you diffren peopos from all ova da place, Stay good inside, jalike Godʼs own peopo.” 


text:
Anodda place inside da Bible David say dis:<pb/>“All you odda diffren peopos, Go tell how awesome an good da Boss stay.” 


text:
An anodda place inside da Bible Isaiah wen write,<pb/>“From Jesseʼs boy King David, Goin get one nodda Guy dass goin come bumbye.<pb/>He goin come da leada fo all da diffren peopos.<pb/>Dey know dat he goin come bumbye, An dat dey goin trus him cuz dey know who him.” 


text:
<pb/>I like you guys stay real good inside an yoa hearts rest inside cuz you guys trus him. An da God dat make you guys stay shua bout wat goin happen bumbye, he goin do everyting good kine. Den Godʼs Spesho Spirit goin make you guys mo strong fo wait fo wat God goin do fo you guys bumbye. God Wen Send Paul All Ova Fo Talk Fo Him (Isaiah 52:15) 


text:
<pb/>My bruddas an sistas, I know dis fo shua: dat you guys get good heart everytime, you guys get all da smarts you need, an you guys know how fo tell each odda fo do da importan stuff. 


text:
You know, I no shame fo write you guys dese tings, cuz az fo help you guys rememba dem one mo time. I do dis cuz God wen do plenny good kine stuff fo me. 


text:
God wen go make me one worka guy fo Jesus Christ fo tell all da diffren peopos da Good Stuff Bout God, jalike one priest guy. God do dat cuz he like all da diffren peopos come jalike one present fo him dat make him come good inside. An Godʼs Spesho Spirit goin make dem be good an spesho fo God. 


text:
<pb/>Dass how come I feel plenny proud bout all dis stuff I doing fo God, cuz I stay tight wit Jesus Christ. 


text:
I no even talk bout any odda kine stuffs. I ony talk bout da tings Christ wen do, an I help him fo do um. Da diffren peopos listen to Christ now, cuz a da tings I wen tell an do. 


text:
Christ wen give me da power from Godʼs Spirit fo do awesome kine stuff. He do dat fo show who Christ. Dass how I wen tell all da Good Kine Stuff Bout Christ to all da peopo, from Jerusalem side, all da way to Illyricum side. 


text:
From long time befo I tinking, “I really like tell bout Christ to da peopo dat neva hear notting bout da Good Stuff Bout Him!” Cuz I no like go teach wea get odda peopo stay teaching awready. 


text:
Jalike da Bible wen say befo time,<pb/>“Da peopo dat neva have nobody fo tell um bout God, Dey da peopo dat goin see him.<pb/>Da peopo dat neva hear notting befo time, Dey goin undastan.” Paul Make Plan Fo Go Rome 


text:
Az why, wen I go Spain side, I like stop see you guys dat time. Afta I stay wit you guys litto wile, you guys can kokua me fo go Spain. 


text:
Cuz da bruddas an sistas Macedonia side an Akaia side wen like give money fo kokua da poor peopo Jerusalem side dat stay spesho fo God. 


text:
Dey wen figga fo do dat, an dass good, cuz dey owe da Jerusalem peopo. Cuz all da odda peopos from all ova wen get da same good kine stuff dat da Spirit from God wen give da Jews first, so az good, yeah? if da church peopos dat not Jews give da Jewish bruddas an sistas some money fo help um. 


text:
<pb/>So afta I pau dis job, an make shua dat da Jerusalem bruddas an sistas wen get da money, den I goin see you guys wen I going Spain. 


text:
<pb/>Eh, bruddas an sistas, I aks you guys fo pray hard wit me dat God goin help me. You guys pray cuz Jesus Christ yoa Boss, an cuz Godʼs Spirit give you guys love an aloha. 


text:
Aks God fo take care me Judea side, so da peopo dat stay ova dea dat no like trus God no goin hurt me; an, wen I go kokua da Jerusalem peopo dat stay spesho fo God, dey goin stay good inside cuz a dat. 


text:
God, he da kine God dat make you guys heart rest inside. I like him stay tight wit all you guys. Dass it!<pb/>


text:
I like tell you guys some good tings bout our sista Febe. She one helpa fo da church peopo Kenkrea side. 


text:
I like you guys take her in, jalike da peopo dat stay spesho fo God suppose to do, cuz she stay tight wit da Boss Up Dea. Kokua her wit wateva she need, cuz she wen help me an plenny odda peopo from befo time. 


text:
<pb/>Priscilla an Aquila, give um my aloha fo me. Me an dem, we wen work togedda plenny cuz we stay tight wit Jesus Christ. 


text:
Dem two, dey almos wen mahke fo save my life. But you know wat? I not da ony guy dat like tell um “Mahalo plenny!” Get peopo from all ova da place from odda churches dat not Jewish, dat like tell um da same ting too. 


text:
An give my aloha to all da peopo dat go church dea house too. An my good friend, Epenetus, tell him da same ting. He da first guy dat wen go trus Christ Asia side, you know. 


text:
Same ting fo Andronicus an Junias. Dey Jewish jalike me, an dey wen go trus Christ befo me. Dey was inside jail same time wit me. From all da guys dat God wen send all ova, dey da ones everybody know. 


text:
Give my aloha to Ampliatus too. I get plenny love an aloha fo him, cuz him an me stay tight wit da Boss. 


text:
Same ting fo Urbanus, dat wen work togedda wit us cuz he stay tight wit Christ. An same ting fo Stakys. I get love an aloha fo him. 


text:
Give my aloha to Apelles. Da tings dat wen happen to him, dass jalike one test fo make proof dat he stay tight wit Christ fo real kine. Give my aloha to Aristobulus ohana. 


text:
Give my aloha to Herodion too. He Jewish jalike me. Same ting fo all da peopo from Narcissus ohana dat stay tight wit da Boss. 


text:
Same ting fo Tryfena an Tryfosa. Dey two wahines dat work hard fo da Boss. An my friend Persis too. She wen work plenny fo da Boss. 


text:
Give my aloha to Rufus. He one guy da Boss wen pick fo shua. Same ting fo his mudda. She wen make jalike she my mudda too. 


text:
Give my aloha to Asynkritus, Flegon, Hermes, Patrobas, Hermas, an all da bruddas an sistas dat stay wit dem. 


text:
Same ting fo Filologus, Julia, Nereus, an his sista, an Olympas, an all da peopo dat stay spesho fo God dat stay ova dea wit dem. 


text:
Go give each odda one hug an kiss from da Boss Up Dea. Everybody from all da churches dat trus Christ all ova da place, dey like say give dea aloha to you guys. 


text:
<pb/>Bruddas an sistas, I like tell you guys dis: Watch out fo da kine peopo dat try make you guys go agains each odda an try fo make you guys do da bad kine ting! Da stuff dey tell you guys go agains da tings us guys wen teach you. So, no hang aroun dat kine peopo! 


text:
Dey no work fo our Boss Jesus Christ. Dey ony working fo get tings dat dey like fo demself. Dey talk nice kine to da peopo dat donno wat stay good an wat stay bad still yet. Dey tell dose peopo da kine stuff dey like hear, so dey can bulai dem. 


text:
<pb/>Everybody wen hear how you guys everytime do wat God tell you guys fo do. Az why I stay real good inside cuz a you guys. But I like you guys be akamai bout da good kine stuff, an no go even try do da bad kine stuff. 


text:
God, he da One dat like make our hearts rest inside. He da One dat goin wipe out da Devilʼs power an show proof dat you guys get power ova da Devil too. Pretty soon dat goin happen. I like da Boss Jesus do plenny good kine stuff fo you guys. 


text:
<pb/>Timoty, he stay working wit me, an he like give you guys his aloha too. An Lucius, Jason, an Sosipater, dey Jewish guys jalike me. Dey say da same ting. 


text:
(Dis me, Tertius. I da one dat stay writing wat Paul tell me fo write. I give you guys my aloha, cuz I da Bossʼs guy too.) 


text:
Gaius, he wen go let me make house his place. An he let all da church peopo go come togedda dea. He give you guys his aloha too. Erastus, dat take care da money fo da big town, an Brudda Quartus, dey like tell you guys da same ting too. 


text:
[I like our Boss Jesus Christ do plenny good kine stuff fo all you guys. Dass it!] God, He Awesome! 


text:
<pb/>God get da power fo make you guys stand strong. Dass wat da Good Kine Stuff From God say, an dass wat I teach, wen I tell peopo bout Jesus Christ. God wen show all us guys all da stuff bout Christ dat da peopo from befo time neva know, cuz was secret. 


text:
But now, da tings dat da guys dat wen talk fo God befo time wen write down inside da Bible, make everyting clear. Da God dat no goin mahke eva, he wen make um so dat now, all da diffren peopos can know da tings dat was secret befo time. Dass how dey goin trus him an do wat he tell um fo do. 


text:
He da ony God dat stay, an he know everyting. I like everybody tell how awesome he stay foeva, cuz a wat Jesus Christ wen do! Dass it!<pb/>


text:
Titus, my boy! Aloha! Dis from me, Paul, da worka fo God. Jesus Christ, da Spesho Guy God Wen Send, he wen send me all ova fo tell peopo bout him. Jesus wen send me fo help all da guys God wen pick fo trus him. An anodda ting -- he send me fo help dem know fo shua da trut bout da way we suppose to be wen we come close to God. 


text:
Us guys can trus God, an we can know da trut, cuz we know fo shua dat bumbye God goin give us da real kine life dat stay to da max foeva. Az why we can wait lidat. God, from da time he wen make da world, he wen promise dat kine life, an he no bulai, you know. 


text:
An den, wen was da right time, he wen send some guys aroun fo talk to da peopo, fo show dem everyting he like tell dem. An me too, yeah? God wen trus me fo talk to da peopo lidat, jalike da odda guys. God, he da One who take us outa da bad kine stuff we stay in. 


text:
<pb/>Eh Titus, you jalike my boy fo real kine, cuz you wen trus God jalike me! I like God an Jesus fo do plenny good tings fo you, an make yoa heart rest inside. God, he our Fadda, an Jesus Christ, he da Spesho Guy God Wen Send fo take us outa da bad kine stuff we stay in. How Titus Suppose To Work, Crete Side 


text:
<pb/>You rememba da time I wen go way from you, I wen tell you, “Eh Titus! stay right hea, Crete Island. An da stuff dat still yet no stay right, go take care dat. Go every town, an pick some older guys fo come da leadas fo da church peopo, jalike I wen tell you befo.” 


text:
Anybody dat one leada, dey gotta be real strait, so dat nobody can poin finga. I mean, gotta be da kine guy dat stick wit da same wife. His kids gotta trus God, so no can say, “Dose kids, dey party out all da time an dey no listen.” 


text:
Da guy dat stay in charge, he suppose to be real strait too, cuz he get da job fo take care tings fo God, an den, nobody can poin finga him. He betta not be like da kine guys dat get hard head an no listen to da odda guy. Dose guys, dey get mad fast, dey drink too much, dey like beef everytime, dey no shame fo do any kine fo make money. 


text:
<pb/>Da guy dat stay in charge, he betta not make lidat. Wen peopo from odda place come make house his place, he show dem aloha. He feel good inside wen he see good tings happen. He know wat he doing, an he everytime do da right ting. He stay good an spesho fo God all da time. An he stay in charge a how he ack. 


text:
He gotta stick wit da kine stuff us guys teach. Dass da kine stuff you can trus. So dat da stuff he teach da peopo goin make sense, an he goin give dem good kine words. Same time, da peopo who no like da stuff he teaching, he can make dem see dat dey stay wrong. 


text:
<pb/>Da guy dat stay in charge, he gotta make lidat, cuz get plenny peopo dat no like listen. Da stuff dey tell, ony wase time! Dey bulai da peopo. But da mo worse one is, da guys who say everybody gotta make jalike da Jewish guys, even gotta cut skin. 


text:
Eh! Gotta stop um from talking lidat. Cuz every house dey go, dey mess up everybody dea wit da kine tings dey teach. Dey teach da kine tings dey not suppose to. An dey no even shame fo charge money fo teach. 


text:
You know, had one guy, da Crete peopo call um one talka fo dea gods. He wen say:<pb/>“Dem Crete buggas, everytime dey bulai. Dey jalike one wild dog ready fo bite.<pb/>Dey ony eat an sleep all da time. Dey good fo notting!” 


text:
Den dey no goin listen no moa, wen da Jewish guys tell any kine make up story. Get peopo dat know da trut, but dey no like do wat dey suppose to do. So no listen to da kine rules dey make fo you. 


text:
<pb/>Da peopo dat no mo bad kine stuff inside, dey good peopo, an dey no tink odda guys bad. But da peopo who stay pilau inside dea heart, an no trus God, everyting stay pilau da way dey see um. Mo worse, even da way dey tink stay all pilau, an dey no shame fo do bad ting. 


text:
Dey stand up in front everybody an tell, “God, I know him!” But den, dey go turn aroun an ack jalike dey donno him. Nobody can take dat kine peopo. Dey no listen. Dey donno how fo do anyting good.<pb/>


text:
Eh, Titus, everytime you talk, make shua you teach da right kine stuff, jalike Godʼs guys wen teach you. 


text:
<pb/>Tell da older guys inside da church, dat dey gotta stay in charge a demself. Tell um fo be one solid kine guy, so dat da peopo get respeck fo um. Tell um fo be da kine guys dat tink first wen dey do someting. Dey gotta trus God, get love fo God an everybody, an hang in dea. 


text:
<pb/>Same ting wit da older wahines. Teach dem fo ack da way da peopo dat stay spesho fo God suppose to ack. Tell um, “No talk stink behind da odda guyʼs back, an no love da booze too much so you gotta drink all da time an no can stop.” Tell um no make lidat, but tell um fo teach ony da good kine tings, 


text:
so den dey can teach da younga wahines fo tink how fo show love an aloha fo dea husban an dea kids, 


text:
an how fo take charge a how dey live, an how fo be clean inside an no mo bad kine stuff inside jalike God, an how fo take care dea house, an how fo be good kine peopo, an how fo show respeck fo dea husban an let him be da leada. So den, if dey do dis, nobody goin talk bad bout da tings dat God say. 


text:
<pb/>Same ting wit da younga guys inside da church. Go give dem good kine words fo help um fo take charge a how dey live. 


text:
Wateva you do, do good kine stuff fo show dem how dey suppose to ack. Wen you teach, make shua wat you say an wat you do say da same ting. Teach from yoa heart, an be one solid kine guy, so dat da odda peopo get respeck fo you. 


text:
Da stuff you tell, betta be solid, so dat nobody can say you donno wat you talking bout. Den, if get one guy dat no like wat you say, he goin come all shame, cuz he no can say us guys do bad kine stuffs. 


text:
<pb/>Da slave guys inside da church, tell um dey gotta do everyting dea boss say an no talk back, fo make dea boss feel good inside, 


text:
an no cockaroach da bossʼs stuffs. Mo betta dey show da boss he can trus um fo do good job everytime. If da slave guys make lidat, den wen peopo tink bout wat us guys teach, all da kine stuff dat we teach goin look real good, like wen we talk bout how God get us outa da bad kine stuff we stay in. 


text:
<pb/>How come us guys gotta make lidat? Cuz God wen show everybody he get good heart fo help dem, an dass why he can take everybody outa da bad kine stuff dey stay doing. 


text:
Cuz God like do plenny good kine stuffs fo us guys, he teach us fo say, “No way!” to da kine stuff dat God no like, an “Not even!” to da bad kine stuff da peopo inside dis world like do. He teach us fo take charge a how we live, fo do da right tings, an fo do da kine stuff dat he like, hea inside da world nowdays. 


text:
Same time us guys stay good inside cuz we wait an trus dat our Boss Jesus Christ goin come back. Goin be awesome. Jesus, he wen take us outa da bad kine stuff we stay do. He God, you know, an he get power ova everyting! 


text:
He wen give himself fo mahke fo us, so he can cut us guys loose from all kine pilau stuff an from broke Godʼs rules, an make us clean inside. He like make us his own spesho peopo, dat go all out fo do wateva stay good. 


text:
<pb/>Eh! All dis stuff, dass da kine tings you suppose to teach. Give um good kine words, an wen somebody do bad kine stuff, show um dat da ting dey wen do stay wrong, cuz you get da right fo tell um. No let nobody tink dey no need listen.<pb/>


text:
Help da church peopo rememba dat dey suppose to listen to all da govermen leada guys, an do wat da rules say, an stay ready fo do every kine good ting. 


text:
Tell dem, no talk stink bout anybody, o beef. But dey gotta make friends wit everybody. Dey gotta tink bout how da odda guy feel. Dey gotta let da odda peopo go first. 


text:
<pb/>You know, befo time us guys was stupid too. We neva like listen. We let odda peopo bulai us. We was jalike da guys dat no like stop an no can stop doing any kine bad stuff. All da time, we wen do bad tings to peopo, an stay jealous a dem. Odda peopo wen hate us, an we wen hate dem too. 


text:
<pb/>But den, God wen come show us guys how plenny love an aloha he stay get fo us, an make good to us. He da one dat take us guys outa da bad kine stuff we stay do. 


text:
God wen take us outa da bad kine stuff, but not cuz we wen do good kine stuffs. He wen do dat cuz he like give us chance. He do um by his Good an Spesho Spirit, who wen clean us up an make us jalike new inside, jalike we wen born again. 


text:
God wen send his Spirit fo take charge a us guys to da max. He do dat cuz we Jesus guys, an Jesus da One dat take us outa da bad kine stuff. 


text:
God wen do all dat good stuff fo us, so us guys can get um right wit him. Now we wen come his kids, an he our Fadda. Now we wait an stay shua God goin give us da real kine life dat stay to da max foeva. 


text:
<pb/>You can trus all dis stuff I telling you. Da guys dat trus God awready, you gotta tell um strait, so dey listen an no foget. So den, dey goin tink hard an make shua dey do good tings all da time. Good wen dey make lidat -- help everybody. 


text:
<pb/>But stay away from stupid kine stuff. No go all out fo find out who everybodyʼs ancesta guys was, fo make argue, fo squawk at da odda guy bout da Rules. Cuz all dat kine stuff no help nobody, ony wase time. 


text:
If somebody like split up da church guys, tell him az wrong fo do dat. If he no stop, tell him one mo time. Den, if he still yet no stop, no listen no mo to da guy. 


text:
You know dis: Dat kine guy, fo shua, he no good, he do any kine bad stuff -- da way he ack, everybody can tell he wrong awready, an da guy, he know too! Da Last Tings Paul Tell Dem 


text:
<pb/>Bumbye wen I send Artemas o Tykicus by you guys, den try hard fo go Nicopolis fo see me ova dea. Cuz I figga, good place fo stay winta time. 


text:
You know Zenas da lawya guy an da guy Apollos? Dey going one far place. Do everyting you can fo help dem, so dat dey get everyting dey need. 


text:
Our peopo gotta learn how fo go all out fo do da good kine stuff. Den dey goin work fo da stuff dey need every day, an dey no goin be good fo notting kine. 


text:
<pb/>All da guys ova hea like say “Aloha!” to you. All da guys ova dea dat get love an aloha fo us guys, an trus God, tell dem “Aloha!” too. Kay den! I like God do plenny good kine stuff fo all you guys.<pb/>


