# verses

text:
Dis letta from Paul. God wen tell me fo be his guy, cuz he like send me all ova da place fo tell peopo bout Jesus Christ, da Spesho Guy he wen send. An Brudda Sostenes, he helping me write dis. 


text:
Dis letta fo you church peopo dat come togedda fo God inside Corint town. God wen make you guys spesho fo him cuz you stay tight wit Jesus Christ. He wen tell you guys fo come be his spesho peopo. Dass jalike all da odda peopo all ova da world dat talk to da Boss Up Dea wen dey need help. Jesus Christ, he da Spesho Guy God Wen Send, an he da Boss fo dem guys an fo us guys. 


text:
God, he our Fadda, an Jesus Christ, he our Boss. I like dem do plenny good kine stuffs fo you guys, an make yoa hearts rest inside. Mahalo Plenny! 


text:
<pb/>Everytime I tink bout you guys, I tell God “Mahalo plenny fo dem Corint peopo!” God get good heart, so he do plenny good stuffs fo you guys, cuz you guys stay tight wit his Spesho Guy Jesus Christ. 


text:
An he make you guys rich inside wit all kine good tings, cuz you guys stay tight wit Christ. Cuz a dat, you guys know da importan kine stuff you guys need fo know, an da bestes way fo tell um. 


text:
All da good kine stuff us guys wen tell you guys bout Christ, stay solid awready inside you guys. Dass how come you guys stay shua dat Christ stay fo real. 


text:
So, you guys awready get all da good tings God give his peopo. You guys stay ready an waiting fo da time wen God goin show everybody our Boss Jesus Christ. 


text:
Christ da One dat goin make you guys strong an solid all da way, till da time wen our Boss, Jesus Christ, goin come back to dis world. Dat way you guys no goin jam up, an nobody can poin finga at you guys. 


text:
God, he da One dat wen tell you guys fo come tight wit his Boy, our Boss Jesus Christ, an God everytime do wat he say. Get Church Peopo Dat Like Split Up 


text:
<pb/>Eh, bruddas an sistas! I talking fo our Boss Jesus Christ wen I beg you guys fo tink da same way, an no split up. Gotta stick togedda, so you guys know how fo tink da same way, an can figga out tings da same way! 


text:
<pb/>Some peopo from Sista Cloeʼs house wen tell me dat some a you guys stay make argue wit each odda. 


text:
Dis how I figga. Sound like you guys stay talking lidis: One guy say dis, “Me, I stick wit Paul!” One nodda guy say, “Me, I stick wit Apollos!” An anodda guy say, “Me, I stick wit Peter!” An dis odda guy go say, “Me, I stick wit Christ!” 


text:
<pb/>So, wat? No can split up Christ ohana, you know! Eh! You guys tink was me dat wen go mahke on top da cross fo you guys? No way! You guys tink wen dey baptize you, dat make you guys my guys, o wat? Not even! 


text:
-- Oh yeah, I rememba dis, I wen baptize some peopo in Stefanas house too. But I no can rememba if I wen baptize odda peopo ova dea by you guys. 


text:
<pb/>Eh, you know, wen Christ wen send me, no was ony fo baptize! Da main ting he wen send me fo, was fo tell all da Good Kine Stuff Bout Him! An he neva like me talk bout him jus fo sound smart. Cuz if I wen jus talk smart kine da way peopo tink, dat goin take away da power from wat wen happen wen Christ wen go mahke on top da cross. Christ Get Power From God (Isaiah 29:14) 


text:
<pb/>All da stuff we telling bout how Christ wen mahke on top da cross, dat stuff sound stupid to da peopo dat stay going wipe out fo real kine. But fo us guys, he taking us outa all da bad kine stuff we stay in. So den, da stuff bout Christ an da cross get plenny power from God fo help us guys. 


text:
Dass jalike wat Isaiah wen write inside da Bible befo time:<pb/>God say,<pb/>“All dis stuff da smart guys know, I goin make um come jalike notting.<pb/>No matta how smart dey stay, I goin make everyting dey know jalike no good.” 


text:
<pb/>So wat den? Wat goin happen to da smart guys? An to da teacha guys dat teach da Rules? An to da guys dat nowdays can talk good an make you tink anodda way? Eh! God wen make all dem guys look stupid! He wen make all da smarts dat come from dis world come jalike notting! 


text:
<pb/>You know God, he so smart, he neva let da peopo inside dis world figga how dey can know him fo real kine. Cuz da kine smarts dey get inside dis world, not nuff. God, he figga lidis: mo betta send some guys aroun fo tell da peopo bout him, no matta get peopo dat tink da guys he send kinda crazy fo talk lidat. But God figga dat from da stuff his peopo tell, odda peopo can go trus him, an dass how he goin take um outa da bad kine stuff dey stay doing. 


text:
<pb/>You know, da Jewish peopo, dey everytime like us guys fo do someting awesome fo show proof dat we get Godʼs power. An da Greek peopo, dey ony like hear da smart kine stuff dat dey tink az da trut. 


text:
But us guys dat talk fo God, we stay tell peopo all ova da place how God wen send dis Spesho Guy Christ ova hea, an how odda guys wen hang um on top one cross an kill um. Da Jewish peopo, wen dey hear dat, dey no can handle, cuz dey tink Godʼs Spesho Guy no goin mahke eva. An da Greek peopo, wen dey hear um, dey tink, “Dass stupid!” 


text:
But get odda peopo, some a dem Jewish peopo an some a dem not Jewish, dey da ones God wen tell fo come be his peopo. Fo dem, Christ show um dat God get plenny power an he stay real smart. 


text:
Cuz no matta da peopo tink God stupid, he still mo smart den dem. No matta dey tink God not strong, he still mo strong den dem. 


text:
<pb/>Eh, bruddas an sistas! Fo undastan wat I mean, tink bout wat wen happen wit you guys wen God wen tell all you guys fo come be his spesho peopo. If you tink da way da peopo inside da world tink, no mo plenny guys wit you guys dat get plenny smarts, o get da kine power fo make odda peopo do wat dey like. No mo plenny guys wit you guys dat come from one ohana wit big name. 


text:
But God wen pick da peopo dat odda peopo from dis world tink lolo. Cuz he goin make da smart peopo look shame, dass why. An da peopo dat look like dey not strong hea inside dis world, God wen pick dem, cuz he goin make da strong kine peopo look shame too. 


text:
He wen pick da peopo dat no mo big name hea inside dis world, an da kine dey make fun of, an dose dat no mean notting to nobody. God goin use dem fo make da peopo who tink dey it, come jalike notting. 


text:
<pb/>You guys know how come you guys stay tight wit Jesus Christ? Cuz God like, dass why! God, he wen make Jesus da One dat can give us guys all his smarts. An Jesus make us guys get um right wit God, an come peopo dat stay spesho fo God, an he cut us guys loose from da power da bad kine stuff get ova us! 


text:
So den, jalike da Bible wen say befo time: “Anybody like talk big, mo betta dey ony talk big bout da Boss, an not bout demself!”<pb/>


text:
Eh bruddas an sistas! Wen I wen go by you guys first time, I wen tell you guys all da kine stuff from God dat nobody eva wen know befo time. But I neva ack like I mo betta den you guys. An wen I wen talk to you guys, I neva talk jus fo make me look smart. 


text:
Wen I was wit you guys, I wen figga lidis: I ony know one ting, an dass Jesus Christ. He da Spesho Guy God Wen Send, but was him da peopo wen hang on top one cross fo kill um. An dass da ony ting I know fo shua. 


text:
<pb/>You know, da first time, wen I wen go ova dea by you guys, I wen feel like I not strong, an I was scared an shaky. 


text:
No matta I was teaching, o I was talking to plenny guys, same ting, aah? I neva like talk jus fo make da peopo tink, “Eh, we can trus wat dis guy telling us, cuz he know how fo talk real good, yeah?” No ways, brah! But wen I wen talk, I wen show you guys dat I get da Spirit in charge a me, az why I get power. 


text:
Cuz I figga, no good you guys go trus God jus cuz you hear smart kine stuff dat peopo tell. Mo betta you trus God cuz he get da power, an you see wat he can do. Da Smart Kine Stuff God Teach Us 


text:
<pb/>Fo shua, wen us guys talk to da peopo who stay solid inside, we teach um smart kine stuff. But we no teach da same kine smart stuff da peopo inside da world stay teach nowdays, o da kine stuff da leada guys tink too. (Dem leada guys, dey all goin wipe out, you know.) 


text:
Us guys, we teach ony da smart kine stuff dat come strait from God. Cuz God wen hide um from da peopo befo time, but from da start he wen figga he goin let us guys know um, so bumbye we goin come awesome. 


text:
But da leada guys dat stay in charge nowdays, dey neva undastan. If dey wen undastan, fo shua dey no goin hang our awesome Boss on top da cross fo kill um. 


text:
<pb/>So da smart kine stuff from God stay hide from befo time, jalike da Bible wen tell,<pb/>“Get tings you neva see, Get tings you neva hear bout, You no can even tink how unreal dis ting goin be.<pb/>Dass da kine stuff God wen make ready Fo us guys dat get love an aloha fo him.” 


text:
But us guys, God show us all da stuff we neva know befo time, cuz Godʼs Spirit stay in charge a us. Da Spirit, he undastan everyting. He even check out how God stay, deep down inside him. 


text:
Us guys, we all get our own spirit inside us. Dass how we know how we tink an ack. Same ting wit God -- no mo nobody know how God stay inside, but Godʼs own Spirit, he know. 


text:
<pb/>You know, us guys, we get Godʼs Spirit in charge a us. Dass why we no tink da same way da peopo dat get da spirit from inside dis world tink. Inside us, we get da Spirit dat come from God, az why. God like us know all da good kine stuff he wen give us guys. 


text:
<pb/>Dass da kine stuff us guys stay talk bout. Us guys teach da stuff Godʼs Spirit teach us. We no need talk fancy kine, jalike how da smart guys like talk wen dey teach. But us guys, we put togedda da tings dat come from Godʼs Spirit fo da peopo dat stay tight wit Godʼs Spirit. 


text:
Dass why, if get one guy dat no mo Godʼs Spirit in charge a him, ony his own self, dat guy no goin like take da kine stuff dat come from Godʼs Spirit. He goin tink, “Az wase time!” No way da guy goin undastan. Gotta stay tight wit Godʼs Spirit fo check out if dat kine stuff az da trut. 


text:
Da guy dat stay tight wit Godʼs Spirit, he can check um out wateva. But same time, all da odda peopo, dey no can check out dat guy. 


text:
Jalike da Bible wen say:<pb/>“Who can figga out wat God stay tinking, aah? O who can teach God wat he suppose to do?<pb/>No mo nobody!” But us guys, we know, cuz Christ help us guys tink jalike he tink.<pb/>


text:
But eh, bruddas an sistas! I no can talk to you guys jalike you stay tight wit Godʼs Spirit. Cuz you guys ony like do wat make yoa body feel good. You guys stay tight wit Christ ony litto bit, jalike one baby. 


text:
I gotta tell you guys easy stuff, jalike da baby ony stay drink milk. Cuz you guys not ready fo da hard kine stuff, jalike da baby no can eat meat. You guys suppose to be strong, jalike you stay eat da meat awready! An still yet, you guys ony stay drink da milk. 


text:
Cuz you guys stay tink jalike da peopo dat ony ack how dey like, dass why. Wen somebody do someting mo betta den you, you get mad, an you like argue wit each odda an bus up each odda! Kay den, wateva yoa body feel, dass how you guys tink an ack! You guys ony stay ack jalike all da peopo inside dis world. 


text:
Everytime wen you guys tell you stick wit Paul, o you stick wit Apollos, dat show dat you guys jalike all da odda peopo. You Guys Jalike One Garden 


text:
<pb/>Apollos, who him? Paul, who me? Me an him, we jus helpas. We wen help you guys fo trus Christ. Apollos, he do wat da Boss like um fo do, an me, I do wat da Boss like me fo do. 


text:
Was me dat wen tell you guys bout Christ first time. Dass jalike I wen plant da seed. Den Apollos wen come teach you guys. Dass jalike he water da seed I wen plant. But God, he da One dat make um grow! 


text:
So den, dass why no matta who plant da seed, o who water um. Ony one ting matta, dass God, cuz he da One dat make um grow. 


text:
Da guy dat plant da seed an da guy dat water um, dey working togedda jalike one hui. Everybody goin get pay fo wat dey do. 


text:
Cuz us guys an God, we work togedda. An you guys, you jalike da groun wea God goin plant da seed. You Guys Jalike One Building An same ting, you guys jalike da building God goin build. 


text:
Me, God do plenny good stuff fo me. Jalike I one good builda, God wen help me teach you guys solid stuff from da start, fo make shua you guys get one solid foundation fo yoa life. But da guy dat goin build on top dat foundation afta me, he gotta make shua he goin do um da right way. 


text:
No can make any kine foundation, cuz ony get one foundation fo life -- dass Jesus Christ. God awready wen put him dea. 


text:
Some peopo goin build on top dat foundation, wit good kine stuff, stuff jalike gold, o silva, o diamonds -- o dey goin build wit junk kine stuff, stuff jalike wood, o grass, o leaf. 


text:
Bumbye, everybody goin know wat kine stuff dem peopo wen do, if was good o bad. Dat time, God goin make one test, jalike he use fire fo show if wat everybody wen do was jalike good kine stuff o junk kine stuff. 


text:
If da stuff one guy wen do stay dea still yet afta da fire, God goin give dat guy plenny good kine stuff bumbye in da sky. 


text:
But if da fire burn up wat da guy wen do, God no goin give dat guy notting. Still yet, da guy goin be okay, but ony jalike da house burn down an da guy almos neva get out. 


text:
If anybody mess up Godʼs temple wea he stay, watch out, brah! Bumbye God goin mess you up too! Cuz Godʼs temple stay spesho fo him. An you guys, jalike dat temple! 


text:
<pb/>No fool yoaself! If you tink you know an undastan everyting jalike all da peopo nowdays, dat mean, you donno notting. Wen you figga you donno notting, dass wen you goin start fo learn. 


text:
Da way da peopo inside da world tink, God say dat stuff stay stupid. Da Bible say:<pb/>“Da smart guys, dey sly buggas, But God take wat dey do an jam um up!” 


text:
One nodda place da Bible say:<pb/>“Da Boss, he know how da smart guys stay tinking, Da guys dat suppose to know wat fo do.<pb/>He know dey ony tinking junk kine stuff dat wase time.” 


text:
Me an Apollos an Peter, we stay fo you guys! An da whole world stay fo you guys, no matta you alive o mahke! Everyting dat stay happening right now, an everyting dat goin happen lata -- everyting stay fo you guys! 


text:
So den, tink bout us guys lidis: We Christʼs helpas. God wen make us guys fo take care his stuff dat was secret befo time. 


text:
Da guy dat goin take care his bossʼs stuffs, he gotta be da kine guy dat goin do wat he suppose to. 


text:
No bodda me wat you guys tink bout da stuff I doing, o wat da odda peopo tink. I no even ack like one judge fo my own self. 


text:
So, no make like you guys stay da judge fo odda peopo. Wait till da Boss come back. He da One goin bring out in da light, all da bad kine stuff da peopo try hide in da dark. He goin show all da tings dat dey tinking inside dea heart. Den God goin talk good bout da good tings everybody wen do. 


text:
<pb/>Bruddas an sistas, I wen talk bout me an Apollos, jalike I draw picha fo help you guys learn dis one ting from us guys: Ony do wat da Bible tell. If you guys learn dat, den you guys no goin talk big cuz you stay tight wit one a us guys an you make like da odda guy notting. 


text:
So, wat? You guys tink you diffren from all da odda peopo? Everyting you guys get, God wen give um to you. So den, wen you guys get da stuffs, how come you guys ack all big head, jalike you guys wen get um by yoaself? 


text:
<pb/>So! You guys tink you get everyting you need awready! Jalike you guys rich, aah? You guys ack big, jalike kings, an us guys not! Fo shua, I like you guys come kings fo real kine, so us guys can come kings wit you guys too! 


text:
<pb/>Us guys dat God wen send all ova da place fo tell peopo bout Christ. I tink bout us guys lidis: God wen put us guys at da end a da line, jalike prisonas ready fo mahke. We jalike one show fo da peopo inside da world, an fo da angel messenja guys too. 


text:
Peopo tink we stupid cuz we Christʼs guys, but dey tink you guys mo smart cuz you stay tight wit him! Us guys no stay strong, but you guys stay plenny strong! Peopo get respeck fo you guys, but dey no mo respeck fo us guys. 


text:
Even now we stay hungry, but we still no mo food, an no mo notting fo drink. We ony get puka kine clotheses. Peopo beat us wit sticks. We no mo place fo stay. 


text:
Eh, we work hard wit our hands. Wen dey talk any kine to us, we tell um, “We like God do good tings fo you guys.” Wen dey bus us up an make us suffa plenny, we still hang in dea. 


text:
Wen dey talk stink bout us, we talk good to dem. Dey tink us guys pilau. We jalike da rubbish from da world dat dey like throw way. 


text:
<pb/>Eh! I no write dis fo make you guys shame, but cuz I get love an aloha fo you guys jalike you my kids. Dass why I telling you guys dat you guys get problem. 


text:
Get uku plenny guys dat teach you guys cuz you stay tight wit Christ. But you guys get ony one fadda, dass me! I stay tight wit Jesus Christ, dass why I wen tell you guys da Good Kine Stuff From God first time, an you guys wen go trus um. Az why I jalike you guys fadda. 


text:
<pb/>So az why I stay send Timoty fo help you guys. I love him jalike he my own boy. He one guy I trus, cuz he stay tight wit da Boss too. He goin help you guys fo rememba da way I do everyting cuz I stay tight wit Jesus, Godʼs Spesho Guy. Dass jalike how I stay teach da peopo dat come togedda fo church all ova da place. 


text:
But if da Boss like, I goin come Corint side soon. Den I goin find out if dese guys dat ack big head ony mout, o if fo real dey get power! 


text:
So, wat you guys like? I come ova dea scold an punish you? O come ova dea, an give you guys love an aloha an no make presha?<pb/>


text:
Fo real, some peopo telling dat one a you church guys stay fooling aroun ova dea. Da guy doing mo worse ting den da peopo dat donno God. He even stay sleeping wit his own step mudda! 


text:
An you guys get big head! Mo betta you guys come sad an shame, an throw out da guy dat stay making lidat. 


text:
No matta I no stay dea wit you guys, my heart stay dea. So, I awready wen judge da guy dat wen do dis bad ting. 


text:
I get da right fo do dat cuz Jesus our Boss, an I his guy. So you guys, come togedda. Den you guys get da right fo ack fo da Boss. An my heart goin be right dea wit you guys too. 


text:
Den, hand dis guy ova to da Devil, so da bad kine stuff inside da guy goin get wipe out. Den wen Jesus, da Boss, come back, Jesus goin take da guy outa da bad kine stuff he stay in. 


text:
<pb/>No good you guys get big head! You guys donno dat ony litto bit yeast inside da bread dough can make da whole ting come big? Da yeast, dass jalike da bad kine stuff dat guy stay doing. An dat goin make da odda church peopo come bad too. 


text:
Take out da guy from da church. Den you guys goin come jalike one new kine guy dat no mo notting bad inside. Dass how you guys stay. Dey wen kill Godʼs Spesho Guy, an dat make us guys clean inside, jalike wen dey wen kill one spesho baby sheep fo da Passova sacrifice. 


text:
Us guys, we jalike da Bread Dat No Mo Yeast Inside, dat da Jewish peopo make fo eat Passova time. So us guys gotta watch out dat we no do da bad kine stuff, o hurt da odda peopo. We wen make lidat befo time. Mo betta tell da trut everytime, so everybody can see dat we do everyting wit good heart. 


text:
<pb/>Jalike I wen tell you guys inside my letta befo time, “No hang aroun da kine peopo dat go fool aroun.” 


text:
I no stay talking bout da peopo inside da world dat donno God, o da peopo dat like get everyting fo demself, o da peopo dat rip off da odda guy, o da peopo dat pray to da idol kine gods. Fo no stay aroun dat kine peopo, you gotta go one nodda planet! 


text:
But now, I mean you guys betta not hang aroun one guy dat say he one brudda, but still yet he fool aroun, o he like get everyting ony fo himself, o he go pray to da idol kine gods, o he talk stink an bulai bout odda peopo, o he get drunk, o he rip off peopo. Dat kine guy, no do notting wit him -- no even eat wit um! 


text:
<pb/>Afta all, dass not my job fo make like da judge fo da peopo dat no trus God. But you guys suppose to be da judges fo da peopo inside da church, yeah? 


text:
God goin be da Judge fo da peopo outside dat no trus him. But you guys, jalike da Bible say, “Da guy dat say he one a Godʼs guys, but still yet stay doing da real bad kine stuff, throw out da bugga!”<pb/>


text:
Wot! If one a you guys get one beef agains anodda brudda, you guys no mo shame fo go stand in front one judge dat no get um right wit God? Mo betta you go in front da peopo dat stay spesho fo God, fo handle yoa beef! 


text:
You guys ack like you donno dat bumbye, da peopo dat stay spesho fo God goin be da judge fo all da peopo inside da whole world. So how come you guys no can figga out dis small kine stuff by yoaself? 


text:
You know, all us guys goin even be da judge fo da angel guys. So den, gotta be you guys can handle fo judge da small kine stuff inside dis world. 


text:
Plus, if you guys get one beef agains one nodda brudda bout small kine stuff, den, how come you guys go pick peopo fo be da judge dat get no mo respeck from da odda church guys? 


text:
An now, I like say someting dat goin make you guys shame: No even get one smart guy ova dea dat can figga out da small kine stuff dat da bruddas an sistas get wit each odda, o wat? 


text:
<pb/>Someting wrong, aah? Jam up, if you guys take each odda in front da judge. Mo betta, you let da odda guy go if he wen do wrong to you! If he steal from you, mo betta, jus let um take da stuff! 


text:
But you guys, you do bad kine stuff to each odda, an steal from each odda too, an dey yoa Christian bruddas an sistas, an den! 


text:
<pb/>You guys ack jalike you donno dis: Da peopo dat no like do da right ting, no way dey goin get God fo dea King. No let nobody bulai you guys fo make you do wrong! Da guys dat fool aroun da wahines, da peopo dat go pray to da idol kine gods, da peopo dat sleep wit da odda guyʼs wife o husban, da guys dat go fool aroun da odda guys fo money, da mahu kine guys, 


text:
da steala guys, da greedy guys dat like hog everyting fo demself, da drunk guys, da peopo dat talk any kine to one nodda guyʼs face, da peopo dat con da odda guy -- fo all dese kine peopo, no way dey goin get God fo dea King! 


text:
<pb/>Dass how some a you guys wen do befo time. But God, he wen make you guys clean from all da bad kine stuff you wen do. He wen make you guys come spesho fo him. He wen make you guys get um right wit him. All dat wen happen cuz you guys stay tight wit da Boss Jesus, Godʼs Spesho Guy, an wit our Godʼs Spirit too. If You Show Respeck Fo Yoa Body, Dat Show You Get Respeck Fo God (Da Start 2:24; 1 Corinthians 3:16; 10:23; 2 Corinthians 6:16) 


text:
<pb/>Eh! Az okay fo me fo do all kine stuff. But, everyting I do, az not good fo me. Fo shua, okay fo me fo do all kine stuff, but I no goin let anyting make me do stuff dass not good. 


text:
Peopo say, “Da food fo da belly, an da belly fo da food.” But no matta -- God goin make all dat pau. But you know, yoa body not fo fool aroun wit da wahines o da guys. You get one body so you can work fo da Boss, an da Boss, he da One dat take care yoa body. 


text:
God wen make da Boss Jesus come back alive afta he wen mahke, an he get da power fo make us guys come back alive too, afta we mahke. 


text:
<pb/>You guys donno dat yoa body stay fo Christ, jalike you guys was da parts a Christʼs body. So now, wat? You guys tink I goin take da parts from Christʼs body, an make um part a one wahineʼs body dat take money fo fool aroun? No way! Not even! 


text:
You guys neva know dat wen one guy come togedda wit one wahine dat take money fo fool aroun, jalike togedda dey make one body. Da Bible say, “Dem two, togedda dey goin be one body.” 


text:
<pb/>If you get chance fo fool aroun, run da odda way! All da odda bad kine stuff anybody do, no jam up dea body. But anybody dat go fool aroun, dey do bad kine stuff dat hurt dea own body. 


text:
How come you guys ack jalike you donno dat yoa body jalike one temple fo Godʼs Good an Spesho Spirit? Godʼs Spirit live inside you guys. God da One wen give his Spirit to you guys. Dass how come you guys not da boss fo yoa own body. 


text:
Christ wen pay high price fo you guys. So, show respeck fo yoa own body, da way you ack, an dass goin show dat you get respeck fo God.<pb/>


text:
Now I like talk bout da stuff you guys wen aks me inside yoa letta bout da guys an da wahines. Dass good idea, fo one guy no touch one wahine. 


text:
But get peopo dat like fool aroun, you know. Dass why mo betta every guy get his own wife, an every wahine get her own husban. 


text:
Da wife no ony own her body, but da husban too. Same ting, da husban no ony own his body, but da wife too. 


text:
No hold back from each odda. You can fo short time, but ony if da husban an da wife tell each odda dey goin hold back fo get time fo pray. An den come back togedda, so da Devil no can make you guys presha make you fool aroun behind da oddaʼs back. But if you no come back togedda fast, you no goin be strong nuff fo say “No!” to da Devil. 


text:
I tink mo betta, if peopo no marry, jalike me. But every guy get one spesho power dat God wen give um. He give some peopo da power fo handle if dey marry, an odda peopo da power fo handle if dey no marry. 


text:
<pb/>I like tell da married peopo dis (but dis come from da Boss Up Dea, not me): Da wife not suppose to leave her husban. 


text:
O if she leave um, she not suppose to marry again, o she gotta go back wit her husban an make tings good. An da husban not suppose to make his wife go way too. 


text:
<pb/>An fo da odda guys, I like tell um dis (dass me talking, not da Boss): If one Christian brudda get one wife dat no trus God, he not suppose to throw her out if she like stay wit him. 


text:
Same ting, if one wahine get one husban dat no trus God, she not suppose to leave him if he like her stay wit him. 


text:
Da husban dat no trus God stay spesho fo God still yet, cuz he stay tight wit da wife dat trus God. An da wife dat no trus God stay spesho fo God still yet, cuz she stay tight wit da husban dat trus God. If no was lidat, den dea kids no stay spesho, but cuz one a da parents trus God, da kids stay spesho fo God too. 


text:
But da husban o da wife dat no trus God, if dey like leave, den let um. Da one dat trus God no stay stuck wit da marriage if da one dat no trus God like go. Cuz God wen tell you guys fo come be his guys, so yoa hearts can rest inside. 


text:
But if you one Christian wahine, you donno if you no can help yoa husban get outa da bad kine stuff. An you brah, if you one Christian guy, you donno if you no can help yoa wife get outa da bad kine stuff. Stick Wit Da Way Da Boss Wen Give You Fo Live 


text:
<pb/>But stick wit da way Jesus da Boss wen give you fo live, cuz God wen tell you fo come be his guys. Dis da rule I teach all da church peopo every place. 


text:
If you get da cut skin mark on top yoa body fo show you one Jew, an den God tell you fo come be his guy, no need change da mark. But if you no mo da mark, an God wen tell you fo come be his guy, no need cut skin. 


text:
If you wen cut skin, no matta. If you neva cut skin, no matta, same ting. Main ting, us guys do wat God tell us fo do. 


text:
<pb/>Wen God wen tell you fo come wit him an be his guy, he neva say fo change everyting. Ony stay da way you was. 


text:
Jalike, if you was one slave wen God wen tell you fo come, no let dat bodda you. If you can get out, den do um. If not, dass okay. 


text:
If one guy stay one slave, an da Boss tell um fo come be his guy, he stay tight wit da Boss. No matta da guy one slave still yet, now he work fo da Boss Up Dea. An if da guy no was one slave wen da Boss wen tell him fo come, now he one slave fo Christ. 


text:
Eh, bruddas an sistas! Wen God wen tell you guys fo come be his guys, no go make all kine changes. Ony stick wit da way you was. Do um fo God. Da Peopo Dat Not Married 


text:
<pb/>You guys wen aks me bout da peopo dat neva sleep wit nobody. Da Boss neva tell me how dey gotta make, but dis wat I tink. You can trus wat I say, cuz God, he good to me an give me chance. 


text:
But if you marry, you no stay doing notting wrong. If one wahine dat neva marry go marry, she no stay doing notting wrong. But da peopo dat get married goin get problem inside dis world, an I ony trying fo help you guys, so you no suffa. 


text:
<pb/>Eh bruddas an sistas! I like say dis: No mo time awready, if you get one wife o you no moa. Cuz da way da world stay now, goin all pau. 


text:
Same ting if you crying o you not crying, if you stay good inside o you no stay good inside, if you can buy stuff o you no mo notting, 


text:
o if you use da stuff from dis world, o if you let um go, no big ting. Cuz da way da world stay now, goin all pau. 


text:
<pb/>I like you guys no worry. Da guy dat not married, he get mo time fo tink bout da Boss, az why he can do stuff fo make da Boss stay good inside. 


text:
Da married guy, he gotta tink bout da stuff inside da world too. Az why he no can tink good, cuz he like do good fo his wife, an same time tink bout da Boss. 


text:
He get two diffren kine tings fo tink bout. Same ting, da wahine dat no mo husban an da wahine dat not married, dey get mo time fo tink bout da Boss, how dey can stay all out fo da Boss, dea spirit, dea body, everyting. But da married wahine gotta tink bout da stuff inside da world too. Az why she no can tink good, cuz she like do good fo her husban, an same time tink bout da Boss. 


text:
I telling you guys dis stuff, cuz good fo you guys. I no like jam up you guys. I like you guys do da right ting, an know wat da Boss like you fo do an be ready fo do um, an no worry bout odda kine stuffs. 


text:
<pb/>If get one guy dat stay ready fo marry one wahine, an he figga he making her wait long time, if she old nuff fo marry awready, go ahead. Marry her, if dass wat you like. Dass okay, you no doing notting wrong. 


text:
But if get one guy who know wat he like, an he can handle, an wait, an he stay make up his mind fo no get married, dass okay too. 


text:
<pb/>So den, da wife gotta stay wit da husban till he mahke. Afta he mahke, she can marry if she like, but ony if da odda guy stay tight wit da Boss. 


text:
I figga, I get Godʼs Spirit in charge a me, an dass wat he like me fo say: Mo betta fo her if she no marry.<pb/>


text:
Now, I like talk bout da meat dat peopo give fo make sacrifice fo da idol kine gods. We all know dat all us guys know plenny bout dis. But you know, if somebody know plenny, dat ony goin make dem tink dey mo smart den anybody. Mo betta get love an aloha fo da odda peopo. Dass wat goin make everybody come mo strong an mo solid inside. 


text:
<pb/>So den. Even if da peopo make sacrifice to da idol kine gods, an den somebody go eat dat food, we all know dat da idol kine gods inside dis world not da real God. Jalike da Bible say, “Ony get one God dass fo real, an all da odda gods no mean notting.” 


text:
Get plenny kine tings inside da sky an inside da world, dat da peopo say dey gods o dey bosses.<pb/> 


text:
But fo us guys, ony get one God, He our Fadda.<pb/>Everyting come from him, An us guys do everyting fo him.<pb/>An ony get one Boss, Dass Jesus Christ.<pb/>Wen God wen make everyting, Jesus da One wen do um,<pb/>An us guys stay live cuz Jesus wen give us life. 


text:
<pb/>But you know, get peopo dat donno dat. Some peopo, dey still yet tinking everytime bout da idol kine gods, jalike dey wen tink befo time. Dass why, everytime dey eat da meat dat da odda peopo wen use fo make sacrifice fo da idol kine gods, dey tink, “Eh, dis food was one sacrifice fo da idol kine god, you know!” Dey tink, “If I eat dis stuff, I stay doing bad kine stuff!” An dat make dem feel all pilau inside so dey no can pray, cuz dey not strong inside. 


text:
Ho! No mo food dat can make us guys come mo close to God, you know. If we no eat um, dat no make us mo worse. An if we eat um, dat no make us mo betta. 


text:
<pb/>But watch out! Jus cuz you get da right fo do someting, dat no mean, dass good dat you do um. If bumbye one brudda o one sista dat no stay strong inside see you do um, an dat goin mess dem up -- den az no good lidat! 


text:
You, you know dat all dis stuff okay. But if one brudda dat no stay strong inside see you sitting an eating ova dea inside one temple fo one idol kine god, wat you tink he stay tinking? Fo shua, da guy goin tink dass okay fo him fo eat da food too, from da sacrifice dey wen kill fo da idol kine god. 


text:
You know plenny, but you goin make da guy dat no stay strong inside wipe out if you do dat. An dat guy, he one Christian brudda, an Godʼs Spesho Guy wen go mahke fo him, an den! 


text:
You know wat? If dass how you guys stay do bad kine ting agains yoa bruddas an sistas, you hurt dem wen dey no stay strong inside. Eh! dass jalike you guys wen do bad kine ting agains Godʼs Spesho Guy Christ! 


text:
So den, if I go eat dat stuff, an dat make my Christian brudda o sista jam up, mo betta I no goin eat dat kine meat, eva! Cuz I no like dem come all jam up inside.<pb/>


text:
Tink bout dis: I can do anyting. God wen send me all ova da place fo tell peopo bout him. I wen see Jesus, our Boss. I stay tight wit da Boss, an all you guys wen trus Christ cuz a da work I wen do. 


text:
Even if get odda peopo, God neva send me fo talk to dem. But fo shua, he wen send me fo talk to you guys. If you like proof dat God wen send me, ony gotta check out wat wen happen to you guys now, how you guys stay tight wit da Boss! 


text:
You no tink we get da right fo take one Christian wife wit us wen we go some odda place? Da odda guys God send all ova da place, dey do dat, you know, an da Bossʼs brudda guys, an Peter. 


text:
O you guys tink dat ony me an Barnabas, we da ony guys dat no mo da right fo work fo make money so we can teach peopo? 


text:
<pb/>Eh, look da army guys. Dey no gotta buy dea own food an clotheses. An da guys dat plant da grape, nobody goin tell dem, “No eat da grape!” Da sheep farma guy too, az okay fo him fo use da milk from da sheeps. 


text:
<pb/>You guys tink I say all dis stuff, cuz I talking jalike da odda peopo? Godʼs Rules say da same ting, you know. 


text:
Inside da Bible, da Rules dat God wen tell Moses fo write, talk lidis: “Wen da cow stay working fo smash da wheat so you can take out da junks, you no go tie up his mout so he no can eat da wheat.” You tink God wen say dat ony cuz he like take care da cows so dey can eat, o wat? 


text:
Mo like he talking bout us guys too, fo help us! Yeah, he say dat fo us guys. He say, “Da guy dat plow da groun, an da guy dat take da junks outa da grain, wen dey work, dey gotta wait still yet fo eat. But dey know, bumbye dey goin get dea share.” 


text:
You know, wen us guys wen teach you guys stuff from Godʼs Spirit, dass jalike wen one farma guy stay planting stuff. So az notting, wen us guys pau teach, den we get food fo eat from you guys. 


text:
Get odda guys dat get da same right fo get food an stuff from you guys wen dey teach, yeah? So, wat bout us guys? We get plenny mo rights den dem. But you know, us guys, we neva use da rights we get. Mo betta we take any kine, fo no jam up you guys. Cuz den, you like listen to da Good Kine Stuff Bout Christ dat we telling you guys. 


text:
Tink bout dis: da priest guys dat stay work inside da Jewish temple, dey get dea food from da sacrifices da peopo bring to da temple. Da guys dat stay kill da animals on top da altar fo sacrifice, dey can eat da meat dat da peopo give fo sacrifice. 


text:
Same ting, da Boss wen tell us guys dat da guys dat stay tell da Good Kine Stuff Bout Christ, dey suppose to get all da stuffs dey need fo live, from dea work. 


text:
<pb/>Me, I get da rights fo get all dat, but I neva like do um lidat. I no write dis letta fo make you guys give me stuff. I figga, mo betta I mahke, den let somebody tink dat I no mo da right fo talk lidis. 


text:
Jus cuz I stay telling peopo da Good Kine Stuff From God, dat no mean I can talk big bout myself. I gotta tell um bout God. Auwe fo me if I no tell peopo da Good Kine Stuff From God! 


text:
If I wen do all dis stuff ony cuz I like, den da stuffs I get, jalike da money I get fo do one job. But if I go do um cuz I gotta do um, den, jalike God stay trus me fo take care his stuffs fo him. 


text:
So den, wat kine pay I goin get fo do all dat? I no need pay! I ony like tell peopo da Good Kine Stuff From God. I do um lidat an no charge notting. Dat make me feel good, jalike wen one guy get pay fo work. I do um an no need use all da rights dat I get cuz I stay telling da Good Kine Stuff From God. 


text:
<pb/>I can do watevas how I like, an no mo nobody can tell me how I gotta ack. But you know wat? Jalike I wen go make myself jalike one slave guy, so everybody can tell me wat fo do. Wen I make lidat, I can help mo plenny peopo fo know God, az why. 


text:
Fo da Jewish peopo, I wen make jalike I one Jewish guy, fo help da Jewish peopo fo know God. Fo da peopo dat tink dey gotta stick wit Godʼs Rules, I do wat Godʼs Rules say, so I can help dem fo know God too, no matta I know dat I no gotta do wat Godʼs Rules say fo get um right wit him. 


text:
Fo da peopo dat donno Godʼs Rules, I wen come jalike dem, fo bring to God da peopo dat donno Godʼs Rules. (Dat no mean, dat I no stay doing wat Godʼs Rules say, you know. I Christʼs guy, an dass how come I stay do wat Godʼs Rules say.) 


text:
Fo da peopo dat no stay strong inside, I make myself jalike I no stay strong inside too, so I can bring dem close to God. Fo everybody, I like come jalike dem, so no matta wat, I goin help some peopo fo get outa da bad kine stuff dey stay in. 


text:
I stay doing all dis tings so everybody can trus da Good Kine Stuff From God, an all us guys can get all da good kine tings dat God like give us. 


text:
<pb/>You guys know wat happen wen plenny runnas run in one race, yeah? Everybody run, but ony one guy win da first place medal. So den, go fo da win, fo God! 


text:
All da guys in da race, dey stay do ony wat da coach tell um, yeah? An dey do all dat ony fo get one head lei dat goin come mahke latas. But us guys, wat we goin get no goin come poho eva. 


text:
Jalike I make my body tough, an I work um hard. No good, if I tell all da odda peopo bout God, an den I mess up, so God gotta throw me outa da race.<pb/>


text:
Eh, bruddas an sistas! Dis one ting you guys gotta know: Befo time, our ancesta guys wen stay unda da cloud God wen send, an God wen open da Red Sea from one side to da odda side, an dey all wen walk thru on top da sea bottom to da odda side. 


text:
Dass jalike one picha, da cloud an da Red Sea. Cuz da peopo wen trus Moses fo be dea leada, an wen go unda da cloud an inside da sea wit him. Dass jalike us guys trus Christ, an get baptize fo show dat we his guys, an follow him. 


text:
an dey all wen drink da same water dat Godʼs Spirit wen give um fo drink. Wat dey wen drink, wen come outa one big rock dat Godʼs Spirit wen give um. Jalike dat rock was dea every place dey go, Christ was dea too. 


text:
But God neva like how mos a da peopo wen ack. So dey wen mahke, an dea bodies dey wen bury, all da diffren places wea dey wen go. 


text:
<pb/>All dat stuff wen happen fo show us guys dat we not suppose to go all out fo do da bad kine stuff, jalike all da peopo dea. 


text:
No good we pray to da idol kine gods, jalike some a da peopo. Da Bible say dis: “Da peopo wen party in front da baby cow kine god statue, an afta, dey wen start fo fool aroun.” 


text:
No good we go fool aroun wit peopo dat we not married to. Dat time, some a da peopo wen make lidat, an dey all wen mahke die dead, twenty three tousand a dem. 


text:
No good we try fo find out how plenny bad kine stuff us guys can do befo da Boss punish us. Some a da peopo wen do dat, an God wen send snakes ova dea fo bite um an wipe um out. 


text:
No good we grumble. Some a da peopo wen grumble ova an ova, an da Killa Angel Guy wen go wipe um out. 


text:
<pb/>All dat stuff wen happen to da Israel peopo fo show us guys someting, you know. Dey wen write um all down so us guys can learn wat kine ting we betta not do. Cuz da last times stay coming. 


text:
Wen you guys get chance fo do da bad kine stuff, dass da same ting, jalike wat happen to all da odda peopo. But you know, you guys can trus God fo do wat he say. He no goin let you guys get so plenny presha dat you guys no can handle. Everytime get presha lidat, God goin make um so you guys can get outa dat. He goin make you guys strong fo handle, an no fall down. 


text:
<pb/>So, my good friends, weneva somebody try make you guys go down an pray in front da idol kine gods, run da odda way quick! 


text:
I telling you dis, cuz I know you guys can tink strait. So go check um out yoaself, wat I telling you is da trut. 


text:
<pb/>Tink bout dis: wen us guys take da communion cup, an tell God he good heart fo give um to us guys -- dat mean, dat all us guys stay tight wit Godʼs Spesho Guy Christ, an wen he wen go bleed an mahke, was jalike us guys wen mahke too. Wen we broke da bread, dat mean same ting -- us guys all stay tight wit Godʼs Spesho Guy Christ, an dat time he wen mahke, was jalike us guys wen mahke too. 


text:
Us guys togedda get one bread. Wen everybody take one piece from da one bread, dat mean all us guys jalike we stay one body all togedda, no matta we plenny peopo. 


text:
Tink bout how da Israel peopo do um: wen dey kill da animal on top da altar fo make da sacrifice fo God, da priest guys dat kill um get da meat fo eat. Dat mean dat dey all stay tight togedda wit God an wit da peopo dat wen bring da animal fo da sacrifice. 


text:
<pb/>But you tink I mean dat da sacrifice dey make fo da idol kine gods, dass someting fo real? Nah! Da idol kine god statue, dass notting! 


text:
Dis wat I mean: wen da peopo dat donno God kill da animals fo make sacrifice, dey do um fo da bad kine spirits, dey no stay do um fo da real God. But I no like you guys come tight wit da bad kine spirits! 


text:
You guys, you no can drink from da communion cup dat show you da Bossʼs guys, an same time, you stay drinking from one diffren kine cup dat show dat you stay tight wit da bad kine spirits. You guys no can eat da food from da table dat show you da Bossʼs guys, an same time, you stay eating da food dat show dat you stay tight wit da bad kine spirits. Come on now! 


text:
Wat you guys tink? We goin make da Boss come huhu wit us, o wat? No good, lidat. O, you tink us guys mo strong den him? Do Everyting Fo Show How Awesome God Stay 


text:
<pb/>I can do all kine stuff, but everyting not good fo me. I can do all kine stuff, but dat no make nobody come mo strong inside. 


text:
Mo betta, we no try fo do ony da stuff dat us guys like. Mo betta, we do da stuff dat help da odda peopo too. 


text:
<pb/>So den. Go eat da meat dey sell inside da meat market, an no go aks, “Dis okay fo me fo eat, o wat?” 


text:
If one guy dat no trus God tell you guys, “Come our house fo eat!” an you guys like go, den eat everyting dey give you, an no go aks, “Az okay fo me fo eat dis, o wat?” 


text:
<pb/>(But, if somebody tell you guys, “Dis meat come from one temple sacrifice fo one idol kine god,” den no eat um. You guys gotta tink bout da guy who wen tell you dat, if okay o not okay. 


text:
I mean, tink bout wat da odda guy stay tinking, if okay fo him fo eat um. No tink ony bout wass okay fo you.) But eh! I can do wat I like. Still yet, if one odda guy tink dat not okay fo him fo do dis ting, an az bad fo him, how come I no can do wat I like, jus cuz da odda guy tink az bad fo him? 


text:
No go jam up nobody -- da Jewish peopo, o da peopo dat not Jewish, o da church peopo who come togedda fo God. 


text:
Make jalike me: I try make all dose guys stay good inside. I no stay try fo ony do wass good fo me. I stay try fo do wass good fo all da odda peopo, so dey can get outa da bad kine stuff dey stay in too.<pb/>


text:
An you guys, go copy me, jalike how I stay do. Cuz I trying fo copy Christ, jalike he wen do. How Come Da Wahines Cover Up Dea Head Wen Dey Pray? 


text:
<pb/>I get someting I like tell you folks -- you all good guys, cuz you guys tink bout me all da time, no matta wat. All da stuff I wen teach you guys, you guys still yet stay do um. Right on! 


text:
But no foget da ting you guys awready know: Da Spesho Guy God Wen Send, Christ, he stay in charge. He stay in charge a every man, jalike da head stay in charge a da body. Same ting fo da wahine, da husban stay in charge a her, jalike he da head fo her. An same ting wit God, he stay in charge a Christ, jalike he da head fo Christ. 


text:
<pb/>If get one guy dat cover up his head wen he pray o talk fo God, dass jalike he do one shame kine ting dat make Christ shame. Cuz Christ stay in charge a dat guy, he da head fo him. 


text:
But if get one wahine dat no cover up her head wen she pray o talk fo God, dass jalike she do one shame kine ting dat make her husban shame. Cuz same ting, he stay in charge a her, an he da head fo her. Same ting, dass jalike if somebody wen cut her hair bolohead fo make her shame. 


text:
If da wahine no like cover up her head, den mo betta she cut off all her hair. But you know, if goin be shame fo her wen she cut her hair bolohead, mo betta cover up her head, yeah? 


text:
<pb/>Tink bout dis: Da man betta not cover up his head, you know. Cuz God wen make da man look jalike him, an da man show how awesome God stay. An da wahine show how awesome da man stay. 


text:
Wen God wen make da world, he neva make da man from da wahine, you know. He wen make da wahine from da man. 


text:
Az why da wahine suppose to put someting on top her head, so everybody goin know dat she get da right fo pray an talk fo God -- even da angel guys inside da sky goin know. 


text:
<pb/>But wen dey stay tight wit da Boss, da wahine no do notting by herself, an da man no do notting by himself. 


text:
God wen make da wahine outa da man, first time. But afta, every man born from da wahine. An God, he da One dat wen make everyting happen lidat. 


text:
<pb/>You guys, figga dis yoa own self: Wen one wahine pray to God, an she no use notting fo cover up her head, you tink dat okay, o wat? 


text:
But if da wahine get long hair, dat make her look awesome, yeah? Fo her, God wen give her da long hair fo cover up her head jalike how suppose to. 


text:
<pb/>But if anybody like argue bout dis, dey gotta figga lidis: all us leada guys an da church peopo all ova, dass da way we do um. How Fo Make Wen You Eat Da Bossʼs Food 


text:
<pb/>Wat I goin say now, I no can say notting good bout you guys. Weneva you guys come togedda, dat no make you guys mo betta. You come mo worse, brah! 


text:
<br/>first ting, wen you guys come togedda fo church, I hear dis: you guys all split up. I figga, dis ting I hear, must be dass true. 


text:
(Fo shua, if get presha fo you guys split up, den you can find out who listen to da Boss, an who no listen.) 


text:
<pb/>Cuz wen you guys come togedda fo eat, suppose to be fo rememba da Boss Jesus. But you guys no do dat. 


text:
Cuz nobody share, az why. Dey eat dea own food, so get guys dat stay hungry, an get odda guys, dey get drunk. 


text:
Eh! You guys no mo house fo go eat an drink inside? O you guys tink da odda peopo dat come togedda fo church, dey junk? Da peopo dat no mo notting, you guys make um feel shame! So, wat you guys like me say? Dass okay fo you guys fo make lidat? No way! Not even!. Da Bread An Da Wine Fo Rememba Da Boss 


text:
<pb/>You know, was da Boss Jesus wen tell me bout dis, an I wen tell um all to you guys. Da Boss Jesus, dat same nite befo dey wen set um up fo kill um, he wen pick up one bread. 


text:
He wen tell God “Mahalo plenny!” an broke um. Den he say, “Eat dis bread. Dis, my body. Dey goin broke um, an dat goin be fo you guys, fo rememba me.” 


text:
<pb/>Same ting afta dey wen eat, he wen take da wine cup, an he wen say, “Dis cup mean dat God wen make one new kine deal fo you guys, an I gotta bleed an mahke fo make um happen lidat. Weneva you guys drink um, do um fo rememba me. 


text:
Everytime you guys eat dis bread an drink outa dis cup, till I come back, dass jalike you guys telling da story one mo time bout me yoa Boss, how I wen mahke.” If Yoa Heart Not Okay Inside, No Eat 


text:
<pb/>Dat mean, anybody dat go eat da bread an drink outa da cup fo rememba da Boss, but inside, dea heart not okay, God goin punish dem. Cuz az da Boss Jesus body an his blood, you know, an dass jalike dey no mo respeck, an make um any kine jalike was notting. 


text:
Mo betta, first ting, everybody check out how dey stay inside. If dey stay okay inside, den dey can eat da bread an drink outa da cup. 


text:
But anybody eat o drink an dey tinking, “No mo diffrence, you know, dat Jesus wen mahke. Da Boss Jesus body no mean notting spesho fo me.” Dass jalike dey aksing fo trouble, cuz dey goin get punish fo eat an drink lidat. 


text:
Az why, get plenny peopo ova dea by you guys, dat no stay strong, an dey sick, an get peopo dat wen mahke awready. 


text:
Wen da Boss punish us guys, you know, he do dat fo teach us guys da right way. He no like us get punish an wipe out wit all da peopo inside da world, bumbye. 


text:
But if anybody stay hungry, mo betta dey stay home eat. No good you guys come togedda, jus fo get punish. An all da odda tings you guys wen aks bout, bumbye I goin tell you guys how fo make um wen I come dea.<pb/>


text:
Eh, bruddas an sistas, I like you guys know bout da tings dat Godʼs Spirit give us guys da power fo do. 


text:
You guys know awready, dat befo you guys was Godʼs peopo, all da time someting wen make you guys go afta da idol kine gods dat no can even talk, an pray to dem. 


text:
Dass why I like make shua you guys know dat nobody dat stay tight wit Godʼs Spesho Spirit goin say, “Jesus stay damn!” An nobody goin say “Jesus stay da Boss” if dey no stay tight wit Godʼs Spesho Spirit. 


text:
<pb/>Godʼs Spirit give diffren peopo da power fo do all diffren kine tings, but all dat come from da same Spirit. 


text:
God make all diffren kine tings happen fo all da diffren peopo, but get da same God dat stay making everyting happen fo everybody. 


text:
He give his Spirit to some guys fo give dem da power fo tell odda peopo wass da bestes ting fo do. Fo odda guys, da same Spesho Spirit give um da power so dey can tell wat dey undastan. 


text:
He give odda peopo da power fo trus God plenny, cuz dey stay tight wit his Spirit. Odda peopo, dey can make da sick peopo come good. 


text:
An odda peopo, God give um da power fo do awesome kine stuff dat show Godʼs power. Fo odda peopo, he give um da power fo talk fo God, an oddas, he give um da power fo figga wat spirits come from God an wat spirits not from God. Oddas can talk diffren kine languages. Oddas can tell wat da diffren languages mean. 


text:
Da same Spirit, he do all dis. He give everybody da power fo do da ting dat he like dat guy fo do. Inside One Body Get Plenny Diffren Parts 


text:
<pb/>Same ting wit da body, you know. You ony get one body, an inside da body, get plenny parts. No matta get plenny parts inside da body, ony get one body. Same ting wit Godʼs Spesho Guy Christ an his ohana. 


text:
Us guys stay tight wit da one Spirit. Dass why, wen us guys wen get baptize, we all come jalike we one peopo. No matta we Jewish o not, no matta we gotta work like slaves o not, God wen give all us guys da One Spirit, jalike we all drink water from da same puka. 


text:
Wat if yoa foot wen go say, “Me, I not one hand, so gotta be, I not from dis guyʼs body!” You tink dat mean da foot not from da guyʼs body? No way! 


text:
An wat if yoa ear wen go say, “Me, I not one eye, so gotta be, I not from dis guyʼs body!” Same ting, you tink dat mean dat da ear not from da guyʼs body? Not even! 


text:
But you know, God wen make our body one ting, an he wen put all diffren kine parts inside, jalike he wen like. 


text:
<pb/>Da eye no can tell da hand, “I no need you, you know!” Da head no can tell da foot, “I no need you, you know!” 


text:
Get odda tings inside da body dat us guys figga not importan, but eh! we take good care dem. An get tings inside da body, we figga dey not fo show, so we make um so dey look okay. 


text:
Da tings inside da body dat look okay, no need do notting fo dem. But you know, wen God wen put everyting togedda fo make da body, he wen take da tings dat not so importan an make um importan, 


text:
cuz he no like da body be all split up. He like everyting inside da body fo work togedda wit each odda, same same. 


text:
If one part a da body suffa, all da odda parts suffa, same time. If one part a da body stay awesome, all da odda parts feel good, same time. 


text:
<pb/>Same ting wit you guys. You jalike Christʼs body. Everybody jalike one part inside Christʼs body. 


text:
From all da peopo dat come togedda fo church, da numba one importan ting, God send some guys all ova da place fo tell wat he wen say. Numba two, he make some peopo his talka guys. Numba three, he make some peopo teachas. Den, he give some peopo da power fo do all kine awesome stuff dat show Godʼs power. Odda peopo can make da sick peopo come good. Odda peopo can help. Odda peopo can put tings togedda strait. An odda peopo, he give um da power so dey can talk diffren kine languages. 


text:
<pb/>Now, wat you guys tink? God send everybody all ova da place fo tell wat he wen say? Nah. He make everybody talk fo him? Nah. He make everybody teacha guys? Nah. He make everybody do awesome kine stuff? Nah. 


text:
He give everybody da power fo make da sick peopo come good? Nah. He make everybody so dey can talk diffren kine languages? Nah. He make everybody so dey can tell wat da diffren kine language mean? Nah. 


text:
<pb/>Now, you guys go all out so you guys can handle da mos importan stuff God give you. Still yet, I like show you guys da bestes way fo live:<pb/>


text:
If I wen talk all da diffren kine languages, da peopo kine language an even da angel kine languages, but I no mo love an aloha, wat den? I ony talking rubbish kine, jalike one junk kine bell o one kalangalang cymbal. 


text:
An if I was one talka fo God, an I wen know all kine secret stuffs an all da kine stuffs dat da smart guys know, an if I wen trus God all da way so I can even make da mountains move, but I no mo love an aloha, wat den? I worth notting, dass wat. 


text:
If I wen sell all my stuffs an use da money fo give food to da poor peopo, an even sacrifice my body in da fire, but I no mo love an aloha, wat den? Poho, wase time! 


text:
<pb/>Wen you get love an aloha, you can handle all kine pilikia an hang in dea long time. You get good heart fo help da odda peopo. You no get jealous cuz da odda guy get someting you like. Wen you get love an aloha, you no need talk big. You no mo big head. 


text:
You no ack pilau kine. You no ack like everybody gotta do everyting yoa way. You no get huhu fast. Wen you get love an aloha, you no goin rememba all da bad kine stuff peopo wen do to you. 


text:
You no feel good inside wen somebody do someting dass wrong, but you feel plenny good inside wen somebody tell da trut. 


text:
Wen you get love an aloha, you can hang in dea fo everyting an no give up eva. You always trus God bout everyting. You know everyting goin come okay bumbye. You can stand strong everytime. 


text:
<pb/>Wen you get love an aloha, dat no goin pau eva. Da guys dat talk fo God, bumbye no need fo da tings dey say. Wen peopo talk diffren kine, bumbye nobody goin talk lidat. Da stuff da smart guys know, no matta, bumbye no need. 


text:
Bumbye, goin come da time wen everyting stay perfeck. Dat time, no need fo da litto bit kine stuff no moa. 


text:
Small kid time, I wen talk jalike one small kid. I wen tink jalike one small kid. I wen figga everyting jalike one small kid. Now, I big, dass why I no do da tings da same way da small kids do um. 


text:
<pb/>Right now, us guys can see stuff, but ony jalike wit one junk mirror. Hard fo figga wat we see dea. But bumbye, goin be clear. Us guys goin see everyting jalike was right dea in front our face. Right now, I ony know litto bit. But bumbye, I goin undastan everyting, jalike God undastan everyting bout me. 


text:
<pb/>So now, get three tings dat stay: we can trus God, an we can know everyting goin come out okay bumbye, an we get love an aloha. From da three tings, da love an aloha kine, dass da main ting, an da bestes way.<pb/>


text:
Go all out fo get love an aloha. An geev um so Godʼs Spirit give you da power fo do all kine tings. But you know wat kine power you need da mos? Da main ting, you need da power fo talk fo God. 


text:
Cuz you know, wen one guy talk diffren kine language, Godʼs Spirit giving him da power fo tell stuff dat still yet stay secret. But da guy no stay talking to da peopo dea. He talking to God. No mo nobody dea undastan da guy. 


text:
But da guy dat talk fo God, ho! he stay talking to da peopo dea. He making um mo strong inside, an he giving um good kine words, an he kokua dem. 


text:
Da guy dat talking diffren kine language, he ony making himself mo strong inside. But da talka fo God, he make all da peopo dat come togedda fo church mo strong an solid inside. 


text:
<pb/>I wen like all you guys talk diffren kine language, you know. But mo betta, I like you talk fo God. Da guy dat talk fo God, he mo importan den da guy dat talk diffren kine language. But dass okay fo talk diffren kine language, if you get somebody fo tell wat da guy mean wen he talking lidat. Den all da odda peopo dat come togedda fo church goin come mo strong inside, cuz dey all undastan. 


text:
<pb/>Kay den, bruddas an sistas! Tink bout dis. If I come by you guys, an I stay talking diffren kine language, how dat goin help you guys, aah? Ony get one way I goin help you guys. Wen I talk to you guys, I gotta tell you guys someting God like you fo know, dat was secret befo time, o help you guys undastan someting, o tell you guys wat God say, o teach, yeah? 


text:
Same ting, you know, wit da music instrument. Dey not alive, but dey make sound. Da flute o da guitar o wateva, if dey no can change da note, how anybody goin figga wat song dey playing? No can. 


text:
An if da bugle make funny kine noise, how da army guys goin know wen dey suppose to get ready fo fight, aah? No can. 


text:
Fo you guys, same ting wen you stay talking diffren kine language -- if you no say stuff dass easy fo peopo fo undastan, you know, you ony talking to da air. 


text:
<pb/>Get plenny diffren kine languages hea inside da world, an every language let da peopo tell an undastan wat dey mean. 


text:
But if I donno wat dea language mean, da peopo dat stay talking lidat, I goin know dat dey not from my peopo, an dey goin know dat I not from dea peopo. 


text:
<pb/>Same ting wit you guys -- you like so plenny fo get power from Godʼs Spirit. Kay den. Mo betta go all out fo get da kine power dat goin help all da peopo dat come togedda fo church come mo strong inside! 


text:
So den, da guy dat stay talking diffren kine language, he suppose to aks God fo da power fo tell wat he mean wen he stay talking da odda language. 


text:
<pb/>Me, if I stay talking diffren kine language wen I pray, I stay praying inside my heart, but I not tinking inside my head. 


text:
So, wat I suppose to do, aah? I goin pray how I like pray inside my heart, plus, I goin tink inside my head how I goin pray, same time. I goin sing fo God how I like sing inside my heart, plus, I goin tink how I goin sing, same time. 


text:
If you tell inside yoa heart how good God stay an you using diffren kine language, an get one guy inside da meeting dat no undastan wat you saying, how he goin say “Dass right!” wen you tell God, “Mahalo plenny!” wit da odda language? He no can, cuz he no undastan. 


text:
Fo shua, you do good job wen you tell God “Mahalo plenny!” wit diffren kine language. But dat no help da odda guy fo come mo strong inside. 


text:
But wen I come togedda wit Godʼs peopo fo church, mo betta I say ony litto bit dat peopo can undastan, so I can teach dem. Dass mo betta den if I say uku paila words, talking diffren kine language dat dey no can undastan, yeah? 


text:
<pb/>Eh, bruddas an sistas! No go tink jalike small kids! (Fo do da bad kine stuff, shua! Ack jalike babies! Cuz da babies, dey donno how fo do bad kine stuff.) But fo undastan wass da main ting, you gotta grow up! 


text:
God say dis inside his Rules:<pb/>“I goin try talk to dese peopo Wit peopo dat talk odda kine languages.<pb/>But no matta wat I do, dey no goin listen. Dass wat da Boss say.” 


text:
An dat mean, wen peopo talk diffren kine language, dass jalike one sign fo da peopo dat no trus God, so dey know wat God can do. Dat kine talk, not fo help da peopo dat trus God awready. But wen God make peopo talk fo him, dass fo help da peopo dat trus God, not fo da peopo dat no trus him. 


text:
<pb/>So, wat? If all you guys come togedda fo church, an you all talking diffren kine language, an get some peopo dat come inside dea dat no mo da power fo undastan dat kine talk, o some peopo dat no trus God, wat dey goin say? Dey goin say, “Dese peopo hea, get some spirit dat wen take ova dem, an dey pupule, fo shua!” 


text:
<pb/>But if all you guys stay talking fo God, an one guy dat no trus God come inside dea, o one guy dat no mo da power fo undastan da diffren kine language, dat guy goin listen to da tings everybody telling. Wat da talka guys say goin make proof to him dat he wen do bad kine stuffs, jalike dey was all judges an know everyting bout him awready. 


text:
Cuz da secret kine tings dat da guy no like nobody know, he try hide um inside his heart, but no can, cuz dat stuff goin come outside an everybody goin know. Den he goin go down on his face an give God love an respeck, an tell everybody, “Fo shua, God stay wit you guys!” Do Everyting Da Right Way 


text:
<pb/>Kay den, bruddas an sistas. Wen you guys come togedda, everybody get someting -- one song bout God, o someting fo teach, o fo tell someting dat God like tell dat was secret befo time, o someting fo say talking diffren kine language, o dey can tell wat da odda peopo wen mean wen dey wen talk diffren kine language. Everyting dey do, gotta be fo make each odda come mo strong inside. 


text:
If somebody like talk diffren kine language, dass all right, but ony two o three lidat an no moa. One guy no can start till da odda guy pau, an gotta get somebody fo tell wat dey mean wen dey talk diffren kine language lidat. 


text:
An if no mo nobody fo tell wat dey mean, den dey not suppose to talk diffren kine language in front da church peopo. Dey ony suppose to talk diffren kine language inside dea own heart, an dey can talk to God lidat too. 


text:
<pb/>Da peopo dat like talk fo God, same ting: two o three guys can talk fo God, an da odda peopo gotta check out how fo do wat dey saying fo demself. 


text:
But if get one nodda guy dat stay sitting dea, an God show dat guy someting dat was secret befo, an now da guy like tell wat God show um, den da guy dat stay talking fo God suppose to stop. 


text:
All you guys can talk fo God, first one guy den one nodda, you know. Dat way, all you guys goin learn someting, an all you guys goin get good kine words fo feel mo betta. 


text:
Da guys dat talk fo God, wen dey get da power from da Spirit fo talk fo God lidat, dey still stay in charge a wat dey say. 


text:
Cuz God, he no make us jam up everybody. He make everyting run smooth. All ova da place, weaeva da peopo dat stay spesho fo God come togedda fo church, get dis custom: 


text:
Da wahines suppose to stay quiet wen everybody come togedda fo church. Dey not suppose to talk. Dey suppose to show respeck fo da leada guy. Godʼs Rules say da same ting, yeah? 


text:
Wen dey get questions, dey can aks dea husbans wen dey go home. Shame, aah? if da wahines stay talking wen Godʼs peopo come togedda fo church! 


text:
<pb/>Wot! If you guys no like, try tink bout dis: Who was da guys dat wen start fo tell wat God say, first time? Was you guys? Nah! O you guys tink you da ony peopo dat eva hear wat God say? Get real! 


text:
<pb/>Anybody figga dey one talka fo God, o day stay tight wit da Spirit, dey gotta know dis: Da stuff I writing to you guys, dass da stuff dat da Boss wen tell us guys we gotta do. 


text:
<pb/>Bruddas an sistas, all dis mean: -- go all out fo talk fo God! An no go tell peopo dey no can talk diffren kine languages. 


text:
But wen you guys come togedda, gotta do one ting first, an afta, da nex ting. Gotta do everyting da right way.<pb/>


text:
Eh, bruddas an sistas! I like you guys fo rememba da Good Kine Stuff From God dat I wen tell you first time. You guys wen learn um good, an you standing strong cuz you stick wit um. 


text:
If you guys hang in dea wit da Good Kine Stuff From God dat I wen tell you guys awready, dass how you guys goin get outa da bad kine stuff you stay in. Ony if you guys no hang in dea, den was wase time, an you guys trus God fo notting. 


text:
<pb/>From all da stuffs I wen learn first, an den I wen tell you guys, dis da main ting: Christ, da Spesho Guy God Wen Send, he wen mahke cuz us guys was doing bad kine stuff, jalike da Bible wen say befo time. 


text:
Dey wen bury him. Den, day numba three, Christ wen come back alive, jalike da Bible wen say befo time. 


text:
Afta dat, mo den five hundred bruddas an sistas was togedda, an he wen let all dem see him. Mos a dem stay alive still yet, ony some a dem wen mahke awready. 


text:
Den Christ wen let James see him, an afta, all da guys he wen send all ova da place, dey wen see him too. 


text:
You know, dem odda guys dat Christ wen send all ova da place, dey all mo importan den me. I even wen go try fo hurt da church peopo dat come togedda fo God. Dass why I not good nuff fo peopo call me one messenja guy fo God. 


text:
But God, he so good to me! He wen make me how I stay now. An he neva wase time wen he wen do so plenny good stuff fo me. Afta he wen do um, den I wen work mo hard den all da odda guys. But no was me -- was God, you know, dat wen do all da good tings fo me, an he stay working inside me still yet. 


text:
<pb/>But no matta me o da odda guys, we all teach da same ting. Everytime we tell da peopo da Good Stuff From God. An dass wat you guys wen trus. Da Mahke Guys Goin Come Back Alive 


text:
<pb/>Kay den. Wen us guys teach bout Christ, da Spesho Guy God Wen Send, we tell everybody he wen come back alive afta he wen mahke, yeah? So how come, get some a you guys, dat tell, “No, da mahke guys, dey no goin come back alive, you know.” Wot! 


text:
An if Christ neva come back alive, den all da stuff us guys stay telling da peopo, dat no mean notting, an wase time if you guys trus him. 


text:
Plus, dat show dat us guys bulai wen we tell peopo how God stay, cuz we tell um dis bout God: “He wen make Christ come back alive afta he wen mahke.” Dass wat we tell um. But if da mahke peopo no can come back alive, den gotta be, God neva make Christ come back alive, cuz Christ wen mahke. 


text:
Try tink bout dis: if Christ neva come back alive afta he wen mahke, den you guys ony wase time fo trus God. Cuz you guys stay stuck still yet wit da shame fo all da bad kine stuff you guys wen do! 


text:
Same ting wit da odda peopo dat wen stay tight wit Christ befo time an den wen mahke -- if Christ neva come back from mahke, dey stay cut off from God too! 


text:
Us guys stay shua dat Christ goin do good tings fo us. But if we can ony tink lidat fo da time wen we stay hea inside dis world, den eh! poho us guys! Den everybody goin pity us mo plenny den all da odda peopo inside da world! Wat Goin Happen Cuz Christ Wen Come Back Alive 


text:
<pb/>Eh! But not lidat, you know! Godʼs Spesho Guy Christ, he wen come back alive afta he wen mahke! He jalike da first fruit dey pick from da farm, an plenny mo goin come afta. Christ, he da first guy dat eva wen come back alive afta he wen mahke, an goin get plenny mo mahke peopo dat goin come back alive bumbye, same ting. 


text:
Had one guy Adam jalike us guys, dat wen do someting bad, an dat make all us odda guys mahke. An had one nodda guy Christ jalike us guys, dat wen do someting good, an cuz a dat, da mahke peopo goin come back alive! 


text:
Cuz everybody, dey Adam kine guys, an dass why dey all gotta mahke. Same ting, everybody dat stay tight wit Christ, God goin make dem come alive. 


text:
<pb/>But everyting gotta happen da right time, you know. Christ, he da first guy dat wen come back alive, jalike da first fruit dey pick from da farm. Bumbye, wen Christ come back hea, his peopo goin come back alive too. 


text:
An afta, everyting goin pau. Dat time, Christ da King goin wipe out all da spirits dat say, “Me, I da leada! I stay in charge a everyting! I get da right fo make how I like! I strong!” Same time, Christ da King goin turn ova everyting to God his fadda. 


text:
Christ gotta stay da King, you know, till God bus up all da peopo dat go agains Christ, an show dat Christ da winna ova dem. 


text:
An get one nodda ting dat stay agains us guys -- we gotta mahke. Dass da last ting God goin wipe out. Den from dat time, nobody gotta mahke. 


text:
Da Bible wen say befo time, “God make his Spesho Guy be da boss ova everyting.” But you know, wen he say “everyting get him fo boss” -- fo shua, he not talking bout God, da One dat wen make him be da boss ova everyting. 


text:
But bumbye, afta Godʼs Boy come da boss fo everyting fo real kine, den, he goin turn ova everyting to God, da One dat wen make him be da boss fo everyting. Den God goin stay in charge a everyting, fo everybody. Da Peopo Who No Stay Shua Dat Christ Wen Come Back Alive 


text:
<pb/>If no was lidat, how come get guys dat go get baptize fo da mahke guys? If da mahke guys no goin come back alive fo shua, how come dey getting baptize fo da mahke guys? 


text:
Same ting, every day I stay shua dat I risking my life! But I swear to God, bruddas an sistas, no bodda me if I mahke. I real proud a you guys, you know, cuz I stay tight wit our Boss Jesus Christ, da Spesho Guy God Wen Send. 


text:
No matta I fight guys dat ack jalike wild animals Efesus side, dass okay! But if I ony do um all by myself, an not fo God, wase time, you know. If da peopo dat mahke no goin come back alive, den mo betta us guys figga jalike da peopo talk, “Eh! Eat plenny! Drink up! Cuz tomorrow we all goin mahke die dead!”. 


text:
<pb/>Eh! No go tink da wrong ting lidat! Jalike dey tell, “You hang out wit da bad kine guys, dat going mess you up from being one good guy!” 


text:
Wise up! Make like you suppose to! Stop doing da bad kine stuff! Cuz even get some peopo dat donno God, you know. I talking lidis fo make you guys shame. Wat Kine Body We Goin Get Wen We Come Back Alive? 


text:
<pb/>But somebody goin aks, “How da mahke guys goin come back alive bumbye? Wat kine body dey goin get?” 


text:
<pb/>You aks lidat, fo shua you not tinking. Wen you plant one seed, da seed gotta mahke first, yeah? Ony afta dat, can come alive an grow. 


text:
Wen you plant um, you not planting someting dat look like da ting dat goin grow, yeah? You plant da dry seed, wheat seed o some odda kine seed. 


text:
But God, he da One dat make da seed, an he figga wat da plant goin look like wen come up. Every diffren kine seed, wen start fo grow, goin look diffren. 


text:
Jus cuz you call plenny kine tings “one body,” dat no mean dey all da same kine ting. Da peopo, dey get one kine body. Da animals, dey get one nodda kine. Da birds, one nodda kine. Da fishes, one nodda kine. 


text:
An get diffren kine tings inside da sky an inside da world. Da tings inside da sky, dey stay awesome, but dey diffren den da tings inside da world. An da tings dat get body hea inside da world, dey all awesome too, but dey diffren den da tings inside da sky. 


text:
Da sun awesome, but not same kine awesome jalike da moon. An da moon stay awesome, but not jalike da stars, yeah? An da stars, dey awesome too, but diffren kine awesome. An da way one star shine, one nodda star shine diffren, but all stay awesome still yet, yeah? 


text:
<pb/>Wen da mahke guys come back alive, same ting goin happen jalike wit da seed, you know. Dey put da guyʼs body inside da groun an he come rotten. But wen da guy come back alive, he no goin mahke eva! 


text:
Wen dey put da dead body inside da groun, ony ugly. But wen da guy come back alive, he goin be awesome! Wen dey put da body inside da groun, da guy no can do notting. But wen he come back alive, he goin be strong awready! 


text:
Befo dey put da dead body inside da groun, was one guy dat can ony tink an feel, yeah? But afta he come back alive, goin be Godʼs Spirit dat make da guy live fo real kine! Get peopo dat can ony tink an feel, you know, an get peopo dat get real kine life from Godʼs Spirit. An dey get diffren kine bodies. 


text:
Dis wat da Bible wen say befo time: Da first guy dat was jalike us guys was Adam. He “wen come alive an he wen tink an feel.” But da last Adam kine guy is Christ. He get one spirit inside him dat can make odda peopo come alive fo real kine too. 


text:
<pb/>First ting, get da guy dat can ony tink an feel. Den latas, get da guy dat get da real kine life from Godʼs Spirit. 


text:
Da first guy Adam wen come from da groun. God wen make him from da dust. Da odda guy Christ, he wen come from da sky. 


text:
An us guys dat come from da dust, we jalike dat odda guy Adam dat God wen make from da dust. But da peopo dat stay tight wit God in da sky, dey stay jalike da Christ guy dat wen come from da sky. 


text:
Us guys, right now we look jalike da Adam guy dat God wen make from da dust. Bumbye, we goin come jalike da Christ guy dat come from da sky, too. 


text:
<pb/>Eh bruddas an sistas! Let me tell you guys someting. Peopo wit blood an bones inside, not nuff fo come Godʼs kids an get him fo dea King! Peopo wit body dat goin come rotten, dey no can handle da good kine stuff dat no goin come rotten eva. 


text:
So, listen up! I like tell you guys one ting dat was secret befo time! From all us guys, get some guys dat no goin mahke! But all us guys, we all goin come diffren! 


text:
Dis all goin happen real fast, mo fast den you can blink yoa eye. Goin happen bumbye, wen time fo blow da last trumpet. Goin get da noise from da trumpet. Right den, da mahke guys goin come back alive. No way dey goin mahke an come rotten one mo time! Same ting wit us guys, we all goin come diffren. 


text:
All dis stuff dat goin come rotten, gotta come diffren kine, so bumbye no come rotten one mo time. Dis body dat can mahke now, gotta come diffren kine, so no can mahke eva again! 


text:
Dat time, wen da body dat can come rotten now, goin come diffren kine, an no goin come rotten eva again! Da body dat can mahke now, goin come diffren kine, an no goin mahke eva again! Dat time, goin happen jalike da Bible wen say befo time:<pb/>“We no goin mahke no moa, Cuz Christ, he da winna ova dat!” an<pb/> 


text:
“Da Devil dat like make us guys mahke, He wen lose awready!<pb/>We no goin cry inside, Cuz da Devil no can zap us guys mahke no moa!” 


text:
How come he can zap us guys now an we mahke? Cuz we wen do da bad kine stuff, az why. An how come da bad kine stuff we do, get plenny power lidat? Cuz Godʼs Rules show dat da bad kine stuff stay plenny wrong, az why. 


text:
But now, everyting stay diffren! All us guys like tell God, “Mahalo plenny!” He wen make us guys da winnas ova da bad kine stuff, cuz our Boss Jesus Christ, he da winna fo real kine! 


text:
<pb/>So den, bruddas an sistas, my good friends. Stand strong an solid. No let notting shake you guys up. You guys stay working fo da Boss awready, so den, go do mo an mo plenny good kine stuffs fo him everytime. You guys know dis: Wen you guys stay tight wit da Boss, no matta you work hard an sweat plenny, no goin be wase time!<pb/>


text:
Now we like talk bout da money dat you guys like give fo help da peopo dat stay spesho fo God. I wen tell da church peopo all ova Galatia, wat fo do wit da money, an now you guys, gotta do da same ting. 


text:
Every Sunday, everybody suppose to stash some money fo dis, from wateva dey wen make. No good you guys try fo get da money all togedda afta I come dea. 


text:
Den, wen I come dea, whoeva da bestes guys, you guys go pick um fo carry dis money dat you guys goin give da church peopo Jerusalem side, an I goin write lettas fo tell da church leadas who dem. 


text:
An if you guys figga az good fo me fo go too, den we all going togedda. Paul Make Plan Fo Go All Ova 


text:
Den, might be I can stay wit you guys litto wile, o even all winta. Den you guys can help me go da nex place from dea, wea eva. 


text:
Right now, I figga no good ony pass by you guys, cuz den I ony goin see you guys short time. Mo betta I go dea lata, cuz den I stay shua I can hang out wit you guys long time, if da Boss let me. 


text:
Cuz jalike God wen open one door ova hea, so I can do plenny, no matta get plenny peopo dat like go agains me. 


text:
<pb/>Timoty, wen he go dea by you guys, take care him so he no need worry bout notting. He one worka guy fo da Boss Up Dea, jalike me. 


text:
So no let nobody make him jalike he notting. Help um out befo he go an stay good wit him, so he can come back by me. Me an da odda bruddas, we all stay waiting fo him. 


text:
<pb/>One nodda ting. Our brudda Apollos, I wen give him plenny good kine words fo go by you guys wit da odda bruddas. But right now, he no like go. Bumbye wen he can, he going. One Ting Mo Fo Do 


text:
<pb/>Eh, bruddas an sistas, you all know Stefanas an his ohana guys, yeah? Dey was da first peopo dat wen go trus Christ from all ova dea Akaia side by you guys. An dey wen go all out fo kokua all da peopo dat stay spesho fo God. 


text:
I like tell you guys fo listen to dat kine peopo an do wat dey tell you. I mean, everybody dat work hard togedda lidat. 


text:
I wen stay real good inside cuz Stefanas, an Fortunatus, an Akaikus wen come hea. Cuz dey wen do wat you guys no can do. 


text:
Dey wen make me come jalike new again inside, an dey wen do da same ting fo you guys. Peopo like dem, show um respeck. Tell Everybody “Aloha!” 


text:
<pb/>Da peopo dat come togedda fo church all ova Asia side, dey like tell you guys “Aloha!” Aquila an Priscilla, an all da odda peopo dat come togedda inside dea house, dey really like tell you guys “Aloha!” too, cuz dey stay tight wit da Boss too. 


text:
All da Christian bruddas an sistas ova hea like tell you guys “Aloha!” An you guys, give each odda one hug an kiss cuz you da peopo dat stay spesho fo God. 


text:
<pb/>Anybody who no mo love an aloha fo da Boss, dey goin get punish fo shua! <n>“Marana Tha!”</n> You know wat dat mean, Aramaic language? “Eh, Boss! Come back!” 


text:
I get love an aloha fo all you guys, cuz we all stay tight wit da Spesho Guy God Wen Send, Jesus!<pb/>


text:
From da time everyting had start, had one Guy, “Godʼs Talk,” dass who him. He da One dat can make da peopo come alive inside fo real. You know, me an da odda guys dat was wit Jesus, we wen hear him, see him wit our own eyes, look at him real good, an touch him wit our hands. 


text:
Da One dat can make everybody come alive inside fo real kine, he wen show up by me an da odda peopo. We wen see him, an now we tell you guys fo shua bout da real kine life he give dat stay to da max foeva. Dat life come from him. He wen stay wit da Fadda, an den show up by us. 


text:
Us guys wen see an hear all dat, an we telling you guys too, so you guys can stay tight wit us. We all stay tight wit da Fadda an his Boy Jesus Christ, da Spesho Guy God Wen Send. 


text:
<pb/>Dis da stuff Jesus wen tell us, an we tell you guys: God, he good, an wit him fo shua no mo notting bad. He jalike da light, an he no mo dark kine stuff. 


text:
If we say we stay tight wit God, but still yet do bad kine stuff, dass jalike we stay inside one dark place. We stay bulai, an we no do notting da true way. 


text:
But if we do good kine stuff, dass jalike we stay inside da light, jalike God stay inside da light. Den we stay tight wit each odda. You know, Jesus, Godʼs Boy, he wen bleed an mahke, an dass jalike his blood clean us up inside from all da bad kine stuff we wen do. 


text:
But if we tell God we sorry fo all da bad kine stuff we wen do wrong, we can trus God fo do wat he wen say he goin do, an do da right ting. God goin hemo our shame, an wash us clean inside from all da stuff we do dass not right. 


text:
If we say we neva do bad kine stuff eva, dass jalike we saying God one bulaia. Den wat he say no stay inside us.<pb/>


text:
Eh, my good friends! I stay write dis stuff to you guys, so you no do bad kine stuff. But wen get somebody dat do bad kine stuff, we get one Guy dat stay talk to his Fadda fo us. Dass Jesus Christ, da Spesho Guy God Wen Send. He everytime stay do da right ting. 


text:
Jesus, he da one dat wen mahke fo be da sacrifice dat let us guys go an hemo da shame fo all da bad kine stuff we wen do. Jesus wen mahke, not ony fo us, but fo da bad kine stuff dat all da peopo inside da whole world wen do. 


text:
Whoeva say “I know God,” but dey no do wat God tell us fo do, dey one bulaia. Dey donno da true way. 


text:
But whoeva do wat God say, dat show dey get plenny love fo God, an da love an aloha stay coming good to da max inside dem. Dass how we know we Godʼs guys. 


text:
Whoeva say dey stay tight wit God, dey gotta do everyting jalike Jesus wen do. Da New Ting You Guys Gotta Do 


text:
<pb/>My good friends, I no write you guys one new ting God say you guys gotta do, but one old ting you guys wen hear from da start. Dis old ting, dass da same stuff you guys wen hear befo. 


text:
Still yet, I writing you guys one new ting God say you guys gotta do. Da new ting stay true bout Jesus an bout you guys. Cuz wen you guys do wat God say, jalike da dark stay going away, an da real light stay shining awready. 


text:
<pb/>Dis wat God say: whoeva say dey stay inside da light, but hate dea brudda o sista, jalike dey stay inside da dark still yet. 


text:
Whoeva get love an aloha fo dea brudda an sista, jalike dey stay inside da light, an no mo notting inside dem dat goin make anybody do bad kine stuff. 


text:
But whoeva hate dea brudda o sista, jalike dey stay inside da dark. Dey walk aroun inside da dark, an dey donno wea dey going, cuz da dark make um blind.<pb/> 


text:
I writing to you kids, Cuz God wen let you guys go An hemo all da shame Fo all da bad kine stuff you guys wen do. He do dat cuz you wen come his guys.<pb/> 


text:
I writing to you faddas, Cuz you guys know God fo real kine, who stay from befo time.<pb/>I writing to you younga guys, Cuz you guys wen fight da Bad Guy, da Devil, an win. <pb/> 


text:
I writing to you kids Cuz you guys wen know da Fadda fo real kine.<pb/>I writing to you faddas, Cuz you guys wen know da One who stay from befo time.<pb/>I writing to you younga guys, Cuz you guys strong, an wat God say stay inside you guys, An you guys wen fight da Bad Guy, da Devil, an win. 


text:
<pb/>No get love fo da bad kine stuff dat stay inside dis world. If anybody get love fo dis world, den dey no mo love fo da Fadda. 


text:
You know, all da bad kine stuff dat stay inside dis world, da kine da peopo like get real bad ony fo make demself feel good, da kine stuff dey like look at an get ony fo demself, an da kine stuff dey get dat let um make big show, all dat no come from da Fadda, but from dis world. 


text:
Dis world an all da stuff da peopo like get, dat goin all pau. But da guy dat do wat God like him fo do, he goin live fo real kine foeva. Da Peopo Dat Go Agains Christ 


text:
<pb/>My good friends, da last time stay now. You wen hear dat one guy goin come dat go agains Christ, da Spesho Guy God Wen Send. You know, get plenny guys awready dat go agains Christ. Dass how we know da last time stay now. 


text:
Dem guys wen go way from us, but dey neva come from us. If dey wen come from us, den dey wen stay wit us. But dey wen go way, an dat show dat all dem guys neva come from us. 


text:
<pb/>But you guys, you wen get power from Godʼs Good An Spesho Spirit, an you guys all know wass true. 


text:
I writing you guys cuz you awready know wass true. You guys know dat if anybody bulai, dass cuz dey no like you fo know wass true, yeah? 


text:
<pb/>Kay den. Who da bulaia guys I talking bout? Anybody dat say dat Jesus not da Spesho Guy God Wen Send, dey da bulaia guys. Dey da guys dat go agains Godʼs Spesho Guy. Dey no listen to da Fadda o his Boy. 


text:
Da peopo dat no listen to Godʼs Boy, God not dea Fadda. But da peopo dat say dat Jesus da Spesho Guy God Wen Send, God dea Fadda. 


text:
<pb/>Make shua you guys stick wit wat you guys wen hear from da first time. If you guys stick wit dat, den you goin stick wit God da Fadda an his Boy too. 


text:
But you guys wen get power from Godʼs Spesho Spirit. He awready stay inside you guys, so you guys no need nobody fo teach you guys. Godʼs Spirit stay teach you guys bout everyting, an wat he teach stay true. He no bulai. So, jalike he wen teach you guys, stick wit him. 


text:
<pb/>So now, my good friends, stick wit Jesus, so dat wen he come back, we no need be scared o shame in front him. 


text:
You guys know dat Godʼs Spesho Guy everytime do da right ting. So you guys know dat everybody dat do da right ting, dey Godʼs kids.<pb/>


text:
Tink bout da kine love an aloha da Fadda wen show us! He even wen call us his kids! An we his kids fo real kine, you know. Az why da peopo inside da world donno wat kine peopo us, cuz dey donno wat kine God. 


text:
My good friends, we Godʼs kids awready. God neva show us yet wat kine we goin be bumbye. But we know dat wen Christ come back, we goin be jalike him, cuz we goin see him jalike he stay. 


text:
Everybody dat know dat, an stay trus Christ, an wait fo him, dat guy make his own heart clean inside, jalike Christ stay clean inside. 


text:
<pb/>Whoeva do bad kine stuff wen broke Godʼs Rules, cuz wen you do bad kine stuff, dat mean you no listen to Godʼs Rules. 


text:
You guys know dat Christ wen come fo throw out da bad kine stuff we wen do. Christ, he no do bad kine stuff, eva. 


text:
Whoeva stay tight wit Christ no stay do bad kine stuff. Whoeva stay do bad kine stuff, jalike dey neva see Christ o know him fo real kine. 


text:
<pb/>My good friends, no let nobody bulai you guys. Whoeva stay do da right kine tings, dey stay right, jalike Christ stay right. 


text:
Whoeva stay do bad kine stuff, dey da Devilʼs kid, cuz from da first time da Devil stay do bad kine stuff. Dass why Godʼs Boy wen come, fo bus up da bad kine stuff da Devil stay doing. 


text:
<pb/>Whoeva Godʼs kids no stay do bad kine stuff, cuz jalike God stay live inside dem now. Dey no stay do bad kine stuff, cuz dey come from God. 


text:
Dis how we can know who Godʼs kids an who da Devilʼs kids. Whoeva no do da right kine tings, not Godʼs kids. Whoeva no mo love an aloha fo dea brudda an sista, dey not Godʼs kids too. Get Love An Aloha Fo Each Odda (Da Start 4:1-12) 


text:
Tink bout da story inside da Bible from befo time. No make like Cain. He wen stick wit da Bad Guy, da Devil, an kill his own brudda. How come he wen kill him? Cuz Cain wen do bad kine tings, an his brudda wen do da right kine tings. 


text:
Us guys not mahke inside no moa, but we wen come alive inside fo real kine. An how come we know dat? Cuz we get love an aloha fo our bruddas an sistas, az why. Whoeva no mo love an aloha, stay cut off from God, jalike dey stay mahke inside. 


text:
Whoeva hate dea brudda an sista, jalike dey one guy dat kill peopo. An you know dat one guy dat kill peopo no mo da real kine life dat stay to da max foeva. 


text:
Dis how we know wat real love stay like: cuz Christ wen give himself fo mahke fo us. So den, we gotta be ready fo do da same kine ting fo our bruddas an sistas. 


text:
If get somebody dat get plenny stuffs, an dey see dat dea brudda o sista no mo notting, but dey no mo pity fo dem, how dey can say dat dey get love an aloha fo God? No can. 


text:
My good friends, no can show love wit talk ony, but gotta show da kine love dass fo real, an do good kine tings fo everybody. We No Need Come Scared In Front God 


text:
<pb/>So, wen us guys get dat kine love an aloha, den we know dat we stick wit wass true. We tell our own heart dat everyting stay okay now, da way God see us. 


text:
But no matta inside our heart we tinking plenny bout da bad kine stuff we wen do, same time, we know dat God mo big den our heart, an he know everyting bout us guys. 


text:
My good friends, if our heart no tell us we wen do bad kine stuff, we know same time we no need be shame in front God. 


text:
Dis wat God wen tell us fo do: Trus his Boy Jesus Christ, da Spesho Guy God Wen Send, an get love an aloha fo each odda, jalike he wen tell us. 


text:
Everybody dat do wat God tell us, dey stay tight wit God, an God stay tight wit dem. Dis how we know dat God stay tight wit us, cuz God wen give us his Spirit.<pb/>


text:
My good friends, no go trus jus anybody dat say dey get Godʼs Spirit, but check um out fo see if dey come from God. Cuz get plenny fake guys wen go all ova da world. Dey say dey talkas fo God, but dey not. 


text:
Dis how you know da Spirit dat come from God: wen get somebody dat say Jesus Christ wen come one real guy jalike us, dass da guy wit da Spirit dat come from God. 


text:
But wen somebody say dat Jesus neva come one real guy, dass da guy wit da spirit dat no come from God. Dass da same spirit dat stay go agains Christ. You guys wen hear dat one guy dat go agains Christ goin come, an now dat guy stay awready inside da world. 


text:
<pb/>My good friends, you guys come from God. Da One dat stay inside you guys mo strong den da Bad Guy dat stay inside da world. Dass why you guys wen stand up agains dem guys dat bulai an you guys wen win 


text:
Dem guys dat bulai, dey come from dis world. Dass why da tings dey say come from dis world, an da peopo inside da world listen to dem. 


text:
But us, we come from God. Da guy dat know God listen to us. Da guy dat no come from God no listen to us. Dass how we know da Spirit dat tell da trut an da spirit dat bulai. God Get Love an Aloha fo Everybody 


text:
<pb/>My good friends, we gotta get love an aloha fo each odda, cuz love an aloha come from God. Everybody dat get love an aloha, dey Godʼs kids, an know God. 


text:
Da guy dat no mo love an aloha donno God, cuz God everytime get love an aloha fo everybody -- dass how he stay. 


text:
Dis how God wen show us dat he get love an aloha fo us: he wen send his one an ony Boy fo come inside da world, so dat we can come alive inside fo real kine, cuz a him. 


text:
Dis how da real kine love stay: God wen get love an aloha fo us guys, no matta us guys neva get love an aloha fo him. An he wen send his Boy fo mahke so he can be da sacrifice dat hemo da shame fo all da bad kine stuff we wen do. 


text:
<pb/>My good friends, cuz God wen show dat kine love an aloha fo us guys, den us guys gotta show love an aloha fo each odda too. 


text:
No matta no mo nobody eva wen see God fo real kine -- if we get love an aloha fo each odda, den God stay wit us an his love stay to da max inside all us guys. 


text:
<pb/>Dis how we know dat we stay tight wit God an he stay tight wit us, cuz he wen give us his Spirit fo take charge a us. 


text:
Me an da odda peopo wen see Godʼs Boy, an we tell everybody dat da Fadda wen send him fo take da peopo inside dis world outa da bad kine stuff dey doing. 


text:
We know an trus dat God get love an aloha fo us guys. Da way God stay, he everytime get love an aloha fo everybody. Whoeva get love an aloha, dey stay tight wit God, an God stay tight wit dem too. 


text:
I mean dis: wen da same kine love an aloha dat God get, stay to da max inside all us guys, den we no need be scared wen we stand in front God da Judge, cuz inside dis world we jalike Christ awready. 


text:
No need be scared if get love an aloha. Cuz if da same kine love an aloha dat God get stay plenny, den no goin stay scared. Whoeva stay scared, dey suffa plenny, jalike somebody stay punish dem. Jalike dey not grown up inside, dey still yet jalike one small kid, cuz dey no mo plenny love an aloha. 


text:
Whoeva say, “I get love an aloha fo God,” but dey hate dea brudda o sista, dey bulai. Cuz if dey no mo love an aloha fo dea brudda o sista dat dey can see, how dey can get love an aloha fo da God dat dey neva see? 


text:
Dis wat Christ wen tell us guys fo do: Whoeva get love an aloha fo God gotta get love an aloha fo dea brudda an sista too.<pb/>


text:
Whoeva stay shua dat Jesus da Spesho Guy God Wen Send, dey Godʼs kids. Everybody dat get love an aloha fo one fadda get love an aloha fo his kids too. 


text:
Dis how we know dat we get love an aloha fo Godʼs kids, cuz we get love an aloha fo God an do wat he tell us fo do. 


text:
If we get love an aloha fo God, dat mean we do wat he tell us fo do. An da stuff he tell us fo do, not too hard. 


text:
Cuz all Godʼs kids can stand up agains da bad kine stuff inside da world, an win. Dis how we can do dat: we trus God. 


text:
Da guy dat stay shua dat Jesus Godʼs Boy, az da ony guy dat can stand up agains da bad kine stuff inside da world, an win. Three Tings Dat Tell Bout Jesus 


text:
<pb/>Jesus, he da Guy dat wen come wit water, dat time John wen baptize him. He come wit blood, dat time dey wen kill him. He come, not wit water ony, but wit water an blood. Godʼs Spirit tell us dat dis stay true, cuz his Spirit tell da trut. 


text:
We listen wat da peopo tell us. But wat God say get mo power still yet, cuz come from God. An dass wat God awready tell bout his Boy. 


text:
Whoeva trus Godʼs Boy get wat God say bout him inside his heart. But whoeva no trus God, jalike dey stay say, “God, he one bulaia!” cuz dey no trus wat God wen say bout his Boy. 


text:
Dis wat God say: he wen give us da real kine life dat goin stay to da max foeva, an dat kine life come from his Boy. 


text:
Whoeva stick wit Godʼs Boy get dat kine life inside him. Whoeva no stick wit Godʼs Boy no mo dat kine life inside him. Da Kine Life Dat Goin Stay To Da Max Foeva 


text:
<pb/>I write dis to you guys dat stay trus Godʼs Boy so you guys can know dat you guys get da real kine life dat stay to da max foeva. 


text:
An if we know dat he stay listen fo wateva we aks him, den we know dat we goin get da tings we wen aks him fo do. 


text:
<pb/>If you see yoa brudda doing bad kine stuff dat no make da brudda mahke, you gotta aks God fo help um, an God goin give da brudda life. I talking bout da bad kine tings dat peopo do, but dat no make um mahke. Get bad stuff dat make um mahke -- I no say dat you gotta pray bout dat kine. 


text:
Everyting dat stay wrong, dass bad kine stuff. An get bad kine stuff dat no make da guy mahke dat do um. 


text:
<pb/>We know dat everybody dat stay Godʼs kid no stay doing bad kine stuff, cuz Godʼs Boy take care him, an da Bad Guy, da Devil, no can hurt him. 


text:
<pb/>Us guys know dat we come from God, but da Bad Guy stay in charge a all da odda peopo inside da whole world. 


text:
<pb/>We know dat Godʼs Boy wen come an help us fo undastan, so dat we can know da One dass God fo real kine. Us guys stay tight wit da One dass God fo real kine -- wit Godʼs Boy Jesus, da Spesho Guy God Wen Send. Dass da real God, an dass da real kine life dat stay to da max foeva. 


text:
Dis letta from Peter. Jesus Christ wen send me all ova da place fo tell peopo da Good Stuff from him. I stay writing to all you guys dat God wen pick. You guys make house all ova Pontus, Galatia, Cappadocia, Asia, an Bitynia, no matta, you guys not from ova dea. 


text:
God da Fadda wen pick you guys fo be his guys, cuz he wen know you guys way befo you guys was born. Godʼs Spirit wen make you guys spesho fo him, so you guys can do everyting Jesus Christ tell you guys fo do. Jesus wen mahke fo you guys. Wen you guys do everyting Jesus tell you fo do, dass jalike God sprinkle Jesus blood on top you guys fo show dat you guys stay spesho fo him. I like God do plenny good tings fo you guys, an help you guys hearts fo rest inside. We Stay Trus God, An Our Hearts Wait Fo Him 


text:
<pb/>I like everybody fo tell how good God our Fadda an his Boy, da Boss Jesus Christ, stay. God, his Fadda, he give us guys plenny chance. Wen Jesus Christ wen mahke, he wen come back alive again. So den, Christ wen make us live new kine life, jalike we wen born one mo time. Dass why we stay trus Christ, cuz we know fo shua he goin take care us bumbye. 


text:
Jalike one fadda leave stuffs fo his kids wen he mahke, Jesus wen make good tings ready fo us in da sky. Da stuff he goin give us no goin get wipe out, o come pilau, o come pau. 


text:
You guys trus God, an he get plenny power fo help you guys. He take care you guys, an he no let nobody hemo you guys from him. Wen da last time come, he goin show how he wen take you guys outa da bad kine stuff you stay in. 


text:
<pb/>Dass why you guys feel plenny good inside, no matta now fo litto wile you guys gotta suffa plenny, cuz you get all kine hard time. 


text:
Stay happening lidat, so dat everybody goin see dat you guys trus God fo real. Jalike dey put da gold inside da fire fo wipe out all da junk stuff. Dass jalike why you guys suffa now, fo wipe out da junks you guys get inside, an fo show everybody dat you guys trus God fo real. All dat mo betta den da gold. Cuz bumbye wen Jesus Christ come back, da peopo goin tell how awesome he stay, an dey goin get plenny respeck fo him. 


text:
<pb/>No matta you guys neva see Jesus, still yet you get love an aloha fo him. You guys still no can see him, but still yet you guys trus him. You guys feel so plenny good inside, you no can tell how awesome you feel. 


text:
Cuz you guys stay getting da main ting you guys trus God fo: he hemo da bad kine stuff you guys stay in from you guys. 


text:
<pb/>Da way God stay hemo da bad kine stuff you guys stay in from you guys, da guys dat wen talk fo God long time ago, dey wen talk bout wat stay happening right now. Dey wen tell bout how God goin do plenny stuff fo you guys. Dem talka guys wen look real good, an check out plenny stuffs, fo find out bout da good ting you guys get. 


text:
Christʼs Spirit inside dem wen tell um how Christ goin suffa, an afta dat, all da awesome tings dat goin happen. So dem guys wen go try find out da time an how goin stay wen all dat stuff goin happen. 


text:
Da Spirit wen show da talka guys dat all dat kine stuff dey talking bout, no goin happen fo dem, but bumbye goin happen fo you guys. An now you guys wen hear bout um, cuz Godʼs Spesho Spirit from da sky wen help odda guys tell you guys da Good Stuff From God. You know, even da angel messenja guys like figga out all dis stuff plenny. God Tell Us Fo Stay Spesho Fo Him (Da Prieses 11:44,45; 19:2; 20:7; Isaiah 40:6-8) 


text:
<pb/>So den, get yoaself ready fo tink good bout all dis stuff. Watch out! Make shua yoa head stay strait. Stay ready fo trus Jesus Christ all da way till God bring him back, cuz dass wen God goin give you guys all good kine tings. 


text:
Now you guys gotta make jalike kids dat listen to dea mudda an fadda. No make like da bad kine stuff dat you guys wen like do befo time. Eh, dass wen you guys neva know notting. 


text:
God, he stay good an spesho. He wen tell you guys fo come be his guys. So, you guys gotta be good an spesho too, everytime, jalike him. 


text:
<pb/>You guys talk to God jalike he yoa Fadda. He da Judge dat check out wat everybody wen do, an he no make like he like one guy mo den anodda. Dass why you guys gotta do everyting hea inside da world wit plenny awesome respeck fo God. 


text:
You guys know dat Christ wen pay fo cut you guys loose from da bad wase time kine life dat yoa ancesta guys wen leave you. But Christ neva pay fo you guys wit da kine silva o gold money dat goin pau, you know. 


text:
But he wen pay fo you guys wit his own blood. Dat cost plenny. He wen mahke, jalike one good kine baby sheep dat no mo notting wrong wit um an dey kill fo da sacrifice. 


text:
Befo God wen make da world, he wen know Christ was goin do all dat. But God neva show Christ to da peopo inside da world till dese last times. An he wen do dat fo you guys. 


text:
Cuz a wat Christ wen do, you guys can trus God plenny. God wen make Christ come back alive again, an make him come awesome. So now, God da One you guys stay trus, an you stay waiting fo him fo do wat he say. 


text:
<pb/>You guys wen do wat stay true, so now you stay all out fo God. Dat make you get real love an aloha fo yoa bruddas an sistas an no ack. Eh, now go get even mo love an aloha fo each odda, cuz yoa heart stay all clean inside. 


text:
Now jalike you guys wen born one mo time, not from da kine fadda an mudda dat goin mahke, but from da Fadda dat no can mahke. Wat God say, make stuff happen jalike was alive, an wat he say, stay foeva. 


text:
Da Bible say,<pb/>“Everybody stay jalike one grass, o one flower. Dey ony nice fo litto bit time.<pb/>Den da grass all dry up An da flower fall down. Afta, dey come no good, an mahke,<pb/> 


text:
But wat da Boss say, Dat goin go on foeva.” You know, da ting God say, dass da Good Ting we wen tell you guys.<pb/>


text:
So den. No do no bad kine stuffs. No bulai nobody. No say one ting an do anodda. No get jealous. No talk stink notting. 


text:
Jalike da babies dat jus wen born dey try get da milk, you guys go get da kine stuff dat stay good fo yoa spirit, so dat can make you guys come mo an mo strong inside everytime, an God still goin take you guys outa da bad kine stuff. 


text:
<pb/>Go stick wit Christ. He jalike da main stone da builda guys wen throw out, but den God wen still pick him. He stay alive, an God say he worth plenny. 


text:
Eh, you guys, come tight wit Christ so dat God can use you guys too, jalike you guys da stones fo make one place fo Godʼs Spirit. An you guys stay alive too, jalike Christ. All you guys goin be jalike priest guys dat stay spesho fo God. Jalike you guys goin give God sacrifices, da kine sacrifices God like, cuz Jesus Christ wen mahke fo all you guys. 


text:
Cuz inside da Bible God say,<pb/>“Eh, try look. I put down da corner block<pb/>Right hea inside Jerusalem, inside Zion town,<pb/>Dass da one I wen pick.<pb/>Dat stone worth plenny to me.<pb/>Anybody dat goin trus him plenny,<pb/>Dey no need worry notting.” 


text:
Jesus, he jalike dat stone. You guys dat trus him, he worth plenny to you guys, too. But den, fo da peopo dat no trus him, da Bible say,<pb/>“Da stone da builda guys wen throw out,<pb/>Dat stone wen come da corner block,<pb/>Da one dey wen need.” 


text:
An da Bible say dis too,<pb/>“Dis da stone dat wen make da peopo fall down.” Dey fall down cuz dey no do wat God say. Dass wat God wen say goin happen to dem. 


text:
<pb/>But you guys da one God wen pick. You da priest guys fo da King. You guys da peopo dat stay spesho fo God. You, da peopo God say, “Dey mines.” So den, you guys goin tell everybody all da good stuff God wen do. He wen tell you guys fo come outa da bad kine stuff, an stick wit da good kine stuff he like us do. Jalike you go outa da dark an come inside da light. 


text:
Befo time you guys wen make jalike you guys not one ohana, but now you guys Godʼs ohana. Befo time God wen like give you guys chance, but you guys neva take um. Ony now, you guys take um. 


text:
<pb/>My friends, you guys no mo house inside da world. Dass why I stay begging you guys fo no do da bad kine stuff you guy like do jus cuz you peopo. Deep inside you, da bad kine stuff stay fight wit you. 


text:
Make shua you guys do da right tings in front da peopo dat donno God, so dat, no matta dey poin finga you guys now, dey goin ony see da good kine stuff you guys do. An den, wen Christ come back, dey goin tell how awesome God stay. Listen To Each Odda 


text:
<pb/>Listen, an do wat all da leadas fo da peopo say, an do um fo da Boss. Listen to da king, cuz he da main leada. 


text:
Listen to da governa guys, cuz dey da one da king wen send fo punish da guys dat do da bad kine stuff, an fo talk good bout da guys dat do da right kine stuff. 


text:
Dass why God like you guys fo do da good kine stuff, so da guys dat donno notting, an no tink right, dey no can poin finga you. 


text:
No matta you guys can go do wateva you like, no tink you can make excuse fo make any kine. Make like you work fo God. Rememba, he own you. 


text:
Get respeck fo everybody. Get love an aloha fo da bruddas an sistas dat trus Christ. Get plenny respeck fo God. An get plenny respeck fo da king. Worka Guys, Listen To Yoa Boss (Isaiah 53:4,5,6,7,9,12; Ezekiel 34:5-6) 


text:
<pb/>You worka guys, listen to yoa boss, an get respeck fo dem. Not ony fo da boss dat make good to you, but fo da boss dat give you hard time too. 


text:
Get one guy dat get punish fo someting he neva do, but he take um, cuz he still tinking bout God. God say dass good. 


text:
You tink God owe you someting if dey bus you up cuz you wen do someting bad, an still yet you take um? No way! But den, if you do someting good, an suffa fo dat, an still yet take um, God goin say dass good. 


text:
Az why Christ wen tell you guys fo come tink bout dis: He wen suffa fo you guys, an dass jalike one picha, so you guys can do jalike he wen do. 


text:
Wen dey wen say any kine to him, he neva say any kine back. Wen he wen suffa, he neva say he goin pay um back. But he wen let God da Judge take care dat, cuz he know God do da right ting. 


text:
Christ, he da One dat wen take wit him all da bad kine stuff we wen do, wen he wen go mahke on top da cross. He wen do dat so us guys no gotta do da bad kine stuff no moa. Now, we no stay live fo do da bad kine stuff. We ony stay live fo do da right kine stuff. Christ wen mahke on top da cross fo us so we can come good. 


text:
You guys was jalike da sheeps dat stay lost, but now you guys wen come back to God. He make shua he take care you guys good, jalike da sheep farma guy take care da sheeps.<pb/>


text:
Same ting, you wifes listen to yoa husban. So dat, if get some husbans dat no like do wat God say, dey goin go trus him, not cuz a wat you say, but cuz dey see how you make. 


text:
Da good looks you get not suppose to come from wat you look like outside, jalike da fancy kine hairdo, da gold kine jewelry, o da fancy kine clotheses. 


text:
Wat mo importan, suppose to come from da inside, jalike doing everyting nice kine, an no make plenny noise. Dass da kine stuff no going pau. God say, “Dat kine worth plenny to me.” 


text:
Dass da way da wahines dat wen stay spesho fo God an trus him long time ago wen make. Dey wen listen to dea own husban. 


text:
Jalike Sarah, she wen do everyting Abraham say, an say dat he stay in charge. You wahines jalike her, cuz you doing da good kine stuff, an you no need worry bout notting. Husbans, Listen To Yoa Wife 


text:
<pb/>Same ting you husban guys, cuz you stay wit yoa wife, den tink wat stay good fo her, an do um. Show plenny respeck fo her in everyting you doing, cuz she not strong jalike you guys. Her an you togedda goin get da good ting God like give you guys: you an yoa wife goin live da good kine life. If you make lidat, den you can pray wit yoa wife, an God goin listen. You Guys Goin Suffa Cuz You Do Da Right Kine Tings (Songs fo God 34:12-16; Isaiah 8:12-13) 


text:
<pb/>So den, all you guys, dis da last ting I goin tell you. Tink da same way. Get da same kine heart. Get plenny love an aloha fo da bruddas an da sistas. Get pity fo each odda. No get big head fo notting. 


text:
If somebody do da bad kine tings to you, no do da bad kine tings back. If somebody talk any kine to you, no talk any kine back. But aks God fo do good kine stuff fo da guy. Dass why God wen tell you guys fo come be his guys, so he can do good kine stuff fo you guys. 


text:
Cuz da Bible say,<pb/>“Whoeva like live life good,<pb/>An be jalike dat every day,<pb/>He gotta pau say da bad kine tings,<pb/>An no bulai an scam nobody,<pb/> 


text:
He betta not do da bad kine stuff no moa,<pb/>Ony do da right kine stuff.<pb/>He gotta like make friends wit everybody,<pb/>An learn how fo make good wit dem.<pb/> 


text:
Cuz da Boss Up Dea get aloha fo da peopo<pb/>Dat do tings jalike dey suppose to,<pb/>An he listen good wen dey pray to him,<pb/>But da Boss stay agains<br/>da peopo dat do da bad kine stuff.” 


text:
But even if you suffa plenny fo da right ting, you can feel good inside plenny. No scared da same tings dat scare dem, an no come all mix up. 


text:
Get choke respeck fo Christ inside yoa hearts, cuz he stay spesho fo God. Everytime stay ready fo tell anybody dat stay aksing you how come you know everyting goin come out good fo you. 


text:
But tell um nice, an show respeck fo dem, so dat you know you doing da right ting. Goin get guys dat talk agains you guys, no matta you guys do good kine stuff cuz you stay tight wit Christ. Dem guys goin come shame, cuz dey wen talk any kine bout you guys. 


text:
You know, Christ wen awready mahke one time, Cuz everybody stay doing da bad kine stuff.<pb/>He everytime do da right ting, But den he wen mahke fo all da peopo dat stay doing wrong kine tings.<pb/>He wen mahke so dat you guys can know God. <pb/>Christ was one guy jalike us, But peopo wen kill him, An Godʼs Spirit wen make him come alive again. 


text:
Dey da peopo dat neva like listen to God long time ago. Dat time, Noah stay making da big boat. God stay waiting fo da peopo fo do wat he say, but dey neva like. Dass why ony da eight peopo inside Noahʼs boat wen come outa da big floods okay. 


text:
Dat floods one picha, jalike wen you guys get baptize. Dat show dat God stay taking you guys outa da bad kine stuff you doing, cuz Jesus Christ wen come back alive again. Wen dey wen baptize you, dat neva mean you jus bafe fo clean yoa body. Dat mean you aksing God fo clean yoa heart, so you know you doing da right ting. 


text:
Jesus wen go back inside da sky, an he stay ova dea in da mos importan place, by Godʼs right side. Get all da angel guys, da leada guys, an da guys wit power, an dey all gotta do wat he say.<pb/>


text:
You know, Christ was one guy jalike us, an he wen suffa plenny. Same ting you guys, get yoa head ready fo suffa jalike Christ. Cuz whoeva suffa, dea body no stay doing da bad kine stuff no moa. 


text:
Den dey goin stay inside dis world, but dey no goin like do da bad kine stuff dey like do jus cuz dey peopo, but dey ony goin do wat God like. 


text:
Befo time you guys had plenny time fo do any kine bad kine stuff, jalike da peopos dat donno God. Dey make any kine, dey like fool aroun, dey get drunk, dey ack wild, dey ony like party too much. No matta dey not suppose to, dey go down an pray to da idol kine gods. 


text:
Dey talk stink bout you guys, cuz dey no undastan how come you guys no make like dem wen dey go all out fo make any kine. 


text:
Bumbye dey goin stand in front God da Judge an tell him how come dey wen make lidat. God stay ready fo dem. You know, everybody gotta stand in front him, da guys dat stay alive an da guys dat wen mahke. 


text:
God goin check out da guys dat stay mahke now, jalike all da odda peopo, how dey wen make wen dey was alive. Dass why Jesus wen teach da Good Kine Stuff From God to dem, so dey can come alive inside fo real kine an do wat God like. We Gotta Take Care Wat God Give Us 


text:
<pb/>Da time wen everyting goin pau goin come pretty soon. So you guys, use yoa head, an watch out how you make, so you can pray good. 


text:
Da main ting, get plenny love an aloha fo each odda, cuz no matta how much plenny bad kine stuff da odda guy wen do, still yet you can be friends if you get love an aloha fo da guy. 


text:
Everybody get power dat God wen give um, so he gotta use dat power fo help da peopo. We gotta use um good, cuz God stay give us all kine good stuff. 


text:
If anybody teach, he gotta teach da same ting jalike God say. If anybody help anodda guy, he gotta help um wit da power dat God give um. Den everybody goin see dat you guys make like Jesus Christʼs guys, an dey goin talk good bout God. He awesome, an his power goin be foeva. Dass right! We Goin Suffa Fo Christ (Smart Guys 11:31) 


text:
<pb/>My friends, no bum out if you suffa plenny. Dass fo check you guys out how you stay inside. No tink you da ony one dat suffa plenny lidat. 


text:
But you can stay good inside, cuz you suffa togedda wit Christ. Den bumbye you goin come plenny good inside wen everybody see how awesome he stay. 


text:
Wen somebody talk any kine to you cuz you Christʼs guys, you can stay good inside, cuz Godʼs awesome Spesho Spirit stay wit you. 


text:
If you suffa, no good if you suffa cuz you wen go kill somebody, o cuz you steal someting, o cuz you one crook, o cuz you niele odda peopoʼs stuffs. 


text:
But whoeva suffa cuz dey Christʼs guy, dey no need come shame cuz a dat. Mo betta, cuz dey Christʼs guy, dey tell everytime dat God stay awesome. 


text:
<pb/>Cuz da time stay awready fo da peopo fo stand in front God da Judge. God goin start wit his own ohana, an he goin check dem out. So den, wat you figga goin happen to da guys dat no like listen to da Good Kine Stuff From God? 


text:
Jalike da Bible say,<pb/>“If stay real hard fo da good guys Fo come out okay,<pb/>Wat goin happen to da guys dat ack like God no matta, Da guys dat stay doing bad kine stuff?” 


text:
So den, wen God let his peopo suffa, dey can trus him fo take care dem, cuz he wen make dem, an he do wat he say everytime. An dey still yet can do da good kine stuff, jalike befo.<pb/>


text:
You know, I one older leada guy, so I telling dis to you older leada guys: I was dea wen Christ wen suffa, an I goin stay by God too bumbye wen everybody see how awesome he stay. 


text:
You guys, you jalike sheep farmas dat take care dea sheeps. So, take care da peopo God wen give you guys. Do wat stay good fo dem, not cuz you gotta do um, but cuz you like do um. Do um da way God like. No make shame fo get tings fo yoaself, but make yoa heart go all out fo help Godʼs peopo. 


text:
Wen Jesus, da Head Sheep Farma, come back, den God goin give you guys one awesome present fo doing one good job. An yoa present no goin go poho, foeva. Wat Da Odda Christian Peopo Suppose To Do 


text:
<pb/>Same ting, you younga guys, listen to yoa older leada guys. Tink lidis: No get big head, cuz da Bible say,<pb/>“God stay agains da guy dat get big head, But he do plenny fo help da guy dat no mo big head.” 


text:
<pb/>So den everybody, tink bout Godʼs power an no get big head wit each odda. Den bumbye, wen God like, he goin show dat he tink you guys stay importan. 


text:
<pb/>Watch out! Use yoa head! Da Devil stay agains you, an he like hemo you from God. Dass why he stay going all ova da place jalike one wild lion, looking fo somebody he can eat up. 


text:
No scared stand up agains da Devil an trus God real solid. You guys know dat yoa bruddas an sistas all ova da world stay suffa all da stuff dey gotta suffa, jalike you guys. 


text:
<pb/>God, he like do plenny stuff fo all us guys. He wen tell you guys fo come, cuz you guys stay tight wit Christ, an cuz a dat you guys goin come awesome foeva jalike God. Afta you guys suffa litto wile, God goin fix you guys up mo betta den befo. He goin make you guys stand up mo strong an real solid. 


text:
<pb/>Silas stay help me fo write dis small letta to you guys. He one brudda who everytime do wat he suppose to. I wen like tell you guys fo hang in dea an rememba dat God stay do plenny fo us. Dass true, you know. 


text:
<pb/>Da peopo dat come togedda fo church inside Babylon, dey tell you guys “Aloha.” Jalike you guys, God wen pick dem too. My boy Mark tell you guys “Aloha” too. 


text:
Cuz you get love an aloha fo each odda, give each odda one hug an kiss. I like all you guys stay rest inside yoa heart cuz you stay tight wit Christ.<pb/>


text:
Dis letta from Paul, Silas, an Timoty. We writing um fo you Tessalonika church peopo dat stay tight wit God our Fadda an wit Jesus Christ da Boss. Us guys like God do plenny good kine stuff fo you guys, an make yoa hearts stay rest inside. Da Tessalonika Peopo Stay Trus God 


text:
<pb/>Every time us guys go pray, we talk to God bout all you guys, an we say, “Mahalo plenny, God, fo da church peopo Tessalonika side!” 


text:
We no foget da way you guys do all kine stuff cuz you trus Christ, an da way you guys work real hard cuz you get love an aloha fo him, an da way you guys hang in dea cuz you stay shua dat our Boss Jesus Christ goin come back. An God our Fadda, he know all dis stuff too, cuz he see everyting you guys do. 


text:
<pb/>Eh, bruddas an sistas! We know dat God get love an aloha fo you guys, an he wen pick you guys fo be his peopo. 


text:
Dat time us guys wen tell you guys da Good Kine Stuff From God, was mo den jus talk, you know. Da Good an Spesho Spirit from God wen give us guys plenny power, an make us guys know fo shua dat da stuff we telling you was fo real. You guys know wat us guys really was like wen we wen stay wit you guys. An we wen make lidat, cuz we get plenny aloha fo you guys, az why. 


text:
<pb/>An you guys wen start fo copy how us guys do, an how da Boss do. You guys wen trus da tings we wen tell you guys. An no matta you guys stay suffa plenny, Godʼs Good an Spesho Spirit wen help you guys stay good inside. 


text:
So den, wen da peopo Macedonia an Akaia side dat stay trus Christ wen find out how you guys wen ack, dey wen start fo ack lidat too. 


text:
<pb/>Cuz a dat, not ony da peopo Macedonia an Akaia side wen hear da Good Stuff bout da Boss, but all ova da odda places peopo wen hear dat you guys stay trus God. So us guys no need say notting moa. 


text:
All dose peopo stay telling dat you guys wen take us in wen we wen go by you guys first time, an dat you guys wen throw out da idol kine gods an wen trus da God dat stay alive an stay fo real, an you go work fo him. 


text:
Dey tell how you guys stay waiting fo Godʼs Boy Jesus fo come back from da sky. God wen make him come back alive afta he wen mahke, an he da One dat goin make shua dat notting bad goin happen to us, wen da time come fo God show da peopo dat he no take da bad kine stuff dey doing!<pb/>


text:
Befo we come by you guys, wen we stay Philippi town, da peopo ova dea wen make us guys suffa plenny, an wen try fo make us shame in front everybody. But cuz we stay tight wit God, no matta we scared, we wen go ahead an tell you guys da Good Kine Stuff From God. We wen tell you guys, no matta we get plenny peopo dat wen go agains us. 


text:
<pb/>Wen we wen tell you guys fo trus God, no was cuz we trus da wrong kine stuff, o cuz we like do pilau kine stuff, o cuz we like bulai you guys. 


text:
Not! But God wen check us guys out awready, an he know he can trus us guys fo tell da Good Kine Stuff from him. Dass how come us guys talk lidat bout da Good Kine Stuff From God. Us guys, we not trying fo do wat all da peopo like, we ony trying fo make God stay good inside! Cuz he da One stay checking us guys out right now inside our heart. 


text:
<pb/>You guys know dat we neva eva go talk real nice kine fo bulai peopo! Get peopo dat ack like dey not greedy, but dey greedy. But us guys, we neva make like dem. God know dass true! 


text:
You know, Christ wen send us all ova fo talk fo him, an cuz a dat we get da right fo aks you guys fo plenny stuff, if we like. But wen we wen stay wit you guys, we wen ack gentle kine, jalike one mudda take care her small baby. 


text:
We was real good friends wit you guys. Dass why we not ony wen like tell you guys da Good Stuff From God, but we wen like give ourself to you guys, cuz we wen get so plenny love an aloha fo you guys. 


text:
<pb/>Eh, bruddas an sistas, you guys rememba how hard we wen work, dat time, yeah?. We wen work day time an nite time, so dat way, we neva need live off nobody, not even one a you guys. Same time, we wen tell you guys da Good Kine Stuff From God. 


text:
<pb/>You guys know da way we wen ack, dat time. An God, he know too. We wen stay good an spesho fo God, an we wen do da right ting, an we wen make shua we neva do notting bad, so nobody can poin finga us. We make lidat fo help you guys dat trus God. 


text:
We wen give you guys good kine words, an wen kokua you guys, an wen tell you guys fo do good, cuz you Godʼs peopo. God, he da King, an he awesome, an he tell you guys fo come be his peopo. 


text:
<pb/>An we everytime tell God “Mahalo plenny” cuz a dis too: We wen tell you guys wat God say, an you guys wen trus dat. You guys neva tink was ony wat peopo wen say. Da stuff you guys wen trus was wat God wen say, an dass fo real. An dass wat stay making you guys come diffren inside. 


text:
<pb/>Eh, bruddas an sistas! Same ting wen happen to you guys, jalike wen happen to da church peopo all ova Judea. Dey da peopo dat come togedda fo God ova dea, an dat stay tight wit Godʼs Spesho Guy Jesus. Da way yoa peopo wen make you guys suffa, dass jalike da Jewish peopo wen make da bruddas an sistas inside Judea suffa. 


text:
I mean, da guys who wen kill da Boss Jesus. Befo time, dea ancesta guys wen kill da guys who wen talk fo God too. An dey wen go afta us guys an give us guys one real hard time too. Dem guys, dey no do notting dat make God stay good inside. Dey like go agains everybody! 


text:
Dey even wen try fo stop us guys, so we no can tell da Good Stuff bout God to da peopo dat not Jews. Cuz dem Jewish guys no like nobody fo trus Christ. Dass how dey everytime go all out fo do bad kine stuff. An now God, he no take dem fo wat dey stay do! Paul Like Go By Da Tessalonika Peopo One Mo Time 


text:
<pb/>Bruddas an sistas, fo litto wile some peopo wen make us go way from you guys. But no matta we wen go, inside our hearts we neva go way. Dat time we wen really like see you guys, an we wen try real hard fo see you guys again. 


text:
Cuz we wen like go by you guys. Me, Paul, I wen try go back ova an ova, but da Devil wen stop us so we neva can. 


text:
<pb/>Wen our Boss Jesus come back, us guys goin stand in front him. Wen dat happen, wat you tink we waiting fo see? You guys! Wat goin make us stay real good inside? You guys! Wat goin be jalike our medal fo show dat we da winnas? You guys! 


text:
You know, dat time we gotta go way from you guys, us guys wen feel real sad, cuz we wen like go back fo see you guys, but no can. Dass why we wen send Timoty ova dea by you guys. But me an Silas, we figga mo betta we stay hea inside Athens by ourself. Timoty, he our brudda. He da guy dat work togedda wit God fo tell da peopo da Good Kine Stuff Bout Christ. We wen send um fo help you guys stay strong an solid inside, an fo give you guys good kine words so you guys goin trus God mo betta. 


text:
An we wen send Timoty so you guys no presha out wen peopo make you suffa. Cuz you guys know awready dat God let dat kine stuff happen to all us guys. 


text:
Befo time, wen we was wit you guys, we stay tell you guys ova an ova dat we all goin suffa fo shua. An you guys know dat everyting wen come jalike we wen tell you guys. 


text:
Wen I wen feel so sad cuz I no can see you guys, I wen send Timoty ova dea, fo find out if you guys stay trus God still yet. Cuz I wen worry, an I tinking, “Da Devil try fo make all us guys do bad kine stuff. An if da Tessalonika bruddas an sistas listen to da Devil, den dey goin do wat he like dem fo do. Den bumbye all da kine hard work we wen do, was wase time.” Timoty Give Paul Good Kine Words 


text:
<pb/>But now, Timoty jus wen come back hea from you guys, an he tell us guys all kine good stuff: dat you guys stay trus God, an you stay get love an aloha fo us guys. He say dat you guys everytime rememba us an tink good bout us guys, an like see us guys, jalike we like see you guys too! 


text:
<pb/>So, bruddas an sistas! No matta us guys get big kine presha an suffa plenny, da stuff Timoty tell us make us feel real good bout you guys. Cuz you guys stay trus God, dass why. 


text:
Cuz you guys stay solid wit da Boss, now us guys feel good inside, jalike we stay live to da max fo real kine! 


text:
<pb/>Da way you guys stay live now, we stay feel real good inside to da max! Now we stay tell God “Mahalo plenny” cuz a you guys. 


text:
Day an nite we go pray real hard dat we can see you guys one mo time, an we like give you guys da kine stuff you need still yet fo trus him all da way. 


text:
An I like da Boss help all you guys fo get love an aloha fo each odda mo plenny, an fo all da odda peopo too, jalike us guys get love an aloha fo you guys real plenny. 


text:
I like God make you guys stay strong an solid inside. Wen he do dat, den you guys goin stand in front God our Fadda, an nobody goin poin finga you guys, cuz you guys stay good an spesho fo him! Dass how goin be wen our Boss Jesus come back wit all his spesho peopo.<pb/>


text:
So den, bruddas an sistas, one mo ting. Befo time, you guys wen learn from us guys how you guys suppose to live fo make God stay good inside, jalike you guys stay doing awready. Now we aks you guys an beg you guys fo do um mo an mo still yet, cuz we all stay tight wit da Boss Jesus. 


text:
You guys know awready da stuff we wen tell you guys fo do. We wen tell you guys dat, cuz da Boss Jesus wen tell us. 


text:
<pb/>Now dis wat God like fo real kine. He like you guys be good an spesho fo him, an no go fool aroun da guys o da wahines notting. 


text:
He like all you guys know how fo take one wife an show her plenny respeck, cuz you an her stay good an spesho fo God. 


text:
No take her ony cuz you get da hots fo her, jalike all da diffren kine peopos all ova da world ack cuz dey donno God. 


text:
So, fo all dis kine stuff bout da guys an da wahines, you guys betta not go buckaloose an cheat yoa brudda o sista. Cuz da Boss, he goin punish you guys if you do dat bad kine stuff. Dass jalike we wen tell you guys befo time. We wen tell you guys strait, “You guys betta not fool aroun!” 


text:
Eh, wen God wen tell us, “Come! Be my guys!” he neva do dat so we can go do pilau kine stuff! He tell us dat so we can come his peopo, good an spesho fo him. 


text:
<pb/>So den, da guy dat no take all dis stuff I telling you guys, he no throw out jus one guy, he throw out God! An God da One dat put his Spirit in charge a you guys. Dass da Spirit dat make you guys go all out fo God. 


text:
<pb/>You guys no need me write you guys bout how fo show love an aloha fo yoa bruddas an sistas. Cuz God wen teach you guys dat awready. 


text:
Dass jalike how you guys get love an aloha fo all da bruddas an sistas all ova Macedonia. Eh bruddas an sistas, we beg you guys fo make lidat mo plenny still yet. 


text:
Go all out fo make nice to everybody, an no bodda odda peopo. Take care yoa own stuffs, an work wit yoa own hands, jalike we wen tell you guys awready. 


text:
Den da peopo outside dat no trus God, dey goin see how you guys ack, an dey goin get respeck fo you guys. An you guys no goin need notting from nobody. Da Boss Goin Come Back 


text:
<pb/>Eh, bruddas an sistas! We like you guys know da trut bout Godʼs peopo dat stay mahke awready. Den you guys no need feel real sore inside, jalike da odda peopo feel dat no stay shua bout wat God goin do bumbye. 


text:
Us guys believe dat Jesus wen mahke, an afta dat, he wen come back alive. Dass why we believe dat God goin bring da peopo dat was Jesus guys befo dey wen mahke, fo stay wit him. 


text:
<pb/>We tell you guys wat da Boss wen say. All us guys dat goin stay hea dat time wen da Boss come back, we no goin go by him befo Godʼs odda peopo dat wen mahke awready get dea. 


text:
Cuz da Boss, he goin call out wat everybody gotta do. Da head angel guy goin call um out, an somebody goin blow Godʼs trumpet. An da Boss goin come down from da sky! Den da mahke guys dat wen stay tight wit Christ, dey goin come alive one mo time! 


text:
Afta dat, Godʼs guys who stay alive dat time an still stay hea, he goin take all us guys togedda wit dem odda peopo up dea inside da clouds, fo meet da Boss up dea inside da sky. An we goin stay wit da Boss foeva. 


text:
Now bruddas an sistas, you guys no need me fo write you guys bout da day o da time wen all dis stuff goin happen. 


text:
Cuz you guys know awready dat da time wen da Boss goin come back, goin be jalike wen one steala guy go sneak inside yoa house nite time, an you no expeck. 


text:
Everybody goin say, “Eh, everyting goin good! Notting goin happen to me!” Den auwe! Right den an dea dey goin get it! Goin be jalike wen da pain hit da hapai wahine. No way peopo can run away from da kine! 


text:
<pb/>But bruddas an sistas, you guys no stay do bad kine stuff jalike da bad guys do, nite time. So, wen dat day come an da Boss come back, no goin blow yoa mind jalike if one steala guy was sneaking up on you guys. 


text:
Cuz you guys do good kine stuff dat you no shame fo do day time, so everybody can see. We no stay do da kine bad stuff dat da odda peopo like do nite time, so nobody know. 


text:
<pb/>Kay den. Watch out! No be like da odda peopo dat stay sleeping. Mo betta we stay ready, an tink good. 


text:
You know, da peopo who sleep, dey sleep nite time. An da peopo who drink plenny, dey do um nite time. 


text:
But all us guys, we gotta stay in charge a ourself, an stay ready. We gotta fight da bad kine stuff. So we trus God, an get love an aloha fo him an his peopo. Dass jalike one metal plate on top da army guyʼs chest, so da odda guy no can kill him. An we know fo shua dat God goin take us outa da bad kine stuff we stay in. Dass jalike one helmet fo da army guyʼs head. 


text:
Now God, he neva put us guys hea jus so he can punish us guys bumbye. He wen put us hea so he can take us outa da bad kine stuff. 


text:
He wen do dat cuz Jesus Christ our Boss wen go mahke fo us. So wen Jesus come back, no matta we alive o we mahke dat time, we goin live fo real kine wit him. 


text:
<pb/>So den, give each odda good kine words, an help each odda come mo solid inside, jalike you guys stay doing awready. Wat Dey Suppose to Do 


text:
<pb/>Eh, bruddas an sistas! We aks you guys fo do someting, yeah? Da leada guys who work real hard fo help you guys, show um respeck. Dey teach you guys how you suppose to live wen you stay tight wit da Boss. 


text:
Cuz dey do dat kine work, I like you guys go show dem all kine love an aloha, an make dem like dey importan guys fo you. Go live togedda wit aloha. 


text:
<pb/>Bruddas an sistas, we beg you guys fo do dis: Da guys who no like work, tell um dey betta work. Da guys dat tink dey nobody, give um good kine words. Kokua da guys dat not strong inside. Hang in dea wit everybody, an no get huhu. 


text:
Make shua nobody go do bad kine stuff to da odda guy fo pay um back fo da bad kine stuff he wen do. But try everytime fo do good kine stuff to each odda, an to all da odda guys too. 


text:
No matta wat happen, tell God “Mahalo plenny!.” Dass wat God like you guys do, cuz you guys stay tight wit Godʼs Spesho Guy Jesus. 


text:
<pb/>Now den, God, he make us guys heart stay rest inside. I like God make you guys be good an spesho fo him; an make you guys stay clean inside -- spirit, heart, body, everyting! Den nobody can poin finga you, from now till our Boss Jesus Christ come back. 


text:
You can trus God, cuz he da One dat stay telling you guys “Come! Be my guys!” an he goin make um happen. 


text:
<pb/>Tell all da bruddas an sistas “Aloha!” fo us guys, an go give um one hug an kiss cuz dey stay spesho fo God. 


text:
I aks you guys dis, cuz I talking fo da Boss: Make shua you read dis letta to all da peopo dat stay spesho fo God, so dey can hear um. 


text:
Aloha, Timoty! Dis letta from me, Paul. God wen tell me fo go all ova fo tell peopo da Good Stuff Bout Jesus Christ. God, he take us outa da bad kine stuff we do. Jesus, da Spesho Guy God Wen Send, all us guys stay wait fo see him an come jalike him. 


text:
<pb/>You jalike my boy, an I jalike yoa fadda, fo real kine, cuz I wen help you fo trus God. God our Fadda, an Jesus Christ our Good Boss, I like dem fo do plenny good stuffs fo you wit aloha, an give you chance, an make yoa heart rest inside. Watch Out! Get Guys Dat Teach Da Kine Stuff Dass Not Right 


text:
<pb/>I telling you now, jalike I wen tell you wen I wen go way from you befo, an wen go Macedonia side: Stay ova dea inside Efesus town. Get guys ova dea dat teach da kine stuff dass not right. Tell um, “You guys betta not teach lidat! 


text:
No good you listen everytime to any kine stories, o who yoa ancesta guys stay.” Wen peopo go tink bout dat kine stuff long time, dey ony goin like make argue. Dat no goin help peopo notting fo do da job God like um fo do. Fo do dat, gotta trus him. 


text:
<pb/>Teach peopo so dey can learn how fo show love an aloha fo odda peopo. If dey get clean heart inside, an know dey doing da right ting, an trus God fo real kine an no ack, den can get love an aloha. 


text:
Dey like be teachas, fo teach Godʼs Rules, but dey no undastan wat dey teaching. Dey talk jalike wat dey say stay true, but still yet dey no undastan um. 


text:
<pb/>All us guys know dis: Godʼs Rules stay good! Ony gotta do um da right way, jalike da Rules say. 


text:
We know Godʼs Rules not fo da peopo who everytime do da right ting. Get da Rules fo da peopo dat like broke um, da peopo dat no like listen, da peopo dat ack jalike God notting, da peopo dat do bad kine stuff, da peopo dat no stay clean inside, da peopo dat talk stink bout God, da peopo dat kill dea fadda guys an mudda guys an odda peopo. 


text:
Get Godʼs Rules fo da peopo dat go fool aroun, fo da mahus, fo da peopo dat steal peopo fo make um slaves, da bulaia peopo, da peopo dat bulai in front da judge, an any odda kine stuff dat stay agains da true teaching. Dass why us need Godʼs Rules. 


text:
Da true teaching come from da Good Stuff From God dat God wen trus me fo tell. An God, he da God dat stay awesome an good inside. Jesus Give Me Chance 


text:
<pb/>Our Boss Jesus, da Spesho Guy God Wen Send, I like tell him “Mahalo plenny!” fo give me da power so I can do all da stuff he wen give me fo do. Cuz he know he can trus me fo do um. 


text:
You know, befo time I wen talk evil kine stink an bulai bout God, an make his peopo suffa, an bus um up. But no matta, Jesus still yet wen give me chance, cuz I neva know wat I was doing, an I neva trus him dat time. 


text:
<pb/>Our Boss, he wen do choke plenny good tings fo me. Now I stay tight wit Jesus Christ. Az why I can trus him, an I can show love an aloha jalike him. 


text:
Da stuff I telling you now stay true, an you can trus um: Godʼs Spesho Guy Jesus wen come hea inside dis world, fo take peopo outa da bad kine stuff dey doing. I da one wen do mo plenny bad kine stuff den all da odda peopo. 


text:
But Jesus Christ wen give me chance, no matta I wen do all dat bad kine stuff. Cuz he like use me fo show da odda peopo how he wait fo dem long time too. I jalike da numba one picha fo da peopo dat bumbye goin trus Jesus, an get da real kine life dat stay to da max foeva. 


text:
God, he da King foeva. He no can mahke. Nobody can see him fo real kine. He da ony God. Dass why us guys like tell him we get respeck fo him, an he stay awesome foeva an eva. Dass right! Do Yoa Job! 


text:
<pb/>Timoty, my boy! I stay trus you fo do all da stuff I stay telling you. Da guys dat wen talk fo God wen tell you dis befo: “Timoty, you da guy fo do da job.” From wat dey wen tell, you can fight an win ova da bad kine stuff, jalike one army guy dat do good job. 


text:
You gotta hang in dea an trus God, an make shua you know you doing da right ting. Get guys dat tink, “I no like trus God, an no bodda me if I not doing da right ting!” Dem guys, dey wipe out awready, jalike da boat dat wen eat it on top da reef. 


text:
Hymeneus an Alexander, dey wen make lidat. Az why I wen give um to da Devil fo take um. So dat bumbye dey can learn fo no talk stink bout God.<pb/>


text:
First, I tell da peopo fo pray fo everybody, fo everyting dey need. Dis wat I tell um: Go aks God fo wateva you guys need. Make shua you guys pray to him wit respeck. Aks him fo do good tings fo odda peopo. Tell God, “Mahalo plenny!” 


text:
Pray lidat fo da kings an all da odda leada guys, so we can stay good everytime, an our heart stay rest inside. Den mo easy fo do da way God like, an fo be solid kine peopo, so dat da odda peopo get respeck fo us guys. 


text:
He like take all da peopo outa da bad kine stuff dey doing, an he like dem come fo know da true stuff.<pb/> 


text:
Ony get one God. Ony get one Guy dat bring God an da peopo togedda.<pb/>Dat Guy, he go talk to God fo us. He da Spesho Guy God Wen Send<pb/>Dass Jesus! 


text:
Jesus wen give himself fo mahke fo everybody,<pb/>Fo pay da price fo cut dem loose from da bad kine stuff. Dat time, wen Jesus wen do dat,<pb/>Was da right time fo show peopo Dat God like everybody come outa da bad kine stuff dey doing. 


text:
<pb/>Dass why God wen pick me, an send me all ova da place fo tell da Good Stuff to all da diffren peopos dat not Jews. He like me teach dem so dey can trus da true stuff. Eh, I no bulai. Wat I telling you stay true. 


text:
<pb/>I like da peopo all ova da place fo pray. Wen dey pray, dey gotta be good an spesho fo God, an no make argue o stay mad at da odda guy. Den az okay fo dem put dea hands in da air fo pray. Da Church Wahines 


text:
<pb/>An I like da wahines fo ack da right way too. I like um dress good, an get respeck fo dea own self wen dey put on clotheses. Da good looks no come from fancy kine hairdo, o from put on fancy kine gold o pearl kine jewelry, o da kine clotheses dat cost plenny money. 


text:
Mo betta dey do good kine stuff fo odda peopo. Dass wat stay right fo da wahines dat stay tell peopo dat dey get respeck fo God. 


text:
But wen da wahines born babies, dey goin come out okay, if dey stay trus God, an show love an aloha fo everybody, an stay good an spesho fo God, an tink da right way.<pb/>


text:
Da main leada guy gotta do everyting da right way, so nobody can poin finga. He ony can have one wife. He no drink plenny cuz he gotta stay in charge a himself. He tink befo he do tings. He akamai an he do tings good. Peopo from odda place can come his house fo stay litto wile. He teach da peopo real good. 


text:
He not one guy fo get drunk. He no like beef wit odda guys, but he make good to dem. He no like make argue. He no like stash plenny money ony fo himself. 


text:
(Cuz you know, if get one guy dat donno how fo handle his own ohana, how he goin take care Godʼs church peopo?) 


text:
Mo betta he trus God long time, so den he no goin get big head bumbye. Cuz if he get big head, den God punish him jalike God goin punish da Devil. 


text:
Gotta be dat da peopo dat no go church say good tings bout him cuz a da way he ack. Den he no mo shame fo notting, an da Devil no can trick um. Da Main Helpa Guys Fo Da Church 


text:
<pb/>Da main helpa guys fo da church, same ting. Dey gotta be solid kine peopo, so dat da odda peopo get respeck fo dem, an dey gotta mean wat dey say. Dey no drink plenny. Dey no do shame kine stuff fo get plenny money ony fo demself. 


text:
Dey know da kine stuff bout Jesus dat befo time was secret, an dey trus um, jalike us, an stick wit um, an do um wit clean heart. 


text:
You gotta check um out real good first, so you can know fo shua dey no do notting wrong. If dey do da right ting, den dey can come da main helpa guys fo da church. 


text:
<pb/>Da wahines, same ting. Dey gotta be solid kine peopo, so dat da odda peopo get respeck fo dem. Dey no can talk stink bout da odda peopo. Dey no drink plenny cuz dey gotta stay in charge a demself. Everybody know dey goin do wat dey suppose to. 


text:
<pb/>Da main helpa guys ony can have one wife. Dey gotta handle dea kids an dea own ohana da right way. 


text:
Da guys dat awready stay da main helpa guys, an do um good, everybody tink good bout um. Dey no scared fo talk bout Jesus, da Spesho Guy God Wen Send, cuz dey trus him, an dey know wat dey talking bout. Da Secret Stuff God Wen Show Us 


text:
cuz if I no can come right away, den you still goin know how da peopo inside Godʼs ohana gotta ack. Da God dat stay alive, his ohana, dass da church peopo. Da church peopo, dey tell da true stuff God say an take care um. Dey jalike da foundation an da main post dat stay hold up da building. 


text:
We all say dis: Da stuff bout God, dat befo time was secret, dass importan fo real kine.<pb/>Christ wen come, Wit one body jalike us.<pb/>Godʼs Spirit wen show proof dat Christ stay right. Da angel guys from God wen see him.<pb/>His guys wen teach Da diffren peopos all ova da world bout him.<pb/>Get peopo inside da world dat trus him.<pb/>God wen take him back To da awesome place inside da sky.<pb/>


text:
Godʼs Spirit say strait out dat bumbye befo da world pau some peopo no goin trus any mo da tings we trus. Dey goin stick wit odda spirits dat bulai, an trus da stuff da bad kine spirits teach. 


text:
Dey say one ting an do da odda, an dey bulai. Dea heart no tell um dey wen do wrong, an dey no feel sorry notting wen dey do bad kine stuff. 


text:
Da bulaia guys tell peopo dey no can marry, an no can eat dis kine food o dat kine food. But eh, you know, God wen make all kine food, so dat us guys dat trus him an know wass true, we can eat um an tank him fo da food. 


text:
Everyting God wen make stay good. An we not suppose to no like take um, but we suppose to take um an tank God fo um. 


text:
Da food stay spesho fo God, cuz God wen say dat, an cuz we tank him fo um. Da Good Guy Dat Work Fo Jesus Christ 


text:
<pb/>Try help da bruddas an sistas rememba dis tings. Den you goin be one good worka guy fo Jesus Christ. Wat God say goin help you trus him an know da good kine teaching. An you stay stick wit um. Dass jalike food dat help you come strong. 


text:
Stay away from da lolo kine stories an da kine stories dat no mo respeck notting fo God. Mo betta, do da kine tings God like everytime. 


text:
Wen one guy work out fo make his body come strong, dass good fo some tings. But gotta do da tings dat God like. Dass good fo everyting, fo da life ova hea inside dis world, an fo da real kine life we goin get bumbye. 


text:
Us guys go fo broke an work real hard fo make all dis tings happen. Cuz we trus da God dat stay alive. He can take everybody outa da bad kine stuff dey doing, an dass wat he do fo da peopo dat trus him. 


text:
No let nobody give you attitude jus cuz you mo young den dem, but make good fo da peopo dat trus God fo show dem how fo ack -- how you talk, how you live, how you get love an aloha fo da peopo, how you trus God, an how clean yoa heart stay. 


text:
Till I come ova dea, stick wit reading da Bible to Godʼs peopo, tell da peopo Godʼs good kine words, an teach um. 


text:
No foget fo use da power God wen give you, dat time da older leadas in da church wen tell wat God like do wit you, an put dea hands on top you fo show you one leada too. 


text:
Try do all dose tings everytime ova an ova. Give um all you get, so dat everybody goin see how you do um mo betta. 


text:
Watch out how you ack an make shua you stay teaching right. Stick wit um, cuz if you do dat, you goin help take yoaself an da peopo dat stay hear you outa da bad kine stuff.<pb/>


text:
No scold da older guys, but talk to dem wit good kine words, jalike dey yoa fadda. Same ting, da younga guys, talk to dem jalike dey yoa bruddas. 


text:
Same ting, da older wahines, talk to dem jalike dey yoa muddas. An same ting, da younga wahines, jalike dey yoa sistas, an do um wit clean heart. Da Widows 


text:
But if one widow get kids o grankids, da kids suppose to know fo show respeck fo dea own widow guys in front God. Now da kids suppose to take care dea mudda guys an granmudda guys too, jalike how da mudda an granmudda guys wen take care dem small kid time. Dass how God like. 


text:
Da widow dat no mo ohana, she gotta trus God, so she stay praying an aksing God day an nite everytime fo kokua her. 


text:
But da widow dat like live ony any kine da way she like, no matta she stay alive, but inside, jalike she mahke awready. 


text:
If get somebody dat no take care his ohana, an even mo his own mudda an fadda, wife, kids, dass jalike he bag an say he donno God. He mo worse den da guy dat no trus God notting. 


text:
<pb/>No write one widowʼs name on top da church widow list till she sixty years old, an ony if she wen stick wit one husban, 


text:
if everybody say she wen do good kine tings, if she wen take care her kids, if she wen let peopo she donno from far away come her house fo stay litto wile, if she wen wash da dirt off da feet fo da peopo dat stay spesho fo God, if she wen help da peopo dat get hard time, an she wen go all out fo do all kine good tings. 


text:
<pb/>An all da younga widow guys, no write dea name on top da church list too. Bumbye, dey goin turn away from Christ, an come wild fo marry one mo time, 


text:
Den dey come lazy. Dey go holoholo from one house to anodda. Dey not ony lazy, dey like talk plenny bout everybody an dey niele. Dey talk bout stuff dey not suppose to. 


text:
So I tink, mo betta fo da younga widows marry one mo time, an get kids, an take care dea own ohana. Den da peopo dat stay agains us no can talk stink. 


text:
If get one wahine dat trus God, an she get widows inside her ohana, she gotta kokua dem. No good da church guys do dat. Mo betta da church guys kokua da widows dat no mo ohana notting. Da Older Leada Guys (Deuteronomy 25:4) 


text:
<pb/>Da older leada guys dat do good job fo da church, good everybody show dem double respeck. An even mo respeck fo da guys dat work hard an teach wat God say. 


text:
Cuz da Bible say, “Wen da cow stay working fo smash da wheat so you can take out da junks, no go tie up his mout so he no can eat da wheat.” An, “Da worka guy suppose to get da pay fo wat he do.” 


text:
No listen if somebody poin finga one older leada. Ony listen if two o three peopo say dey wen see um happen. 


text:
Anybody dat still yet stay doing bad kine stuff, tell um wat dey doing stay wrong in front all da odda church peopo. Den everybody goin be scared fo ack lidat. 


text:
<pb/>In front God, Jesus Christ, an da angel guys God wen pick, I tell you dis: Do all dis tings. No ony make some peopo do um an same time let odda peopo no do um. 


text:
No put yoa hands on top somebody fo show you wen pick um fo go work fo God, if you neva check um out real good first. If you neva, you goin say “dass good” bout da bad kine stuff da guy doing. Make shua you stay clean inside. 


text:
<pb/>Eh, no drink ony water, wen yoa stomach no stay feel good an you come sick plenny times. Drink litto bit wine fo help um. 


text:
<pb/>Some guys do bad kine stuff an everybody know, even befo dey stand in front da judge. But get odda guys do bad kine stuff, an nobody find out till afta. 


text:
Same ting, sometimes you goin do good kine stuff an everybody goin see um. An odda times you goin do good kine stuff, an nobody goin see um, but bumbye dey goin see um.<pb/>


text:
Everybody dat stay slave awready, dey suppose to figga lidis: gotta get plenny respeck fo dea boss. Den nobody can talk stink bout God an wat us guys teach. 


text:
Da slave guy dat get one boss dat trus God, dey not suppose to show dea boss ony litto bit respeck jus cuz dey bruddas. Dey suppose to work fo dem mo hard, cuz den dey kokua da guys dat trus God, an dey get love an aloha fo dem. Teach um dis stuff, an tell um fo do um. Get Peopo Dat Teach Diffren Kine Stuff 


text:
<pb/>If get anybody dat teach diffren kine stuff, an no like take da solid stuff from our Boss Jesus Christ an da stuff we teach bout God, 


text:
dey get big head an no undastan notting. Dey everytime like make argue an squawk bout wat somebody say. Dat kine stuff make dem like get odda guyʼs stuff fo demself. Dey make beef bout stuff. Dey talk stink. Dey tink bad kine stuff bout everybody. 


text:
Dey everytime make argue wit da kine guys dat get pilau kine mind. Dey donno wass true no moa. Dey ony like do stuff fo God if dey figga dat goin make um come rich. No Get Love Fo Money 


text:
<pb/>You know, if we do stuff fo God how he like, an stay good inside, den we goin come rich inside. 


text:
You know, wen we wen born, we neva bring notting inside da world, an wen we mahke, we no goin take notting outside da world. 


text:
Da peopo dat tink plenny bout come rich, dey goin set demself up fo do bad kine stuff. Dey goin like do plenny stupid an bad kine tings dat goin hurt um. Jalike one guy dat stay drowning, dey goin wipe out real good. 


text:
You know da main ting why peopo do all kine bad stuffs? Cuz dey love money, az why! Some peopo like get mo money, dass why dey no like trus God no moa. Jalike dey stabbing demself an get plenny stuff fo cry bout. Wat Timoty Suppose To Do 


text:
<pb/>Eh Timoty, you Godʼs guy. Get away from all dat bad kine stuff. Go all out fo do da right ting, fo do wat God like, fo trus God, fo get love an aloha fo everybody, fo hang in dea, an fo make nice to peopo. 


text:
Go all out fo trus God. Go get da real kine life dat stay to da max foeva. Befo, God wen tell you fo come, an you wen do good job wen you wen tell dat Jesus da Boss in front plenny peopo. 


text:
God da One dat make everyting live fo real kine. I telling you dis stuff in front him. Jesus Christ wen do good job, dat time he wen tell da trut bout who him in front da governa, Pontius Pilate. An I telling you dis stuff in front Christ too. 


text:
Do all dis till our Boss Jesus Christ come back. No do notting bad. Dat way nobody can blame you fo notting. 


text:
God goin bring back Jesus wen he stay ready.<pb/>He da God, da One dat stay good inside fo real kine. He da ony One dat run everyting.<pb/>He da King ova all da odda kings, An da Good Boss ova all da odda bosses.<pb/> 


text:
He da ony One dat no can mahke. He so good, no can come near him, Jalike one real strong light you no can look at.<pb/>No mo nobody eva see him, An no mo nobody can see him fo real kine.<pb/>You know, he da God everybody gotta get plenny respeck fo. He get all da power foeva! Az it! 


text:
<pb/>Tell da peopo dat get plenny money hea inside dis world fo no come high makamaka, an fo no trus all da rich kine stuff dey get. Dey donno how much time all dat rich kine stuff goin stay. Mo betta dey trus God. He give us everyting fo make us stay good inside plenny. 


text:
Tell da rich peopo fo do good kine stuff, fo do plenny good kine tings fo odda peopo, fo like share dea stuffs, an fo kokua da peopo. 


text:
If dey stay do good kine stuffs dass importan fo da nex world, den dass jalike dey stay stash plenny good kine stuff fo demself wea God stay. An dat way, dey goin be ready fo wat God like give um bumbye. So den, dey goin get da kine life dass fo real. 


text:
<pb/>Eh Timoty, no let nobody change wat me an da odda church leadas wen tell you fo teach. No listen to da junk kine talk dat make like God no stay notting. No make argue wit da peopo dat talk like dey know plenny, but dey bulai. 


text:
Get some peopo dat tell everybody dey know everyting bout how fo trus God, but dey all jam up how dey trus God. Dass why now dey no trus um. Eh! I like God do plenny good kine stuff fo you guys.<pb/>


text:
Aloha! Dis letta from me, Paul. God wen send me all ova fo tell peopo da Good Stuff From Godʼs Spesho Guy, Jesus. Brudda Timoty, he stay hea an he say same ting. I writing dis fo all da peopo dat come togedda fo church an stay spesho kine fo God, inside Corint town an all ova Akaia side. 


text:
I like God our Fadda an Jesus Christ our Boss do plenny good tings fo you guys an make everyting come okay fo you guys. Paul Tell God “Mahalo Plenny” 


text:
<pb/>We like everybody talk good bout God. He da God an Fadda fo our Boss Jesus Christ. He da Fadda dat pity us an give us plenny chance, an he da God dat everytime give us good kine words. 


text:
He give us good kine words weneva we get hard time, an cuz a dat, we can give good kine words to da odda peopo dat get any kine hard time. We give dem good kine words jalike God wen give us. 


text:
Christ, Godʼs Spesho Guy, wen suffa plenny fo us guys. So, cuz Christ wen do dat, his Fadda give us choke good kine words wen we suffa. 


text:
Weneva me an Timoty get hard time, God give us good kine words. Same time, good you guys figga God goin give you good kine words too, an take you outa da bad kine stuff you stay in. Weneva you guys suffa jalike us, God give you guys good kine words too, so den you guys know you can handle da whole ting. 


text:
Az why we stay shua you guys goin come out okay. We know dat wen you guys suffa jalike us, God goin kokua you guys jalike he kokua us. 


text:
<pb/>Bruddas an sistas, we like you guys know da hard time we wen get ova hea Asia side. We had plenny presha, mo plenny den we can handle, dat we even wen give up an tink we goin mahke. 


text:
We wen bum out plenny, jalike one crook guy feeling wen da judge say he gotta mahke. But all dat wen happen so dat we can learn fo trus God an no trus ourself. God, he get power fo even make da peopo alive again dat wen mahke. 


text:
He wen take us outa da bad kine stuff, wen we almos wen mahke. An he goin take us outa da bad kine stuff nex time too. We still yet stay shua he goin take us outa da bad kine stuff ova an ova. 


text:
If you guys stay pray fo us too, den dat goin help us guys cuz God goin do plenny stuffs fo us. He goin do dat cuz plenny peopo wen pray. Den plenny peopo goin tell God “Mahalo plenny” wen dey tink bout us guys. Paul Change His Plan 


text:
<pb/>Dis how come we talk big. We know inside us dat da way we do stuff in dis world, we do wat God like us fo do, an we no move from dat, so everybody can see dat we fo real. We no do um wit da kine smarts da peopo inside dis world get, but wit da kine smarts dat God give us cuz he get good heart fo us. Az how we wen do um even mo plenny, dat time we wen stay wit you guys. 


text:
Da ony stuff we write to you guys, you guys can read an can undastan um. Den da stuff you guys undastan litto bit awready, I stay shua dat bumbye you guys goin undastan um mo betta. 


text:
Right now, you guys ony undastan litto bit bout us guys. But wen our Boss Jesus come back, I stay shua you guys goin undastan plenny. Den you guys goin talk big bout us, jalike we goin talk big bout you guys. 


text:
<pb/>Cuz I wen know dat, da first ting I wen tink fo do was go back by you guys, so you guys can get someting good two times. 


text:
I wen tink I goin come see you guys wen I go Macedonia side, an one mo time wen I coming back, cuz I like you guys kokua me so I can go Judea side. 


text:
Wen I wen tink fo come by you guys, you guys tink I change mind everytime? Nah! Wen I tink fo do someting, you guys tink I like do um ony my way, jalike all da odda peopo inside da world? You guys tink I saying “Oh yeah” an “No way” same time? 


text:
<pb/>Jalike we can trus God fo do wat he say, wat I tell you guys everytime not “Oh yeah” an “No way” same time. 


text:
Me an Silas an Timoty wen teach you guys bout Jesus Christ, Godʼs Boy. Jesus, he not one “Oh yeah” an “No way” same time kine guy. He everytime “Yeah!” 


text:
Da stuff God wen promise fo do, you guys tink he can do um? Jesus say, “Yeah!” An us guys can say, “Dass right!” cuz we know wat Jesus Christ wen do. We say dat fo show how awesome God stay. 


text:
God, he da One dat make us guys an you guys all be Christʼs peopo, an no mo notting goin change dat. God wen pick us fo be his guys. 


text:
God wen put his awesome Spirit in charge a us guys, fo show wat he goin do fo us bumbye. Dass jalike he wen put his mark on top us fo show he own us. 


text:
<pb/>Wen I say dis, I aks God fo back me up, cuz he know me inside. He know how come I no going Corint still yet. I no like make you guys shame, dass why I no going dea still yet. 


text:
We no ack like boss an try fo tell you guys who you gotta trus. We work wit you guys so you can stay good inside. Cuz you know you guys can be strong wen you trus God.<pb/>


text:
Cuz if I make you guys all sad, den who goin make me feel good inside? Ony get you guys, da ones I wen make feel sad. 


text:
Az why I wen write befo dat I not going yet, so dat you guys can make everyting right, an den wen I go ova dea, I no goin feel all sad cuz a you guys dat suppose to make me feel good inside. I know all you guys, so I know dat wen I stay good inside, den you guys goin stay good inside, jalike me. 


text:
Dat time I wen write you guys, my heart was all presha out an plenny sad. I was crying plenny, you know! But I neva write lidat jus fo make you guys feel sad -- was fo make you guys know how plenny love an aloha I get fo you guys. Let Go Da Guy Dat Wen Do Da Bad Kine Stuff (1 Corinthians 5:1-13) 


text:
<pb/>Get one guy ova dea dat wen make peopo feel all sad. Da guy wen make me feel lidat too, but den he make some a you guys feel mo sad still yet. I no like make um sound like he wen make all you guys sad. 


text:
Dass nuff awready, cuz mos a you guys wen tink same kine way an tell da guy he wen do wrong. Dat wen make um come sorry awready. 


text:
So now, let um go an no stay mad at um. Talk nice to him. No good da guy bum out an give up cuz he awready feel too sad from you guys. 


text:
Dass why I beg you guys, come togedda an all make shua da guy know how plenny love an aloha you guys get fo him. 


text:
Az why I wen write you guys befo fo see if you guys goin do da right ting, an do everyting I tell you. 


text:
If you guys no stay mad fo wat da guy wen do, an let um go, den I not mad, an I let um go too. Me, I no need stay mad at da guy. Dass why I let um go. I do dat in front Christ, an fo kokua you guys. 


text:
But I wen get funny kine feeling bout someting, cuz I no can find my brudda Titus ova dea. So I wen tell da Troas peopo bye, an wen go Macedonia. Christ Help Us Win 


text:
<pb/>I wen worry, but no matta wea I stay, I like tell God “Mahalo plenny!” cuz Christ, he wen fight an win ova da bad kine stuff, an us guys stay tight wit him. Dass how come God everytime let peopo see dat we his guys. Az how, wen we tell da peopo bout Christ, dass jalike wen someting smell real good, an everybody can smell um. 


text:
An God like us guys, cuz we jalike one sweet smell dat make him tink bout Christ. Da peopo dat God goin take outa da bad kine stuff, an da peopo dat goin cut demself off from God, jalike dey can smell dat sweet smell too. 


text:
Wen da peopo dat goin cut demself off from God see us, dat make dem tink bout how dey goin be cut off from God bumbye. Wen da peopo dat goin get life to da max fo real kine see us, dat make dem tink bout how dey goin stay alive fo eva. Eh! Who stay big nuff fo handle all dat? No mo nobody, fo shua! 


text:
Us guys, we not like plenny odda peopo dat ony teach wat God say so dey can make money. No way! Wen us guys talk, everybody can see dat we fo real, an dat da stuff we say come from God, an dat we stay tight wit Christ.<pb/>


text:
If you guys tink we starting fo talk big bout ourself some moa, we not! If you guys tink we need lettas to you guys o from you guys, fo tell dat we good guys, jalike da odda guys need, we no need um! 


text:
We get one letta awready, an dass you guys, you know. Da stuff we know bout you guys, stay inside our heart awready. Everybody know you guys, jalike dey reading one letta. 


text:
Stay clear dat you guys, you stay jalike one letta dat Christ wen write, an dat he wen give to us guys fo bring ova hea. Christ neva use ink fo write um, he wen use da Spesho Spirit from da God dat stay alive fo real kine. Christ neva write um on top one flat stone da way da Boss Up Dea wen do um fo Moses -- da ting Christ wen write on top, dass someting dass alive, I mean jalike he write um inside da peopoʼs hearts so dey know um. 


text:
Our own self, we no can say dat we get da power fo do anyting. Da ony power us guys get, come from God. 


text:
God da One wen make us da kine workas dat can tell peopo bout Godʼs New Deal. Dat New Deal not bout sticking wit some rules, but sticking wit Godʼs Spirit. If you ony stick wit da Rules, jalike you mahke inside, you no get da real kine life dat stay to da max foeva. But if you stick wit Godʼs Spirit, you live fo real kine. 


text:
<pb/>Da time God wen carve da Rules on top da flat stone, was awesome, you know. (But no matta you do wat dose Rules say, still yet you goin cut yoaself off from God.) Den, afta Moses wen get da Rules, his face wen shine so plenny, was so awesome, dat da Israel peopo no can stay look at um. But den da shine wen go way. 


text:
You know, cuz a da Rules we mahke, but still yet da Rules stay awesome. Godʼs Spirit help us get um right wit God, an dat even mo awesome. 


text:
Da Rules dat everybody wen tink stay awesome, jalike dey not awesome now, cuz get someting dat stay even mo awesome. 


text:
You know, da Rule kine stuff stay awesome. Dey awesome jalike Moses face an den da shine wen go way. Still yet, dey stay awesome. But dose tings dat stay foeva, dat kine stuff stay mo awesome still yet. (Outa Egypt 34:34) 


text:
<pb/>All us guys know fo shua dat Godʼs New Deal goin stay foeva, dass why we no mo shame fo talk strait out. 


text:
We no need ack jalike Moses. He wen cover up his face so da Israel peopo no can see da shine go way. 


text:
Da Israel peopo, God wen make um hard head so dey no can tink good. Even right now wen dey read inside da Bible bout da Deal from befo time dat God wen make, jalike dey get cover ova dea head, cuz dey no like listen, an no can undastan. No mo nobody can make um listen an undastan, ony Christ can. 


text:
Even now still yet, weneva da Jewish peopo read wat Moses wen write, dey listen, but dey no undastan, cuz dey no listen inside dea hearts, jalike dey get cover ova dea hearts. 


text:
But weneva somebody start fo trus da Boss, Christ help um undastan inside dea hearts. Jalike da Bible wen tell bout Moses, “He take away da ting dat cover his face.” 


text:
Inside da Bible, wen Moses wen talk bout “Da Boss,” he mean Godʼs Spirit, same ting. Wen we get da Spirit from da Boss Up Dea, we can talk to God any time we like. 


text:
Az how he change us fo come awesome jalike him, mo an moa. An our faces no stay cover up, an now we can stay tinking plenny bout how awesome da Boss stay. Da Spirit from da Boss Up Dea, dass how he help us.<pb/>


text:
God wen give us guys chance, so he wen give us dis job fo tell peopo bout his New Deal. Dass why we no give up. 


text:
So dis wat we do: we tell everybody we no goin do da bad kine stuff some odda peopo do. Dey do um wen nobody can see, an dey no mo shame. We no try bulai nobody. We no try teach fake stuff bout wat God say, but we goin teach da true stuff strait out. Den everybody can go check us out demself, an dey can see wat kine guys us in front God. 


text:
Da Devil, he jalike da god fo da peopo nowdays. He wen make some peopo jalike dey blind inside dea heads. Az da peopo dat no trus da Boss who fo real. Dass jalike dey no can see da light. Dey no can undastan da Good Stuff bout how awesome Christ stay. Christ, he o same like God. He jalike one picha fo show how God stay. 


text:
Us guys no talk plenny bout ourself. We talk plenny bout Jesus Christ da Boss. We ony say dis bout ourself: us guys come fo kokua you guys, cuz we Jesus guys. 


text:
God wen say, “From da dark place, I like da light shine,” an he wen make his light shine inside our hearts. God like give us da light. Dat mean, wen we tink bout Christ, we know how awesome God stay. 


text:
<pb/>We get plenny rich kine stuff from God inside us, no matta we jus regula kine peopo. Dat show dat da big power come from God an not from us guys. Dass jalike wen somebody get rich kine stuff inside cheap clay bowls. 


text:
We get plenny presha from all ova, but we still can handle. We no can undastan everyting, but we no give up. 


text:
Get guys dat make us suffa plenny, but God no leave us by ourself. Dey bus us up, but dey no wipe us out. 


text:
Every place we go, da way us guys suffa an get bus up, show how plenny Jesus wen suffa wen he wen mahke. An cuz our body no mahke no matta we get bus up, dat show dat Jesus still stay alive now. 


text:
Every day, us guys dat stay alive, we almos mahke cuz we Jesus guys. An dis way everybody can see dat Jesus give us real kine life, no matta our bodies goin mahke bumbye. 


text:
So den, us guys no scared fo talk fo Christ, no matta we can mahke cuz a dat, so dat you guys can stay live fo real kine. 


text:
<pb/>Inside da Bible, get somebody dat tell, “Cuz I wen trus God, dass why I wen talk.” Us guys tink togedda same ting: Cuz we trus God, dass why we talk. 


text:
We know dat da God dat wen make our Boss Jesus come back alive from mahke, he goin make us guys come back alive too, cuz we stick wit Jesus. God goin put us guys an you guys dea in front him, wea he stay. 


text:
God do all dis stuff fo help you guys. He goin do plenny good kine stuff fo mo an mo peopo, an dey goin tank him plenny, an tell how awesome he stay. We Trus God Everytime 


text:
<pb/>Dass why us guys still can handle an no bum out. No matta our bodies stay coming junk outside, but inside God stay making us mo strong every day. 


text:
We get plenny big time trouble now, but you know wat? Wen we tink bout how we goin come awesome foeva, all dat trouble, ony manini kine stuff! 


text:
So we looking at an tinking bout da kine stuff you no can see, not da kine stuff you can see. Da stuff you can see, ony goin stay litto wile. But da kine stuff you no can see, dat kine goin stay foeva.<pb/>


text:
Eh, we know dat our body, da one we stay inside now on top da earth, jalike one tent dat ony goin stay up litto bit. No matta dat body goin come wipe out, we no need worry, cuz God get one good place fo us fo stay inside da sky. Peopo neva make dat place. God wen make um, an stay foeva. 


text:
Wen we get dea, dass jalike we no goin stay wit notting on, cuz den, we goin come new kine, jalike we goin put on new kine clotheses. 


text:
Now we stay ova hea inside dis world, an we bum out, cuz we get hard time. We like put on da new kine clotheses -- minas get rid a da old kine. Minas we goin mahke. Main ting, we goin come alive fo real kine! 


text:
<pb/>An dat make us feel real good inside, an no mo worry, no matta we know dat all da time we stay alive inside dis body, we no stay wit da Boss in da sky. 


text:
We feel good inside bout dis. Dass why we figga, mo betta leave dis body hea, an go live up dea wit da Boss. 


text:
Dass why dis da mos importan ting fo us guys: fo do wat God like, no matta we stay ova hea, o we go up ova dea wit God. 


text:
You know, we all gotta go in front Christ da Judge, an no can hide notting. Dat time we goin get back wat we wen do wen we wen stay inside dis world, da good kine stuff o da no good kine stuff. We Come Friends Wit God Cuz a Christ 


text:
<pb/>We get choke respeck fo God. Dass why we try help da peopo get same kine respeck fo him. God know how we stay inside. I like you guys know inside yoa hearts how we stay inside too. 


text:
We not trying fo make ourself look good again in front you guys. But we tell you guys all dis so you can talk big bout us, an no mo shame. Den you guys goin know wat fo say to dem guys dat talk big bout wat dey can see, an not bout wat stay inside da heart. 


text:
Maybe you guys tink dat we talking lolo kine. Bodda you, o wat? We do um fo God, an God know we not lolo! An if we talking strait, we do um fo help you guys. 


text:
Christ wen get choke love an aloha fo us guys, dass why we like do wat we gotta do. We know fo shua dat one Guy wen mahke fo all da peopo, an dat mean, jalike everybody wen mahke. 


text:
Christ wen mahke fo everybody, so dat da peopo who stay alive no goin do stuffs ony fo demself no moa. Dey goin do everyting ony fo Christ, da Guy who wen mahke fo dem an wen come back alive. 


text:
<pb/>So, from now on, we no tink bout nobody da same way odda peopo tink. No matta befo time we wen tink bout Christ da same way odda peopo tink. Now, we no tink bout Christ dat way no moa. 


text:
Dass why, whoeva stay tight wit Christ, dey one new guy. Da old tings no stay no moa! Look! Da new tings wen come. 


text:
All dat stuff come from God. He wen bring us back da same side wit him, cuz a wat Christ wen do. An he tell us fo work so da odda peopo can come back togedda wit him too. 


text:
Wen Christ wen stay inside dis world, God wen use him fo bring da peopo inside da world back da same side wit God. So, he no make dem take da blame fo da way dey wen mess up. An he wen tell us guys all dat, so we can kokua all da odda peopo fo come back togedda wit him. 


text:
We da talka guys fo Christ. We tell all da peopo dat God stay begging um fo come back. Cuz we Christ guys, we stay beg you guys, “Eh, come back da same side wit God.” 


text:
Christ, he neva do notting bad, but God wen make him take da bad kine stuff us guys wen do. God wen do dat fo us guys, so dat we can come right, jalike God stay right, cuz a wat Christ wen do.<pb/>


text:
Cuz us guys stay work togedda wit God, we like give you guys good words: No let all da good kine stuff God wen do fo you guys stay fo notting. 


text:
God wen say dis inside da Bible, “I wen hear you at da right time. I wen kokua you, da time I like get you outa da bad kine stuff.” Eh, listen! Now da right time fo God get you outa da bad kine stuff you stay in! 


text:
But everyting we do, cuz we Godʼs worka guys, we like show da peopo dat we okay. We can handle, no matta dey give us trouble, you know. We get hard time. We get plenny presha. 


text:
Dey bus us up an throw us inside da jail. Everybody make big noise an fight bout us. We work hard. No mo nuff sleep, an no mo nuff food, an we stay hungry. 


text:
Our hearts stay clean. We know plenny from God. We no mind wait fo our bruddas. We kokua da peopo. Godʼs Spesho Spirit, he stay in charge a us. We give plenny love an aloha to da peopo, an we no ack. 


text:
We tell da trut an we no bulai. God give us guys da power fo do all da right kine stuff. Dass jalike we army guys, an our boss give us everyting we need fo fight da bad guy an fo no let him wipe us out. 


text:
Get peopo who show plenny respeck fo us, an odda peopo who make any kine to us. Get peopo who talk stink bout us, an odda peopo who talk good kine stuff bout us. Get peopo who say we bulai, but no matta, we fo real. 


text:
Some peopo donno who us, but odda peopo know who us. We litto mo mahke, but eh, we alive still yet. Dey punish us plenny, but den we still no mahke. 


text:
We stay sad inside, but same time we everytime feel good inside. We no mo money, but den, we making plenny peopo rich inside. Jalike we no mo notting, but we still yet get everyting. 


text:
Now I goin talk to you guys jalike you my kids. Give us yoa love an aloha, jalike how we wen give you guys. No Stay Wit Da Peopo Dat No Trus God (Da Prieses 26:12; Jeremiah 31:9; 32:38; Ezekiel 20:34; 37:27; Isaiah 43:6; 52:11; 2 Samuel 7:8,14) 


text:
<pb/>No stay wit da kine peopo dat no trus God. Cuz da peopo dat do da right kine stuff, an da odda peopo dat stay agains Godʼs Rules, dey no goin work togedda. Da good kine peopo an da bad kine peopo no can stay tight wit each odda. 


text:
Christ an da Devil no can tink togedda da same way. Da guy dat trus God an da guy dat no trus him no can work togedda. 


text:
You guys tink you can go da temple fo pray to God, an same time you guys go in front da idol kine gods fo pray to dem? No way! Cuz da God dat stay alive fo real kine, he stay in charge a us guys, jalike we da temple wea he stay inside. God wen say inside da Bible,<pb/>“I goin make house wit my peopo An walk aroun wit dem.<pb/>I goin be dea God An dey goin be my peopo.” 


text:
Az why da Boss say inside da Bible,<pb/>“Dass why you gotta come out from dem An no be like dem.<pb/>Stay away from da tings dat make you so you no can pray. Den I goin take you in.<pb/> 


text:
I goin be yoa Fadda, An you goin be my kids.” Dass wat da Boss wen say, da One Dat Get All Da Power.<pb/>


text:
My friends, we get all dis stuff God wen promise us. Dass why we gotta clean out all da bad kine stuff dat make us pilau inside o outside, an go all out fo come hundred percent clean an spesho fo God, cuz we get so plenny respeck fo him dat jalike we scared a him. Wat Make Paul Stay Good Inside 


text:
<pb/>Eh you guys! Give us chance. Take us inside yoa hearts. We neva do anyting wrong to nobody, we neva make nobody do bad tings, we neva bulai nobody. 


text:
I no say dis fo poin finga you guys. Jalike I wen say befo, we get so plenny love an aloha fo you guys inside us, dat no matta wat, we like be togedda wit you guys, no matta we mahke o we live. 


text:
I no need worry, cuz I trus you guys fo real kine. I talk big bout you guys. You guys kokua me plenny. No matta we get trouble, I still yet stay real good inside. 


text:
<pb/>Wen we wen come inside Macedonia, our bodies stay tired. We had trouble from everyting all ova, fighting on da outside, an real scared inside. 


text:
But God, he da One dat kokua da peopo dat feel sad inside, an he wen kokua us wen he send Titus come by us. 


text:
Titus, he wen come, an dat kokua us guys. An you guys wen kokua Titus befo, an dat kokua us even moa. He tell us dat you guys really like see me, an dat you guys stay feel real sorry bout wat wen happen befo, an he tell how you guys like help me plenny in dis trouble I stay in. So now I feel even mo good inside. 


text:
<pb/>Even if I wen make you guys feel sad wit da letta I wen write, I not sorry I wen write um. No matta if I wen feel sorry dat time, cuz I wen find out dat my letta wen make you guys feel sad, but ony fo short time. 


text:
But now I feel good inside, not cuz you wen feel sorry, but cuz da letta wen make you guys tell God you sorry an you goin do diffren den befo. You know, dat was God dat wen make you guys feel sorry lidat. An dat mean we neva do notting fo hurt you guys. 


text:
Wen we stay sorry da way God like, den we pau do da bad kine stuff we was doing, we goin do diffren den befo. Dat goin make us come outa da kine bad stuff we stay doing, an den we no need worry bout um no moa. But wen we stay sorry da way da peopo inside dis world stay sorry, an not Godʼs way, den we goin wipe out. 


text:
Try go figga dis! You guys wen come sorry da way God like, an you guys wen stay dat way, an dat make you guys like try hard fo clean out da bad kine stuff, an den nobody can blame you guys fo notting. You guys wen come all huhu at da bad kine stuff you guys wen do, an wen come all scared, cuz you tinking bumbye you goin do same ting one mo time. You guys really like see me, an stay ready fo do all da right ting, an punish da guy dat wen do da bad kine stuff. Cuz you guys wen do everyting da right way, an now no mo nobody can blame you guys fo notting. 


text:
Dass why, no matta I wen send you guys dat letta, I neva write um fo da guy ova dea dat wen do da ting dat stay wrong, o fo da wahine he wen do bad to. I wen write um fo kokua you guys fo show dat you guys mean wat you guys wen say fo real kine in front God, an dat you guys get plenny love an aloha fo us guys. 


text:
All dis make us feel mo betta inside. You guys wen help Titus feel real good inside, so dat his heart stay rest inside. An dat make us guys feel plenny good inside too. 


text:
I wen tell Titus good tings bout you guys, an now you guys neva make me shame. But jalike everyting we wen tell you guys stay true, same ting, all da good kine stuff we wen tell Titus bout you guys stay true too. 


text:
An he get even mo love an aloha fo you guys everytime he rememba how you guys wen do wat we wen say, an you guys wen take him in, no matta you guys stay scared an stay shaking. 


text:
My bruddas an sistas, we like you guys know da plenny good tings God wen do fo da church peopo dat come togedda fo him all ova Macedonia. 


text:
Dey had real hard time an wen suffa plenny, but still yet dey stay real good inside. Dass why, no matta dey no mo notting, dey still yet wen give plenny money wit dea good heart fo da Jerusalem church peopo. 


text:
I tell you guys dat dey wen like give all dey can, an even moa. An dey wen do um. No was cuz somebody tell um dey gotta. 


text:
Dey wen beg us plenny fo let um help give money fo kokua da peopo dat stay spesho fo God, Jerusalem side. 


text:
Dey neva do ony like we wen tink dey goin do -- dey wen do plenny moa! First ting, dey wen give demself to da Boss Up Dea, an dey wen say, “We like give ourself fo do wat you guys like, cuz dass wat God like.” 


text:
Befo time, Titus wen start tings fo help you guys, so dat you can kokua Godʼs peopo dat get hard time. So we wen tell him fo help you guys some moa, so you guys can pau dis spesho job. 


text:
You guys stay do good job, how you guys trus God, how you guys talk, da stuff you guys know, how you guys go all out fo do all da tings you guys do, an da plenny love an aloha dat you guys get fo us guys. Az why I like fo you guys do good job fo dis ting too: give plenny to da odda church peopo dat come togedda fo God. 


text:
<pb/>I not telling you guys wat fo do, but I like see if you guys get plenny love an aloha fo real kine, an go all out, jalike da Macedonia church guys. 


text:
You guys know dat our Boss Jesus Christ wen do plenny good tings fo you guys. Befo time he was rich, but he wen come poor fo help you guys, so dat you guys can come rich. 


text:
<pb/>Last year you guys wen like start fo help. You guys not ony wen give money, but you guys wen give from yoa heart. Dis wat I tink stay good fo you guys fo do: 


text:
Give da rest a da money now. I know you guys wen like help out da peopo dat stay spesho fo God Jerusalem side. So do um awready, from wat you guys get. 


text:
If you guys like kokua, wateva you give, az okay, if you guys give wat you can, not wat you no can. 


text:
<pb/>I no mean dat you guys get all da presha, an da odda guys no mo presha. We like everybody be same same. 


text:
Right now you guys get plenny money, an you guys can kokua da odda peopo. Bumbye dey goin get plenny money, an dey goin kokua you guys. Den everybody goin be same same, 


text:
jalike da Bible wen say befo time,<pb/>“Da peopo dat wen pick up plenny,<pb/>Dey neva have mo plenny den dey need.<pb/>An da peopo dat wen pick up litto bit,<pb/>Dey neva need mo plenny.” Titus An His Friends (Proverbs 3:4) 


text:
Titus wen like do wat we wen aks him fo do, an he going all out fo go by you guys ova dea. I neva need fo tell him. He wen tink fo go by himself. 


text:
We goin send one brudda wit Titus. All da church guys talk good bout him, cuz he work hard fo tell peopo da Good Kine Stuff From God. 


text:
An da church guys wen pick him fo go wit us fo do dis good ting fo da peopo dat need help. We do um fo show how awesome da Boss Up Dea stay, an cuz we really like kokua dem guys ova dea. 


text:
We tink hard fo do um da right way, so dat nobody can talk any kine bout da way we goin carry all dis money ova dea Jerusalem side. 


text:
<pb/>So, our brudda we sending wit da guys dat goin carry da money, we wen check um out plenny times an plenny ways awready, an we know dat he goin go all out fo you guys. An now he going all out even moa, cuz he know you guys goin do da right ting. 


text:
My brudda Titus everytime stay work wit me fo you guys. An da diffren peopos from all ova da place dat come togedda fo God, dey wen pick dese odda bruddas fo carry da money. Titus an da odda bruddas, dey goin help show da peopo how awesome Christ stay. 


text:
So, show all dem guys dat goin carry da money how much plenny love an aloha you guys get. An show um why we talk so good bout you guys. Den da church peopo all ova da place goin know fo shua dat you guys get love an aloha fo dem.<pb/>


text:
Cuz I know how you guys really like help um, an I stay telling da Macedonia church peopo how plenny you guys like kokua dem. I wen tell um dat from last year you guys from Akaia side was ready fo give money, an da way you guys was ready fo go all out, wen make da odda peopo like give money too. 


text:
But I goin send da bruddas fo show dat all da good stuff we wen say bout you guys stay fo real, an dat you guys goin be ready, jalike I wen say. 


text:
You know, if some Macedonia guys come wit me an find you guys not ready wit da money, we goin get plenny shame, cuz we wen trus you guys plenny. An you guys goin get plenny shame too, you know. 


text:
Dass why I wen tink, good if da bruddas go ova dea first, an make everyting ready, so you guys can give da money da way you wen say you goin give. Dat goin be someting you guys like give from da heart, not someting you no like give. 


text:
<pb/>But I tell you guys dis: “Da guy who plant litto bit seed, he goin get one small crop. Da guy dat plant plenny seed wit good heart, he goin get mo plenny crop, an he goin stay good inside.” 


text:
Let every guy give how plenny money he wen tink fo give inside his heart. He no can have bad kine feeling wen he give um. Nobody suppose to make um give. Cuz God get plenny love an aloha fo da guy dat give from his heart an feel good inside. 


text:
God can give you guys mo plenny stuffs den you need, so dat everytime you guys goin need someting, you guys goin get mo den nuff tings fo do every good ting. 


text:
Da Bible wen say befo time,<pb/>“God give stuffs to da poor peopo<pb/>Wit good kine heart.<pb/>He everytime do da right ting,<pb/>An he stay lidat foeva.” 


text:
God give seed to da farma guys who plant. God give us bread fo eat. Dat same God goin help you guys do da right ting mo an moa, jalike you was farma guys an he goin give you guys mo an mo seed fo plant. 


text:
God goin give you guys mo choke tings den you guys goin need, so you guys can everytime kokua peopo wit good kine heart. Den wen we give Godʼs peopo Jerusalem side da money from you guys, dey goin tell God “Mahalo plenny.” 


text:
Da help you guys goin give da peopo ova dea dat stay spesho fo God, dat goin kokua dem plenny, an same time goin make plenny peopo tell God “Mahalo plenny!” 


text:
Wen you guys kokua da peopo, dat goin show proof dat you guys fo real. Den peopo goin talk plenny good kine bout God, cuz dey goin see dat you guys really mean um wen you guys say you trus da Good Stuff From Christ, cuz you guys do wat you say. Wen all you guys give wit good kine heart fo dem an fo all da odda peopo, den dey goin talk plenny good kine bout God too. 


text:
Da Christian peopo Jerusalem side goin pray fo you guys, an dey goin like see you guys mo an moa, cuz God do choke plenny good tings fo you guys. 


text:
“Mahalo plenny” to God fo Jesus! He da awesome Gif God wen give us, dat stay worth mo plenny den anyting.<pb/>


text:
Dis yoa brudda Paul talking. You guys tink I shame fo talk strait out wen I stay wit you guys, but I no mo shame fo talk strait out wen I stay one far place? Eh, I telling you guys fo listen to me, cuz Christ get good heart fo you guys, an he give you guys chance. 


text:
Get guys ova dea dat say dat us guys stay ack jalike da odda peopo inside dis world ack. So wen I come ova dea, I tink I gotta talk strait to dem guys. I telling you guys fo try listen to wat I saying now, so den wen I come ova dea, I no need talk strong to dem guys. 


text:
Wen we get beef wit odda peopo, we no fight like da peopo inside da world dat donno God, no matta we live inside da world too. 


text:
We no use da same kine tings fo beef, jalike da peopo inside dis world use. Wen we beef agains da hard head kine peopo dat try fo make argue, we get Godʼs power fo show dat dea hard head tinking all hamajang. 


text:
Everyting dey do fo make demself mo importan, an fo stand agains anybody dat like know God, we goin teach um fo tink diffren kine, da way Christ like us tink. 


text:
Afta you guys start fo do everyting Christ say, we goin stay ready fo handle anybody dat still yet do wat Christ say no do. 


text:
<pb/>You guys ony like look at da tings on da outside. If one guy tink he Christʼs guy, he gotta tink bout dis, dat we Christʼs guys too, jalike him. 


text:
I no mo shame fo tell everybody dat da Boss wen give us guys da right fo make you guys strong inside, an no wipe you guys out. 


text:
Some guys say, “Da lettas from dis Paul guy, dey talk strong an dey get plenny power, but wen he stay ova hea, he no ack lidat, an wat he say, good fo notting.” 


text:
Try let dem guys figga dis: Da lettas we write wen we no stay dea, an how we ack wen we come dea, same ting. 


text:
<pb/>Get peopo dat tell everybody dat dey real good peopo. We no make ourself jalike dem. We no like say we jalike dem. Dose guys, dey ony look at odda guys jalike demself, an dey figga dey stay good jalike dem. Wen dey make lidat, dey no undastan notting. 


text:
We no goin talk big bout someting we neva do. We ony goin talk big bout da job God wen give us fo do. Wat we wen do fo you guys, God wen tell us fo do dat. 


text:
We no stay ova-do um wen we talk big bout you guys. Cuz we da guys wen come an tell you guys da Good Stuff From Christ, an you guys wen listen. If God neva send us by you guys, an we still yet wen talk big bout you guys, den dass not right. 


text:
We no talk big bout da stuff odda peopo wen do. You guys stay trus God mo an mo now, an we stay waiting an trus dat we goin help you guys mo an moa, jalike God wen tell us fo do. 


text:
Den we can tell da Good Stuff From Christ inside da places da odda side a you guys, wea nobody stay working. No good we talk big bout wat odda guys wen do inside dea kuleana like we was da guys wen do um. 


text:
Anybody talk good bout demself, dat no goin make da Boss say, “Dis guy okay.” So den, who okay? Da guy da Boss talk good bout, he okay.<pb/>


text:
Jalike God stay jealous fo you guys, I stay jealous fo you guys too. I wen promise Christ dat he can take you guys in, an you guys not pilau inside, jalike one husban take da wahine dat neva sleep wit nobody yet. 


text:
Now you guys like stick wit Christ fo real kine an stay clean inside yoa heart jalike him. But I stay scared dat you guys goin like go way from Christ, an tink diffren kine, jalike Eve wen go way befo time. Da snake wen bulai her, you know, cuz he one sly bugga! 


text:
Everytime somebody show up by you guys an teach you guys bout one diffren kine Jesus, an not da same Jesus we wen tell you guys bout, how come you guys trus dat guy? You guys wen let Godʼs Good an Spesho Spirit take ova you befo, so how come you guys wen take in one diffren kine spirit now? You wen go trus da Good Stuff From Christ befo, so how come you guys wen go trus one diffren kine teaching now? 


text:
I no tink I no good. No matta dem odda guys say God wen send um, an dey get big head, dey not mo betta den me. 


text:
No matta I no can talk fancy kine, but I know plenny tings, an everytime I wen show you guys everyting an every way. 


text:
<pb/>I neva aks you guys fo pay me wen I wen teach you guys da Good Stuff From God. I wen make myself notting so I can make you guys look good. You guys tink dass was wrong fo me fo do? 


text:
Da peopo from odda churches inside da odda places wen give money fo kokua me fo help you guys. Dass jalike I take from dem guys so I can help you guys. 


text:
Wen I wen stay wit you guys an I wen need someting, I neva bodda you guys fo aks fo notting. Da Macedonia bruddas wen come an kokua me. But everytime I neva bodda you guys notting, an I no goin bodda you guys eva. 


text:
Wat Christ say stay true, an I know fo shua wat I say stay true too, cuz I stay tight wit Christ. An nobody ova dea Akaia side can shut me up fo talking big bout all dat stuff. 


text:
How come I say dat? You guys tink I no mo love an aloha fo you guys? God know I get plenny love an aloha fo you guys. 


text:
<pb/>I goin still yet do all da stuff I doing, so dat da peopo who say dey same same jalike us guys, an talk big bout being same same like us, no goin get notting fo say. 


text:
Dem guys say dat God wen send um, but dey all bulai. Dey trick da peopo. Dey try make demself look like talkas fo Christ, jalike dey his guys, but dey still fake. 


text:
Dass no big ting if da Devilʼs worka guys go try ack jalike dey working fo da good an right stuffs too. Dat no blow our minds. Bumbye God goin pay dem back fo da bad kine stuff dey wen do. Paul Suffa Wen He Tell Peopo Bout God 


text:
<pb/>I goin say dis one mo time: No let nobody tink I ack jalike one lolo head. But if you guys tink I one lolo head, den take me in jalike one lolo head. Den I can talk big litto bit too. 


text:
Wat I telling you guys now, I sound jalike one lolo head talking, but da Boss Up Dea neva tell me fo say dat. 


text:
You guys like make friends wit da lolo head guys. Gotta be okay, cuz you guys stay akamai plenny, aah? 


text:
You guys let da odda guys go wen dey make any kine to you. Dey make you guys jalike dea slaves. Dey rip you guys off. Dey scam you guys. Dey ack jalike you guys notting, an dey importan. Dey slap yoa head. An still yet you guys let um ack lidat. 


text:
Oh, auwe! I stay shame fo say we neva was strong nuff fo make any kine lidat to you guys too, jalike dem. Watevas da odda guys talk big bout, I goin talk big lidat too. I talking jalike one lolo head, you know. 


text:
Dem guys Hebrew guys? Yeah, yeah, me too. Dem guys Israel guys? Yeah, yeah, me too. Dem guys come from Abraham? Yeah, yeah, me too. 


text:
Dem guys work fo Christ? Yeah, yeah, me too. I work mo hard mo plenny. I wen stay inside jail mo plenny. Da odda guys wen whip me mo hard. An plenny times I almos wen mahke. 


text:
Three times dey wen beat me wit hard sticks. One time dey wen throw big kine stones fo kill me. Three times I wen stay inside one bus up boat, an one nite an one day I wen stay inside da deep ocean. 


text:
Everytime I go all ova da place. Plenny tings wen almos kill me: da big rivers, da robber guys, my peopo da Jewish guys, da guys dat not Jews, da ocean, da guys dat say dey our bruddas but dey not. All dat stuff wen almos kill me. I almos wen mahke inside da town an outside in da boonies. 


text:
I get hard time, an I wen work hard. Plenny times I no can sleep nite time. I get hungry an thirsty, an had plenny times I no mo notting fo eat. I neva have clotheses, an I wen stay real cold. 


text:
An dis too: every day I feel da presha fo tink hard bout all da bruddas an sistas dat come togedda fo God all ova da place. 


text:
If get somebody dat feel jalike he no can handle, den I feel da same ting too. If get somebody dat do da bad kine ting, den I feel sore inside cuz a dat. 


text:
Jesus, he da Boss, an God, he Jesus Fadda. God, he know I no bulai. Everytime we tell everybody dat God stay good, foeva. 


text:
You know, wen I wen stay inside Damascus, da governa unda King Aretas, he wen put police guys all ova da place fo bus me. 


text:
I wen go inside one big basket, an my friends wen put me down wit one rope, from one window inside da big wall, fo go outside town. An I wen run away from da governa. Dat time, I no can handle fo shua!<pb/>


text:
I gotta talk big, no matta talking big goin poho. I goin tell bout da stuff I wen see dass jalike one dream, an wat da Boss wen show me. 


text:
I know one guy dat stay tight wit Christ. Fourteen years ago somebody wen bring him up inside da mos high part a da sky. I donno if he wen stay inside his body o outside his body, but God know. 


text:
somebody wen take him up dea inside Godʼs Beautiful Place. He wen hear stuff dass too awesome fo talk bout, stuff dat nobody can talk bout. 


text:
I goin talk big bout dat kine guy, but I no goin talk big bout me. Ony da kine stuff I no can handle, I goin talk big bout dat. 


text:
Even wen I like talk big, dat not stupid you know, cuz I ony tell da trut. But I no goin talk big, so dat nobody goin tink I mo betta den how dey see me ack o hear wat I say, 


text:
o hear all da awesome stuff God wen show me. But so dat I no get big head, I get one ting dat stay jalike one messenja from da Devil, jalike one sharp thorn inside my body. Dat ting make me suffa plenny. 


text:
But he wen tell me, “I do plenny good tings fo you, an dass all you need. My power mo strong inside you wen you no can handle trouble yoa own self.” Dass why I goin talk big even moa, cuz get plenny stuff I no can handle. Dass how Christʼs power goin stay wit me. 


text:
So den, no bodda me. I still feel good inside, wen I no can handle, an wen dey try make me shame, an wen I get hard time, an wen dey make me suffa, an wen I get plenny presha. All dis cuz I Christʼs guy. Wen I no can handle, den I get da power fo come mo strong an den I can handle, cuz a him. Paul Tink Bout Da Bruddas An Sistas Inside Corint 


text:
<pb/>You guys wen ack jalike God neva send me. Dass why I wen talk jalike one lolo head guy. But den, mo betta you guys talk good bout me. No matta I notting, dese unreal guys dat say God wen send dem, dey not mo betta den me. 


text:
Everytime God send one guy fo tell peopo bout him, da guy do awesome an unreal stuff wit power, fo show proof God wen send um. Kay den, I wen do all dat wen I wen stay wit you guys, an I wen hang in dea fo you guys. 


text:
Ony one ting I neva let you guys do dat da church guys from odda places wen do: I neva bodda you guys fo let you kokua me. So no stay mad at me if dass wrong. 


text:
<pb/>Eh, dis da numba three time I stay ready fo go by you guys. I no need you guys fo kokua me. I no like da stuffs you guys get, but I ony like you guys. You know, da kids not suppose to stash stuffs fo dea mudda an fadda guys, but da mudda an fadda guys suppose to stash stuffs fo dea kids. So I no need you guys stash stuffs fo me, cuz you guys jalike my kids! 


text:
An you know, I like give wateva I can fo you guys, an I like give myself so you guys can live too. If I get plenny love an aloha fo you guys, dat mean you goin get ony litto bit love an aloha fo me, o wat? 


text:
But you guys know dis: I neva bodda you guys wit notting. But den you guys wen tink, I one sly bugga, an wen bulai you guys! 


text:
I wen tell Titus fo go by you guys, an I wen send da odda brudda wit him. An den, you tink Titus wen rip you guys off? Not even! Me an Titus, we do da same kine tings cuz we tink da same way, you know. 


text:
<pb/>Eh, you guys was tinking long time we ony talking fo ourself, yeah? Everyting us guys say, God know, cuz we no can hide notting from him, an we stay tight wit Christ. We get plenny love an aloha fo you guys. Az why everyting we stay doing, we do um fo make you guys mo strong inside. 


text:
I scared dat wen I come ova dea, maybe I goin see dat you guys no stay how I like. I scared you guys stay squawk at each odda, you guys stay jealous, you guys stay huhu, you guys ony tink bout yoa own self, you guys talk any kine bout each odda, you guys talk stink bout da odda guy, you guys get big head, an everyting goin be all jam up. An maybe you guys goin see dat I no stay how you guys like. 


text:
I scared dat wen I come ova dea, God goin make me get plenny shame in front you guys, an I goin make plenny peopo stay real sad inside, cuz get plenny guys dat wen do da bad kine stuff befo, an still yet dey not sorry, an dey neva like change demself notting. Dey stay pilau inside. Dey fool aroun. Dey like make any kine to anybody an no mo shame.<pb/>


text:
Dis da numba three time I going ova dea fo see you guys. Da Bible say, “If one guy goin poin finga one nodda guy, gotta get one o two odda guys poining finga too fo da same ting, o no mean notting.” 


text:
Wen I wen stay wit you guys da numba two time, I awready wen tell you guys, an now I telling you one mo time: Wen I come ova dea I not goin let go da guys dat wen do da bad kine stuff befo. Dass fo any odda guys dat stay doing bad kine stuff too, you know. 


text:
Plus, you guys like me show proof dat Christ stay talking wen I stay talking. Christ no stay jalike he no mo power wen he do tings fo you guys, but he get plenny power. 


text:
Christ neva have power wen dey wen kill him on top da cross. An us guys neva have power jalike Christ get power. But God wen give Christ da power fo live now, an he wen give us da power fo live too wit Christ an work fo you guys. 


text:
<pb/>Look inside yoaself fo find out if fo real kine you guys trus Christ. Check yoaself out real good. You guys neva know dat Jesus Christ stay tight wit you guys, o wat? If he no stay tight wit you guys, den you not his guys. 


text:
Now I stay aks our Fadda dat you guys no goin do notting wrong. Us guys no worry bout wat odda peopo tink, if dey tink we doing okay o not. But we like you guys do wat stay right, no matta we look like we not fo real -- no bodda us. 


text:
We no can do notting dat stay going agains da true stuff, but we can do ony wat stay fo da true stuff. 


text:
Wen you guys get power, an us guys no mo power, we feel plenny good inside. Wat we aks God fo do, is fo help you guys come mo an mo betta everytime. 


text:
Dass why I write dis stuff wen I no stay ova dea wit you guys, so dat wen I come ova dea, I no need talk heavy an give you guys hard time. God wen tell me fo make you guys strong inside, not fo wipe you guys out. 


text:
<pb/>Aloha no, bruddas an sistas. Do everyting right. Listen to wat I say. Tink da same way wit each odda. Be good to each odda. God get plenny love an aloha fo you guys. He goin stay wit you guys all da time an help you guys stay good wit each odda. 


text:
I like da Boss Jesus Christ do plenny good tings fo you guys. I like God show you guys his love an aloha. An I like Godʼs Spesho Spirit come tight wit all you guys.<pb/>


text:
Sista, I da older leada fo da church peopo, an I write you an yoa kids dis letta. I get plenny love an aloha fo you guys fo real kine. God wen pick you guys. Everybody dat know wass true get love an aloha fo you guys, not ony me, 


text:
<pb/>I like God da Fadda an his Boy Jesus Christ do plenny good tings fo us guys, an give us chance, an make our hearts rest inside. God tell us wass true an he get love an aloha fo us. Love an Da Trut 


text:
<pb/>I wen feel real good inside cuz I wen find out dat get some a yoa kids dat stay stick wit da trut, jalike God da Fadda wen tell us fo do. 


text:
So now, I tell you, sista, all us guys gotta get love an aloha fo each odda. Dis not one new ting I stay write you dat you gotta do. Dis da ting God wen tell us guys from da start. 


text:
Dis how we show dat we get love an aloha, we do wat God wen tell us fo do. Dis wat he wen tell us, you guys gotta do all da tings he wen tell us fo do, jalike you guys wen hear from da start. 


text:
You know, get plenny peopo dat go all ova da world dat try fo bulai us guys. Dat kine guys no like tell dat Jesus Christ wen come one real guy jalike us. Dey go agains Jesus, da Spesho Guy God Wen Send. 


text:
Watch out dat you guys no lose da stuff you guys wen work hard fo. Mo betta, make shua you guys goin get all da good stuff God like give you guys. 


text:
<pb/>Whoeva no stick wit da stuff we teach bout Christ, but go teach odda kine stuff, dey donno God fo real kine. Whoeva stick wit da stuff we teach, dey know da Fadda an da Faddaʼs Boy too. 


text:
If any guy come by you, an he no stay tell da same kine stuff we teach, no tell him fo come yoa house, an no tell him “Aloha.” 


text:
Cuz da guy dat tell him “Aloha,” he stay doing da same kine bad stuff dat da bulaia guy stay doing. Da Last Ting 


text:
<pb/>I get plenny stuff fo tell you guys, but I no like jus write um down yet. Mo betta, I like come see you guys, an we talk togedda. Den we all goin stay good inside to da max. 


text:
Aloha! Dis me, Simon Peter. I one worka fo Jesus Christ, da Spesho Guy God Wen Send. He wen send me all ova da place fo tell peopo bout him. I writing dis letta fo you guys dat trus Jesus Christ. God wen let you guys trus Jesus Christ, cuz he everytime do da right ting. Dass worth plenny fo you guys, jalike fo us guys. He our God, an he da One dat take us outa da bad kine stuff we doing. 


text:
I like you guys know God an Jesus our Boss mo betta, so den, dey goin do plenny good stuff fo you guys, an make yoa hearts rest inside. God Pick His Peopo an Tell Dem “Come!” 


text:
<pb/>Jesus get power -- da kine power ony God get. Az how he wen give us guys everyting we need fo live to da max fo real kine, da way God like. God do dat, cuz us guys know him real good. He da One dat wen tell us guys “Come, be my guys,” cuz he so awesome, an so good. 


text:
Jesus wen give us all da real importan stuff he wen promise, an dass worth plenny. An he wen give us all dat so us guys can come jalike God inside our heart. An same time, we can hemo from all da rotten pilau tings da peopo all ova da world do, cuz dey make any kine how dey like. 


text:
<pb/>Az why, I like you guys go all out. You guys trus Jesus awready, but no stop dea. Everytime do good ting, but no stop dea. Know God mo an mo betta, 


text:
an no stop dea. Learn fo really mean wat you say, an do um. But no stop dea. Everytime you get hard time, hang in dea an no give up. An no stop dea, but do everyting da way God like. 


text:
But no stop dea. Show aloha fo da Christian bruddas an sistas. An no stop dea, but show love an aloha. 


text:
<pb/>Dass how you guys gotta live mo an moa. Dat goin make you guys know our Boss Jesus Christ mo betta. No goin be wase time, but you goin know him real good. 


text:
If get somebody dat no like make lidat, dat kine guy, jalike he no can see in front his nose. Jalike he stay blind. Eh! God wen clean him up inside from all da bad kine stuff he wen do from befo time, but da bugga wen foget awready. 


text:
<pb/>So den, bruddas an sistas, go all out, mo den befo time. God wen pick you guys an tell you guys fo come be his peopo, an you guys wen come. Now, make shua you guys stay ack lidat. Den you guys no goin mess up, eva. 


text:
Den, God goin give you guys someting real awesome. He goin give you guys da right fo get Jesus Christ fo yoa King, foeva an eva. Jesus da Boss fo us guys, an he da One dat hemo us from all da bad kine stuff we stay in. How Come Peter Write Lidat 


text:
<pb/>Az why everytime I goin stay telling you guys da same ting an make shua you guys no foget. Neva mind you guys awready know um, an you guys stay solid awready, cuz you guys trus da true stuff. 


text:
An I no goin let you guys foget um. I goin help you guys fo tink bout um everytime. I figga az right I make lidat now, wen I stay alive. 


text:
But I goin go all out, so bumbye wen I go mahke, you guys still goin tink bout dis stuff everytime. We Wen See How Awesome Jesus Stay 


text:
<pb/>Me an my friends wen tell you guys awready bout our Boss Jesus Christ, an how plenny power he goin get wen he come back, yeah? No was jus one sly kine make up story dat us guys like tell. We wen tell you guys ony wat we wen see! Az why we know how awesome Jesus stay, cuz he da King. 


text:
Had one time, us guys was wit Jesus, ova dea on top dat mountain dat stay spesho fo God. An God da Fadda wen tell how spesho an awesome Jesus stay. Dat time, Jesus wen hear one voice dat come outa da Awesome Place up dea inside da sky. God wen say, “Dis my Boy! I get love an aloha fo him. He make me feel real good inside!” An us guys, we wen hear dat voice come outa da sky too. 


text:
An dat make all us guys mo shua bout da tings we wen learn from da guys dat wen talk fo God befo time. Good you guys do wat dey say! Cuz da stuff dey tell, jalike one small lamp dat shine inside one real dark place. You guys need listen to wat dey wen say till Jesus come back. Den you guys goin undastan mo an mo plenny. Goin be jalike wen da light from da morning star come up, an den da sun come up! 


text:
Numba one ting I like you guys know: Da guys dat wen talk fo God long time ago inside da Bible, one guy no can figga by himself, wat da kine mean. 


text:
Cuz da stuff dey wen write, dey neva write um jus cuz dey figga dey like say dat. Wat dey wen say, God wen give um. Dey wen say wat Godʼs Good an Spesho Spirit wen show um fo say.<pb/>


text:
Befo time, had some Israel peopo dat wen say dey talk fo God, but dey ony wen bulai. Same ting goin happen wit you guys -- goin get peopo dat say dey teach fo God, but dey goin bulai. Dey goin be sneaky an dey no goin like nobody know wat dey doing fo real kine. Dass how dey goin bring in dea own kine teaching. An if you guys listen to dem, you goin wipe out fo shua. Dey even goin say dat dey no need listen to God, dea owna, neva mind he wen pay high price fo dem. Cuz dey ack lidat, dey goin wipe out real fast. 


text:
Still yet, goin get plenny peopo dat goin follow dem, an make any kine how dey like an no shame. Da way dem guys ack, goin make peopo talk stink bout da true teaching. 


text:
Dey greedy guys, dem teachas dat bulai. Dey goin tell you guys any kine make up stories so dey can make choke money from you guys. But you know, God da Judge, he not sleeping. From long time, he stay ready fo punish dem. An he still stay waiting, den he goin wipe um out fo shua. God Wen Punish Odda Peopo Like Dem Awready 


text:
<pb/>You know, befo time had angel messenja guys dat wen do bad kine stuff, an God da Judge neva let dem go. He wen throw um down inside Hell, an wen tie um up wit chains fo make um stay inside da Deep Dark Hole till da time wen dey gotta stand in front him. 


text:
<pb/>Same ting wit da whole world long time ago. Dat time, da peopo was acking jalike God, he notting. Same time, had da guy Noah dat was telling da odda peopo wass da right ting fo do. But dey neva listen. Dass why God wen make da rain come hard on top dem, an da flood wen wipe um out. But God wen take care Noah, plus seven odda peopo from Noahʼs ohana. 


text:
<pb/>One nodda time, had da peopo from Sodom town an Gomorrah town. God wen punish dem cuz dey was so bad. He wen burn up everyting all aroun dea, so ony had ashes, an da peopo wen mahke. Den, da odda peopo dat come afta an like make jalike God notting, dat show dem da same ting goin happen to dem if dey make lidat. 


text:
Same time, had one guy name Lot ova dea dat wen like do da right ting. Wen bodda him plenny, how da odda guys wen go buckaloose da way dey neva listen to Godʼs Rules. So God wen take Lot outa dea. 


text:
Lot like do da right ting, but he wen live right dea by da peopo from Sodom town, so every day he hear an see dem broke Godʼs Rules. All dat wen make him suffa plenny inside. 


text:
<pb/>All dis stuff show dat da Boss know how fo take peopo dat like listen to him outa trouble. Same time, he know how fo make da peopo dat no like do wass right, stay suffa till dey gotta stand in front God da Judge. 


text:
An da peopo dat ony like do all da pilau tings dey like do jus cuz dey peopo, God know how fo make dem suffa even moa. Dey like talk stink everybody dat get da right fo tell um wat dey gotta do. Da Teacha Guys Dat Bulai, Dey Doing Bad Kine Stuff Dem teacha guys dat bulai, dey get big head, an go all out. Dey no mo respeck, an dey no scared fo talk stink bout God an his awesome kine peopo inside da sky. 


text:
Da angel guys, dey mo strong den dem teacha guys. No matta da angel guys get mo plenny power, dey no talk stink bout da awesome guys in front da Boss, an dey no poin finga dem. 


text:
But dem teacha guys, dey like talk stink bout da kine stuff dey no undastan. Dey jalike da animals dat no can tink. Dey ony good fo take um an wipe um out. Fo shua dey goin be wipe out, cuz dey make any kine to odda peopo. 


text:
Dey make peopo suffa plenny, an God goin make dem suffa too cuz dey wen do wat no stay right. Dey tink good fun fo party up. Dey even do any kine dey like day time, wen everybody can see um! Wen dey eat wit you guys, dey ony stay dea fo party up an do any kine shame kine stuff. 


text:
Dey ony like check out da wahines an try make um fool aroun behind dea husbanʼs back. Dey no stop doing mo an mo bad kine stuff, eva. Dey stay looking fo peopo dat ony trus God litto bit, so dey can try make um do bad kine stuff. Dey work hard fo make demself mo an mo greedy. God goin punish dem fo shua! Da Time God Wen Make One Donkey Talk (Numbers 22:21-35) 


text:
<pb/>Befo time, dem guys was going da right way, but den, dey wen bag an go da wrong way. Dey wen go do jalike da guy Balaam, Beorʼs boy. He was one talka fo God, but he wen like make money so bad, he wen go do tings dat no stay right. Dat time, Balaam wen stay riding on top one donkey. Da donkey, he no can talk. But God wen make da donkey talk jalike one guy! Da donkey wen scold Balaam fo da bad kine stuff he wen do. Da donkey wen try stop him, so he no do da kine crazy stuff he like do. God Goin Punish Da Teacha Guys Dat Bulai (Smart Guys 26:11) 


text:
<pb/>Dose teacha guys dat bulai, dey jalike one puka wea da water suppose to come out, but no mo water. Dey jalike da low clouds dat da hard wind blow away. God wen make one real dark place fo put dem guys. 


text:
I mean dis. Dey talk big, but dey no say notting. Dey talk lidat cuz dey like bulai peopo fo do any kine how dey like do an no shame. Get peopo dat wen go da wrong way, but now dey starting fo come back da right way litto bit. Dey da peopo dat dem teacha guys like bulai. 


text:
Dose buggas, dey promise peopo, “If you listen to us guys, you can go do any kine how you like!” But da teacha guys dat saying dat, dey jalike slaves dat no can hemo demself from da pilau kine stuff dey doing. Wateva take ova you an make you do um, jalike you one slave fo do dat kine stuff, you know. 


text:
Gotta know our Boss Jesus Christ fo get outa da pilau kine stuff hea inside da world. But if peopo change dea mind, an get all tie up inside da pilau stuff jalike befo time, dat stuff goin take ova dem. Dey goin come mo worse den befo time. 


text:
No good if you know da right way fo live, an den you change yoa mind, an no do da good an spesho tings God wen tell you fo do. Mo betta fo you, if you neva know da right way first time. 


text:
But dose teacha guys dat bulai, dey jalike da true ting da Bible wen say inside da Proverbs book: “Da dog throw up, an den he go back to um.” An same ting, “Da pig, you clean um up, an den awready he go back lay down inside da mud.”<pb/>


text:
Eh, my good friends, dis my numba two letta to you guys. Dis time an befo time I like write fo help you guys rememba all dis stuff, cuz I like you guys tink ony bout da bestes kine stuff dat show you fo real. 


text:
I like you guys tink bout da spesho talka guys fo God from befo time, an rememba wat dey wen say. Same ting wit da spesho guys dat Jesus wen send all ova. Tink bout wat da Boss wen tell dem fo tell you guys how you gotta live. He da One dat take you guys outa da bad kine stuff you stay in. So listen! 


text:
<pb/>First, you gotta undastan dis: befo da world pau, goin get guys dat ony goin make any kine how dey like. Dey goin make fun a da Good Kine Stuff from God, jalike dey hot stuff. 


text:
Dey goin say, “Eh! Fo real, dat Jesus wen promise you guys he coming back? Den wea he stay? Our ancesta guys, dey mahke long time awready, an still yet, everyting stay da same from wen God wen make da world!” 


text:
<pb/>But you know, get one ting dem buggas no like tink bout: Long time ago, wen everyting wen start, God wen talk, an get da sky. Den God wen start wit da water fo make da land an da water diffren kine, an he wen make da land come up outa da water. Wateva God say goin stay. 


text:
An you know wat goin happen wit da sky an da world dat get nowdays? God wen tell awready how goin be wit dem. He let um stay right now, but he goin burn um up bumbye, wen da time come. Dat time, God goin be da Judge, an wipe out da peopo dat ack jalike God notting. 


text:
<pb/>Eh, my good friends! No foget dis one ting now. Da Boss, he no need figga da time o same like us guys. Fo him, one day, o one tousand years, same same. 


text:
Da Boss, garans he goin do wat he wen promise. Get peopo, dey tink he real slow, but he not! He no mind hang in dea an wait fo peopo, az why. He like everybody fo come sorry an pau do all da bad kine stuff dey doing. He no like nobody get cut off from him. 


text:
<pb/>But dat time wen da Boss goin come back, no goin have nobody dat goin know he coming, jalike wen da steala guy go inside yoa house an you donno he coming. Dat time, da sky an da sun an moon an stars up dea inside da sky goin come burning hot an go “Poom!” an den, no mo notting. Same ting, da world an all da tings dat peopo do hea, goin burn up. How Us Guys Gotta Live (Isaiah 65:17; 66:22) 


text:
<pb/>Kay den. If fo shua, all dese tings going burn up lidat, den eh! wat kine peopo you guys gotta be? You gotta go all out fo God da way you live, da way God like you live, 


text:
all da time you stay waiting fo wen God goin come back hea. So, go all out fo make dat happen mo fast. Dat time, da sky goin burn up, an all da tings inside da sky goin come burning hot an melt. 


text:
But goin get new sky an new earth, you know. Dass wat God wen promise, an dass wat us guys waiting fo. Dat goin be da place wea everybody do ony wass right. 


text:
<pb/>So den, my good friends, all da time you stay waiting fo dis fo happen, go all out fo be da bestes kine peopo, da way God see you guys, so nobody can poin finga an blame you guys. An go all out fo let yoa heart stay rest inside. 


text:
Our Boss, he hang in dea, so he can give you guys chance fo come outa da bad kine stuff you stay in. Paul An Da Lettas He Wen Write Our good friend, Brudda Paul, he wen write you guys da same ting, yeah? God wen give him da kine smarts, az why he write lidat. 


text:
Everytime Paul write one letta, he talk bout dis kine stuff. Fo shua, get stuff inside his lettas dat hard fo undastan. An get peopo dat no bodda fo learn an no stay solid inside. Dey take wat Paul say an make um all hamajang. Dey do da same ting wit all da odda stuff inside da Bible too. Da guys dat make lidat, dey goin get wipe out, fo shua. Da Boss, He Awesome! 


text:
<pb/>But eh! my good friends. You guys know awready how dem teacha guys ack. So watch out! Dey no like listen to da rules, an dey like bulai you guys an make you guys go da wrong way, but no let um. You guys stay solid inside, but you gotta watch out, cuz dey like mess you guys up. 


text:
Mo betta, you guys come mo an mo strong inside. Cuz you know, our Boss Jesus Christ, he da One dat goin take us guys outa da bad kine stuff we stay in. He like do plenny fo you guys, an he like you guys know him mo betta. I like everybody say awesome kine tings bout Jesus now, an foeva! Az right!<pb/>


text:
Dis anodda letta from Paul, an Silas, an Timoty. We writing um fo you guys dat come togedda fo church Tessalonika side. You guys stay real tight wit God our Fadda an Jesus da Boss, da Spesho Guy God Wen Send. 


text:
<pb/>I like dem do plenny good stuffs fo you guys, an make yoa heart rest inside. Everybody Goin Stand in Front God da Judge Wen Christ Come Back 


text:
<pb/>Eh bruddas an sistas, we jus gotta tell God “Mahalo plenny!” everytime cuz a you guys. Az right we do dat, cuz you guys stay trus God plenny mo an moa, an cuz you guys stay showing mo an mo love an aloha fo each odda. 


text:
Dass why we talk big bout you guys to all Godʼs peopo dat come togedda fo church, all ova. We tell um how you guys hang in dea an stay trus God, no matta da odda peopo make you suffa plenny an make any kine to you guys. 


text:
<pb/>All dis show dat God judge da right way. Az why he goin make you guys da right kine peopo, so he no shame fo say, “You my guys, an I yoa King.” You guys know how come you stay suffa now? Cuz you da Kingʼs guys, az why. 


text:
God goin do da right ting, you know. Da peopo dat make you guys suffa now, God goin make dem suffa bumbye. 


text:
Plus, God goin take away da presha, an same ting fo us guys too. All dat goin happen bumbye, wen God let peopo see da Boss Jesus coming from up dea in da sky wit his angel guys dat get plenny power. 


text:
Goin get big fire, dat time. God goin punish da peopo dat donno him, an no like listen to da Good Stuff Bout Our Boss Jesus. 


text:
God goin punish dem, an wipe dem out to da max foeva. Dat mean, no way dey can stay wit da Boss. No way dey eva goin see da awesome kine tings he get da power fo do. 


text:
All dat goin happen wen our Boss Jesus come back. Dat time, everybody goin know how awesome he stay, cuz he goin stay tight wit da peopo dat stay spesho fo him. An all da peopo dat wen trus him, dey goin say, “Wow!” Same ting goin happen fo you guys, cuz you guys wen trus da stuff we wen tell you bout him. 


text:
<pb/>Dass why us guys pray everytime fo you guys, dat dis stuff goin happen. Our God wen tell you guys awready, “Come! Be my guys!” Dass why we stay aks God fo make you guys da right kine peopo so you can do wat he like. We pray fo Godʼs power fo help you guys do all da good kine stuff you like do cuz you guys stay trus him. 


text:
Den, wen you guys make lidat, everybody goin say good tings bout our Boss Jesus, cuz dey goin know how awesome he stay. An cuz a him, dey goin say good tings bout you guys too. All dat goin happen cuz our God, an da Boss Jesus, Godʼs Spesho Guy, dey like do plenny fo you guys.<pb/>


text:
Eh bruddas an sistas, you guys know dat our Boss Jesus, Godʼs Spesho Guy, he goin come back bumbye. Den we all goin go wea he stay, an be wit him ova dea. Cuz a dat, I beg you guys, 


text:
no let yoa head come all hamajang. If you guys hear dat da Boss Jesus wen come back awready, o if some spirit o some guy say dat, o even dey wen read um from some odda letta dat dey say we wen write, no listen! 


text:
<pb/>No let nobody bulai you bout notting. Befo Jesus come back, goin get peopo dat stand up agains God an fight um. Same time, one Real Bad Guy dat goin broke all da rules goin show up. Dat bugga, he all set up awready fo God wipe um out. 


text:
He da guy dat goin go agains all da religious kine stuff, an agains all da diffren tings dat peopo call gods. He goin say he mo betta den dose gods. He even goin take ova Godʼs temple an say he da real God. 


text:
<pb/>Fo shua, you guys rememba dat I wen tell you guys all dis stuff awready, dat time I wen stay ova dea wit you guys. 


text:
<pb/>Right now, get someting dat stay making dat Real Bad Guy hold back, an you guys know bout dat. Lata on, wen da right time come, da Real Bad Guy dat stay broke all da rules goin show up. 


text:
I mean dis: Right now, da Devil stay making all kine peopo broke da rules, an no mo nobody can undastan wass happening if God no show um. But get somebody dat stay hold back wat da Real Bad Guy like do now. Az why da Real Bad Guy no can go all out till afta God take da one dat hold um back, outa dea. 


text:
Den, da Real Bad Guy dat stay broke all da rules, everybody goin see him an know wat kine guy him. But da Boss Jesus goin show up an kill him. Jalike Jesus goin blow, an “poom!” no mo da guy. Jesus, he so awesome, he ony gotta show up fo wipe out da Real Bad Guy. 


text:
<pb/>But befo dat happen, dat Real Bad Guy dat stay broke all da rules, da Devil goin take ova him an give um choke power. He goin do all kine fake an unreal stuff, an make big show fo bulai da peopo an make um say, “Wow!” 


text:
He goin do any kine fo bulai da peopo dat goin wipe out. Dey goin wipe out, cuz dey neva like listen an neva take da true stuff. Cuz if dey wen listen, den God wen take um outa da bad kine stuff dey doing. 


text:
Az why all da peopo dat neva trus da true stuff, but feel good inside wen dey do stuff dass wrong, God da Judge goin punish dem. God Wen Pick You Guys Fo Take You Outa Da Bad Kine Stuff 


text:
<pb/>Eh bruddas an sistas! We everytime gotta tell God “Mahalo plenny” wen we tink bout you guys. Da Boss get plenny love an aloha fo you guys, you know! From da start, God wen pick you guys fo take you outa da bad kine stuff you stay in. Dat mean, Godʼs Spirit goin make you guys be good an spesho fo him, an help you guys stay trus da stuff dat stay true. 


text:
He like do all dis fo you guys. Az why he wen tell you guys fo come be his guys. Wen we wen tell you guys da Good Stuff From God, az how you guys wen come. Cuz he like make you guys come awesome too, jalike our Boss Jesus, Godʼs Spesho Guy. 


text:
<pb/>So den, bruddas an sistas, az why you gotta stay solid an hang in dea. Stay tight wit da stuff we wen hand ova to you guys wen we wen teach you -- da stuff we wen tell you guys wit our mout, an wit da letta we wen send. 


text:
<pb/>Our Boss Jesus Christ an God our Fadda, dey get love an aloha fo all us guys. God get good heart, an he neva stop giving us guys good kine words an helping us wait till da good tings happen. 


text:
I like dem give you guys good kine words fo make you guys strong an solid inside, fo do an say good kine stuff everytime.<pb/>


text:
An one mo ting, bruddas an sistas. Aks God fo kokua us guys, so den peopo all ova da place goin know how awesome da stuff dat us guys telling um from da Boss, jalike wen happen wit you guys. 


text:
An aks God fo make da peopo dat do bad stuff, stay away from us. Cuz you know, get peopo dat no like trus da stuff we telling um. 


text:
<pb/>But da Boss, we can trus him. He goin make you guys come mo strong an solid inside, an no goin let anybody hurt you. 


text:
Us guys stay trus da Boss, an we stay tight wit him. Az why we no need worry bout you guys. We know you guys stay do jalike we telling you, an you goin stay do um. 


text:
<pb/>I like da Boss show you guys how fo get plenny love an aloha inside, jalike God get plenny love an aloha. Plus, I like he help you guys fo hang in dea jalike Godʼs Spesho Guy Christ stay hang in dea. We Gotta Work 


text:
<pb/>Eh bruddas an sistas! Our Boss Jesus, he Godʼs Spesho Guy, an we his guys. Dass why us guys get da right fo tell you guys: Stay away from all da bruddas an sistas dat no like work, cuz dat mean dey no like do da stuff we wen teach um fo do. 


text:
<pb/>You guys know dat you gotta do jalike us guys wen do. We neva was lazy dat time we wen stay wit you. 


text:
We neva jus eat stuff fo free dat time, you know. We wen work hard day time an nite time, doing all kine work. We wen make lidat cuz we neva like make tings hard fo nobody, dass why. 


text:
Yeah, us guys had da right fo tell you guys fo give us da stuff we need, but we neva like. We wen like show you guys how us guys do everyting, so you guys can learn fo make jalike us. 


text:
Rememba wen we wen stay wit you guys, we wen tell you dis ova an ova: “Anybody no work, dey no goin eat!” 


text:
<pb/>We telling you guys all dis, cuz we hear dat get some peopo ova dea by you dat no do notting. Dey no work, but dey ony go holoholo an niele. 


text:
Da kine guys dat stay make lidat, we telling dem an begging dem fo no make lidat, cuz we da Boss Jesus Christʼs guys. “No be lazy, get a job! Use yoa own money fo buy yoa own food!” 


text:
<pb/>Now, if get one guy dat no like listen to da stuff we telling you in dis letta, watch out fo dat guy. Stay away from him. Bumbye he goin come shame. 


text:
But no make like you hate da guy. Mo betta, tell um he betta listen, cuz he yoa brudda. One Last Ting 


text:
<pb/>You guys know da Boss, he da ony One dat stay rest inside everytime. I like him make you guys hearts stay rest inside everytime, no matta wat happen. An I like he stay tight wit all you guys. 


text:
<pb/>Eh! Dis me, Paul. I writing dis stuff now wit my own hand. I do dat fo show you guys dat dis letta from me. Dis da way I write all my lettas. 


text:
Timoty, dis letta fo you, from me, Paul. You know Jesus Christ, da Spesho Guy God Wen Send -- he da One dat wen send me all aroun fo tell peopo bout him. He send me cuz he wen make promise dat peopo can come alive fo real kine, if dey stay tight wit Jesus Christ. An he wen send me all ova fo tell um dat, cuz dass wat God like me do. I get real plenny love an aloha fo you, jalike you my own boy! God da Fadda, an Jesus Christ our Boss, I like dem do plenny good tings fo you, an give you chance, an make yoa heart stay rest inside. Stick Wit Da Good Kine Stuff From God 


text:
<pb/>Wen I pray, I tell God “Mahalo plenny!” everytime I tink bout you, day time an nite time. I stay work fo God, same ting jalike my ancesta guys wen do, an inside my heart, fo shua I know I doing good tings. 


text:
Fo real, I like see you, you know, so I can feel good inside -- cuz I rememba how sad you was befo, dat you wen cry plenny, dat one time. 


text:
I rememba dat time you wen trus God. Was fo real kine, an you neva ack. Yoa granma, Tutu Lois, was da first one dat wen trus God lidat, an den, yoa mudda Eunice, an now, I shua you stay trus God lidat too. 


text:
<pb/>Az why I like tell you dis: Dat time I wen put my hands on top you an pray, God wen make you so you can work fo him. So now, go all out fo do um! 


text:
Cuz you know, da Spirit dat God wen send fo take ova us guys, dat not da kine Spirit dat make us stay scared everytime. He wen send da kine Spirit fo take ova us guys, fo make us come strong, an get love an aloha, an know how fo stay in charge a everyting we do. 


text:
So den. No feel shame wen you tell wat you know bout our Boss! An no feel shame fo me cuz I stay in jail. I stay dea cuz I da Bossʼs guy. Mo betta, wen you tell da Good Kine Stuff From God, stay ready fo suffa jalike all us guys. Wen you tell da Good Kine Stuff From God, an suffa, God make you strong.<pb/> 


text:
Eh! God wen take us outa da bad kine stuff. He wen tell us fo come an be all out fo him.<pb/>Az not cuz us guys was doing good kine stuff, you know, But cuz he wen make one plan, An he like do good tings fo us guys.<pb/>He wen do all dat fo us befo da world wen start, Cuz he know we goin stay tight<pb/>Wit his Spesho Guy Jesus Christ.<pb/> 


text:
But now God stay show us guys his plan, An how he like do good tings fo us guys.<pb/>We wen find out all dat Cuz Jesus Christ wen show up hea an us guys wen see him.<pb/>He da One dat take us outa da bad kine stuff. Cuz a Christ, we no goin mahke no moa!<pb/>Christ wen tell us da Good Stuff Dat say he goin make our body diffren kine<pb/>Dat no goin mahke o come rotten, But goin stay alive fo real kine, foeva! 


text:
<pb/>God wen make me one messenja guy fo tell da Good Stuff From God. He wen send me all aroun fo teach. 


text:
Az why I gotta suffa, you know. But no matta! I no mo shame fo suffa. I know Jesus, dass why. He da One I trus. I know dis fo shua: he wen give me one big job fo do, an he stay trus me fo do um da right way. An I can do um, cuz Jesus get da power fo take care everyting till da end come. 


text:
<pb/>Everyting I wen tell you guys befo time, was fo real, you know. I wen tell you da importan stuffs, an you know how fo teach um da right way. So wen you doing all dis, trus God, an show love an aloha, cuz you stay tight wit Godʼs Spesho Guy Jesus Christ. 


text:
Take care all da good kine stuffs Jesus wen give you fo teach. Godʼs Good an Spesho Spirit goin help you fo take care all dat, cuz he stay in charge a all us guys. 


text:
<pb/>You know awready, dat Fygelus, an Hermogenes, an odda guys too from Asia, wen change dea mind an bag from me. 


text:
But all da peopo from Onesiforus ohana, I like da Boss do good tings fo dem, cuz plenny times dea leada guy Onesiforus wen come by me an make me feel like I new inside, an he neva come shame cuz I one prisona guy. 


text:
Plus, all da stuffs he wen do Efesus side fo help me, you know dat mo betta den me. Bumbye wen da Boss come back, I like him do plenny good tings fo Onesiforus.<pb/>


text:
Eh, Timoty my boy! You gotta be strong inside, you know! You stay tight wit da Spesho Guy God Wen Send, Jesus Christ, an he stay do good tings fo you, so you can come strong inside. 


text:
You wen hear plenny kine stuffs from me, an had plenny odda peopo dea too, dat wen hear everyting I tell you. Now, you gotta go find peopo dat you can trus, an den, put dem in charge a all dat stuff. I mean, pick peopo dat can teach odda peopo da same tings I wen teach you. 


text:
<pb/>You gotta suffa any kine bad kine stuff, jalike all us guys, cuz you jalike one army guy fo Jesus Christ, an you really like do good job lidat. 


text:
Anybody in da army, dey no do all da regula kine stuff da odda guys do dat not army guys. Da army guys, dey ony do wat dea army leada guy tell um fo do, fo make him stay good inside. 


text:
An one mo ting, da farma guy dat do all da hard work, he da guy dat suppose to get his share first. 


text:
<pb/>So tink plenny bout Jesus, da Spesho Guy God Wen Send. He da One dat wen come from King David ohana. God wen make him come back alive, afta he wen mahke. An dass da Good Kine Stuff From God dat I stay telling everybody. 


text:
Wen I tell peopo dis, dey make me suffa. Sometimes dey even tie me up wit chains jalike I one crook. But you know wat? No can tie up da stuff God say wit one chain! 


text:
Dass why I stay hanging in dea wen dey do any kine to me -- cuz I like help da peopo God wen pick. If I do dat, den dey goin come tight wit Jesus Christ, an God goin take um outa da bad kine stuff dey stay in, an he goin make um come awesome jalike him foeva. 


text:
You can trus me wen I tell you dis:<pb/>“If us guys mahke wit Christ, We goin live to da max wit him.<pb/> 


text:
An if us guys hang in dea, We goin come kings wit Christ da King.<pb/>But if we say, ‘We donno Christ!’ Den he goin say, ‘I donno dem guys!’<pb/> 


text:
Even if us guys give up wen God stay trus us, God, he everytime goin do wat he say.<pb/>He no goin ack like he not God.” Da Worka Guy Dat Do Good Job 


text:
<pb/>Da church peopo ova dea by you, dey know all dis awready, but you gotta tell um, ova an ova. You gotta tell um serious kine, jalike dey in front God. Tell um, no make argue, cuz dat no help nobody. Ony jam up da peopo dat listen. 


text:
Mo betta you go all out, so wen God tink bout you, he know you fo real, cuz you do good job. He know you one worka guy dat no need feel shame, cuz you teach wass true, an you teach um da right way. 


text:
Az why, wen odda guys tell wase time kine stuff dat make like God no matta, you betta get outa dea. How dey talk, make you mo far way from God. 


text:
Da tings dey say make everyting come all pilau. Hymeneus an Filetus, dey talk lidat, an get odda guys dat talk jalike dem. 


text:
Dem guys wen go away from da true stuff. Dey say, “Da mahke guys, dey wen come back alive awready.” Dey mess up some peopo, an den dose peopo no like trus God no moa. 


text:
<pb/>But you know wat? Da stuff God stay doing stay solid, jalike one building dat get solid foundation undaneat an no can move, yeah? An on top dat foundation, get one sign dat say two tings. One side say,<pb/>“Da Boss, he know all his peopo.” An da odda side say,<pb/>“Anybody who say, ‘I da Bossʼs guy,’ Dey gotta stop doing everyting dat no stay right.” 


text:
<pb/>You know, inside one big house, get all kine bowls an plates. Some, dey make um wit gold an silva fo spesho time. Get some odda bowls an plates, dey make um wit wood an clay fo use um fo junk kine stuff. 


text:
So, dass jalike if anybody go clean up da pilau kine stuff inside dea heart, dey goin come jalike da spesho kine bowls an plates -- dey goin be spesho fo God. Da Boss can use um, an dey stay ready fo go do any good kine stuff fo him. 


text:
<pb/>Eh Timoty! Watch out! No be like da younga guys, da way dey jam up cuz dey like do any kine stuff. Mo betta, you go all out fo do da right ting everytime, fo trus God, fo get love an aloha, an fo let yoa heart rest inside. All da peopo dat tell God dey his guys, an get clean heart inside, dey like do da right ting everytime -- so you gotta make jalike dem. 


text:
But no get mix up wit all da kine stupid talk from da guys dat donno notting. Dey ony like make argue bout everyting. You gotta figga, if you talk lidat, den you goin stay make argue everytime. 


text:
<pb/>But wen one guy work fo da Boss, he not suppose to like make argue, you know. He suppose to be friends wit everybody, an be one good teacha, an no stay huhu at da odda peopo. 


text:
Wen peopo talk agains him, he gotta teach um da true stuff, but do um nice. Den God can make dem change dea mind, an make dem so dey can know da trut. 


text:
Den dey can come smart an get outa da trap dey stay in, cuz da Devil wen catch um an make um do wat he like um fo do.<pb/>


text:
Peopo ony goin tink dey da mos importan guy. Dey ony goin like get money fo demself. Dey goin like talk big bout demself. Dey goin ack like dey mo betta den da odda peopo. Dey goin talk stink bout odda peopo. Dey no goin do wat dea mudda an fadda tell um. Dey no goin even say “Mahalo” fo notting. Dey goin do any kine agains God. 


text:
Dey no goin get love an aloha. Dey no goin give chance to nobody. Dey goin like poin finga, no matta dey bulai. Dey no goin stay in charge a demself. Dey goin like see odda peopo suffa. Dey goin hate everyting dass good. 


text:
Dey goin set up odda peopo. Dey goin do any kine an no tink. Dey goin ack big head. Dey ony goin like wat feel good fo dem, dass why dey no goin like get love an aloha fo God. 


text:
Dey goin ack like dey real religious peopo, but da way dey live, show dat dea kine religion no mo power. You gotta stay away from dat kine peopo. 


text:
Some a dem, dey like make good friends wit da peopo inside one ohana. Some wahines, dey bulai dem an take um from dat ohana. Dose wahines no stay strong inside, cuz dey wen do choke bad kine stuff, an dat bodda dem, but dey no can handle. Dey ony like do any kine how dey like. 


text:
<pb/>You rememba wat wen happen Egypt side, dat time da Egypt guys Jannes an Jambres wen try fo go agains Moses, but dey no can. Get guys nowdays, dey da same -- dey everytime tink dey can go agains da stuff dat stay true. Dea tinking all hamajang, az why dey no trus God, an God, he no take dem. 


text:
But dey no goin bodda plenny peopo -- cuz everybody can see dat dea tinking all hamajang. Jalike how was wit Jannes an Jambres befo time. Da Last Ting Paul Tell Timoty He Gotta Do 


text:
<pb/>But you, Timoty, you not like dem guys dat tinking all hamajang. You stay tight wit me from befo time. You know how I stay teach, how I stay live, an wat I trying fo do, how I stay trus God, how I hang in dea, how I get love an aloha, an how I handle da presha. 


text:
An you know dat peopo wen give me hard time. I wen suffa plenny Antioch side, an Iconium side, an Lystra side. I wen handle all kine presha, you know, an da Boss, he wen take me outa all dat. 


text:
<pb/>An you know wat? Everybody dat like live da way God like, an stay tight wit Godʼs Spesho Guy Jesus Christ, peopo goin make dem suffa. 


text:
An da bad kine peopo, an da peopo dat bulai, dey goin ack mo an mo worse. Dey goin bulai peopo, but dey ony bulai dea own self, you know. 


text:
<pb/>But you, Timoty, you gotta stick wit da stuff you wen learn, dat you gotta make shua odda peopo know um too. Cuz you know da peopo dat wen teach you all dis, an you know how dey stay. 


text:
From small kid time, you know awready da tings da peopo from befo time wen write inside Godʼs Spesho Book, da Bible. You know dat dis stuff, can make you come smart fo know how fo live, fo get outa da bad kine stuff. Az why gotta trus Godʼs Spesho Guy Jesus Christ, an gotta stay tight wit him. 


text:
Eh, everyting inside da Bible stay dea, cuz God wen put um inside da guys heads dat wen talk fo him befo time. Dass why everyting inside da Bible, can use um fo teach, an fo show wat stay wrong, an fo help peopo pau do da bad kine stuff an come back an stick wit da good kine stuff, an fo teach peopo fo do wass right. 


text:
So from dat, da one dat stay all out fo God can get everyting dey need fo do all kine good kine stuff.<pb/>


text:
An right now I telling you serious kine fo do all dis stuff, jalike me an you stay standing in front God an his Spesho Guy Jesus Christ. Jesus, he da One dat stay da Judge fo da peopo dat stay alive, an da peopo dat stay mahke too. I trussing you fo do all dis stuff, cuz you know dat Christ goin come back an take ova everyting, cuz he da King. 


text:
So dis wat you gotta do: tell everybody wat God say. You gotta be ready an go all out, no matta if everyting going good, o bad. Wen anybody do bad kine stuff, tell um how come was bad, an tell um dey betta stop. Give um good kine words. Fo all dis, you gotta stick wit dem guys fo long time, an you gotta teach um good. 


text:
<pb/>You know, da time goin come, wen peopo no goin listen to da peopo who like teach da solid kine stuff. Dey goin do any kine how dey like. Dass why dey goin bring togedda mo an mo teacha guys, but ony fo teach um da kine stuff dey like hear. 


text:
Dey no goin listen to da true stuff, an dey goin go da odda way. But dey goin like listen to any kine make up stories dat not true. 


text:
<pb/>But you, Timoty, you gotta stay cool head, no matta wat happen. Hang in dea wen you suffa. Do yoa job: tell peopo da Good Kine Stuff from God. Do all da kine stuff you suppose to do, cuz you one worka fo God. 


text:
<pb/>Me, you know wat? Jalike I goin pour out my blood fo come one sacrifice awready. My time almos stay pau awready. 


text:
Jalike one runna guy, I wen run good an finish da race. I wen hang in dea fo do everyting dat da Boss Jesus wen trus me fo do. 


text:
Now, ony get one ting I stay waiting fo get -- dass da spesho medal fo da winna, dat da Boss goin give to all da peopo dat do da right tings. Da Boss, he da Judge, an he do everyting da right way. Wen da right time come, he goin give me da spesho medal fo da winna. Not ony fo me, but fo all da odda peopo get love an aloha fo da Boss an dat really like him fo come back, he goin give dem dea spesho medal too. Paul An His Guys 


text:
Demas, he wen bag an leave me hea, cuz he wen figga, all da stuff inside dis world nowdays, mo betta. He wen go Tessalonika side. Cresens, he wen go Galatia side, an Titus, Dalmatia side. 


text:
Luke, he da ony guy dat stay ova hea wit me. Go get Mark, an bring um ova hea wen you come. He one good helpa fo me, you know. 


text:
Wen I was Troas side, I wen leave my heavy coat by Carpus -- bring um wen you come. Same ting wit da books, try bring um. An if you no can bring um all, bring ony da sheep skin books. I need dem da mostes. 


text:
<pb/>You rememba da guy Alexander, da guy dat make da copper stuffs? Da bugga wen jam me up bad! Da Boss goin pay him back bumbye, jalike he wen do to me. 


text:
You betta watch out fo dat guy too! He really wen go all out agains everyting us guys wen teach da peopo! 


text:
<pb/>Da first time inside da court, neva had nobody fo back me up. Dey all wen bag an leave me dea. But you know, I no like da Boss give dem hard time fo dat. 


text:
Still yet da Boss, he wen back me up an make me strong! Cuz he like me fo tell da peopo everyting bout him, dass why. All da diffren peopos gotta hear wat I like tell um. Az why he wen take me out from dat place, jalike from inside da lionʼs mout. 


text:
Da Boss, he goin make shua dat notting bad goin happen to me, everytime dey like do bad kine stuff to me. He goin take me outa all dat, an take me to da sky, wea he da King. I like everybody tell how awesome he stay, an I like dem no pau telling, neva eva! Az right! Aloha Fo Da Odda Bruddas An Sistas 


text:
<pb/>You know Priscilla an Aquila, yeah? Tell um “Aloha!” fo me. Same ting fo da peopo from Onesiforus ohana. 


text:
Erastus wen stay ova dea Corint side. Wen I was Miletus side, Trofimus wen come sick, az why I wen leave um dea. 


text:
Go all out fo come hea befo da cold time. Eubulus, Pudens, Linus, Claudia, an all da odda bruddas an sistas, dey like tell you “Aloha!” 


text:
I like da Boss stay tight wit you, inside yoa heart. An I like him fo do plenny good kine stuffs fo all you guys!<pb/>


text:
Gaius, my good friend, I da older leada fo da church guys hea, an I writing to you. I get plenny love an aloha fo you, fo real kine. 


text:
<pb/>My friend, I stay aks God fo make everyting stay good fo you, an yoa body stay good too, jalike yoa spirit stay good. 


text:
Wen da bruddas wen come tell me dat you stay stick wit da trut, an you still stay doing da true kine tings, all dat wen make me stay real good inside. 


text:
Dis da ting dat make me stay good inside to da max: wen I hear dat my kids stay doing da true kine tings. Gaius Do Good Stuff 


text:
<pb/>My good friend, everytime you do stuff fo help da bruddas an sistas, dat show everybody can trus you fo do wat God like. No matta you neva know dem befo, you wen help um. 


text:
Da bruddas an sistas dat wen go yoa place, dey wen tell da church peopo dat come togedda ova hea dat you get plenny love an aloha. Help dem wit wateva dey need, da way God like you fo do. 


text:
Dey wen go by you guys fo teach bout Christ cuz dey his guys, an dey neva let da peopo dat donno God help dem. 


text:
Dass why we gotta take in dat kine peopo an help dem, so we can work togedda wit dem fo wass true. One Bad Guy An One Good Guy 


text:
<pb/>I wen write one letta to da church peopo dat come togedda ova dea, but da guy Diotrefes like be da boss, an he no like listen to me an my friends. 


text:
So if I come dea, I goin rememba wat he wen do. He talk stupid an bad kine bout us. An dass not nuff fo him. He no take in da bruddas an sistas wen dey come dea. He no let da local guys take um in, an he throw dem local guys outa da church. 


text:
<pb/>My friend, no make like da peopo dat do bad kine stuff, but make like da peopo dat do good kine stuff. Da peopo dat do good kine stuff come from God. Da peopo dat do bad kine stuff donno God fo real kine. 


text:
<pb/>Everybody talk good bout Demetrius. Everybody dat know da trut know, dat Demetrius everytime do um. Us guys talk good bout him too, an you guys know dat wat we say stay true. Da Last Aloha 


text:
like see you pretty soon, an den we talk togedda. I like yoa heart stay rest inside. All yoa friends ova hea say “Aloha.” Tell every friend ova dea “Aloha.”<pb/>


text:
Aloha, Teofilus! I wen write one nodda book fo you befo, an I tell you all da stuff dat Jesus wen do an teach from da start, 


text:
till da time God take him up inside da sky. Befo he go up, he tell da guys dat he wen pick fo send all ova, wat dey gotta do. Godʼs Spesho Spirit wen tell him all dat. 


text:
Now, afta Jesus wen suffa, he let da guys dat he wen pick see him, an he prove dat he stay alive fo real. He stay show up by dem fo forty days, an wen tell dem how everyting stay wen God stay King. 


text:
<pb/>One time wen Jesus wen stay wit his guys, he tell dem, “No go way from Jerusalem, but wait ova hea till you guys get da Spirit my Fadda wen promise fo send. You guys wen hear me tell bout dat Spirit. 


text:
Befo time, John Da Baptiza Guy wen baptize peopo wit water, but pretty soon God goin baptize you guys diffren kine: he goin let his Spesho Spirit take charge a you.” Jesus Go Up Inside Da Sky 


text:
<pb/>One time, da guys dat Jesus wen pick wen come togedda wit him, an dey aks him, “Boss, you goin come King now fo da Israel peopo, jalike had king befo time?” 


text:
<pb/>He tell dem, “Not yoa kuleana fo know da time o da day da Fadda wen pick. He da One goin do dat. 


text:
But you guys goin get spesho kine power wen Godʼs Spesho Spirit take charge a you. An den you guys goin tell da peopo in Jerusalem wat you know bout me, an da peopo all ova Judea, Samaria, an all ova da world.” 


text:
Afta he wen say dat, God wen take him up in front dem, an den one cloud wen move unda him, so dey no can see him no moa. 


text:
<pb/>Dey still stay looking in da sky real good wen he stay going, an right den an dea two guys wit white clotheses wen stand by dem. 


text:
Dey say, “You guys from Galilee, how come you stay standing hea an stay looking in da sky? Dis guy Jesus, God wen take him from you, up inside da sky. He goin come back da same way you wen see him go.” Dey Pick One Guy Fo Take Judas Place (Songs fo God 41:9; 69:25; 109:8) 


text:
Wen dey wen come, dey all go da place upstairs wea dey was staying. Had<pb/>Peter, John, James, an Andrew;<pb/>Philip an Thomas;<pb/>Bartolomew an Matthew;<pb/>Alfeus boy James, Simon da Jewish Sovereignty guy, an James boy Judas. 


text:
<pb/>Dat time had like hundred twenty peopo dat trus Jesus. Dey wen come togedda, an Peter wen stand up fo talk. 


text:
He say, “Bruddas an sistas, da Bible come true awready, an dass how gotta be. King David wen tell long time ago bout da guy Judas, cuz Godʼs Spesho Spirit wen tell David all dat. Judas, he da guy wen bring da guys dat bus Jesus, an wen show dem who him. 


text:
<pb/>(Now, da guys dat like kill Jesus wen give Judas money fo da bad ting he goin do, an he wen go buy one field. But he wen fall down dea, an he bus open, an his guts all come out. 


text:
An everybody inside Jerusalem hear bout dat, so dey wen name da field “Akeldama,” dat mean “Blood Field.”) 


text:
<pb/>An den Peter say, “David wen write down inside da Songs Fo God,<pb/>‘His place goin stay empty,<pb/>No let nobody stay dea.’ An David wen write too,<pb/>‘Let one nodda guy take his kuleana.’ 


text:
“So, we gotta pick one guy dat wen stay wit us da whole time Jesus da Boss wen come an den go from us, 


text:
from da time John wen baptize him, till he go up to da sky. One a da guys gotta go wit us fo tell how Jesus wen come back alive again.” 


text:
Den dey aks God fo help dem, an say, “Boss, you know how everybody stay inside. Show us da guy you wen pick from da two guys, 


text:
Den dey wen make jalike Jun Ken A Po kine, an Mattias wen win, so he wen come togedda wit da eleven guys dat Jesus wen send all ova.<pb/>


text:
Wen da Day Numba Fifty afta Passova wen come, da one dey name Pentecost, all da peopo dat trus Jesus wen stay togedda in one place. 


text:
Right den an dea one noise wen come down from da sky jalike one strong wind, an make big noise all ova da house wea dey stay sitting. 


text:
Godʼs Spesho Spirit wen take charge a dem, an dey wen start fo talk wit plenny odda kine languages, cuz Godʼs Spirit wen make um so dey can. 


text:
<pb/>Had Jewish peopo dat had plenny respeck fo God from all da countries in da world, staying inside Jerusalem dat time. 


text:
Wen dey hear dat noise, plenny peopo come togedda, an dey was all shock, cuz every guy wen hear dem telling stuff in his own kine talk. 


text:
Wen blow dea minds, an make dem tink plenny. An dey wen tell, “Eh! Da guys dat stay talking, dey from Galilee, yeah? 


text:
We come from all ova da place -- from Partia, Medea, Elam, Mesopotamia, Judea, Cappadocia, Pontus, Asia, 


text:
Get Jews, an guys dat wen trus God an come jalike one Jew. Get peopo from Crete an Arabia. An still yet, we all hear dem telling da awesome stuff God do, wit our own kine talk!” 


text:
<pb/>But had odda guys dat wen make fun a dem an say, “Eh, dese guys, dey drunk!” Peter Teach All Da Peopo (Da Rules Second Time 32:5; 2 Samuel 7:12-13; 22:6; 1 Kings 2:10; Songs fo God 16:8-11; 18:4; 78:8; 110:1; 116:3; 132:11; Isaiah 57:19; Joel 2:28-32) 


text:
<pb/>Den Peter wen stand up wit da odda eleven guys, an wen tell da peopo wit one big voice, “My bruddas an sistas, all you Jewish peopo dat stay inside Jerusalem, listen! I like tell you guys wat mean dis stuff dass happening. 


text:
God wen say,<pb/>‘Dis wat I goin do in da last days,<pb/>I goin make my Spirit take charge a all da peopo. Yoa boys an yoa girls goin talk fo me. Yoa young guys goin see spesho tings. An yoa old guys goin dream plenny dreams.<pb/> 


text:
Yeah, an dat time too, I goin make my Spirit Take charge a da peopo dat work fo me, Guys an wahines, An dey goin talk fo me.<pb/> 


text:
I goin show awesome stuff up dea in da sky, An down hea on top da earth<pb/>Goin get blood an fire an big kine smoke clouds.<pb/> 


text:
Da sun goin come dark, An da moon goin come red jalike blood.<pb/>Dat goin happen Befo da big an awesome Day Wen God da Boss come fo judge all da peopo.<pb/> 


text:
An den, everybody dat know who da Boss fo real kine An tell him fo take um outa da bad kine stuff dey do, Da Boss goin listen an take um outa all dat.’ 


text:
<pb/>“Eh, you guys from Israel ohana, listen! I like tell you bout Jesus, da guy from Nazaret town. God wen show dat Jesus fo real, cuz God wen give him power, an he wen do all kine awesome stuff dat show who him. An you guys know dis fo real, cuz he wen do um ova hea by you guys. 


text:
God wen plan um long time ago, cuz he wen know dey goin give Jesus ova to you guys. An you guys wen take him an let da bad kine guys kill him on top one cross. 


text:
But God wen make him come back alive again from mahke. He no need suffa an mahke again, cuz a wat God wen do. He no can stay mahke, cuz he mo strong. 


text:
David wen say dis bout him:<pb/>‘I wen spock da Boss. He stay in front me all da time.<pb/>He stay close by my right side. I no goin come shook up.<pb/> 


text:
So I stay real good inside, Wen I tell peopo bout him.<pb/>No matta I goin mahke, I know I can rest an wait fo God,<pb/> 


text:
Cuz God, you no goin let me stay inside da Mahke Peopoʼs Place, An you no goin let me rot, cuz I stay good an spesho fo you.<pb/> 


text:
You wen teach me how fo do, So I can live fo real kine.<pb/>You goin make me stay real good inside, Cuz you stay wit me.’ 


text:
<pb/>“Bruddas an sistas, good I tell you guys fo real kine dat da leada fo our ohana, David, he wen mahke, an dey wen bury him, an his grave stay hea still yet. 


text:
David was one guy dat wen talk fo God, an wen know dat God wen promise dis: ‘Bumbye I goin make one from yoa ohana king jalike you.’ 


text:
David wen know wat God goin do. He wen say dat da Spesho Guy God Send goin come back alive again. He no goin stay inside da Mahke Peopoʼs Place, an he no goin rot. 


text:
God wen put him in da mos importan place by his right side, an he wen get Godʼs Spesho Spirit, da One God wen promise. He wen make his Spirit take charge a us guys too, an dass wat you see an hear now. 


text:
Cuz David neva go up in da sky, but he wen say,<pb/>‘Da Boss wen tell my Boss:<pb/>“Come ova hea, sit down! Dis da importan place by my right side.<pb/> 


text:
Bumbye I goin make da peopo dat go agains you Go down in front you, Fo show dat you da winna ova dem.” ’ 


text:
<pb/>“So, listen! All da Israel peopo gotta know dis fo shua: You guys wen kill dis guy Jesus on top one cross, but God wen make him da Boss, an he da Spesho Guy God Wen Send.” 


text:
<pb/>Wen da peopo hear dat, dea heart come sore, an dey tell Peter an da odda guys Jesus wen send all ova, “Bruddas, wat we goin do?” 


text:
<pb/>Peter tell dem, “Every one a you guys gotta come sorry an stop doing all da bad kine stuff you stay do, an get baptize fo show you Jesus guys. He da Spesho Guy God Wen Send. Den he goin let you guys go, an hemo yoa shame fo all dat bad kine stuff, an he goin give you his Spesho Spirit. 


text:
He wen promise all dat fo you guys an yoa kids, an fo all da peopo dat no stay tight wit God -- all da ones da Boss our God goin tell fo come to him.” 


text:
<pb/>Peter wen tell dem plenny mo stuff, an beg um, “Let God take you outa da bad kine stuff dat da odda peopo stay doing now.” 


text:
Had bout three tousand peopo dat wen trus wat he wen say, an wen get baptize. Den dey come togedda wit da odda peopo dat wen trus Jesus. 


text:
Dey wen stick wit all da stuff da guys dat Jesus wen send wen teach dem. An dey all wen stay togedda, an eat togedda, an wen pray. Da Peopo Dat Trus Jesus Stay Togedda 


text:
<pb/>Da guys Jesus wen send all ova, dey get power fo do plenny awesome stuff. Everybody stay scared, cuz dey get plenny respeck fo Jesus guys. 


text:
Every day dey come togedda inside da temple yard. Dey broke da bread inside dea houses, an eat togedda da food. An dea heart wen stay good inside, an dey neva put on one ack. 


text:
Dey wen tank God an tell how good he stay. An all da peopo wen talk good bout dem. An every day da Boss wen bring odda peopo dat he wen take outa da bad kine stuff dey wen do.<pb/>


text:
Had one guy ova dea dat no can walk from da time he was born. Some guys carry him by da temple gate every day. Dat gate, dey wen name um “Beautiful.” Dey put him dea so he can beg fo money from da peopo dat go inside da temple yard. 


text:
Peter tell um, “I no mo money, but wat I get, I give you. Jesus from Nazaret, da Spesho Guy God Wen Send, I his guy. Dass why I tell you, stand up an walk!” 


text:
Peter wen take his right hand an help him stand up. Right den an dea da guyʼs feet an ankles wen come strong. 


text:
He jump up on his feet an walk all ova da place. Den he wen go wit dem inside da temple yard. He walking, an jumping, an tanking God. 


text:
Dey know he da begga guy dat wen sit by da temple gate name “Beautiful.” Dey wen tink plenny, an dea jaws wen drop cuz a wat wen happen to him. Peter Teach Inside Da Temple Yard (Da Start 22:18; 26:4; Outa Egypt 3:6,15; Da Prieses 23:29; Da Rules Second Time 18:15-16,19) 


text:
<pb/>Da guy wen stay by Peter an John. All da peopo, wen blow dea minds, an dey wen run togedda by Peter guys inside da place name “Solomonʼs Lanai.” 


text:
Peter wen see da peopo, an he tell dem, “You Israel peopo, how come you guys all shock cuz a dis? How come you guys looking at us guys an tinking dat we wen make him walk wit our own power, o cuz we stay tight wit God? 


text:
Da same God fo Abraham, Isaac, an Jacob, he da same God fo our ancesta guys. He da One wen make da guy good. He da One wen make Jesus, his helpa, come awesome. You guys wen give ova Jesus so dey can kill him. Pilate wen like let him go, but den you guys wen tell Pilate dat Jesus not Godʼs Spesho Guy. 


text:
You guys wen give ova to Pilate da Spesho An Good Guy from God dat everytime do da right ting, an den you say you like Pilate fo hand ova one killa guy to you guys. 


text:
An so you guys wen kill Jesus, da One dat make everyting alive fo real kine. But God, he wen bring Jesus back alive. An us guys wen see all dis happen. 


text:
Dis guy you see hea, you guys know him. He wen find out wat kine guy Jesus, an he go trus him. Dass why he come good. Jesus, he da One dat wen make him come good all da way. An you guys can see dat he stay good. 


text:
<pb/>“My bruddas, I know dat wat you guys an yoa leadas wen do to Jesus, you neva undastan wat you doing. 


text:
Da guys dat wen talk fo God long time ago wen tell inside da Bible dat da Spesho Guy God Goin Send gotta suffa. An dass how dat wen come true. 


text:
<pb/>“So den, you guys gotta come sorry an stop doing all da bad kine stuff you do, an stick wit God, an den he goin take away yoa shame fo all da bad kine stuff you guys wen do. 


text:
An da Boss goin make you guys rest inside an make you guys strong inside yoa hearts. He goin send his Spesho Guy Jesus, da One he wen pick fo help you guys. 


text:
Jesus gotta stay inside da sky till da time come wen God goin make everyting new. Jalike da spesho guys dat wen talk fo God long time ago wen tell, dat God wen promise fo do dat. 


text:
Moses wen tell, you know, ‘God yoa Boss, he goin give you guys one Guy goin be jalike me, dat goin talk fo God. He goin come from da Jewish peopo. You guys gotta listen an do everyting he tell you.’ 


text:
Moses wen say dis too: ‘Anybody dat no like listen to dat Guy dat talk fo God, God goin wipe dem out from dea peopo.’ ” 


text:
<pb/>Den Peter say, “Befo time, Samuel an all da odda guys dat wen talk fo God afta him, dey all wen tell bout wat stay happen now. 


text:
You guys da one wen get wat dey wen talk bout. Dass fo you guys, da deal God wen make wit yoa ancesta guys long time ago. God wen tell Abraham, ‘All da diffren peopos all ova da world, bumbye wen dey tink bout da peopos dat come from you, dey goin say, “We like God make everyting come good fo us guys, cuz we stay tight wit da Abraham ohana!” ’ 


text:
God wen pick his Spesho Helpa Jesus, an send him by you guys first. He send him so he can do good kine stuff fo you guys, an make you guys so you no do da bad kine stuff no moa.”<pb/>


text:
Peter an John was still yet talking wit da peopo, wen da priest guys, da captain fo da security guards fo da temple, an da Sadducee guys wen come by dem. 


text:
Dey stay real huhu cuz da guys wen teach da peopo, an wen tell dem dat cuz Jesus wen come back alive from mahke, dat show, dat da mahke guys goin come back alive again. 


text:
But plenny peopo dat wen hear dem wen trus wat dey wen say. Had bout five tousand guys dat wen trus Jesus. 


text:
<pb/>Da nex day da main leadas, da older leadas, an da teacha guys dat teach Godʼs Rules wen come togedda inside Jerusalem. 


text:
Annas, da Head Priest guy, wen come, an Kaiafas, John, Alexander, an da odda guys from da Head Priest ohana. 


text:
Dey wen tell some guys fo bring Peter an John in front dem, an dey wen aks dem, “Eh, wat kine power you guys get fo do all dis stuff? Wat name you wen use?” 


text:
<pb/>Den Godʼs Spesho Spirit wen take charge a Peter. He wen tell dem, “You leada guys, an da older leada guys fo da peopo, 


text:
you guys wen bring us hea dis day. Was cuz we wen help one guy dat no can walk, o wat? You guys like know how he wen come good? 


text:
Kay den. You guys an all da odda peopo from Israel, good you know dis: Jesus from Nazaret, da Spesho Guy God Wen Send, we his guys. You guys wen kill him on top one cross, but God wen make him come back alive again. Dass why dis guy wen come good, cuz he stay tight wit Jesus. An now dis guy can stand hea in front you guys. 


text:
Jesus, he da One da Bible talk bout:<pb/>‘Da stone da builda guys neva like use, cuz dey tink was junk,<pb/>Dat wen come da corner block fo da house.’ 


text:
No mo odda guy dat can take da peopo outa da bad kine stuff dey doing. Neva have nobody in da whole world dat we gotta stick wit fo take us outa da bad kine stuff we doing. God ony wen give us Jesus fo do dat.” 


text:
<pb/>Da leadas wen see dat Peter an John wen talk wit power an dey not scared. An da leadas wen know dat Peter an John jus regula guys dat neva go school fo learn, an dat wen blow dea minds. An dey know dat dis guys, dey wen stay wit Jesus. 


text:
But da leadas can see da guy dat Peter dem wen make come good, stay standing dea wit dem, so dey no can say notting. 


text:
Dey say, “Wat we goin do wit dem? Everybody dat stay inside Jerusalem know dat dey wen do one awesome ting dat show wat kine dem. An us guys no can say dass not true. 


text:
We gotta tell dese guys, ‘You guys betta not talk bout dis guy Jesus to nobody no moa! No use his name fo do stuff!’ No good all da odda peopo all ova da place hear bout dis ting!” 


text:
<pb/>Den da leada guys wen tell Peter an John fo come inside one mo time. An dey tell dem, “No talk o teach nobody bout da guy Jesus no moa, an no use his name fo do stuff!” 


text:
But Peter an John wen say, “You guys figga fo yoaself wat God tink: Mo betta fo do wat you guys say, o fo do wat God say? 


text:
So dey tell um one mo time dey betta not talk bout Jesus no moa, an den dey wen let um go. Dey no can figga how fo punish dem, cuz all da peopo wen stay telling dat God awesome, cuz a everyting dat happen. 


text:
Cuz da guy dey wen make come good in dis awesome way, he stay mo den forty years old awready. Da Guys Dat Trus God Pray Fo Talk An No Come Scared Wen Dey Talk (Outa Egypt 20:11; Songs fo God 2:1-2; 146:6; Isaiah 61:1) 


text:
<pb/>Afta da leada guys let Peter an John go, dey go home by dea own peopo, an tell dem everyting da main priest guys an da older leada guys wen say to dem. 


text:
Wen dea own peopo wen hear dat, dey wen pray togedda lidis: “Boss, you da King. You wen make da sky, da earth, an da sea, an everyting dat stay inside dem. 


text:
Yoa Spesho Spirit wen talk fo you wen yoa worka guy, our ancesta David, wen say,<pb/>‘How come da diffren peopos dat no trus God come huhu an wild? How come da peopos tinking fo do stuff dat no good fo notting?<pb/> 


text:
Da kings from all ova da earth stand up, An dea leadas come togedda fo fight agains da Boss<pb/>An da Spesho Guy He Wen Send.’ 


text:
“An dass wat wen happen! Had King Herod an da governa Pontius Pilate, an da peopo dat not Jews, an da Israel peopo. Dey all wen come togedda inside dis town fo plan how dey can kill Jesus. He yoa Good An Spesho Worka Guy, da One You Wen Send. 


text:
We like you make da sick guys come good an show awesome tings wit yoa power wen us guys use yoa name, cuz a wat yoa Good An Spesho Worka Guy Jesus wen do.” 


text:
<pb/>Wen dey pau pray, da place wea dey stay togedda wen shake. An Godʼs Spesho Spirit wen take charge a all dem. An dey wen tell da tings God say wit power, an dey neva come scared. Da Peopo Dat Trus God Give Dea Stuffs To Each Odda 


text:
<pb/>All da peopo dat wen trus God wen come jalike one inside dea hearts an come jalike one how dey tink. Nobody say dat his stuffs stay his own, but dey stay share everyting dey get wit each odda. 


text:
Da guys Jesus wen send all ova, dey stay telling dat Jesus wen come back alive. Dey talk wit plenny power, an da way dem guys stay, can see dat God stay do choke plenny good stuff fo all dem. 


text:
Neva have nobody wit dem dat wen need anyting. Eh, even da peopo dat wen own land o houses wen sell um, 


text:
an give da money to da guys Jesus wen send all ova. An den dey give da money to da peopo dat need um, litto bit o plenny. 


text:
<pb/>Had one guy name Joseph, from da Levi ohana. He from Cyprus Island. Da guys Jesus wen send wen give um da nickname Barnabas, cuz dat mean “Da guy dat give us good kine words.” 


text:
He wen keep some a da money fo himself, an den he wen bring da rest a da money an give um to da guys Jesus wen send. An his wife wen know bout all dat. 


text:
<pb/>Peter wen tell him, “Ananias, how come you let da Devil take charge you, an you bulai to Godʼs Spesho Spirit? Cuz you wen keep fo yoaself some a da money you wen get fo da land. 


text:
Befo you wen sell um, dat land stay yoas. An afta you wen sell um, you get da right fo do wat you like wit da money. How come you wen tink fo bulai bout da money? You no stay bulai to da peopo, but to God.” 


text:
Wen Ananias hear dat, he fall down an mahke. An everybody dat wen hear bout um wen come real scared. 


text:
Peter wen say, “Dis how much you an yoa husban wen get fo yoa land?” She wen say, “Yeah, yeah, dass how much.” 


text:
<pb/>Peter wen tell her, “How come you an yoa husban wen tink togedda fo find out if da Bossʼs Spirit goin let you guys get away wit bulai? Look! Da guys dat wen bury yoa husban, dey stay coming, an dey goin carry you ova dea too.” 


text:
Right den an dea she wen fall down by his feet an mahke. An da young guys wen come inside, an see her dea mahke, an dey carry her outside, an bury her by her husban. 


text:
An all da peopo dat come togedda fo church, an everybody dat hear bout wat wen happen, dey all come real scared. Jesus Guys Do Awesome Stuff 


text:
<pb/>Da guys Jesus send wen do plenny awesome stuff da show who dem in front da peopo. All da peopo dat trus God wen come togedda inside Solomonʼs Lanai. 


text:
All da odda peopo stay scared fo come togedda wit Jesus guys ova dea, but still yet da peopo wen tink Jesus guys good guys. 


text:
Cuz a dat da peopo wen bring da sick peopo on da streets, an lay dem on top da beds an da mats, so dat wen Peter goin come, his shadow goin pass ova dem wen he go by, an da sick peopo can come good. 


text:
Plenny peopo wen come from da towns aroun Jerusalem. An dey wen bring dea sick peopo an da oddas dat get bad kine spirits dat make dem suffa plenny. An Jesus guys wen make dem all come good. Da Guys Jesus Wen Send Suffa Plenny 


text:
He wen say, “Go stand in front all da peopo inside da temple yard, an tell um everyting bout dis new kine life.” 


text:
Wen da sun stay come up, dey wen go inside da temple yard jalike da angel guy wen say, an dey wen start fo teach da peopo. Now, da Head Priest guy an his guys wen tell all da main leadas, an all da odda leadas fo da Israel peopo, fo come togedda. An dey wen send guys to da jail fo bring Jesus guys to dem. 


text:
But wen da police guys wen come to da jail, dey neva find Jesus guys ova dea. So da police guys wen go back an tell da leadas, 


text:
“We wen find da jail door still yet stay lock, an da security guard standing by da doors, but wen we wen open um, nobody stay inside.” 


text:
Wen da leada guys hear dat, da captain fo da temple guard an da main priest guys wen come mix up, an dey wen tink plenny wat goin happen. 


text:
Den one guy wen come an tell dem, “You know wat? Da guys you wen put in jail, dey stay standing inside da temple yard, teaching da peopo!” 


text:
Wen da captain hear dat, he an his guys wen go an bring Jesus guys to da main leadas. Da captain an his guys neva force Jesus guys, cuz dey scared dat da peopo goin throw stones at da captain an his guys. 


text:
<pb/>Dey wen bring in da guys Jesus wen send an wen make dem stand in front da main leadas, so da Head Priest guy can aks dem stuff. 


text:
Da Head Priest say, “Listen! We wen tell you guys you betta not teach da peopo bout da guy Jesus, an use his name fo do stuff. But you guys still yet teach dis kine stuff all ova Jerusalem. An you even like blame us fo kill him!” 


text:
Da God fo our ancesta guys, he da One wen make Jesus come back alive again, afta you guys wen kill him on top one cross. 


text:
God wen take him up wit him, an wen make him sit da importan place by his right side, cuz he da Main Leada, an he da One dat can take us outa da bad kine stuff we do. He da One can help da Israel peopo come sorry fo all da bad kine stuff dey wen do, an let um go an hemo dea shame. 


text:
We wen see all dis stuff happen, an Godʼs Spesho Spirit wen see um too. God give his Spesho Spirit to da peopo dat listen to him.” 


text:
But one guy name Gamaliel wen stand up in front da main leadas fo talk. He one Pharisee guy dat teach Godʼs Rules, an all da peopo had plenny respeck fo him. He wen tell dem fo take da guys outside. 


text:
Cuz rememba, one time had one guy name Teudas. He wen talk big bout himself, an had bout four hundred guys wen stick wit him. But den some guys wen kill him, an all his guys wen run away, an da whole ting wen pau. 


text:
Latas, wen da leadas make da peopo sign up, had one guy name Judas from Galilee dat wen show up. He lead some guys away, an dey wen make big beef. But dey wen kill him too, an all his guys wen run away. 


text:
So, fo dese guys, I tell you wat fo do. Leave um alone! Let um go! Cuz if wat dey do ony come from peopo, goin pau. 


text:
<pb/>Da leada guys wen like wat Gamaliel say. Dey wen tell Jesus guys fo come inside, an wen tell da police guys fo bus um up good. Den dey wen tell Jesus guys one mo time dey betta not talk bout da guy Jesus no moa, o use his name fo do stuff. An dey wen let dem go. 


text:
Jesus guys wen go way from da main leadas. An dey wen stay real good inside cuz God figga dey stay good nuff fo suffa shame cuz dey Jesus guys. 


text:
Every day dey neva pau teach an tell everybody inside da temple yard an inside all da houses da Good Stuff bout how Jesus, he da Spesho Guy God Wen Send.<pb/>


text:
Dat time had mo an mo peopo dat wen trus Jesus an stick wit his guys. But some a da Jewish peopo dat talk Greek dat wen trus Jesus wen squawk agains da peopo dat talk da local language, cuz every day da local peopo neva help da widows dat talk Greek get some food. Dey ony help da widows dat talk da local language. 


text:
So da Twelve guys wen tell all da peopo dat trus Jesus fo come togedda, an dey say, “Dass not right fo us fo pau teach wat God say, jus so we can give food to da peopo dat need um. 


text:
So den, you bruddas pick seven guys from all you guys. Make shua dat everybody know dese guys get Godʼs Spesho Spirit in charge a dem, an dey akamai. An we goin give dem dis kuleana. 


text:
<pb/>Everybody dea like wat Jesus guys wen say. So dey pick<pb/>Stephen, one guy dat really trus God an get Godʼs Spesho Spirit in charge a him, an<pb/>Philip,<pb/>Prokorus,<pb/>Nicanor,<pb/>Timon,<pb/>Parmenas, an<pb/>Nicolas from Antiok, da one dat no was Jewish but wen come jalike one Jew. 


text:
Dey wen bring dese guys by da twelve guys Jesus wen send. An da twelve guys wen aks God fo help dem, an dey put dea hands on top dem. 


text:
<pb/>Jesus guys wen go aroun an tell da peopo wat God wen say. So had mo an mo peopo inside Jerusalem dat wen trus God an stick wit Jesus guys. An plenny priest guys wen trus da Good Stuff From God an do wat God say. Dey Bus Stephen 


text:
<pb/>Stephen, he one guy dat God do plenny good tings fo, an he get plenny power from God. He wen do plenny awesome stuffs dat show wat kine guy him, an da peopo see dat he get power. 


text:
Had some churches fo da Jewish religion fo da peopo dat wen come dea from Cyrene, Alexandria, Cilicia, an Asia. Dem Jewish churches stay fo da peopo dat was slaves befo time, but now dey not slaves no moa. Had guys from dose Jewish churches wen start fo make argue wit Stephen. 


text:
But Stephen real akamai, an Godʼs Spesho Spirit wen tell him wat fo say. An da Jewish guys no can say notting. 


text:
<pb/>So da Jewish guys wen bring odda guys fo say, “Eh! We wen hear dis guy Stephen talk stink bout Moses an bout God!” 


text:
Dass how dey wen make da peopo, da older leadas, an da guys dat teach Godʼs Rules come all work up wit Stephen. Dey wen grab him an bring him in front da main leada guys. 


text:
Den dey bring odda guys dat wen bulai bout him an say, “Dis guy still yet no like pau talk stink bout da temple dat stay spesho fo God, an bout Godʼs Rules. 


text:
We wen hear him say dat da guy Jesus from Nazaret goin broke down da temple an goin change all da stuff Moses wen tell us fo do!” 


text:
All da guys dat wen stay sitting dea an da main leada guys wen look at Stephen real good, an dey wen see dat his face wen stay look jalike one angel guyʼs face.<pb/>


text:
<pb/>Stephen say, “My bruddas an my faddas, try listen to me! Da awesome God wen come by our ancesta Abraham wen he stay Mesopotamia side, befo he wen go Haran side. 


text:
So Abraham wen go way from da place da Chaldea peopo live an stay in Haran. Afta Abraham fadda wen mahke, God wen send Abraham to dis place wea you guys stay now. 


text:
God neva give Abraham dis place fo his own home. He neva get even one litto bit land ova hea. But God wen promise him dat his ohana goin own dis land bumbye; no matta Abraham neva have kids dat time. 


text:
God wen tell him, ‘Yoa ohana goin stay one place far away, dat not deaʼs. Da peopo ova dea goin make dem slaves, an dey goin suffa fo four hundred years. 


text:
I goin punish da peopo dat make dem slaves. An latas, yoa ohana guys goin go way from ova dea, an dey goin pray an show me respeck in dis place.’ Dass wat God wen say. 


text:
Den God wen make one deal wit Abraham, dat dey goin cut skin dea guys fo show dat dey Godʼs peopo. Den Abraham wen get Isaac his boy, an he wen cut skin him day numba eight afta he wen born. Latas, Isaac wen get Jacob fo his boy, an Jacob wen get twelve boys. Dem twelve guys wen come da main faddas an leadas fo da twelve ohanas fo da Israel peopo. 


text:
<pb/>“Da bruddas wen come jealous cuz a dea brudda Joseph, an dey wen sell him fo come one slave in Egypt side. But God wen stay wit him. 


text:
God wen take him outa all da trouble he stay in. He wen make him akamai, an wen help him. Da king fo Egypt, da one name Pharaoh, he wen tink Joseph one good guy. So Pharaoh wen make him da leada fo da Egypt land an all his palace. 


text:
Den one big hard time wen come all ova Egypt an Canaan, an everybody wen suffa plenny. So our ancesta guys no can find food fo eat. 


text:
Da nex time dey wen go, da guy Joseph tell his bruddas who him, an den Pharaoh wen hear bout Josephʼs ohana. 


text:
Afta dat, Joseph wen send guys fo bring his fadda Jacob an all his ohana Egypt side. Had seventy-five peopo wen come. 


text:
Our peopo wen bring back dea bodies to Shekem, an wen put um inside da tombs dat Abraham wen buy from Hamorʼs boys befo time. 


text:
<pb/>“Wen da time wen stay near fo God fo do all da stuff he wen promise our ancesta Abraham, our ohana in Egypt side wen come mo big. 


text:
He wen bulai our peopo an make our ancesta guys suffa plenny. He wen make dem throw out dea babies dat jus wen born, so dey no goin stay live. 


text:
Dat time Moses wen born. Everybody tink he look real nice. Three months dey wen hide Moses an take care him inside his faddaʼs house. 


text:
Wen dey no can hide him no moa, dey wen put him outside, an Pharaohʼs girl wen find him an wen take care him jalike he her own boy. 


text:
Dey wen teach Moses plenny so he wen know all da stuff da smart guys in Egypt wen know. An he wen talk an make jalike one guy dat get power. 


text:
<pb/>“Wen Moses wen come forty years old, he wen like go by his bruddas an sistas, da Israel peopo. 


text:
He wen spock one Egypt guy dat wen bus up one Israel guy, so he wen go help da Israel guy. He wen kill da Egypt guy, fo pay him back. 


text:
He wen tink his own peopo goin know dat God wen use him fo take dem outa da bad kine stuff dey stay in, but dey neva know dat. 


text:
Da nex day Moses wen come by two Israel guys dat stay beefing. He wen try fo make um come friends. He wen say, ‘Eh, you guys bruddas. How come you hurting each odda?’ 


text:
But da guy dat stay bussing up da odda guy wen push Moses away an wen say, ‘Eh, who you tink you? Who wen make you da leada guy an da judge fo us? 


text:
Wen Moses wen hear dat, he wen beat it outa dea an go Midian side. An he wen stay ova dea long time, but he not from dea. An he wen marry an get two boys. 


text:
<pb/>“Afta forty years, one angel guy wen come by Moses inside one bush dat stay burning in da boonies near da mountain name Sinai. 


text:
Wen Moses wen see dat, wen blow his mind. He wen go near ova dea fo check um out, an he wen hear da Boss say, 


text:
‘I yoa ancestas God; I Abrahamʼs God, an Isaacʼs God, an Jacobʼs God.’ Eh, da guy Moses wen come so scared he wen shake all ova, an he neva like look. 


text:
Da Boss wen tell him, ‘Take off yoa slippas, cuz da place wea you stay standing, dat one place dat stay spesho fo me. 


text:
Fo shua I wen see how da Egypt peopo stay make my peopo suffa plenny. I wen hear dem moaning, an I stay come fo let dem go. Come, I goin send you back Egypt side.’ ” 


text:
<pb/>Den Stephen wen tell dem, “Moses, he da guy dat da Israel peopo wen throw out. Dey wen say, ‘Eh, who make you da leada guy an da judge fo us guys?’ But Moses da one God wen send fo come dea leada an da one dat wen cut um loose from da bad kine stuff dey stay in, cuz da angel messenja guy dat Moses wen see inside da bush wen help him fo know dat he da one God wen pick. 


text:
Moses take da peopo outa Egypt an show dem awesome stuff wit power Egypt side, an by da Red Sea, an in da boonies fo forty years. 


text:
Moses, he da same guy dat wen tell da Israel peopo lata, ‘God goin send one Guy fo you dat goin talk fo him, jalike he wen send me. An dat One goin come from you guys ohana.’ 


text:
Moses wen stay wit all da peopo dat wen stay togedda inside da boonies, wit all our ancesta guys, an wit da angel guy dat wen talk to him on top Mount Sinai. God wen tell him good stuff fo tell us, an dat stuff still stay going strong. 


text:
<pb/>“But our ancesta guys neva like do wat Moses wen say. Inside dea hearts dey like throw him out, an like go back Egypt side. 


text:
Dey wen tell Aaron, ‘Make odda gods fo us dat can show us da way fo go. Moses wen bring us outa Egypt, but we donno wea he stay now!’ 


text:
<pb/>Dat time dey wen make one idol kine god dat look jalike one baby cow. Dey wen make sacrifice fo um, an den wen make one big party fo da ting dey wen make wit dea own hands. 


text:
So God wen turn away from dem, an give dem ova so dey can go down an pray to da sun an da moon an da stars. Dat wen happen jalike da guy Amos, dat wen talk fo God long time ago, wen write down. He wen say,<pb/>‘You Israel peopo, Dat no was fo me you wen make sacrifice, Forty years inside da boonies! Nah!<pb/> 


text:
You guys wen carry one tent fo da idol kine god Molok, An fo da idol kine star god Refan.<pb/>Dey da gods you wen make So you can go down an pray to dem.<pb/>Cuz a dat, I goin send you guys away Fo stay long time one far place Da odda side Babylon.’ ” 


text:
<pb/>An den Stephen say, “Our ancesta guys dea inside da boonies wen get da big tent dat show God stay wit dem. Dey make um jalike God wen tell Moses. 


text:
Dey wen make da tent, an carry um wit dem. Den bumbye Joshua wen bring da peopo inside dis land. God wen push out da diffren peopos dat stay hea. An our ancesta guys wen take away da land from dem. Dat tent wen stay hea long time till King David wen come. 


text:
God wen do plenny good tings fo David. So David wen aks God fo let him make one mo betta house fo God, da same God dat Davidʼs ancesta Jacob wen pray to. 


text:
<pb/>“But da God Dat Stay Mo Importan Den All Da Odda Gods, he no stay everytime inside one house dat peopo make. Jalike da guy Isaiah dat wen talk fo God, wen say, ‘Da Boss say,<pb/> 


text:
“Da sky, dass my throne, An da earth, dass da place fo my feets.<pb/>Wat kine house you goin make fo me? Wea da place fo me fo rest?<pb/> 


text:
<pb/>Den Stephen say, “You guys so hard head! Yoa hearts an yoa ears, you no like give um to God! You make jalike yoa ancesta guys! You everytime like beef agains Godʼs Spesho Spirit! 


text:
Yoa ancesta guys everytime wen make da guys dat wen talk fo God suffa. Yoa ancesta guys even wen kill da guys dat wen tell dat Godʼs Spesho Guy dat everytime do da right ting goin come. An den, you guys wen set him up an wen kill him! 


text:
No matta was you guys dat wen get da Rules from God, an da angel messenja guys wen bring um, still yet you guys no do wat Godʼs Rules say!” Dey Throw Stones At Stephen 


text:
But Godʼs Spesho Spirit wen take charge a him. An he look up to da sky, an see how awesome God stay, an Jesus standing by Godʼs right side. 


text:
an drag him outside da town, an start fo throw stones at him. Da guys dat wen talk agains him inside da court, dey wen put down dea coats by one young guyʼs feet, da guy name Saul. 


text:
Dey all stay throwing stones at Stephen, an he wen tell da Boss Up Dea Inside Da Sky, “Jesus, you da Boss. Take my spirit!” 


text:
An he wen fall down on his knees, an wen yell, “Boss, no hold dis bad ting agains dem.” An afta he wen say dat, he wen mahke.<pb/>


text:
Da guy Saul stay dea, an he tink dass good dey wen kill Stephen. Saul Make Jesus Guys Suffa Dat same day dey wen start fo make all da peopo suffa plenny dat wen come togedda fo church Jerusalem side. So all da peopo dat wen trus da Good Stuff From God wen go all ova Judea an Samaria. But da twelve guys Jesus wen send neva go way. 


text:
Some guys dat trus God an do wat he say wen bury Stephen, an dey sad an crying real hard cuz he wen mahke. 


text:
<pb/>But da guy Saul wen start fo wipe out da peopo dat come togedda fo church. He wen go inside all da houses, an he drag away da guys an da wahines, an throw dem inside da jail. Philip Teach Da Good Stuff Samaria Side 


text:
Philip wen go one big town inside Samaria, an teach da peopo ova dea bout da Spesho Guy God Wen Send. 


text:
All da peopo dea wen hear Philip, an dey wen see all da awesome stuff he wen do dat show wat kine guy him, so den dey wen listen real good to da stuff he wen say. 


text:
Plenny bad kine spirits wen make big noise an let go plenny peopo. Plenny peopo dat no can move an no can walk wen come good. 


text:
<pb/>Had one guy name Simon dea dat wen make kahuna dat town. An all da Samaria kine peopo, wen blow dea minds cuz a him. He wen say he one big shot, aah. 


text:
All da big guys an da odda peopo wen listen to him real good an say, “Dis guy, he da guy dey name ‘Da Big Power From God.’ ” 


text:
But Philip wen teach da peopo dea da Good Stuff bout how peopo can get God fo dea King, an dat Jesus, he da Spesho Guy God Wen Send. So da guys an da wahines wen trus wat Philip wen say, an he wen baptize dem. 


text:
Simon, he wen trus Jesus too, an Philip wen baptize him. An Simon wen stick wit Philip all da places he wen go. Philip wen do all kine awesome stuff dat show da power he get, an wen blow Simonʼs mind. 


text:
<pb/>Da guys Jesus wen send, dey wen stay Jerusalem side. Dey wen hear dat da peopo Samaria side wen trus wat God wen say. So dey wen send Peter an John ova dea by dem. 


text:
Cuz Godʼs Spesho Spirit neva take charge a da peopo dea yet. Dey wen get baptize cuz a da One name Jesus ony. 


text:
Den Peter an John wen put dea hands on top everybody, an den Godʼs Spesho Spirit wen take charge a dem. 


text:
<pb/>Simon wen see dat Godʼs Spesho Spirit wen take charge a da peopo wen da guys Jesus wen send wen put dea hands on top dem. He wen try give dem money, an he say, 


text:
“You can give me da power too, so dat wen I put my hands on top da peopo, Godʼs Spesho Spirit goin take charge dem?” 


text:
<pb/>Peter wen tell him, “You an yoa money goin mahke togedda! Cuz you tink dat you can buy Godʼs gif wit yoa money! 


text:
You betta come sorry cuz a dis real bad ting you wen do, an aks da Boss if he can hemo you from da bad kine stuff you tinking! 


text:
Cuz I know you stay real jealous an nuha deep inside, an you stay all tie up wit da kine stuff dat no stay right.” 


text:
<pb/>Den Simon wen tell Peter an John, “You can pray to da Boss fo me, so dat all dis stuff dat you wen say no happen to me?” 


text:
<pb/>Den Peter an John wen tell da peopo wat God wen do fo dem, an dey wen teach wat God wen say. Den wen dey going back Jerusalem side, dey wen teach da Good Stuff From God inside plenny small towns Samaria side. Philip An Da Guy From Etiopia (Isaiah 53:7-8) 


text:
<pb/>One angel guy from da Boss wen tell Philip, “Go sout to da road inside da boonies dat go from Jerusalem to Gaza.” 


text:
So Philip wen go, an he come by one eunuch guy dat no can marry from Etiopia. He one real importan guy dat stay in charge a all da money fo Queen Candace from Etiopia side. Dis guy wen go Jerusalem fo go down an pray to God. 


text:
Now he going home, an he sitting inside his carriage. He was reading da book dat Isaiah wen write, da guy dat wen talk fo God befo time. 


text:
Philip wen run ova dea, an hear da guy reading Isaiahʼs book. Philip wen aks da guy, “You undastan wat you reading, o wat?” 


text:
<pb/>Da Etiopia guy wen say, “I no can undastan um if nobody tell me wat dis mean.” Den he tell Philip fo climb inside da carriage an sit down by him. 


text:
Da place inside da Bible wea he wen read say,<pb/>“Dey wen take him away<pb/>Jalike dey take one sheep away fo kill um.<pb/>He jalike one baby sheep<pb/>Dat no make noise<pb/>Wen dey cutting off his wool.<pb/>He neva say notting.<pb/> 


text:
Dey wen make him shame,<pb/>An dey neva do da right kine ting fo him.<pb/>Nobody can talk bout his kids,<pb/>Cuz his life wen pau<pb/>Inside dis world.” 


text:
<pb/>Da guy wen tell Philip, “Please, tell me who Isaiah stay talking bout. He talking bout himself o one nodda guy?” 


text:
Den Philip wen teach him. He wen start in dat place wea da guy was reading inside da Bible, an wen tell him da Good Stuff Bout Jesus. 


text:
Dey stay going on da road, an dey come by some water. An da guy wen say, “Look ova dea! Get water. You can baptize me, yeah?” 


text:
<pb/>[Philip wen tell him, “I can baptize you if you trus God inside yoa heart fo real kine.” Da guy wen say, “I trus dat Jesus, he da Spesho Guy God Wen Send. He Godʼs Boy.”] 


text:
Da guy wen tell his worka guy fo make da carriage stay dea. Den Philip an da guy wen go down inside da water, an Philip wen baptize him. 


text:
Wen dey wen come outa da water, right den an dea da Bossʼs Spesho Spirit wen take Philip away. Da eunuch guy neva see Philip any moa, but he wen stay going an he feel real good inside. 


text:
Den Philip wen show up Azotus side, an he wen go all da towns, teaching da Good Stuff From God. An den he go Cesarea side.<pb/>


text:
Saul still yet stay telling da peopo dat stay tight wit da Boss dat he goin kill dem. He wen go da Head Priest guy 


text:
an wen tell him fo write lettas fo da Jewish churches Damascus side, so dat if he find some guys o wahines ova dea dat stick wit da Stuff bout Jesus, he can take dem inside da prison Jerusalem side. 


text:
<pb/>Saul stay going on da road, an come near Damascus. An you know wat? Right den an dea one light from da sky wen flash aroun him. 


text:
He wen fall down on top da groun, an hear one voice telling him, “Eh, Saul! Saul! How come you making me suffa?” 


text:
<pb/>Da guys dat wen go wit Saul wen stay dea an neva say notting. Dey wen hear da voice, but dey neva see nobody. 


text:
Saul wen stand up, but wen he wen open his eyes, he no can see notting. So dey wen take him by da hand an dey all wen go inside Damascus. 


text:
<pb/>Inside Damascus had one guy name Ananias dat wen stick wit da Good Stuff Bout Jesus. He wen see someting jalike one dream wea da Boss wen tell him, “Ananias!” He say, “Yeah, Boss?” 


text:
<pb/>Da Boss wen tell, “Go da guy Judas house on Strait Street, an tell him you like talk to one guy name Saul from Tarsus. He stay praying ova dea. 


text:
He wen dream an he see one guy name Ananias come an put his hands on top him an den his eyes come good again.” 


text:
<pb/>Ananias say, “Boss, I hear bout dis guy plenny times. He do plenny bad kine stuff to da peopo Jerusalem side dat stay spesho fo you. 


text:
An da main priest guys wen give him power, an he wen come ova hea fo bus all da peopo dat aks you fo help dem.” 


text:
<pb/>But da Boss wen tell Ananias, “Go! I wen pick dis guy fo tell who me to da peopos dat not Jews an dea kings an to da Israel peopo too. 


text:
<pb/>Den Ananias wen go da house wea Saul stay, an go inside. He wen put his hands on top Saul, an say, “Brudda Saul, Jesus da Boss, da One dat wen show up by you wen you stay on da road coming ova hea, he wen send me by you, so you can see again, an so His Spesho Spirit goin take charge a you.” 


text:
Right den an dea someting jalike scales wen fall down from Saulʼs eyes, an he wen see again. He wen stand up, an Ananias wen baptize him. 


text:
Afta dat he wen eat, an come strong again. Saul Tell Da Good Stuff Bout Christ Damascus Side Saul wen stay litto wile inside Damascus wit da peopo dat trus Jesus. 


text:
All da peopo dat wen hear Saul, wen blow dea minds, an dey wen tell, “Eh, wass dis? Dis da guy dat wen wipe out da peopo in Jerusalem dat aks da One name Jesus fo help um, yeah? An he wen come ova hea fo take dem to da main priest guys an throw dem inside jail, yeah?” 


text:
But Saul wen teach wit mo an mo power, an da Jewish peopo dat wen stay Damascus side wen come all mix up, cuz he show proof dat Jesus, he da Spesho Guy God Wen Send. 


text:
But Saul wen hear bout dat. Da Jewish guys stay watch da gates fo da town day an nite, so dey can kill him. 


text:
But nite time da guys dat wen stick wit Saul, wen put him inside one big basket, an wen let him down thru one puka in da wall nite time. Saul Go Jerusalem 


text:
<pb/>Saul go Jerusalem, an try fo go by da odda guys dat stick wit Jesus, but dey all scared him. Dey neva trus him dat he really stay tight wit Jesus. 


text:
But Barnabas, he wen take Saul an bring him by da guys Jesus wen send. He tell um dat Saul wen see da Boss Up Dea Inside Da Sky wen he stay going Damascus side, an da Boss wen talk to him. An inside Damascus he no scared fo use Jesus name fo do stuff. 


text:
Dass why Saul wen stay ova dea wit dem, an wen go all ova inside Jerusalem. He no scared fo use da Boss name ova dea too fo do stuff. 


text:
He talk wit da Jewish guys dat talk Greek, an wen try fo show um dat da Good Stuff Bout Jesus stay fo real. But dey wen make plan fo kill him. 


text:
Wen da bruddas wen find out bout dat, dey wen take Saul Cesarea side, an send him away Tarsus side. 


text:
<pb/>Dat time nobody wen bodda da peopo dat wen come togedda fo church all ova Judea, Galilee, an Samaria. Dey wen trus God mo an moa, an Godʼs Spesho Spirit wen kokua dem. Mo an mo peopo wen trus da Good Stuff Bout Jesus. An everyting dey wen do, dey do um an get respeck fo God. Peter Go Lydda Side an Joppa Side 


text:
<pb/>Peter wen go all ova dat place, an he wen go stay Lydda side wit da peopo dat stay spesho fo God ova dea. 


text:
Had one guy ova dea name Eneas. He one guy dat no can move. An he neva can get off his bed fo eight years. 


text:
Peter wen meet him an tell um, “Eh, Eneas, Jesus, da Spesho Guy God Wen Send, he make you come good. Stand up an make yoa bed good.” Right den an dea Eneas wen stand up. 


text:
All da peopo dat stay Lydda side an Sharon side wen see um, an dey all wen trus da Boss right den an dea. Da Wahine Name Dorcas 


text:
<pb/>Had one wahine dat wen trus Jesus inside Joppa town. Her name Tabita. (In Greek talk her name Dorcas. Dat mean “one deer.”) Everytime she do good tings an help da poor peopo. 


text:
Dat time she wen come sick an wen mahke. Dey wen wash her body, an put um inside one room upstairs. 


text:
Lydda town stay near Joppa. Wen da guys dat stick wit Jesus wen hear dat Peter stay Lydda side, dey send two guys by him fo beg um, “Try come now!” 


text:
Peter wen go wit dem, an wen he come, dey take him upstairs to da room. All da widows stand aroun him, crying an showing him da shirts an coats Dorcas wen make wen she wen stay wit dem. 


text:
Peter tell dem all fo go outside. Den he wen go down on his knees an pray. He wen turn aroun by da mahke wahine, an say, “Eh Tabita! Stand up!” She wen open her eyes, an spock Peter, an wen sit up. 


text:
He wen take her hand an wen help her stand up. An he tell Godʼs peopo an da widows fo come, an he show um dat she stay alive. 


text:
Him an his ohana, dey not Jewish, but dey all pray an get respeck fo God. He wen give plenny money fo da poor peopo, an everytime he pray to God. 


text:
One time, three clock in da aftanoon, he wen see someting jalike one dream. He see one angel messenja guy from God dat wen come by him an say, “Eh, Cornelius!” 


text:
Cornelius wen look at um real good, an wen come real scared. He say, “Yeah, Boss?” Da angel guy say, “God hear wat you wen aks him fo do, an he rememba all da money you wen give fo da poor peopo. 


text:
Wen da angel guy go way, Cornelius wen call two a his worka guys an one army helpa. Da helpa guy pray an get respeck fo God too. 


text:
<pb/>Da nex day, noon time, dey stay coming near Joppa. Dat time Peter wen go up on top da flat roof fo pray. 


text:
He wen come hungry an like eat. Dey stay making da food ready, an he see someting jalike one dream. 


text:
He see da sky open up, an one ting jalike one big sheet, dat come down on top da groun by da four corners. 


text:
Inside had all kine animals, da kine dat get four feet, an snakes an lizards from da groun, an birds from da sky. 


text:
<pb/>Peter was tinking wat da dream mean. Right den an dea da guys dat Cornelius wen send, wen find out da house wea Simon da leather guy stay, an dey stop in front da gate fo da house. 


text:
<pb/>Peter still trying fo figga out wat da dream mean, an Godʼs Spirit wen tell him, “Simon, get three guys dat not Jewish, stay downstairs looking fo you. 


text:
<pb/>Da guys say, “Captain Cornelius wen send us. He one good guy dat get respeck fo God, an all da Jewish peopo get respeck fo Captain Cornelius. One spesho angel guy from God wen tell him fo bring you by his house so he can hear wat you get fo say.” 


text:
Den Peter wen tell da guys fo come inside an make house. Da nex day Peter wen go wit da guys, an some a da bruddas from Joppa wen go too. 


text:
Da nex day dey wen come Cesarea. Cornelius stay wait fo dem, an he tell his ohana an his good friends fo come his house. 


text:
Wen Peter go inside da house, Cornelius go in front him, an go down on his knees, cuz he get plenny respeck fo him. 


text:
He tell um, “You guys know dat our Jewish Rules say dat one Jewish guy no can stay togedda wit one guy dat not Jewish, an da Jewish guy no can go inside da odda guyʼs house. But God wen show me dat I no can say one guy stay kapu. 


text:
So wen da guys wen tell me fo come ova hea, I wen come lidat, an I neva say I no can. So try tell me why you wen tell me fo come.” 


text:
<pb/>Cornelius say, “Three days ago I stay praying inside my house, same time like now, three clock in da aftanoon. An right den an dea one guy in da shiny kine clotheses wen stand in front me. 


text:
An he say, ‘Cornelius, God wen hear wat you pray, an he know bout all da money you wen give fo da poor peopo. 


text:
Send some guys Joppa side fo find Simon, da same guy dey call Peter. He stay inside Simonʼs house by da sea, da guy dat work wit da leather.’ 


text:
So right den an dea I wen send dem fo bring you, an you get good heart fo come my house. Now we all stay hea in front God, an we like hear all da stuff God wen tell you fo tell us.” Wat Peter Say 


text:
<pb/>Den Peter wen start fo talk. He tell um, “Now I know dat stay true dat God tink an do da same ting fo everybody. 


text:
Dis da Good Stuff dat God wen send peopo fo tell da Israel peopo: ‘Eh! Us guys can come Godʼs friends an feel good inside, cuz a wat Jesus Christ wen do. He da Boss fo everyting an everybody.’ 


text:
You guys know wat wen happen all ova Judea. First da guy John wen tell da peopo in Galilee fo get baptize. 


text:
An God wen give Jesus from Nazaret his Spesho Spirit an power. Jesus wen go all ova da place, an do da good kine stuff. Da Devil wen take charge a plenny sick peopo wit his power, but Jesus wen even make dem all come good. Jesus wen do dat cuz God wen stay wit him. 


text:
Us guys wen see all dis stuff happen. He wen do all dat in da Jewish countryside an inside Jerusalem. Dey wen kill him on top one cross. 


text:
All da peopo neva see um, but us guys dat God wen pick fo tell bout him, we wen see um. We wen eat an drink wit him afta he wen come back alive. 


text:
He tell us fo teach da peopo an fo tell dem dat we know he da One dat God Wen Send fo judge da peopo dat stay alive an da peopo dat stay mahke. 


text:
All da guys dat wen talk fo God long time ago wen talk bout him. Dey say dat whoeva trus him, God goin let um go an hemo dea shame fo all da bad kine stuff dey wen do. God goin do dat cuz a wat Jesus wen do.” Da Peopo Dat Not Jews Get Godʼs Spesho Spirit 


text:
<pb/>Wen Peter still talking lidat, Godʼs Spesho Spirit wen take charge a all da peopo dat wen hear da Good Stuff From God. 


text:
Da Jewish guys dat trus Jesus an wen come wit Peter, wen blow dea minds, cuz Godʼs Spesho Spirit wen take charge a even da peopo dat not Jews. 


text:
Den Peter say, “Dese guys, dey can get baptize wit water, yeah? Dey get Godʼs Spesho Spirit, jalike da time wen we wen get um.” 


text:
So he wen tell um fo get baptize cuz a da One name Jesus, da Spesho Guy God Wen Send. An dey tell Peter fo stay dea wit dem some moa.<pb/>


text:
Da guys Jesus wen send an da bruddas an sistas all ova Judea side wen hear, dat some a da peopo dat not Jews wen trus wat God wen say too. 


text:
Wen Peter go Jerusalem, da Jewish bruddas dat trus da Good Kine Stuff Bout Christ wen squawk at him. 


text:
<pb/>He say, “I wen stay Joppa town, an I wen pray. I see someting jalike one dream. Had one big sheet dat come down from da sky by da four corners, an wen come down wea I stay. 


text:
I wen look inside um real good, an see all kine animals from da earth dat get four feet, wild animals, snakes, lizards, an birds. 


text:
<pb/>Right den an dea three guys wen come by da house wea I stay. One nodda guy wen send um by me from Cesarea. 


text:
Godʼs Spirit wen tell me, ‘No scared fo go wit dem now.’ Dese six bruddas hea, dey wen go wit me Cesarea side. An we wen go inside da guy Cornelius house. 


text:
Den he wen tell us dat one angel messenja guy wen come by his house an say, ‘Send some guys Joppa town fo bring back one guy name Simon dat dey call Peter. 


text:
He goin tell you da Good Stuff from me, so dat you an all yoa ohana can come outa da bad kine stuff you stay doing.’ 


text:
Wen I start fo talk, Godʼs Spesho Spirit wen take charge a dem, jalike he wen take charge a us at da start. 


text:
Den I rememba wat da Boss Jesus wen say, ‘John wen baptize da peopo wit water, but God goin baptize you guys diffren kine: he goin let his Spesho Spirit take charge a you.’ 


text:
So, if God give dem da same power he wen give us wen we trus da Boss Jesus, da Spesho Guy God Wen Send, how can I make big noise agains God?” 


text:
<pb/>Wen dey hear dat, dey pau squawk, an dey tell how awesome God stay. Dey say, “Wow! God even let da peopo dat not Jews come sorry fo all da bad kine stuff dey wen do, so dey can get new kine life too!” Da Peopo Dat Come Togedda Fo Church Inside Antiok 


text:
<pb/>Now, da bruddas an sistas dat wen go all ova da place afta Stephen wen mahke, dey wen go all da way Fonicia, Cyprus, an Antiok, cuz Saul dem wen make da peopo dat trus Jesus suffa. An dey wen tell da Good Stuff From God, but dey ony wen tell da Jewish peopo. 


text:
But some a dem guys dat come from Cyprus an Cyrene, wen go Antiok, an wen start fo talk to da peopo dea dat talk Greek. Dey wen tell um da Good Stuff Bout Jesus da Boss. 


text:
<pb/>Da peopo dat wen come togedda fo church inside Jerusalem wen hear bout dat, an dey wen send Barnabas Antiok side. 


text:
Wen he come, he see dat God wen do plenny good tings fo dem. He wen stay good inside, an wen give dem good kine words fo stick wit da Boss Jesus, an trus him wit all dea heart. 


text:
Barnabas, he one good guy. Godʼs Spesho Spirit stay in charge a him, an he stay trus da Boss plenny. An he wen bring plenny mo peopo fo trus da Boss Jesus. 


text:
He wen find him, an wen bring him Antiok. Barnabas an Saul wen stay togedda wit da odda bruddas an sistas dat come togedda fo church ova dea, an dey wen teach plenny peopo fo one year. Antiok was da first place wea odda peopo wen start fo call Jesus peopo “Christian.” Dat mean, “Christ kine peopo.” 


text:
One a dem guys name Agabus wen stand up an Godʼs Spirit wen tell um fo say, “Goin get hard time all ova, wea eva da Rome peopo stay in charge. No goin get food notting.” (An dat wen happen wen Cesar Claudius wen stay da big king.) 


text:
Da peopo dat wen stick wit Jesus wen tink fo help da bruddas an sistas dat wen stay Judea side. An every guy wen give um wat he can. 


text:
Dey wen do dat, an dey wen send da gifs to da older leadas inside da church ova dea, an Barnabas an Saul wen take da money ova dea fo dem.<pb/>


text:
Wen he wen know dat wen make da Jewish peopo stay good inside, he wen bus Peter too. Dis wen happen wen da Jewish peopo was making da spesho religious time fo da Bread Dat No Mo Yeast. 


text:
Afta he bus Peter, he put um inside jail, an put sixteen security guards dea so dey can watch um. Herod wen tink fo bring Peter in front da judge an all da peopo afta da Passova. 


text:
So Peter wen stay inside da jail, but all da church peopo wen pray real hard fo him. Peter Come Outa Jail 


text:
<pb/>Da nite befo dey goin go bring Peter in front da judge, he was sleeping. He was all tie up wit two chains, an he had one guard on da left side an one guy on da right side. An odda guards, dey standing by da door. 


text:
Right den an dea one angel messenja guy from da Boss Up Dea wen show up, an one light wen shine inside da place. Da angel guy wen shake Peter on da side an wake um up. He say, “Hurry up! Stand up!” An da chains wen fall down from Peterʼs hands. 


text:
Den da angel guy wen tell um, “Put on yoa odda clotheses an yoa slippas.” An Peter wen do um. Den da angel guy say, “Put on yoa coat an come wit me.” 


text:
Peter wen go wit him outside da jail, but he neva know if was fo real wat da angel guy doing. He wen tink he stay seeing someting jalike one dream. 


text:
Dey wen pass by da first guard, an da nex guard, an wen come by one iron gate dat take dem outa da jail fo go inside Jerusalem. Da gate wen open all by itself fo dem, an dey wen go inside Jerusalem. Afta dey wen walk down one street, den da angel guy wen go way. 


text:
<pb/>Den Peter wen figga wat wen happen, an he tink, “Now I know I no stay dreaming! Dis fo real! Da Boss Up Dea wen send his angel guy fo take me away from King Herodʼs power, an from all da stuff da Jewish peopo wen tink fo do to me.” 


text:
<pb/>Wen Peter figga dis, he come by Maryʼs house. She John Markʼs mudda. Plenny peopo wen go ova dea fo pray. 


text:
Wen she hear Peterʼs voice, she wen come plenny good inside, an den she wen run back da house, but neva open da gate. She say, “Eh! Peter stay by da gate!” 


text:
Dey wen say, “You pupule!” But she still stay telling um, “He stay outside fo real!” Den dey say, “Nah! Must be his angel guy!” 


text:
<pb/>But Peter still stay knocking on da gate, an wen dey wen open da gate an see um, dea jaws wen drop. 


text:
Peter wen wave his hand fo dem fo no talk, an he wen tell um dat da Boss Up Dea wen bring him outside da jail. He say, “Go tell da odda James an all da bruddas bout dis.” An den he wen go one nodda place. 


text:
<pb/>In da morning, wen get one big noise wit da guards. Dey tell, “Eh, wat happen? Wea da guy Peter stay?” 


text:
Dey go tell King Herod, an he wen tell um fo look all ova fo him. But dey no can find um. Herod wen aks da guards dat was watching Peter wat wen happen. Den he wen tell da odda guys fo kill da guards. Latas King Herod wen go from Judea to Cesarea, an wen stay ova dea litto wile. King Herod Mahke 


text:
<pb/>King Herod wen stay huhu wit da peopo Tyre side an Sidon side. So dey all wen come fo talk wit Herod. Da peopo wen come friends wit Blastus, Herodʼs helpa guy, an he wen help um so dey can talk to Herod. Dey wen like make friends wit King Herod, cuz dea food stay come from him. 


text:
<pb/>Da day wen come, an Herod wen wear his fancy kingʼs clotheses. He sit down on top his throne, an wen make one big talk to da peopo. 


text:
But King Herod neva say notting. So right den an dea, cuz Herod neva talk good bout God an tank him, one angel guy from da Boss Up Dea wen wack him, an da worms wen eat um, an he wen mahke. 


text:
<pb/>Wen Barnabas an Saul wen do all da stuff God wen send um fo do, dey wen come back Antiok from Jerusalem. An dey wen bring John Mark wit dem.<pb/>


text:
Had guys dat wen talk fo God an guys dat wen teach wit da church guys in Antiok: Barnabas, Simeon da Black guy, Lucius from Cyrene, Manaen (da guy dat wen grow up wit King Herod), an Saul. 


text:
Wen dese guys stay tanking God, an no eating food so dey can pray, Godʼs Spesho Spirit wen say, “Pick Barnabas an Saul, an make dem spesho fo me, fo do da stuff I like um fo do.” 


text:
Afta dey all wen skip food an pray, dey wen put dea hands on top Barnabas an Saul, an wen send um all ova. Inside Cyprus 


text:
<pb/>So Godʼs Spesho Spirit wen send Saul an Barnabas, an dey wen go Seleucia, an sail from dea to Cyprus. 


text:
Wen dey come Salamis, dey wen tell wat God say inside da Jewish churches. John Mark wen stay wit dem, an help um wit dea work. 


text:
<pb/>Dey wen go thru Cyprus Island to Pafos on da odda side. Ova dea dey wen meet one Jewish kahuna guy name Bar-Jesus. He wen say he talk fo God, but he neva. 


text:
He one helpa guy fo da governa, Sergius Paulus. Da governa, he one akamai guy. He send one guy fo tell Barnabas an Saul fo come, cuz he like hear wat God say. 


text:
But Bar-Jesus, da kahuna guy, “Elymas” his name in Greek talk, he neva like wat Saul an Barnabas say, an he wen try turn da governa away so he no trus God. 


text:
Den Saul, da guy dey wen name Paul too, Godʼs Spesho Spirit wen stay in charge a him. He wen look Elymas in da eye, an say, 


text:
“You one a da Devilʼs kids, an you hate all da stuff dat stay right! You bulai to da max, an fool all da peopo. Everytime you try change da true stuff from da Boss Up Dea. 


text:
Now da Boss goin punish you an make you blind fo now, so you no can see da sun.” Right den an dea da mist an da dark wen cover his eyes, an he wen go all ova da place, an wen try find one guy fo lead him by da hand. 


text:
Wen da governa see dat, he trus da Good Stuff Bout Jesus, cuz wat da guys wen teach bout da Boss Up Dea wen blow his mind. In Antiok, Pisidia Side (1 Samuel 8:5,19; Songs fo God 2:7; 16:10; Isaiah 49:6; 55:3; Habakkuk 1:5) 


text:
<pb/>Paul an da guys dat wen go wit him wen sail from Pafos to Perga, Pamfylia side. Ova dea John Mark wen go way from dem, an go back Jerusalem. 


text:
Paul an Barnabas, dey go from Perga to Antiok, Pisidia side. On da Rest Day dey wen go inside da Jewish church an wen sit down. 


text:
Da Jewish leadas wen read from Godʼs Rules, an from wat da guys dat wen talk fo God befo time wen write down inside da Bible. Den dey wen send guys fo tell Paul dem, “Bruddas, if you get someting fo say fo kokua da peopo, try tell us.” 


text:
Paul wen stand up an wen wave his hand, an say, “You Israel peopo an you peopo dat not Jews dat get love an respeck fo God, listen to me! 


text:
Da God fo da Israel peopo wen pick our ancesta guys an wen do plenny fo dem wen dey stay Egypt side. He wen lead um outa dat place wit his strong power, 


text:
He wipe out seven peopos Canaan side, an wen give dea land to his own peopo jalike one fadda give land to his boy. 


text:
All dat wen happen fo bout four hundred fifty years. “Afta dat, God wen give um local leada guys, till Samuel, da guy dat wen talk fo God, wen come. 


text:
Den da peopo wen like get one king, an God wen give um Saul, Kishʼs boy, from Benjamin ohana. An Saul wen stay king fo forty years. 


text:
Den God wen take Saul away, an make David dea king. God wen say bout David, ‘I wen see David, Jesseʼs boy. He da kine guy dat make me stay good inside. He do all da kine stuff I like him fo do.’ 


text:
<pb/>“From Davidʼs ohana, God wen bring Jesus, da One dat can take da Israel peopo outa da bad kine stuff dey do, jalike he wen promise. 


text:
Befo Jesus wen come, John Da Baptiza Guy wen teach all da Israel peopo dat dey gotta come sorry fo all da bad kine stuff dey stay do, an get baptize. 


text:
Wen John pau do all da stuff he wen come fo do, he wen tell da peopo, ‘Who you tink me? I not Godʼs Spesho Guy. Godʼs Spesho Guy goin come afta me. I no stay good nuff fo even do manini kine stuff fo him like help him take off his slippas.’ ” 


text:
<pb/>Den Paul say, “My bruddas, you Abrahamʼs kids, an all da guys dat not Jews dat get respeck fo God, God wen send all us guys da Good Stuff dat can take us outa da bad kine stuff we do. 


text:
Da peopo inside Jerusalem an dea leadas, dey neva know who Jesus. Dey neva undastan wat da guys dat wen talk fo God wen write down, no matta dey read um inside dea Jewish churches every Rest Day. So wat dey wen do, dey wen make all da stuff da Bible wen say come true, cuz dey wen poin finga Jesus. 


text:
Wen dey wen kill Jesus, wen happen jalike da Bible wen say. An afta, dey wen take him down from da cross an wen put him inside one tomb. 


text:
An fo plenny days da guys dat wen go wit him befo from Galilee to Jerusalem, dey wen see him. Now, dey da guys dat tell all dis stuff to da Jewish peopo. 


text:
<pb/>“We stay tell you guys da Good Stuff From God. He wen promise our ancesta guys dat he goin do someting, 


text:
an now he wen do um fo us, dea kids. Dass why he wen bring Jesus back alive from mahke, jalike dey wen write down inside da Song Fo God, Numba Two:<pb/>‘Today I tell Dat you my Boy!’ 


text:
God wen tell dat he goin bring Christ back alive from mahke, an Christ no goin mahke again an his body come rotten. He tell Christ,<pb/>‘I goin give you plenny a my good an spesho stuff dat stay fo real,<pb/>Jalike I wen promise David.’ 


text:
An David tell God dis inside one nodda place inside da Bible,<pb/>‘You no goin let da guy dat stay good an spesho fo you mahke again An his body come rotten.’ 


text:
David, he wen work fo do wat God like wen he wen stay alive, an den he wen mahke. Dey wen bury him wit his ancesta guys, an his body wen come rotten. 


text:
My bruddas, dass why I like you guys know dis stuff. Cuz a Jesus, we tell you guys dat God can let you guys go, an hemo yoa shame fo all da bad kine stuff you wen do. 


text:
Da Rules Moses wen write down no can take away dat bad stuff an make you guys get um right wit God. But all da peopo dat trus Jesus, dey goin get um right wit God awready. 


text:
Watch out dat da bad stuff no happen to you guys dat da guys dat wen talk fo God befo time wen say,<pb/>‘Watch out, you guys dat make fun a wat God say, Tink bout dis real good an wipe out.<pb/>Cuz I goin do someting now Wen you guys stay alive,<pb/>Someting you guys no goin believe, No matta somebody tell um to you guys.’ ” Dass wat Paul wen tell um. 


text:
<pb/>Den Paul an Barnabas wen go way from da Jewish church. Da peopo tell um fo talk mo bout dis stuff da nex Rest Day. 


text:
Wen da peopo go way from da Jewish church, plenny Jewish guys an guys dat wen come jalike Jews wen go wit Paul an Barnabas. Dey wen talk to dose guys, an wen tell um fo stay tight wit da God dat do so plenny good tings fo dem. 


text:
<pb/>Da nex Rest Day almos all da peopo inside da town wen come fo hear Paul tell wat da Boss Up Dea say. 


text:
Wen da Jewish guys wen see all da peopo dey wen come jealous, an wen talk any kine bout da stuff Paul wen say. 


text:
But Paul an Barnabas, dey no scared. Dey tell um, “First, we gotta tell you guys wat God say. But cuz you guys no trus um, an you no tink you stay good nuff fo get da real kine life dat stay to da max foeva, now we goin go by da peopo dat not Jews. 


text:
Cuz dis wat da Boss wen tell us fo do,<pb/>‘I wen make you guys jalike one light Fo da diffren peopos dat not Jews,<pb/>So dat you can tell all da peopo all ova da world Dat I can take dem outa da bad kine stuff dey do.’ ” 


text:
<pb/>Wen da peopo dat not Jews wen hear dat, dey wen come good inside, an say good stuff bout wat da Boss wen say. An da peopo dat God wen pick fo get da real kine life dat stay to da max foeva, dey wen trus him. 


text:
Inside da town had high class wahines dat was religious, an had da leada guys fo da town. Da Jewish guys wen talk stink to dem bout Paul an Barnabas, so dose peopo wen start fo make Paul an Barnabas suffa, an den dey wen throw um outa dat place. 


text:
So Paul an Barnabas wen shake da dirt from dea feet, fo show da peopo dea dat dey wen had it wit dem, cuz dey no listen. Den dey wen go Iconium side. 


text:
Da guys dat wen stay tight wit Jesus wen come real good inside, an Godʼs Spesho Spirit stay in charge a dem.<pb/>


text:
Now, in Iconium Paul an Barnabas wen go inside da Jewish church jalike dey everytime go. Wat dey wen say inside dea stay right on, an plenny Jewish peopo an peopo dat not Jews wen trus da Good Stuff Bout Jesus. 


text:
But da Jewish peopo dat neva like trus um, dey wen talk to da guys dat not Jews an wen turn um agains Paul an Barnabas guys. 


text:
Paul an Barnabas stay dea long time, an dey no scared fo talk fo da Boss Up Dea. Dey say dat da Boss get aloha fo do plenny good tings fo da peopo. Da Boss wen show da peopo dat wat Paul an Barnabas say, stay true, cuz he wen give um da power fo do all kine awesome stuff fo show who dem. 


text:
So some peopo inside Iconium wen stick wit da guys Jesus wen send, an da odda peopo wen stick wit da Jewish guys. An da peopo inside da town wen come half half. 


text:
<pb/>Da guys dat not Jews an da Jewish guys an dea leadas wen talk togedda, how dey can make any kine to dem an kill um wit stones. 


text:
Wen da guys Jesus wen send wen hear dat, dey wen beat it to Lystra an Derbe towns, Lycaonia side, an all da place aroun dea. 


text:
Dey wen tell all da Good Stuff From God ova dea too. Lystra An Derbe (Outa Egypt 20:11; Songs fo God 146:6) 


text:
He wen listen to Paul wen he was telling da Good Stuff Bout Jesus. An Paul wen look him in da eye, an know dat da guy trus dat he can come good. 


text:
Wen all da peopo see wat Paul wen do, dey yell in Lycaonia talk, “Da gods wen come down by us, an dey look jalike peopo!” 


text:
Da priest guy fo Zeus, dat get one temple outside da town, he wen bring cows an leis by da gate fo da town, cuz all da peopo wen like make sacrifice fo Barnabas an Paul. 


text:
<pb/>Wen Jesus guys Barnabas an Paul wen know wat da peopo trying fo do, dey wen rip dea clotheses fo show az wrong wat da peopo doing, an wen run inside da middle a da peopo, an yelling, 


text:
“Auwe! How come you guys stay doing all dis? We stay peopo too, jalike you guys. We bring da Good Stuff From God fo tell you guys. We say you guys gotta turn away from all dis no good stuff, an turn to da God dat stay alive. He da God dat wen make da sky, da earth, an da sea, an everyting inside um. 


text:
But he wen show dem who him. Cuz he wen do good stuff fo dem. He wen give you guys rain from da sky, an plenny fruit fo cut food time. He wen give you guys plenny food fo eat an make you guys stay real good inside.” 


text:
<pb/>Den some Jewish guys wen come from Antiok, Pisidia side, an from Iconium, an dey wen talk da peopo to ova dea side. Dass why dey wen throw stones at Paul, an wen drag him outside da town, cuz dey tink he stay mahke. 


text:
But da guys dat stay tight wit Jesus wen come aroun Paul, an he wen stand up, an go back inside da town. Da nex day Paul an Barnabas wen go Derbe town. Dey Come Back Antiok, Syria Side 


text:
<pb/>Paul an Barnabas wen tell da Good Stuff From God Derbe town, an plenny peopo wen learn bout Jesus an come his guys. Den dey wen go back Lystra town, an Iconium, an Antiok. 


text:
Dey wen give good kine words to da peopo dat stay tight wit Jesus, fo help um stick wit da Good Stuff Bout Jesus so dey can trus Jesus. Dey say, “We gotta suffa plenny befo we see God come our King.” 


text:
Paul an Barnabas wen pick some guys fo be da older leadas, every place wea da peopo stay come togedda fo church. Dey wen pray an no eat, an aks da Boss fo take care da older leadas, cuz he da one dey stay trus. 


text:
Den dey wen sail back from Attalia, an come Antiok. Dass wea dey wen start befo time, wen da bruddas wen aks God fo take care dem an show dem his aloha. Cuz now dey wen pau do all da stuff dey wen tink fo do. 


text:
<pb/>Wen dey come ova dea, dey tell all da church peopo fo come togedda, an dey tell um all da stuff God wen help um fo do, an how God wen let da peopo dat not Jews trus da Good Stuff too. 


text:
Some guys dat trus Jesus wen come from Judea to Antiok an dey wen teach da bruddas an sistas. Dey say, “If you no cut skin jalike Moses wen tell our ancesta guys, you no can come outa da bad kine stuff you do.” 


text:
Paul an Barnabas wen talk agains dat real hard wit dem. So da Antiok church leadas wen pick Paul an Barnabas an some odda guys dat trus Jesus fo go Jerusalem fo talk to da guys Jesus wen send an da older leadas bout dis cut skin stuff. 


text:
<pb/>Da Antiok church guys wen send dem. Dey wen go thru Fonicia an Samaria, an dey wen tell da bruddas an sistas dea dat da peopo dat not Jews wen trus Jesus. All da bruddas an sistas wen stay good inside wen dey wen hear dat. 


text:
Paul an Barnabas guys wen come Jerusalem. Da guys dat come togedda fo church, an da guys Jesus wen send, an da older leadas, dey all wen show dem aloha. An Paul an Barnabas wen tell um all da stuff God wen do wit dem. 


text:
But some a da Pharisee guys dat wen trus da Good Stuff Bout Jesus wen stand up an say, “Da guys dat not Jews, no matta dey trus Jesus, dey gotta cut skin an do all da odda stuff Moses wen write down inside da Rules.” 


text:
Dey talk fo long time, an den Peter wen stand up an tell um, “Bruddas, you know dat befo time God wen pick me fo go tell da peopo dat not Jews da Good Stuff Bout Jesus so dey can trus him. 


text:
God, he know wat stay inside us. He show us dat he wen take in da peopo dat not Jews, cuz he wen make his Spesho Spirit take charge a dem, jalike he wen do fo us. 


text:
Now, how come you guys try find out if God really mean dat he see dem da same jalike us Jewish peopo? Why you guys put hard kine rules on top da guys dat stick wit Jesus? You guys know dat we an our ancesta guys neva can do um. 


text:
No can! We trus dat we wen come outa da bad kine stuff we do, not cuz we do wat da Rules say, but cuz da Boss Jesus wen do plenny good tings fo us, jalike he wen do fo da peopo dat not Jews.” 


text:
<pb/>All da guys wen come quiet fo listen wen Paul an Barnabas tell um bout all da awesome stuff God wen do fo show his power wen dey stay wit da peopo dat not Jews. 


text:
Simon Peter wen tell us bout da time God wen show he stay care fo da peopo dat not Jews, cuz he wen pick some peopo fo himself from dem guys. 


text:
Da guys dat wen talk fo God long time ago, dey say da same ting. Dey wen write dis down inside da Bible, dat God say:<pb/> 


text:
‘Afta dis I goin come back An I goin make Davidʼs ohana come good one mo time,<pb/>Jalike wen dey fix up one poho house.<pb/> 


text:
Den all da odda peopos, Dey can look fo da Boss,<pb/>An all da peopo dat not Jews dat stay mines, Dey can look fo me too.<pb/> 


text:
<pb/>An James say dis too: “Dass why I tink mo betta we no put rules dat goin make um mo hard fo da diffren peopos dat not Jews fo trus God. 


text:
Mo betta we write um one letta fo help da Jews an da odda peopo get togedda. We tell um fo<br/>no eat da food da peopo wen give to da idol kine gods, an<br/>no fool aroun, an<br/>no eat da meat from da animals dey wen choke, an<br/>no eat da blood too. 


text:
Cuz da Rules Moses wen write down, get peopo teach dat stuff in all da towns from long time ago, an dey read um in all da Jewish churches every Rest Day.” Da Letta Fo Da Peopo Dat Not Jews Dat Trus Jesus 


text:
<pb/>Den da guys Jesus wen send, an da older leadas, an all da Jerusalem church guys, dey wen pick some a dea own guys fo send um Antiok wit Paul an Barnabas. Dey wen pick Judas Barsabbas, an Silas, two guys dat wen lead da bruddas an sistas. 


text:
Dey wen send dis letta wit dem: “Dis letta from da guys Jesus wen send, an from da older leadas. We stay yoa bruddas. Aloha fo all you bruddas an sistas dat not Jews dat stay Antiok town, an Syria, an Cilicia. 


text:
We hear dat some guys wen go by you guys from ova hea, but we neva send um. Dey wen bodda you guys, an wat dey wen say bout gotta cut skin, wen make you guys all mix up. 


text:
So, us guys wen talk togedda, an tink stay good fo pick some guys fo send um by you guys, wit our good friends Barnabas an Paul. 


text:
No eat da meat from da sacrifices dey wen make fo da idol kine gods, no eat blood, o da meat from da animal dey wen choke, an no mo fool aroun. You guys goin do good if you no do dat kine stuff. Dass all.” 


text:
<pb/>Dey wen send da guys, an dey wen go Antiok town. Dey wen tell all da church guys fo come togedda, an dey give um da letta. 


text:
Judas an Silas, dey wen talk fo God. So dey kokua da bruddas an sistas fo come strong, an wen help um trus God moa. 


text:
Dey wen stay dea long time, an den da bruddas wen send um back wit aloha so dey can go by da guys dat wen send um befo. 


text:
Paul an Barnabas wen stay Antiok town. Dem an plenny odda guys, dey wen teach wat da Boss Jesus wen say an tell da Good Stuff From God. Paul An Barnabas Split Up 


text:
<pb/>Afta long time Paul wen tell Barnabas, “We go back an stay wit da bruddas an sistas in all da towns wea we wen teach wat da Boss wen say, so we know how dey stay.” 


text:
But Paul neva like take um, cuz John Mark wen go way from dem befo, in Pamfylia, an neva work wit dem from dat time. 


text:
Paul an Barnabas no can tink da same way, an dey wen talk hard. So dey wen split up. Barnabas wen take da guy Mark an wen sail up Cyprus side. 


text:
Paul wen take Silas an wen go way, an da bruddas an sistas wen aks God fo take care dem wit his aloha. 


text:
Paul wen go Derbe an Lystra. Had one guy ova dea name Timoty dat wen stay tight wit Jesus. His mudda stay Jewish, an she wen trus da Good Stuff Bout Jesus. His fadda not Jewish, he Greek. 


text:
Paul wen like take Timoty wit him wen dey go all ova, so Paul wen cut skin Timoty, cuz da Jewish peopo in dat place know dat his fadda stay Greek. 


text:
Dey wen go from one town to anodda. An dey wen tell da peopo dea da stuff from da guys Jesus wen send an da older leadas Jerusalem side, wat dey wen say, all dat stuff Jesus guys gotta do. 


text:
Dey wen kokua all da church peopo, an dat wen make um trus Jesus moa. An den had plenny odda peopo dat wen trus da Good Stuff Bout Jesus too. Paul See Someting Jalike One Dream Inside Troas Town 


text:
<pb/>Dey wen go all ova Frygia side an Galatia side. But Godʼs Spesho Spirit neva let um tell wat God say Asia side. 


text:
Dey wen come near Mysia, an dey wen try fo go inside Bitynia, but Jesus Spirit neva let um go inside dea. 


text:
Dat nite Paul wen see someting jalike one dream. He wen see one guy from Macedonia stand dea an beg um, “Try come ova hea Macedonia side fo help us.” 


text:
Afta Paul see dat, we wen come ready fast fo go Macedonia side. We tink dat God wen call us fo go tell da Good Stuff From Him to da peopo ova dea. Lydia Trus Da Good Stuff Inside Philippi 


text:
We wen go way from dea an go Philippi, one place da Rome govermen wen run. Dat da main town fo Macedonia. We wen stay ova dea litto wile. 


text:
On da Rest Day we wen go outside da town by da river side. We wen tink dat get one place fo pray ova dea. We sit down an wen start fo talk story wit da wahines dat wen go ova dea. 


text:
One wahine dea name Lydia wen listen. She sell purple cloth from Tyatira town. She everytime go down an pray to God. Da Boss Jesus wen open her heart, an she wen like take in wat Paul wen say. 


text:
Her an her ohana wen get baptize, an she wen tell us, “If you tink I trus da Boss Jesus, try come an stay my house.” So den we wen go wit her. Inside Da Philippi Jail 


text:
<pb/>One time we stay going da place fo pray, an one slave girl come by us. She get one bad kine spirit in charge a her dat help her tell da stuffs dat goin happen bumbye. She wen make plenny money fo her boss guys, cuz she wen tell da peopo wat goin happen to dem. 


text:
Dat girl wen walk behind Paul an all us odda guys, an yell, “Eh! Dese guys work fo da God Dat Get Mo Power Den All Da Odda Gods. Dese guys, dey stay telling you guys how you can come outa da bad kine stuff you guys stay do.” 


text:
She stay saying dis plenny days, an dat wen bodda Paul to da max. He wen turn aroun an tell da spirit dat stay in charge a her, “Cuz a Jesus, da Spesho Guy God Wen Send, I tell you fo let her go!” An right den an dea da spirit wen let go da girl. 


text:
<pb/>Wen da bosses fo da slave girl wen know dat dea chance fo make money all pau, dey wen grab Paul an Silas an drag um inside da open market place fo see da leada guys. 


text:
Da bosses fo da slave girl wen bring um in front da govermen guys, an da boss guys say, “Dese buggas stay Jews, an dey stay make big trouble inside our town. 


text:
Stay agains our Rules fo us guys believe o do da kine stuff dese buggas teach. Cuz us guys dat get da same rights jalike da Rome peopo, you know.” 


text:
All da peopo wen come togedda wit dem an stand up agains Paul an Silas. An da govermen guys tell dea guys fo take off Paul an Silas clotheses an whip um. 


text:
<pb/>Afta dey wen whip um real hard, dey wen throw um inside da jail. Dey tell da jaila guy fo watch um real good. 


text:
Wen da jaila guy hear dat, he wen throw um inside da deep jail, an wen lock dea feets in da wood shackles. 


text:
<pb/>Midnite, Paul an Silas stay praying an singing songs fo God, an da odda prisona guys inside da jail wen listen to dem. 


text:
Right den an dea da groun wen shake real hard so da whole jail wen shake. Den all da doors fo da jail wen open. An da chains wen fall off all da prisona guys. 


text:
<pb/>Da jaila guy wen wake up. Wen he see dat da jail doors stay open, he pull out his sword fo kill himself, cuz he tink dat da prisona guys wen bag. 


text:
<pb/>Da jaila guy wen tell da odda guys fo bring one light. Den he wen run inside da jail an wen go down in front Paul an Silas. He stay shaking real hard. 


text:
He wen take um outside da place an say, “You guys, wat I gotta do so I can come outa da bad kine stuff I stay in?” 


text:
<pb/>Dey say, “Trus da Boss Jesus, an you goin get outa all da bad kine stuff you wen do. Same ting fo yoa ohana.” 


text:
<pb/>Was nite time, an da jaila guy wen take um an wen wash dea cuts. An right den an dea, him an all his ohana wen get baptize. 


text:
Da jaila guy wen bring um inside his house, an feed um. Him an his ohana wen feel real good inside, cuz now dey stay trus God. 


text:
<pb/>Wen da sun wen come up, da Rome govermen guys wen send da police guys by da jaila guy fo tell him, “Let da guys go.” 


text:
<pb/>Da jaila guy wen tell Paul, “Da govermen guys wen say dat you an Silas can go. So, go wit aloha.” 


text:
<pb/>But Paul wen tell da police guys, “Dey wen whip us in front all da peopo, but dey neva even check fo find out if we wen do someting wrong. An dey wen throw us inside da jail. But us guys, we get da same rights jalike da Rome peopo too, you know. An now dey like send us away so nobody know. No way! Da govermen guys, dey da guys gotta come an take us outside demself.” 


text:
<pb/>Da police guys wen tell da govermen guys wat Paul an Silas wen say. Wen dey wen know dat Paul an Silas get da same rights jalike da Rome peopo, dey wen come real scared. 


text:
Da govermen guys wen come an tell Paul an Silas dey sorry, an take um outside da jail, an beg um fo go way from da town. 


text:
Afta Paul an Silas wen go outside da jail, dey wen go Lydiaʼs house. Dey wen meet da bruddas an sistas dea, an give um good kine words. Den dey wen go.<pb/>


text:
Paul wen go da Jewish church, jalike he everytime wen go. Fo three week on da Rest Day he wen talk to dem bout da Bible. 


text:
He wen teach um an show um dat da Spesho Guy God Wen Send gotta suffa an come back alive from mahke. He say, “Dis guy Jesus I stay tell you guys bout, he da Spesho Guy God Wen Send.” 


text:
Some a da Jewish peopo wen trus wat he say, an wen go wit Paul an Silas. An plenny guys dat not Jewish dat get plenny respeck fo God, an plenny wahines dat stay importan, dey wen trus da Good Stuff Bout Jesus too. 


text:
<pb/>But da Jewish guys wen come jealous. So dey wen get togedda some bad kine guys from da market place, an dey wen come one big gang, an wen start one big beef inside da town. Dey wen run by one guy name Jasonʼs house fo look fo Paul an Silas so dey can bring um outside by da peopo. 


text:
But dey no can find um. Az why dey wen drag Jason an some odda bruddas in front da town leadas. Dey wen yell, “Dese guys, dey wen make big trouble all ova da whole world, an now dey stay come ova hea. 


text:
Dis guy Jason wen tell dem fo make house his place. An dey all stay broke King Cesarʼs rules, cuz dey say get one nodda King, one guy name Jesus.” 


text:
<pb/>Dat nite da bruddas wen send Paul an Silas away to Berea. Wen dey wen come ova dea, dey wen go da Jewish church. 


text:
Da Berea peopo, dey mo betta den da Tessalonika peopo, cuz dey wen like take in da Good Stuff Bout Jesus, an dey wen check out wat da Bible wen say from befo time, every day, fo find out if wat Paul wen say stay true. 


text:
Plenny Jewish peopo, an plenny wahines dat not Jewish dat stay importan, an plenny guys dat not Jewish, dey all wen trus da Good Stuff Bout Jesus. 


text:
Wen da Jewish guys inside Tessalonika wen know dat Paul stay teach wat God say inside Berea, dey wen go ova dea too, an dey wen make plenny peopo like beef. 


text:
Da guys dat wen go wit Paul wen take him to Athens. Den dey wen go back an wen tell Silas an Timoty fo go by Paul fast. Inside Athens 


text:
<pb/>Paul wen wait fo dem inside Athens, an he wen bum out wen he wen see had plenny idol kine gods ova dea. 


text:
He wen go da Jewish church an wen talk wit da Jewish peopo bout da Good Stuff, an da Greek peopo dat had plenny respeck fo God, he wen talk wit dem too. An, he wen go da market place every day an talk to da peopo dat stay come dea. 


text:
Some teachas dat tink like da guy Epicureas an odda teachas dat tink like da Stoic guys, dey wen come fo talk wit Paul. Some a dem wen say, “Wat dis mynah bird guy trying fo say?” Odda guys wen say, “Sound like he telling bout odda peopoʼs gods.” Dey wen say, dat cuz Paul stay teaching da Good Stuff Bout Jesus, an telling peopo dat Jesus wen come back alive from mahke. 


text:
Den dey wen take Paul in front da leada guys dat stay come togedda on top Ares Hill. Dey say, “Tell us bout dis new kine stuff you stay teach. 


text:
(You know, all da peopo from Athens an da peopo from odda places dat stay dea, dey everytime talk bout an listen to da new kine stuff. Dass all dey do.) 


text:
<pb/>Paul wen stand up in da middle a dem guys on top Ares Hill, an say, “You guys from Athens, I see dat you guys everytime do da religious kine stuff. 


text:
Cuz wen I wen walk aroun an see all da places wea you guys go down an pray, I even wen find one altar place dat get one writing on top um dat say, ‘Fo Da God We Donno.’ Now I goin tell you bout da god dat you go down an pray to, dat you donno. 


text:
Da God dat wen make da world an all da stuff inside um, he da Boss fo da sky an da earth. He no stay inside da temples da peopo make. 


text:
Peopo no need take care him jalike if he stay need someting. Cuz he da One dat stay make all da peopo alive, an he give dem air fo breathe, an all da odda stuff. 


text:
From one guy, God wen make all da peopos, so dey can stay all ova da world. He wen make da times an da places fo dem fo stay. 


text:
God wen do dat so da peopo can go look fo him. Den might be dey goin reach out an find him. But he no stay far from every one a us guys.<pb/> 


text:
‘Cuz a him we stay an move an do everyting.’ Jalike yoa own poet guys wen say,<pb/>‘We stay his kids.’ 


text:
Cuz we stay his kids, no good if we tink dat God stay jalike one idol kine god dat one guy wen tink bout an make from gold o silva o one stone. 


text:
Befo time God wen let da peopo tink dat stuff, cuz dey neva know, but now he stay tell all da peopo all ova da world dat dey gotta come sorry fo all da bad kine stuff dey wen do, an pau do um. 


text:
He wen make one day wen he goin judge everybody inside da world. He goin send one guy fo judge um da right way. He wen show dat dis stay true cuz he wen bring dat guy back alive from mahke.” 


text:
<pb/>Wen dey wen hear him say dat one guy wen come back alive from mahke, some a dem guys wen make fun a him. But odda guys say, “We like hear you talk bout dis stuff one mo time.” 


text:
Some guys wen go wit Paul an trus da Good Stuff Bout Jesus. One a dem guys name Dionysius, he wen stay one leada guy, an one wahine name Damaris, an odda peopo, dey wen trus Jesus.<pb/>


text:
Ova dea he wen come by one Jewish guy name Aquila. He from Pontus, an he jus wen come from Italy wit his wife Priscilla. Cesar Claudius da Big King wen tell all da Jewish peopo fo get outa Rome town, az why. Paul wen go an talk wit dem. 


text:
Every Rest Day he talk plenny wit da Jewish peopo an da peopo dat not Jewish inside da Jewish church fo try help um trus da Good Stuff Bout Jesus. 


text:
<pb/>Silas an Timoty wen come from Macedonia. An den Paul wen ony talk to da Jewish peopo everytime. He tell um da Good Stuff Bout Jesus, dat he da Spesho Guy God Wen Send. 


text:
But wen da Jewish guys wen stand up agains Paul an wen talk bad to him, he wen shake out his clotheses fo show he wen had it wit dem, an wen tell um, “You guys get da blame if you guys goin be cut off from God! I no mo da blame fo dat. Now I goin go talk wit da peopo dat not Jews.” 


text:
Den he wen go way from da Jewish church, an wen go nex door, da house wea one guy name Titius Justus live. Dat guy, he get plenny respeck fo God. 


text:
Crispus, he da leada guy fo da Jewish church. Him an all his ohana wen trus da Boss Jesus. An had plenny peopo from Corint dat wen hear Paul an trus Jesus too, an wen get baptize. 


text:
<pb/>One nite Paul wen see someting jalike one dream. Da Boss Jesus wen tell him, “No need be scared. No give up telling da Good Stuff. 


text:
<pb/>Wen Gallio stay governa fo Akaia, da Jews wen gang up on Paul an wen take him in front da governa. 


text:
Da Jews wen tell da governa, “Dis guy, he stay make da peopo go down an pray to God da way dat stay agains our Rules.” 


text:
<pb/>Paul wen start fo talk, but Governa Gallio wen tell da Jews, “If you Jewish guys wen squawk bout someting dat stay wrong o some crime, den dass good fo me fo listen to you guys. 


text:
But you guys squawk bout how da guy talk, an names, an yoa own rules. So you guys make um right yoaself. I no goin judge dat kine stuff.” 


text:
Den da Jewish guys wen grab Sostenes, da Jewish church leada guy, an wen bus um up in front da governa. But Gallio neva care bout dat. Paul Go Back To Antiok 


text:
<pb/>Paul wen stay Corint long time. Den he wen go way from da bruddas an wen sail Syria side. Priscilla an Aquila wen go wit him. Befo Paul wen sail, he cut off his hair inside Kenkrea, cuz he wen make one promise fo do someting. 


text:
Dey wen come Efesus, an Paul wen go way from Priscilla an Aquila. Paul wen go inside da Jewish church, an wen talk to da Jewish peopo fo help um trus da Good Stuff Bout Jesus. 


text:
Wen he stay going, he wen promise dem, “I goin come back if az wat God like.” Den he wen sail from Efesus. 


text:
He wen stay Antiok long time. Den he wen go all ova Galatia an Frygia, an wen kokua da peopo dat stay tight wit Jesus. Apollos Stay Inside Efesus An Corint 


text:
<pb/>One Jewish guy name Apollos wen come to Efesus. He from Alexandria. He one guy dat wen go school long time, an he know plenny stuff from da Bible. 


text:
Befo time odda bruddas wen teach him bout da Boss Jesus, an da way he wen talk, everybody know he tink dass importan. He wen teach da right way bout Jesus. But he ony know bout da guy Johnʼs baptism. 


text:
He wen start fo talk wit power inside da Jewish church. Wen Priscilla an Aquila hear him, dey tell him fo come dea house. An dey teach him bout Jesus way mo betta. 


text:
Apollos wen like go Akaia, an da bruddas wen kokua him. Dey wen write one letta fo da bruddas an sistas ova dea, so dey goin give Apollos dea aloha. Wen he go ova dea, he wen help da peopo dat wen trus God cuz God wen do plenny good tings fo dem. 


text:
An he wen talk wit plenny power to da Jewish guys in front all da peopo. He show um proof from da Bible dat Jesus, he da Spesho Guy God Wen Send.<pb/>


text:
Apollos wen stay inside Corint. Paul wen go da back road, an come Efesus. He find some guys dat trus God ova dea. 


text:
He aks um, “You wen get Godʼs Spesho Spirit fo take charge you wen you wen trus God, o wat?” Dey say, “We neva even hear bout Godʼs Spesho Spirit befo dis.” 


text:
<pb/>Paul say, “Johnʼs baptism stay fo da peopo dat come sorry fo all da bad kine stuff dey wen do, an pau do um. He tell dem fo trus da Guy dat goin come bumbye, Jesus.” 


text:
Wen Paul wen put his hands on top dem, Godʼs Spesho Spirit wen take charge a dem. So den dey wen talk odda kine talk, an wen tell wat God wen say. 


text:
<pb/>Paul wen go inside da Jewish church. Fo three months he not scared fo tell da Good Stuff Bout Jesus. He teach um real good bout how dey can get God fo dea King, so dey can trus him. 


text:
But some a dem wen get all hard head. Dey neva like trus da Good Stuff, an dey wen talk any kine in front everybody bout da Boss Jesus way. So den Paul wen go way from dem. He wen take da guys dat stay tight wit Jesus wit him, an dey wen talk togedda every day inside da big room at Hale O Tyrannus. 


text:
Dey wen do dat fo two years, an all da Jewish peopo an da peopo inside Asia dat talk Greek wen hear wat da Boss Jesus wen say. Scevaʼs Boys 


text:
Dey wen take handkerchiefs an aprons dat he wen touch, an bring um by da sick peopo, an dey wen come good. An da bad kine spirits wen let da peopo go. 


text:
Had some Jewish guys dat wen go all ova an make da bad kine spirits let go da peopo. Dey wen try use da Boss Jesus name fo make da bad kine spirits let um go. Dey say, “Wit Jesus power, da guy Paul talk bout, I tell you bad kine spirits fo let go da guy.” 


text:
Den da guy dat get da bad kine spirit wen jump um, an hold um down. Den he wen bus um all up. So den dey wen all run outside da house naked an all bleeding. 


text:
Da Jewish peopo an da Greek peopo dat stay inside Efesus wen hear bout dat, an dey wen all come real scared. An dey wen get plenny respeck fo da Boss Jesus. 


text:
Befo time, plenny a dem guys wen make da kahuna. So dey wen come an pile up all dea kahuna books, an burn um in front everybody. Wen dey wen figga how plenny da books cost, wen cost um fifty tousand silva piece. 


text:
Dass how plenny peopo wen hear wat da Boss Up Dea wen say, an trus him, an wen do wat he say. Da Big Beef Inside Efesus 


text:
<pb/>Afta all dat wen happen, Paul wen tink fo go Jerusalem, an go thru Macedonia an Akaia. He say, “Afta I go ova dea, den I gotta go Rome too.” 


text:
He wen send two a his helpa guys Macedonia side, Timoty an Erastus. But he wen stay Asia side litto wile moa. 


text:
Had one guy name Demetrius dat wen make stuff from silva. He make silva tings dat look jalike da temple fo da idol kine wahine god Artemis. Da guys dat work fo him wen make plenny money. 


text:
He tell um all fo come, an da worka guys dat wen make odda stuff fo dem. An he wen say, “Eh, you guys, you know us guys get plenny money cuz a all da stuff we make. 


text:
An you guys see an hear dat dis guy Paul wen make plenny peopo trus dis odda stuff, an wen turn away plenny peopo hea inside Efesus, an all ova Asia. He say da idol kine gods da peopo make no stay gods fo real. 


text:
Cuz a dat da peopo goin talk stink bout da stuff us guys make, an mo worse, dey goin tink da temple fo da big wahine god Artemis no good. She stay awesome, an da peopo all ova Asia an da world go down an pray to her. But dese guys, bumbye dey goin wipe her out!” 


text:
<pb/>Wen da peopo wen hear dat, dey wen come plenny huhu, an wen start fo yell, “Artemis from Efesus, she get plenny power!” 


text:
Right den an dea, all da peopo inside Efesus wen come all mix up an wen make big noise. Da peopo wen grab Gaius an Aristarkus, two guys from Macedonia dat wen stay wit Paul, an dey all wen run togedda inside da stadium. 


text:
Even some a da leada guys fo Asia, dey Paulʼs friends, an dey wen send him one letta dat say, “No go inside da stadium!” 


text:
Everybody wen stay all mix up. Some guys wen yell one ting, an odda guys one nodda ting. Plenny peopo neva know how come dey wen go ova dea. 


text:
Da Jewish peopo wen push one guy name Alexander in front, an some a da peopo wen yell at him wat fo do. He wen wave his arms fo tell dem fo no make noise so he can talk. 


text:
But wen da peopo wen figga dat he one Jewish guy, dey all yell togedda fo two hours, “Artemis from Efesus, she get plenny power!” 


text:
<pb/>Den da town secretary fo Efesus wen make da peopo shut dea mouts, an say, “You peopo from Efesus! Everybody know dat Efesus town take care a da temple fo da importan wahine god Artemis, an her idol dat drop down from da sky, yeah? 


text:
You guys bring dese guys ova hea, an dey neva steal notting from da temple, an dey neva talk stink bout our wahine god. 


text:
So den, if Demetrius an his worka guys get anyting fo say agains somebody, dey can go in front da judge an da governas. Dey can make one squawk agains um ova dea. 


text:
If you get mo tings you like fo say agains dem, you gotta come togedda an do um jalike da rules say. 


text:
Cuz dis way, da army guys can bus us fo make big beef, cuz we no can tell um stay good we wen make lidis.” 


text:
Wen da big noise wen pau, Paul wen tell Jesus guys fo come by him. He wen kokua dem, an wen tell um aloha, an den wen go Macedonia. 


text:
He wen go thru Macedonia, an wen talk to da peopo ova dea an kokua dem. An den he wen go Greece side. 


text:
<pb/>He wen stay ova dea three months. He stay ready fo sail Syria side, but da Jewish guys wen make plan fo kill him, so he wen go back thru Macedonia. 


text:
Sopater from Berea, Pyrrhus boy, an Aristarkus an Sekundus from Tessalonika, Gaius from Derbe, Timoty, an Tykicus an Trofimus from Asia, dey all wen go wit him. 


text:
We wen sail from Philippi afta da spesho religious time fo da Bread Dat No Mo Yeast. Five days afta dat we wen go by da guys inside Troas, an we wen stay ova dea one week. Da Last Time Paul Go Troas 


text:
<pb/>Da first day in da week we wen come togedda fo broke bread an eat fo rememba dat Jesus wen mahke. Den Paul wen teach da peopo. Cuz he wen like go way da nex day, he wen talk till da middle a da nite. 


text:
One young guy name Eutykus wen sit by da window. He wen come sleepy wen Paul stay talk. Wen he wen sleep, he wen fall down on top da groun from three floors up. Dey wen pick um up, an jalike he mahke. 


text:
Paul wen go down dea, an throw himself on top da guy, an wen put his arms aroun him. He say, “No worry, he still stay alive!” 


text:
Den he wen go upstairs again, an wen broke da bread, an eat. He talk to dem till da sun wen come up, an den he wen go. 


text:
Da peopo wen take da young guy Eutykus home, an dey wen feel good inside cuz he alive. Paul Sail From Troas To Miletus 


text:
<pb/>Paul wen tell us guys fo go by da boat an sail aroun da poin to Assos, cuz he wen like walk ova dea. 


text:
Da nex day we wen sail from dea, an wen go Kios Island. Da nex day we wen cross ova to Samos Island, an da nex day we wen go Miletus town, da Asia mainland. 


text:
Paul wen tink fo go aroun Efesus. He no like stay Asia side, cuz he wen like go Jerusalem fo Pentecost Day fifty days afta Passova, if he can make um. Paul Tell Da Older Leadas From Efesus Aloha 


text:
<pb/>From Miletus Paul wen send somebody fo tell da older church leada guys from Efesus fo come by him. 


text:
Wen dey wen come ova dea, he wen tell um, “You guys know how I stay all da time, from da first day I wen stay wit you guys Asia side. 


text:
I wen work fo da Boss Jesus wit good heart. An I was crying, cuz da Jewish guys wen make me suffa plenny, an wen try kill me. 


text:
You guys know I no stay scared fo teach you guys all da stuff dat goin kokua you. I wen teach you guys in front all da peopo, an inside yoa house. 


text:
I tell da Jewish peopo an da peopo dat not Jewish, dat dey gotta come by God, an come sorry an like pau all da bad kine stuff dey stay do, an no do um no moa, an dey gotta trus our Boss Jesus. 


text:
But den, fo me, fo stay alive, dass notting. I ony like do everyting da Boss Jesus wen tell me fo do to da end. He wen tell me fo tell everybody da Good Stuff bout how plenny good tings God do fo us. 


text:
<pb/>“I wen go all ova da place wea you guys stay, an wen tell you guys bout how bout how peopo can get God fo dea King. I know dat none a you guys goin eva see me any moa. 


text:
Dass why I stay tell you guys today dat nobody can blame me fo anodda guy if dat guy no trus God, an cut himself off from God, 


text:
Watch out fo yoaself an fo all da peopo dat Godʼs Spesho Spirit wen give you guys fo take care dem. You guys gotta take care da church guys jalike one sheep farma take care his sheeps. Cuz da Boss Jesus wen bleed an mahke fo make dem Godʼs kids. 


text:
So watch out, you know! Rememba dat fo three years I neva stop telling all you guys day an nite bout dis stuff, an I even wen cry bout um. 


text:
<pb/>“Now, I give you guys ova to God, an I tell you fo listen to wat God say bout how he like do good tings fo peopo. All dat can make you guys come strong inside an give you guys all da good stuff God get fo all his kids. Dey stay spesho fo him. 


text:
I do all dat fo show you guys dat by dis kine hard work we gotta help da guys dat no stay strong inside. I rememba wat da Boss Jesus wen say, ‘Da guy who give, he stay mo good inside den da guy who get.’ ” 


text:
Afta us guys wen go way from dem, we wen sail strait to Cos Island. Da nex day we wen go Rhodes Island, an den Patara town, da Asia mainland. 


text:
We wen see Cyprus, an pass sout from dea, an wen go Syria. We wen go outa da boat at Tyre, wea dey wen take off all da stuffs from da boat. 


text:
We wen find da peopo dat stay tight wit Jesus ova dea, an we wen stay wit dem fo seven days. Dey wen try fo tell Paul fo no go Jerusalem, cuz Godʼs Spirit wen tell um dat. 


text:
But wen da time wen come, we wen go way from dea. All da guys an da wahines an da kids wen go wit us outside da town. An by da beach we wen go down on our knees an wen pray. 


text:
<pb/>We wen sail from Tyre to Tolemais. We wen tell da bruddas an sistas aloha ova dea, an wen stay wit dem one day. 


text:
Da nex day we wen go Cesarea. We stay Philipʼs house. He one guy dat tell peopo da Good Stuff Bout Jesus. He one a da Seven guys dey wen pick befo time fo help give da widows food. 


text:
He get four girls dat neva marry yet. God wen give da girls da power fo tell odda peopo wat God say. 


text:
He wen come by us, an wen take Paulʼs belt. He wen tie up his own hands an feet wit um, an say, “Godʼs Good an Spesho Spirit say dis, ‘Da Jewish leada guys inside Jerusalem goin tie up da guy who own dis belt lidis. An dey goin give dat guy to da peopo dat not Jews.’ ” 


text:
Den Paul say, “Why you crying an stay broke my heart? I stay ready fo get all tie up, an even fo mahke inside Jerusalem cuz I da Boss Jesus guy.” 


text:
Some a da guys from Cesarea dat stay tight wit Jesus, dey wen go wit us too. Dey wen take us Mnasonʼs house, an we wen stay ova dea. He one guy from Cyprus an one a da first guys dat wen trus da Good Stuff Bout Jesus. Paul Go See James (Da Census 6:1-21) 


text:
Paul wen give dem his aloha. He wen tell um all da stuff God wen help him fo do fo da peopo dat not Jews. 


text:
Afta dey hear dat, dey tell, “God, he awesome!” Den dey tell Paul, “Look brudda, how plenny tousand Jewish peopo wen trus da Good Stuff Bout Jesus. An dey all stick wit all da stuff da Rules say. 


text:
Dey wen hear dat you teach all da Jewish peopo dat live near peopo dat not Jews, dat dey gotta turn away from wat Moses wen write. An dey say dat you say dey no need cut skin dea kids, o do da odda stuff our peopo do. 


text:
So, dis wat we tell you fo do. Get four guys hea dat wen make one strong promise in front God, an fo dat kine promise, dey no cut dea hair from da time dey make da promise. 


text:
Now, someting wen happen dat make dea promise pau. Cuz a dat, dey gotta do da religious kine stuff fo seven days so dey can go back in front God. Afta dat, dey gotta make sacrifice an shave dea heads fo show dat da promise pau. So den, take dese guys, an go wit um fo do da religious kine stuff. You pay da money fo make da sacrifice dem guys gotta make befo dey can shave dea heads. Den all da peopo goin know dat da stuff dey wen hear bout you no stay true, but you stay do all da stuff da Rules say too. 


text:
But da peopo dat not Jews an stay tight wit Jesus, we wen awready write dem one letta. We tell um dey betta not eat da meat from da sacrifices fo da idol kine gods, o blood, o da meat from da animals dey wen choke, an no mo fool aroun.” 


text:
<pb/>Da nex day Paul wen take da guys to da temple yard fo do da stuff dey gotta do so dey can go in front God. Den he wen go inside da temple an tell da priest guys wat day da spesho time goin pau, so da priest guys can make da right offering fo da four guys. Dey Bus Paul 


text:
<pb/>Wen da seven days fo do da religious kine stuff almos pau, some Jewish guys from Asia wen spock Paul inside da temple yard. Dey wen make all da peopo like beef, an wen grab Paul. 


text:
Dey yell, “Eh! You Israel guys! Come help us! Dis da guy dat stay teach da peopo all ova da place fo go agains our peopo, an agains our Rules an our temple. One nodda ting, he wen bring guys dat not Jews inside da temple yard, an make dis place dat stay spesho fo God, all pilau so no can pray dea.” 


text:
(Dass cuz befo dey wen see Trofimus, da guy from Efesus, inside Jerusalem wit Paul, an dey wen tink Paul wen bring him inside da temple yard.) 


text:
<pb/>All da peopo from Jerusalem wen come all mix up, an dey wen come running from all ova da place. Dey wen grab Paul, an wen drag him from da temple yard. An right den an dea da priest guys wen shut da temple gates. 


text:
Da peopo stay trying fo kill him, an da main captain fo da Rome army guys wen hear dat all da peopo from Jerusalem stay make big beef. 


text:
Right den an dea he wen take some captains an odda army guys an dey wen run by da peopo. Wen da guys dat stay make big beef wen spock da main captain an da army guys, dey wen pau bus up Paul. 


text:
Da main captain wen come an wen bus Paul, an tell da guys fo tie um up wit two chains. Den he aks, “Who dis guy? Wat he wen do?” 


text:
Some guys wen yell one ting, an some odda guys anodda ting. Da main captain no can find out da trut bout wat wen happen. So he wen tell da guys fo take Paul inside da army place. 


text:
<pb/>Da army guys wen start fo take Paul inside da army place, an he wen tell da main captain, “Eh, try listen to me!” Da captain say, “You talk Greek? 


text:
You not da guy from Egypt dat wen start one big beef befo time, an wen take four tousand rebel guys inside da boonies?” 


text:
<pb/>Paul say, “No, I not! I one Jewish guy. I wen born Tarsus, Cilicia side. I one citizen from dat big town. Try let me talk to da peopo.” 


text:
<pb/>Da main captain wen let um talk, an Paul wen stand on top da steps, an wen wave his hand to da peopo. Wen dey pau yell, he wen talk to dem in local talk.<pb/>


text:
Wen dey hear dat he wen talk da local language to dem, den dey wen pau yell, an wen listen. Den Paul say, 


text:
<pb/>“I one Jewish guy. I wen born Tarsus town, Cilicia side. But I wen grow up ova hea inside Jerusalem. I wen go school hea, an Gamaliel was my teacha. I learn all da stuff from our ancesta guys rules, an I wen go all out fo God jalike all you guys dat stay hea now. 


text:
Da peopo dat stay tight wit dis Jesus Way, I wen make um suffa an wen kill um. I wen bus da guys an da wahines an wen throw um inside da jail. 


text:
Da Head Priest guy an all da main leada guys, dey can tell you guys dat dis stay true. I even wen get lettas from dem fo da Jewish peopo Damascus side, dat say I get da right fo bring back Jesus guys to Jerusalem, fo throw um inside da jail an make um suffa. An I wen go ova dea fo do dat. Paul Tell Da Peopo He Wen Change 


text:
<pb/>“Den wen almos noon time I wen come near Damascus, an right den an dea had one big light from da sky dat wen flash aroun me. 


text:
I wen fall down on top da groun, an I hear one voice dat tell me, ‘Saul! Saul! How come you make me suffa?’ 


text:
I say, ‘Wat I gotta do, Boss?’ An da Boss tell me, ‘Stand up an go Damascus. Ova dea dey goin tell you all da stuff you gotta do.’ 


text:
My friends wen take my hand an wen lead me inside Damascus, cuz da light stay so bright I wen come blind an no can see notting. 


text:
<pb/>“One guy name Ananias wen come by me. He go all out fo do all da stuff Godʼs Rules say, an all da Jewish peopo ova dea get respeck fo him. 


text:
He say, ‘Our ancestas God wen pick you fo know wat he like do, an fo see Christ, da Guy Dat Stay Right, an fo hear wat he say. 


text:
An now, wat you waiting fo? Stand up, go get baptize. An all da bad kine stuff you wen do, da Boss goin clean um up an throw um away, cuz you aks him fo help you.’ Paul Gotta Tell Da Peopo Dat Not Jews 


text:
<pb/>“I wen go back to Jerusalem, an I stay praying inside da temple. I wen see someting jalike one dream, an see da Boss talking. 


text:
He tell me, ‘Hurry up! Go way from Jerusalem right now, cuz dey no goin like da stuff you say bout me!’ 


text:
I tell him, ‘Boss, dey know I wen go from one Jewish church to anodda fo throw da peopo dat stay trus you inside jail, an bus um up. 


text:
An wen dey kill da guy Stephen dat wen talk fo you, I wen stand dea an tell um, “Dass good!” an I wen take care da clotheses fo da guys dat stay killing him.’ 


text:
<pb/>Da peopo wen listen to Paul till he say dat. Den dey wen start fo yell, “Kill um! Mo betta he no stay no moa!” 


text:
Da main captain fo da Rome army guys wen tell his guys fo take Paul inside da army place. Da captain wen tell um fo whip him real hard, an fo make him talk so da captain can know how come da peopo wen yell at him lidat. 


text:
Wen dey wen stretch him out fo whip him real hard, Paul wen tell da captain dat stay dea, “Dis okay in da rules fo da Rome peopo? fo you fo whip one guy dat get da same rights jalike da Rome peopo? even one guy dat neva do notting wrong?” 


text:
<pb/>Wen da captain hear dat, he wen go an tell da main captain, “Wat you goin do? Dis guy get da same rights jalike da Rome peopo!” 


text:
<pb/>Da main captain wen go by Paul an tell, “Eh, tell me, you get da same rights jalike one Rome guy, o wat?” Paul say, “Dass right.” 


text:
<pb/>Den da main captain wen say, “I wen pay plenny money fo get da same rights jalike one Rome guy.” Paul say, “But I wen born wit da same rights jalike one Rome guy.” 


text:
Right den an dea da guys dat wen start fo make him talk wen go outside. Da main captain, he come scared wen he wen know dat he wen tie up Paul wit chains, an Paul one guy dat get da same rights jalike one Rome guy. Paul In Front Da Main Leadas 


text:
<pb/>Da nex day da main captain wen like find out fo real kine, why da Jewish guys wen poin finga at Paul. He wen let him go outa jail, an tell da main priest guys an all da main leada guys fo come togedda. Den he wen bring Paul, an put him in front dem.<pb/>


text:
Paul wen look strait at da main leada guys an say, “My bruddas, I know dat I wen do all da stuff God wen like me fo do wit good heart even till today.” 


text:
<pb/>Wen he say dat, Ananias da Head Priest guy wen tell da guys standing by Paul fo slap Paulʼs mout. 


text:
Den Paul tell him, “God goin hit you. You jalike one wall dey wen cover wit white kine paint. You sit dea fo judge me jalike Godʼs Rules say, but den, you broke Godʼs Rules too, cuz you tell da guys fo slap me!” 


text:
<pb/>Paul say, “Bruddas, I neva know he da Head Priest guy. Da Bible say, ‘No talk bad bout da leada fo yoa peopo.’ ” 


text:
<pb/>Den Paul wen figga dat some a dem was Sadducee guys an da oddas was Pharisee guys. So he wen yell inside dea, “My bruddas, I one Pharisee guy, an one Pharisee guyʼs boy. Dey stay bring me in front da main leadas cuz I stay waiting an I believe dat we goin come back alive from mahke.” 


text:
<pb/>Wen he say dat, da Pharisee guys an Sadducee guys ova dea wen start fo make argue, an dat wen make um split up. 


text:
Cuz da Sadducee guys say dat nobody goin come back alive from mahke, an no mo angel guys, an no mo spirits. But da Pharisee guys believe all dat stuff. 


text:
Dey wen make big noise, an den some a da Pharisee teacha guys dat teach Godʼs Rules wen stand up an wen make argue real hard. Dey say, “We no can find notting wrong wit dis guy. Maybe one spirit o one angel guy wen talk to him.” 


text:
Dey wen make argue even mo hard, an da main captain wen tink dey goin broke up Paul. He wen tell his army guys fo go down, take Paul away from dem, an take him inside da army place. 


text:
<pb/>Da nex nite da Boss wen stand by Paul an say, “No scared! Be strong! Jalike you wen tell da peopo bout me inside Jerusalem, you goin tell um bout me inside Rome too.” Dey Try Kill Paul 


text:
<pb/>Wen da sun wen come up, da Jewish guys wen come togedda an wen make plan bout Paul. Dey make promise dat dey no goin eat o drink notting till dey pau kill him. 


text:
Dey wen go by da main priest guys an da older leadas an say, “We wen make one strong promise dat we no goin eat notting till we kill Paul. 


text:
So you an da main leada guys go tell da main captain fo bring him in front you, an you ack jalike you like find out mo stuff bout wat he wen do. An we stay ready fo kill him befo he come ova hea.” 


text:
Den Paul wen tell one a da captains fo come, an he tell him, “Take dis young guy by da main captain. He get someting fo tell him.” 


text:
<pb/>So den he wen take da young guy by da main captain, an say, “Paul, da prisona guy, he tell me fo bring dis young guy by you, cuz he like tell you someting.” 


text:
<pb/>Da main captain wen take da young guy by da hand, an wen take him by da side, an say, “Wat you like tell me?” 


text:
<pb/>He say, “Da Jewish guys wen make plan. Dey goin tell you fo bring Paul in front da main leada guys tomorrow. Dey goin ack jalike dey like find out mo stuff bout him. 


text:
No do wat dey say, cuz mo den forty guys stay hiding an waiting fo um. Dey wen make one strong promise dat dey no goin eat o drink notting till dey pau kill um. Dey stay ready now. Dey waiting fo you fo do wat dey say.” 


text:
<pb/>Da main captain say, “No tell nobody dat you wen tell me dis.” An he wen let him go. Dey Send Paul By Felix, Da Governa 


text:
<pb/>Den da main captain wen tell two a his captains fo come, an wen tell um, “Go get two hundred army guys ready, an seventy guys riding horses, an two hundred guys wit spears fo go Cesarea nine clock tonite. 


text:
Go get horses fo da guy Paul, so dey can take him by Felix da Governa, an notting goin happen to him.” 


text:
Da Jewish guys wen grab dis guy Paul, an dey almos wen kill him, but I wen come wit my army guys fo take him outa dea. Cuz I find out dat he get da same rights jalike one Rome guy. 


text:
An I wen like know how come dey poin finga at him, so I bring him in front da main Jewish leada guys. 


text:
I wen find out dat he neva do notting wrong. Dey say he wen do stuff agains dea rules, but I neva find notting fo say he gotta mahke o go jail. 


text:
Wen I know dat dey wen make plan fo kill him, right den an dea I wen send him by you. An I tell da guys dat poin finga at um fo come tell you bout um.” 


text:
<pb/>Da army guys wen do wat he wen say. Dey wen take Paul wit dem dat nite, an wen bring him Antipatris side. 


text:
Wen da guys on horses wen come to Cesarea, dey wen give da letta to da governa, an give Paul to da governa too. 


text:
<pb/>Da governa wen read da letta, an wen aks him wea he come from. Wen he hear dat Paul stay come from Cilicia, 


text:
he say, “I goin listen to you wen da guys come dat poin finga at you.” Den he wen tell da guys fo take Paul ova to Herodʼs palace an guard him ova dea.<pb/>


text:
Afta five days da Head Priest guy Ananias wen go down to Cesarea wit some a da older leadas. Had one guy name Tertullus dat wen talk fo da Jewish guys. Dey wen poin finga at Paul in front Governa Felix. 


text:
Den dey tell Paul fo come, an Tertullus wen tell Governa Felix, “Yoa Honor, long time you wen lead us an we stay good wit you. You wen do good stuff fo our peopo. 


text:
We know dat dis guy stay making trouble. He stay make da Jewish peopo like beef all ova da world. He da leada fo da peopo dat stick wit Jesus from Nazaret. 


text:
He even wen try make da temple pilau so no can pray dea. So we wen grab him. [We wen like bring him in front one judge jalike our Rules say, 


text:
He wen tell us dat we gotta come in front you.] You can aks him yoaself, an you goin find out all da stuff we saying agains dis guy.” 


text:
An da Jewish guys wen poin finga at Paul too, an say dat all da stuff Tertullus wen say, stay true. Paul Talk In Front Felix 


text:
<pb/>Da governa wen tell Paul fo talk. An Paul wen say, “Yoa Honor, I know dat fo long time you stay judge fo da Israel peopo. So I stay good inside fo tell you da true stuff bout me. 


text:
You can check all dis stuff out. Twelve days befo dis I wen go Jerusalem fo go down an pray to God dea. 


text:
Da guys dat poin finga at me neva find me making argue wit nobody inside da temple. I neva make da peopo like beef inside da Jewish churches o odda place inside Jerusalem. 


text:
Dass true I go down an pray in front da God fo our ancesta guys. I stick wit da Jesus Way. But dese guys, dey say dass one fake way. I trus all da stuff Moses wen write down inside da Jewish Rules, an wat da guys dat wen talk fo God befo time wen write down too. 


text:
I stay trus an wait fo God jalike dese guys. We trus dat da guys dat stay doing da right tings an da guys dat no do wass right, dey all goin come back alive from mahke. 


text:
<pb/>“Long time I stay odda places, an den I wen come back to Jerusalem fo bring money fo my peopo, fo da poor peopo, an fo make sacrifice inside da temple. 


text:
I wen make myself right fo go inside da temple, an dese guys wen find me ova dea inside da temple yard making lidat. Neva have plenny peopo dea, an I neva make trouble. 


text:
But get some Jewish guys from Asia side ova dea. Dey neva even come ova hea fo tell you how come dey poin finga at me. If dey get someting agains me, let um come ova hea in front you an tell um. 


text:
An da guys dat stay hea, let um say wat wrong ting dey tink I wen do. Dey neva tell dat wen I wen stand in front da main leadas. 


text:
Da ony ting, wen I wen stand in front dem I wen say, ‘Dey poin finga at me today cuz I trus dat we all goin come back alive from mahke.’ I tink dass wat dey say agains me.” 


text:
<pb/>Felix da Governa, he wen know plenny stuff bout da Jesus Way. So he wen tell um dey can go home. He wen say, “Wen Lysias, da main captain, come, I goin take care dis stuff.” 


text:
He tell da captain fo watch Paul, an no tie him up, an let his friends come take care him. Paul In Front Felix an Drusilla 


text:
<pb/>Afta litto wile Governa Felix wen come wit his wife Drusilla. She one Jew. Felix tell da guards fo bring Paul, an Felix listen to him. Paul wen tell Felix bout how gotta trus Jesus Christ, da Spesho Guy God Wen Send. 


text:
Paul say dat we gotta get um right wit God, an do da right stuff, an we all goin stand in front God da Judge. Den Felix wen come scared, an he say, “Dass nuff fo now! You can go. Wen I like, I goin tell you fo come one mo time.” 


text:
An he wen tink dat bumbye if he wait, Paul goin give um some money. So plenny times he wen tell Paul fo come an talk wit him. 


text:
<pb/>Two years lata, Porcius Festus wen take Governa Felix place, but Felix wen like do someting fo da Jewish peopo, so he wen leave Paul inside jail.<pb/>


text:
Governa Festus wen come Cesarea side fo take charge, an three days lata he wen go from Cesarea to Jerusalem. 


text:
Dey wen beg Festus fo do someting fo dem. Dey wen like him fo bring Paul to Jerusalem, cuz dey like kill him wen he stay coming. 


text:
Make some a yoa leada guys go wit me, an dey can poin finga at him ova dea, if he wen do someting wrong.” 


text:
<pb/>Festus wen stay ova dea eight o ten days, an den he wen go back Cesarea. Da nex day he wen sit down on top da judge chair, an wen tell um fo bring Paul in front him. 


text:
Paul wen come, an da Jewish guys dat wen come from Jerusalem wen stand aroun Paul, an wen poin finga at him real hard. But dey no can prove notting. 


text:
<pb/>Festus wen like do someting fo da Jewish guys, so he wen tell Paul, “You like go Jerusalem an stand in front me ova dea fo tell bout all dis stuff?” 


text:
<pb/>Paul say, “I goin stand in front King Cesar. Dass da right place. I neva do notting wrong fo da Jewish peopo. An you know dass true. 


text:
If I wen do someting wrong so I gotta mahke, I goin take dat. But if da stuff dey say agains me no stay true, nobody get da right fo hand me ova to dem. I going in front King Cesar!” 


text:
<pb/>Festus wen talk to his guys, an den he say, “You wen aks fo go in front Cesar. Kay den. Dass wea you going!” Paul In Front King Agrippa An Queen Bernice 


text:
Cuz dey goin stay ova dea long time, Festus wen tell King Agrippa bout Paul. He say, “Get one guy ova hea dat Governa Felix wen leave inside jail. 


text:
Wen I wen go Jerusalem, da main priest guys an da older leadas fo da Jews wen poin finga at him, an say I gotta punish him. 


text:
I wen tell um dat da Rome peopo no hand ova anybody befo he stand in front da judge, an den dey can poin finga at him an he can talk fo himself. 


text:
Wen dey come ova hea by me, right den an dea I neva wait, but I wen sit on top da judge chair da nex day. An I wen tell um fo bring da prisona in front me. 


text:
Wen da guys dat poin finga at him wen stand up fo talk, dey neva say notting I wen tink dey goin say. 


text:
But dem guys believe one way an Paul believe one nodda way, an dey wen make argue bout dat, an bout one mahke guy name Jesus, dat Paul say he still stay alive. 


text:
I neva know how fo check out all dat stuff, dass why I wen aks him if he like go Jerusalem an stand in front da judge ova dea. 


text:
But Paul say he like go in front da Big King Cesar. So, I wen tell da army guys fo guard him till dat time come.” 


text:
<pb/>King Agrippa wen tell Governa Festus, “I like listen to dis guy.” Festus say, “Tomorrow you goin hear him.” 


text:
<pb/>Da nex day King Agrippa an Queen Bernice wen come all dress up an make big show. Dey wen go inside one big place wit all da main captains an da main leada guys fo da town. Festus tell da guys fo bring Paul inside, an dey wen bring him. 


text:
Festus say, “King Agrippa, an all you guys dat stay hea wit us, hea da guy! All da Jewish peopo wen tell me bout him inside Jerusalem an ova hea inside Cesarea. Dey wen yell dat he gotta mahke right now. 


text:
But I neva find notting he wen do dat he gotta mahke. But he wen aks fo go in front King Cesar, so I say he can go ova dea Rome side. 


text:
But I no mo notting fo write down bout him in one letta fo send da Boss Cesar. Dass why I wen bring him in front all you guys, an even mo in front you, King Agrippa, so you can check him out, an den I can write down someting. 


text:
Cuz I tink no stay good fo send one prisona ova dea if I no can say how come dey poin finga at um.”<pb/>


text:
<pb/>“Yoa Honor King Agrippa, I tink dass good fo me fo stand in front you today fo talk fo myself agains all da stuff da Jews wen say agains me. 


text:
I know dat you know all da ways da Jewish peopo do stuff, an all da stuff dey make argue bout. Dass why I beg you fo try listen to me till I pau talk. 


text:
<pb/>“All da Jewish peopo know how I wen make from small kid time, from my own country Tarsus side, an inside Jerusalem. 


text:
Long time dey know me. I wen do all da stuff jalike one Pharisee guy. Dey can tell you, if dey like, dat I wen do even da small stuff an da hard stuff inside da Jewish Rules. 


text:
An now I stay standing ova hea in front you cuz I trus an wait fo da stuff God wen promise our ancesta guys, az why. 


text:
Dass da real stuff our twelve ohana stay waiting fo. Dey work fo God day an nite so dey can see um. Yoa Majesty, da Jewish guys stay poin finga at me cuz we trus an wait fo dis. 


text:
<pb/>“Befo time, I wen tink dat I gotta do all da kine stuff fo stand up agains da guy name Jesus from Nazaret, jalike dem. 


text:
An dass wat I wen do inside Jerusalem. Da main priest guys wen give me da power, an I wen throw plenny peopo dat stay spesho fo God inside jail. An I wen vote dat dey gotta mahke. 


text:
Plenny times I wen go from one Jewish church to da odda fo punish um, an I wen try fo make um talk stink agains God. I wen come plenny huhu wit dem, an I even wen go da towns far away fo make um suffa. Paul Say Dat He Wen Change 


text:
<pb/>“Dass why one time I stay going Damascus. Da main priest guys wen give me da power an wen tell me fo go afta da Christian peopo. 


text:
Yoa Majesty, noon time I stay going on da road, an I wen spock one light from da sky. Da light stay mo bright den da sun. An wen flash all aroun me an my friends. 


text:
We all wen fall down on top da groun, an I wen hear one voice dat wen talk in local talk, ‘Saul, Saul, why you make me suffa? You ony stay hurting yoaself.’ 


text:
Now stand on yoa feet. I wen come fo pick you fo work fo me an fo tell odda peopo wat you wen see an wat I goin show you. 


text:
I goin take you away from yoa own peopo an from da guys dat not Jews, so dey no kill you. I goin send you 


text:
fo open dea eyes an fo turn um away from da dark kine stuff to da light; fo turn um away from da Devilʼs power an turn um to God. Den I goin let um go, an hemo dea shame fo all da bad kine stuff dey do, an dey can come togedda wit all da peopo dat trus me an come spesho an good fo me.’ Paul Tell Bout His Work 


text:
First I wen go by da peopo inside Damascus, an den inside Jerusalem an all ova Judea. An I wen tell da peopo dat not Jews too dat dey gotta come sorry fo all da bad kine stuff dey do, an turn to God. An dey gotta show dat dey sorry fo real by da stuff dey do. 


text:
But God wen help me everytime till now. So I stand hea an tell da small peopo an da big peopo. I ony say da stuff da guys dat wen talk fo God an Moses wen say goin happen. I no say odda stuff. 


text:
I tell um dat da Spesho Guy God Wen Send gotta suffa. An he da first Guy fo come back alive from mahke. An he goin tell his own peopo an da peopo dat not Jews bout Godʼs light.” 


text:
<pb/>Den Governa Festus wen butt in an wen yell, “Paul, you stay pupule! All da stuff you wen learn stay making you pupule!” 


text:
I know dat you, da king, know bout dis stuff, an I can talk strait to you. I know dat you know all bout dis stuff dat wen happen, cuz neva happen in one corner. 


text:
<pb/>Den Agrippa wen tell Paul, “You tink dat in dis litto bit time you goin make me come one Christian?” 


text:
<pb/>Paul wen say, “Litto bit time o long time. I pray an aks God dat you an all da peopo dat stay listening to me now goin come jalike me -- but not tie up wit chains lidis.” 


text:
Dey wen go outa da room, an wen tell each odda, “Dis guy neva do notting wrong dat say he gotta mahke o go jail.” 


text:
An Agrippa wen tell Festus, “If dis guy neva aks fo stand in front da Big King Cesar, we wen let him go.”<pb/>


text:
Da leadas say we goin sail Italy side, an dey wen hand ova Paul an some odda prisona guys to one captain name Julius from Cesarʼs army guys. 


text:
We wen go inside one boat from Adramytium dat stay ready fo sail da port towns on da Asia coast, an we wen go out on da ocean. Aristarkus from Macedonia, Tessalonika side, wen go wit us. 


text:
Da nex day we wen come Sidon, an we wen go on top da land. Julius wen like do someting good fo Paul, an he wen let um go by his friends so dey can take care him. 


text:
We wen go from ova dea out on da ocean again an wen pass near Cyprus Island on da leeward side, cuz da wind wen blow agains us. 


text:
We wen sail da deep ocean by da Cilicia an Pamfylia coast, an wen come Myra, Lycia side, an wen go on top da land. 


text:
Ova dea da captain wen find one boat from Alexandria dat stay going Italy side, an he wen put us on top um. 


text:
<pb/>Plenny days we wen go slow, an had hard time fo come by Knidus Island. Da wind neva let us go da way we like, so we wen sail by Crete Island, leeward side, unda Salmone Head. 


text:
We wen get hard time wen we wen go by da coast side. An we wen come by one place dey wen call “Safe Harbor” near Lasea town. 


text:
<pb/>We wen lose plenny time, an da Spesho Day Fo Pray An No Eat wen come awready. Da ocean wen stay too rough fo sail dat time. So Paul wen tell um, 


text:
“Eh, you guys. We betta not sail. I can see dat bumbye we goin get rough time. We goin lose da boat an all da stuffs, an all us too.” 


text:
Dat port town no stay good fo da winta time, an almos all da guys wen tink mo betta fo go. Dey wen trus dat dey can come to Phoenix an stay ova dea winta time. Phoenix one port town Crete side dat face da soutwest an da nortwest. Da Storm On Da Ocean 


text:
<pb/>One soft wind wen start fo blow from da sout, an dey tink dass da one dey need. So dey wen pull up da anchor an wen sail close by da Crete coast. 


text:
afta litto wile one real strong wind wen blow on um from da island. Dat wind dey name “Da Norteast.” 


text:
Da storm wen grab da boat, an dey no can handle da boat in da wind, so den we wen give up, an da wind wen blow us. 


text:
Wen we wen pass by one small island name Cauda, on da leeward side, we almos no can bring da litto boat up. 


text:
Da guys wen bring um up on top da big boat, an dey wen tie da ropes good aroun da big boat fo hold um togedda. Dey scared dat dey goin scrape on da sand by Syrtis inside Africa. Dey wen put out da sea anchor an wen let da boat go wit da wind. 


text:
Da wind wen pound us real hard, an da nex day da guys wen start fo throw da stuffs ova inside da ocean. 


text:
Plenny days da sun an da stars neva come out, an da storm still was going strong. An den we wen give up an tink we no goin come outa dis. 


text:
<pb/>Da guys neva eat plenny days, an den Paul wen stand up in front dem an say, “Eh, you guys, you neva like listen to me wen I say we betta not sail from Crete. If you guys wen listen, we neva get all dis trouble an lose all da stuffs. 


text:
I stay tight wit God an work fo him, you know. Last nite one angel messenja guy from God wen stand by me. 


text:
He say, ‘No scared, Paul. You gotta stand in front da Big King Cesar. God doing plenny good kine stuff fo you, an now he goin let all da guys dat sail wit you come outa dis okay. Dey no goin mahke.’ 


text:
<pb/>Nite numba fourteen, da wind still wen blow us across da Adriatic Ocean. Bout midnite da sailor guys wen tink dey coming near one land. 


text:
Dey wen drop one line an wen find out dat da water stay one hundred an twenty feet deep. Afta litto wile dey wen find out dat da water stay ninety feet deep. 


text:
Dey wen come scared dat da wind goin pound us agains da rocks, an dey wen put down four anchors from da stern an wen pray dat da day time can come fast. 


text:
Da sailor guys wen try fo escape from da boat, an wen put da litto boat down inside da ocean. Dey wen ack like dey putting down da anchors from da front a da big boat. 


text:
Den Paul wen tell da captain an da army guys, “If dese guys no stay by da boat, you no goin come outa dis.” 


text:
<pb/>Jus befo da sun wen come up, Paul wen beg da guys fo eat. He say, “Fourteen days you guys wen wait, an you neva eat notting. 


text:
Now I beg you guys fo eat someting. You need um fo stay alive. You guys no goin lose even one hair from yoa head.” 


text:
Wen he wen say dat, he wen take some bread an wen tank God in front all dem. Den he wen broke um an wen start fo eat. 


text:
Wen dey wen eat all da stuff dey wen like, dey wen throw da grain inside da ocean an wen make da boat mo light. Da Boat Bus Up 


text:
<pb/>Wen da sun wen come up, dey neva know da land wea dey was. But dey wen spock one bay an one sandy beach. Dey wen tink stay mo betta fo make da boat eat it ova dea. 


text:
Dey wen cut da ropes fo da anchors an wen leave um inside da ocean. Same time dey wen hemo da ropes from da ruddas. Den dey wen raise all da sails in front to da wind an wen steer um to da beach. 


text:
But da boat wen hit one side current. Da front wen come stuck an no can move. Da back wen come all bus up cuz da surf wen pound um. 


text:
But da captain wen like take Paul outa dea alive, so he neva let um. He wen tell da guys dat can swim fo jump ova inside da ocean first an swim to da land. 


text:
He wen tell da odda guys fo hang on da boards o da pieces from da boat. Dass how all da guys wen come to da land, an nobody wen mahke.<pb/>


text:
Da local peopo wen show us plenny aloha. Dey wen make one fire an tell us fo come cuz stay raining an cold. 


text:
Paul wen bring some wood fo da fire. Wen he put um on top da fire, one snake wen come outside da wood, cuz stay hot. Da snake wen grab Paulʼs hand. 


text:
Wen da local peopo wen spock da snake hanging from Paulʼs hand, dey wen tell each odda, “Eh, fo shua dis guy wen kill somebody. He wen get outa da ocean okay, but da gods no goin let um stay alive.” 


text:
Da peopo wen tink he goin swell up o mahke fast. Dey wen wait plenny, an dey neva see notting funny kine happen. So dey wen change dea mind an say, “Eh! Must be he one god!” 


text:
<pb/>Had one big place near dea fo da governa fo da island, his name Publius. He wen show us aloha an tell us fo come inside his house. We wen stay dea fo three days, an he wen take care us real good. 


text:
His fadda stay sick in bed. He get one feva an da runs. Paul wen go by him an pray an put his hands on top um, an he wen make um come good. 


text:
Dey wen give us plenny stuffs, cuz dey get respeck fo us. Wen we was ready fo sail, dey wen give us all da stuffs we wen need. From Malta To Rome 


text:
<pb/>Afta three months we wen sail on top one boat dat wen stay by Malta Island all winta. Da boat wen come from Alexandria an had da twin gods Castor an Pollux on da front. 


text:
We wen sail from dea an wen come Regium. Da nex day da sout wind wen come, an da nex day we wen come Puteoli. 


text:
Ova dea we wen meet some bruddas. Dey wen tell us fo come stay dea house fo one week. An den we wen go way from dea fo go Rome. 


text:
Da bruddas ova dea wen hear dat we stay coming, an dey wen come to da Appius Market an da Three Taverns fo meet us. Wen Paul wen spock dem, dat wen kokua him, an he wen tank God. Inside Rome (Isaiah 6:9-10) 


text:
<pb/>We wen go inside Rome, an dey wen let Paul stay inside one place by himself, an one army guy wen guard um. 


text:
<pb/>Afta three days Paul wen tell da leadas fo da Jewish peopo fo come. Wen dey wen come, Paul wen tell um, “My bruddas, I neva do notting agains our peopo o agains our ancesta guys ways. But dey wen bus me inside Jerusalem an hand me ova to da Rome guys. 


text:
Da Rome guys wen aks me plenny stuffs, an dey wen like let me go, cuz I neva do notting dat say I gotta mahke. 


text:
But da Jewish guys neva like dem fo let me go, so den, I wen say I gotta come in front da Big King Cesar. But I no mo notting fo poin finga at my peopo. 


text:
So I wen tell dese guys I like talk to you. I trus God dat he goin take da Israel peopo outa da bad kine stuff dey stay in. Dass why dey wen tie me up wit dis chain.” 


text:
<pb/>Da Jewish guys wen say, “We neva get no lettas from Judea bout you. An da bruddas dat wen come from ova dea neva say notting stink bout you. 


text:
But we like listen to wat you say. We know dat da peopo all ova da place stay talking agains dis stuff you teach.” 


text:
<pb/>Den dey wen say dey goin come togedda one spesho day. An dat time even mo peopo wen come to da place wea Paul stay. Wen da sun come up till da sun go down he wen tell um all da stuff bout how dey can get God fo dea King. He wen try help um fo trus da Good Stuff Bout Jesus. He start wit da stuff Moses wen write down inside da Rules, an den he talk bout da odda guys dat wen talk fo God befo time. 


text:
Dey wen go way an make argue wit each odda. But first Paul wen say, “Godʼs Spesho Spirit wen tell yoa ancesta guys da trut! Isaiah wen talk fo him 


text:
an say,<pb/>‘God wen tell me fo go by dis peopo an say,<pb/>“You guys goin hear, But you no goin undastan.<pb/>You guys goin see, But you no goin see fo real.<pb/> 


text:
Cuz dis peopo hard head, Dea ears no can hear good.<pb/>Dey close dea eyes, Cuz dey no like see fo real.<pb/>Dea ears no like hear fo real. Inside dey no like undastan fo real.<pb/>Dey no like change so I can make um come good.” ’ Dass wat Isaiah wen say.” 


text:
<pb/>Paul say, “I like you guys know dat God send his guys by da peopo dat not Jews, so he can take dem outa da bad kine stuff dey do. An dey goin listen!” 


text:
<pb/>Fo two years Paul wen stay ova dea inside one house he wen rent. He wen show aloha fo all da peopo dat wen come by him. 


text:
He wen teach um how dey can get God fo dea King an all bout da Boss Jesus, da Spesho Guy God Wen Send. He not scared fo tell um, an nobody wen try make him shut up.<pb/>


text:
Dis letta fo all da peopo dat stay spesho fo God, all da brudda an sista guys inside Colosse dat trus Christ an stay tight wit him. Dis letta from me, Paul, an from brudda Timoty too. I one a da messenja guys Jesus Christ wen go send all ova fo tell everybody wat God say, cuz dass wat God like. I like God our Fadda do plenny fo you guys, an make yoa hearts rest inside. Paul Tank God Fo Da Colosse Peopo 


text:
We pray lidat cuz wen hear dat you guys trus Jesus Christ, an dat you guys get plenny aloha fo all da peopo dat stay spesho fo God. 


text:
You guys stay lidat, cuz you guys know God get someting good fo you guys up dea wit him in da sky. Dass why you guys trus God, cuz you guys wen hear da Good An True Stuff From Him. 


text:
Dass da Good Kine Stuff From God dat you guys wen hear awready. All ova da world get mo an mo plenny peopo dat go stay trus dis Good Stuff, an dat make um do good tings fo each odda, jalike da first time wen you guys wen hear um an undastan um, same ting. Dass wen you wen find out da trut fo shua, how God like do plenny fo you guys. 


text:
You wen learn um from Epafras. He one worka fo God jalike me an Timoty, an we get plenny aloha fo Epafras. Christ wen give him da job fo help you guys, an you guys no need worry notting. He stay do good job. 


text:
<pb/>Dass why we still yet stay praying fo you guys, from da first time Epafras wen tell us how you guys stay. We aks God fo give you guys all da tings you guys need fo find out wat he like you guys fo do. Den you guys can get good tinking fo do da right ting, an Godʼs Spirit goin help you guys undastan da whole ting. 


text:
Den, make shua you guys ack jalike you guys da Bossʼs kids. Dat goin make da Boss feel good. Den everytime you guys do someting, you guys can do good tings, an know God mo betta, 


text:
an get mo strong inside from Godʼs awesome kine power, dat goin make you guys handle any kine, an hang in dea long time. 


text:
<pb/>Den you guys can tank da Fadda, an feel real good inside. He wen make us his kids, so we can get da good stuff he goin give all his kids, da peopo dat stay spesho fo God. He wen take us outa da dark, so we no gotta do da bad kine stuff no moa, an wen take us wea Jesus stay inside da light, an make him our King. Jesus Godʼs Boy, an his Fadda get love an aloha fo him. 


text:
Jesus da One wen go cut us guys loose, so we no gotta do any kine bad tings no moa. He wen hemo da shame we get fo da bad kine stuff we wen do. Who Da Spesho Guy God Wen Send? Wat He Do?<pb/> 


text:
Jesus stay jalike God, Jalike one picha fo show how God stay, no matta no can see God.<pb/>Jesus da numba one Guy in charge a everyting God wen make. 


text:
Jesus was in charge wen God wen make everyting -- Inside da sky an inside da world,<pb/>Da tings we can see an da tings we no can, Da kings, da bosses,<pb/>Da leadas, da peopo wit power. Everyting God wen like make,<pb/>He wen make um fo Jesus, An Jesus wen do da work.<pb/> 


text:
He stay da Boss fo da church peopo, Jalike da head stay da boss fo da body. He da One who wen go start everyting. He da first an da main One dat wen come back afta he wen mahke. Dass why he da numba one Guy fo everyting. 


text:
Cuz Jesus wen bleed an mahke on top da cross, all da beef an da hassles peopo get wit God stay all pau. Cuz Jesus wen bleed an mahke jalike he one sacrifice, God wen bring back everyting an everybody da same side wit himself -- everyting dat stay inside da world an inside da sky. 


text:
But now Christ stay make everyting go back da same side wit God, cuz Christ wen go mahke, his body, everyting. Dass how he can make you guys good an spesho fo God, an nobody can poin finga an blame you guys, da way he see you guys. 


text:
Ony one ting, you guys gotta hang in dea, an trus God solid kine. Den nobody can make you guys trus odda stuffs, an make you guys stop trussing da Good Stuff From God dat you guys wen hear, dat you guys stay waiting fo come. Get guys dat stay tell everybody all ova da world da Good Stuff From God. Eh, me too, Paul, I stay helping tell dat Good Stuff From God. How Paul Work Fo Help Godʼs Peopo 


text:
<pb/>Christ wen suffa plenny, an right now I stay suffa plenny too. But no matta I stay suffa, my heart stay plenny good inside. If still yet get peopo who gotta suffa, I like be da one fo suffa plenny fo dem, jalike Christ wen suffa, cuz dey stay inside Christ ohana, you know, da church. 


text:
I one worka guy fo da church guys, cuz dass my kuleana dat God wen give me, fo teach you guys everyting God say. 


text:
From da first time dat had peopo on top dis earth, weneva dey hear wat God say, dey no undastan um, jalike get stuff dat stay secret. But now he let da peopo dat stay spesho fo him see um an undastan um. 


text:
God wen like make his peopo know all da stuff dat was secret befo time. Dat secret stay plenny awesome fo all da diffren peopos all ova da world. Dis da awesome secret: Christ stay tight wit you guys, an dass how you guys goin stay shua dat he goin do all dis awesome stuff fo you guys, dass mo betta den good, an dass wat we stay waiting fo. 


text:
<pb/>We stay telling everybody bout Jesus. We tell dem how dey gotta make. We use everyting we know fo teach dem, so dey can come mo strong inside cuz dey stay tight wit Christ all da way. 


text:
Dis why I like work hard fo you guys. Cuz God stay work inside me, I can do um, an he get all da power.<pb/>


text:
I like you guys know all da hard work I stay doing fo you guys dat stay Colosse, an fo da peopo dat stay Laodicea, an even fo all da peopo who neva see me befo. 


text:
I like give dem guys good kine words, so dey can come togedda wit love an aloha. Den dey goin know fo shua dat dey undastan all dat good stuff. Dey goin find out everyting bout da secret God get fo us. An dass Christ! 


text:
Ony wen you stay tight wit Christ, he give you all da smarts you need fo get, an he teach you how fo use da smarts fo good kine tings. An dese smarts jalike one treasure. 


text:
Even if I stay far away from you guys, my heart stay wit you guys, an I stay good inside, cuz wen I look you guys, you guys stay solid. Nobody can push you guys aroun, da way you guys trus Christ. You Guys Get Everyting Cuz You Stay Tight Wit Christ 


text:
<pb/>Jalike how you guys wen make Jesus Christ yoa boss, make shua you guys stay tight wit him everytime. 


text:
Make shua you guys stay tight wit Christ. Den you guys goin stay strong inside him jalike one good solid tree. Come mo an mo solid, how you guys trus him, jalike how we wen teach you guys. Everytime tank Christ plenny. 


text:
<pb/>Watch out! No let nobody hemo you guys from da trut! Dey goin try teach you guys wrong kine stuff wit any kine talk. Dey get all dis kine teaching ony from peopo, from now an from befo time, an from da spirits dat stay in charge a da world, but dey neva get um from Christ. 


text:
Wen you stay tight wit Christ, he give you everyting you need. He da main boss ova all da main spirits an da odda leada guys. 


text:
<pb/>Da Jewish guys cut skin fo show dey Godʼs peopo, but Christ, he make his spesho mark on top our heart, wen he take away da power from all da bad kine stuff we like do jus cuz we peopo. 


text:
Wen dey baptize you wit water, jalike you get buried wit him, an you stay come back alive wit him, cuz you stay trus wat God doing inside you. God da One who wen bring back Jesus from mahke, you know. 


text:
<pb/>Befo time, jalike you guys stay mahke, cuz you guys doing da bad kine stuff, an you guys not Godʼs peopo. But no matta, he wen make you guys come alive fo real kine, jalike he wen make Christ come alive, an he wen let you guys go an hemo da shame fo all da bad kine stuff you guys wen do. 


text:
He wen take away all da charges agains us from Godʼs Rules. He wen wipe um out, jalike nailing dem on top da cross. 


text:
He wen take away da power from all da main spirits an da odda bosses. He wen shame um in front everybody, jalike da army guys do in da winnaʼs parade. 


text:
<pb/>So, no let nobody poin finga you guys fo wat you guys eat an drink, an fo how you guys make spesho fo religious days: da holidays, da traditions, da rest days. 


text:
All dat religious kine stuff jalike one shadow ony fo show wat goin happen bumbye, but Christ, he da One dass fo real. 


text:
<pb/>No let nobody presha you guys jus cuz you guys no do da stuff dey say you guys gotta do. Cuz if you listen dem, you no goin get da good stuff God get fo you guys. Dey like you guys make one show so dey can make you guys look no good. Dey like you go down in front da angel guys, an pray to dem, cuz dey wen dream bout all dat kine stuff. Dey tink dey mo betta den everybody else, but dey not. Dey ony tinking jalike regula peopo. 


text:
Dey no stick wit Christ. But Christ, he stay in charge his peopo, jalike da head stay in charge a one body. He make his peopo come everytime mo strong inside, da way God like make um come mo strong. Dass jalike how da muscle an da bone work togedda fo make da body mo strong. You Get New Kine Life Wen You Stay Tight Wit Christ 


text:
<pb/>Cuz jalike you guys wen mahke wit Christ, he wen take away da power ova you guys dat da spirits inside da universe had befo time. So, how come you guys still yet stick wit da old rules? Jalike you guys neva hemo yoaself from da old way! So, how come you guys still yet stay listen to dem? 


text:
But dese rules, ony stuff dat peopo make up an teach everybody. But den, all dat bumbye goin poho, same time dey doing um. 


text:
All dat kine stuff make dem look good. Peopo tink “Eh, dese guys smart!” But dey do dea stuff one way, not da way God like. Dea rules fo show love fo God, dey hard fo stick wit. Dose buggas throw ack dat dey get shame. Dey like make show dat dey like suffa fo God. But all dat kine stuff, no can help nobody fo handle wen dey like do any kine jus cuz dey peopo.<pb/>


text:
God wen give you guys new kine life, jalike he wen make you guys come back alive wit Christ. Now, Christ stay sitting up dea in da mos importan place by Godʼs right side. So den, go all out fo make importan da tings dat God like. 


text:
Now God take care you guys, cuz jalike you guys wen mahke wit Christ, but now you guys stay tight wit him an you get da real kine life. 


text:
Christ stay live inside us, an jalike he make us come alive inside fo real kine. Wen he come back, den you guys goin show up wit him too, an everyting goin be awesome. 


text:
<pb/>So, throw way all dese tings inside you dat come from dis world. No go fool aroun wit somebody you not married to. No ack pilau kine. No tink pilau kine stuff. No tink plenny bout da kine bad stuff dat you like do. No try get everyting fo yoaself, cuz dass jalike dat stuff da idol kine god fo you. 


text:
Da peopo who stay doing all dose bad kine stuffs, an no like listen God, God no goin put up wit wat dey do. 


text:
Now, you guys throw way all dat kine stuff. No get huhu. No snap. No go make peopo suffa. No talk stink. No talk pilau kine. 


text:
No bulai each odda, cuz you guys wen throw out da old kine way an pau do da bad kine stuff you guys wen do befo time. 


text:
<pb/>Now you guys stay do da new kine way. You jalike one new guy. God da One wen make you guys da first time, an now he everytime stay make you guys know him mo betta, an come mo an mo jalike him. 


text:
Inside Christʼs new way, no matta if one guy Jewish an da odda guy not Jewish, if one guy get da cut skin mark an da odda guy no mo da cut skin mark, if one guy come from one far place an one nodda guy come from even mo far like Sytia, if one guy one slave guy an one nodda guy not. Christ da ony ting dat matta, an he stay tight wit all dese kine peopo. 


text:
<pb/>God wen pick you guys, an he get plenny love an aloha fo all you guys, an you guys stay spesho fo him. Show love an pity fo odda peopo. Make nice to dem. No get big head. No make yoaself numba one. Hang in dea wit odda peopo. 


text:
No let odda peopo bodda you. Somebody give you problem, eh, let um go, an no stay huhu. Da Boss wen let you guys go, so den you guys, go make jalike him. 


text:
<pb/>Let Christ take charge a you guys an make yoa hearts rest inside. He wen tell all you guys fo come togedda an stay togedda jalike one ohana. An tank God everytime fo everyting. 


text:
<pb/>Let all da stuff Christ wen say stay strong inside you guys, an use all da smarts you guys get fo teach each odda, an show each odda wat stay right an wat stay wrong. Sing an tank God plenny inside yoa heart, wit all kine songs, I mean, da kine songs fo God, da kine songs dat make God da Boss, an da kine songs dat Godʼs Spirit give us. 


text:
Wateva you guys say o stay doing, do everyting fo da Boss Jesus, cuz you guys stay his guys, an Jesus goin help you guys tell God da Fadda, “Mahalo plenny.” Christʼs New Kine Life 


text:
<pb/>Eh, you kids, listen everyting yoa fadda an mudda say everytime, cuz da Boss like wen you do dat. 


text:
<pb/>Eh, you slaves, listen yoa boss everytime down hea inside dis world. No throw ack dat you working in front dem, jus fo look good, an cuz you like make da peopo tink you do good kine work, but work hard from yoa heart, cuz you get plenny respeck fo da Boss. 


text:
Cuz you guys know dat bumbye you guys goin get da good tings da Boss goin give his kids. Eh, you guys, you know who you working fo? You working fo Christ, da Boss! 


text:
You know, da guy dat do someting wrong to somebody, goin come back to him bumbye. God no going make to some guys mo betta den to odda guys.<pb/>


text:
Eh, you boss guys, do wass right fo yoa workas, an make um all same same. No make mo betta to one guy den da odda. You know, you guys get one Boss too, who stay up dea in da sky. How Dey Gotta Make 


text:
<pb/>Eh, everytime pray. Wen you guys pray, tink plenny bout wat you telling God, an no go sleep. An everytime you pray, tank God fo everyting. 


text:
Eh, pray fo us guys too. Aks God fo give us chance fo tell da peopo wat he say. Den we can tell um da stuff dat befo time was secret bout Christ. You know, I stay hea inside da prison cuz I telling peopo all dat kine stuff. 


text:
<pb/>Wen you guys stay aroun peopo dat no trus God still yet, try tink first, da way you guys ack aroun dem. Everytime you guys get chance, tell um bout Christ. 


text:
Weneva you guys talk, no talk any kine -- talk wit aloha. An no talk jus bout da junk kine stuff. Dass jalike food dat no mo taste. Talk bout da kine good stuff. Dass jalike food dat stay ono, cuz get salt fo taste! Eh! Good fo know how fo talk to any kine guy. Aloha To Da Bruddas An Sistas 


text:
<pb/>Tykicus, he goin tell you guys everyting how I stay ova hea. He one good brudda, an I feel plenny love an aloha fo him. He everytime kokua me. Him an me work togedda fo da Boss. 


text:
Dass why I stay send um by you guys, so you guys know how we stay, an he goin give you guys good kine words. 


text:
Onesimus, he goin go wit Tykicus too. He one brudda, an you guys can trus um. All da bruddas hea get love an aloha fo him, an he one guy from Colosse, you know. Dem two guys goin tell you guys everyting dat stay happening ova hea. 


text:
<pb/>Aristarkus, he like say “Aloha!” He stay hea inside da prison too. Mark, dass Barnabas cousin, I wen tell you guys bout him befo. If he come by you guys, take good care him. 


text:
Jesus Justus, he stay ova hea too. Dese guys, dey da ony Jewish guys dat work wit me ova hea fo help da peopo get God fo dea King. Cuz dey kokua me plenny, I feel real good inside. 


text:
<pb/>Epafras, da odda guy from Colosse, he like say “Aloha!” too. He one worka fo Christ Jesus. He everytime pray hard fo you guys, so you guys can come mo solid inside an know fo shua wat God like you guys fo do. 


text:
Eh, I tell you guys da trut bout Epafras. He one hard worka fo you guys, an fo da guys inside Laodicea an Hierapolis. 


text:
Tell da bruddas an sistas inside Laodicea “Aloha,” an tell Nymfa “Aloha” too, an all da church guys dat meet togedda her house. 


text:
<pb/>Wen you guys pau read dis letta, give um to da church guys Laodicea side, so dey can read um, an you guys, read da letta I wen send dem. 


text:
<pb/>I signing dis wit my own hand, “Paul.” No foget, I stay inside one prison. I like God show you guys his good heart!<pb/>


text:
Aloha! Dis letta from me, Paul. You know Jesus Christ, da Spesho Guy God Wen Send. Jesus wen send me all ova fo tell peopo bout him, cuz dass wat God like me fo do. Dis letta fo you guys dat stay Efesus side. You guys da peopo dat stay spesho fo God. Peopo trus you guys, cuz you guys stay tight wit Jesus Christ. 


text:
I like our Fadda God an our Boss Jesus Christ do plenny good kine tings fo you guys, an make yoa hearts rest inside. Da Good Tings God Goin Do fo Us Wen We Stay Tight wit Christ 


text:
<pb/>Good everytime fo tell how good God stay! He da God an da Fadda fo our Boss Jesus Christ. God everytime do good kine tings fo us, cuz he put all kine good stuff inside our hearts, all dat strait from wea God stay inside da sky. He put all dat inside our hearts cuz we stay tight wit Christ. 


text:
Befo God wen make da world, he wen pick us awready fo be his guys an fo stay tight wit Christ. He wen like us be good an spesho fo him. so den no goin get nobody fo poin finga us guys. God know everyting bout us guys. He get choke love an aloha fo us. 


text:
From befo time, God wen make plan fo everyting. He wen make plan fo make us his kids. He wen make plan fo Jesus Christ fo make all dat happen. Dass wat God wen like, an dass wat stay make him stay good inside. 


